
Temniţa semăna foarte mult cu cele din copilăria 
Anastasiei: întunecată, jilavă şi clădită dintr-o piatră de 
neclintit, pe care se scurgea murdăria. Dar era şi sânge 
aici; îl putea simţi ademenind-o. De la treptele tocite, din 
piatră, până la pereţii înnegriţi de fumul torţelor, sângele 
era o umbră mereu prezentă în conştiinţa ei. 

Îi trebuia foarte puţin - doar o tresărire de voinţă - ca să-l 
controleze. 

La gândul acesta, Ana strânse mai tare, cu degete 
înmănuşate, blana ponosită a glugii şi îşi îndreptă din nou 
atenţia asupra gardianului nepăsător, aflat la câţiva paşi în 
faţă. Cizmele lui varişki, din piele de vițel, răsunau clar şi 
apăsat, iar dacă Ana ar fi ciulit urechile, ar fi putut distinge 
zgomotul frunzuliţelor-de-aur din buzunarul lui, cu care îl 
mituise. 

Zornăitul dulce al monedelor îi aducea aminte că 
paznicul era - deocamdată - de partea ei. 

Lumina torţei arunca umbre pâlpâitoare pe zidurile care-i 
înconjurau. | se părea că locul acesta se născuse din 
țesătura coşmarurilor ei. Auzea şoaptele care însoțeau 
visele urâte. 

Monstrule! Ucigaşo! 

Papa îi spusese că acesta era un loc plin de demoni, unde 
erau azvârliţi cei mai răi oameni. Chiar şi acum, la un an 
după moartea lui, Ana îşi simţea gura uscată când îşi 
imagina ce-ar fi zis tatăl ei, dacă ar fi văzut-o aici. 

Ana îşi izgoni gândurile. O fi fost ea un monstru şi o 
ucigaşă, dar asta nu avea nimic de-a face cu sarcina ei din 
prezent. 

Venise aici pentru a îndepărta de numele ei acuzaţia de 
trădare. Şi totul depindea de găsirea unui condamnat. 

Vocea aspră a gardianului o trezi din gânduri: 

— Îţi spun că nu va sufla nicio vorbă. Am auzit că, atunci 
când a fost prins, era într-o misiune de asasinare a unui om 
important. 

Vorbea despre prizonier. Despre prizonierul ei. Ana îşi 
îndreptă spatele, agăţându-se de minciuna pe care o 
repetase la nesfârşit. 

— Ba mie o să-mi spună unde mi-a ascuns banii, zise 
fata. 

Gardianul îi aruncă o privire înţelegătoare. 

— Mai bine ţi-ai petrece timpul într-un loc mai plăcut şi 
mai însorit, maia dama! Zece nobili au plătit pentru a 
merge la Cascada Fantomelor, ca să-l vadă, dar el nu le-a 
suflat nicio vorbuliţă. Acest Vorbădulce şi-a făcut duşmani 
puternici. 

Un vaiet prelung însoţi aceste ultime vorbe - un țipăt atât 
de chinuit, încât Anei i se zbârli părul pe ceafă. Mâna 
gardianului cobori iute pe mânerul spadei. Lumina torţei 
pâlpâia pe faţa lui aflată pe jumătate în lumina portocalie, 
pe jumătate în umbră. 

— Celulele sunt pline cu Analogi. 

Ana şovăia. Deşi avea sufletul la gură, reuşi să răsufle 
încet. Se străduia să-şi păstreze calmul. 

Pesemne că tulburarea se citea limpede pe chipul ei, căci 
gardianul spuse repede: 

— Nu-ţi face griji, maia dama! Suntem înarmaţi până-n 
dinţi cu deis'voşk, iar Analogii sunt ţinuţi în celule speciale, 
din piatră-neagră. Nu ne apropiem de ei. Deimhovi; ăştia n- 
au să iasă de aici. 

Deimhov. Diavol. 

Simţi că i se întoarce stomacul pe dos. Îşi înfipse 
degetele înmănuşate în palme, coborându-şi mai mult 
gluga pe ochi. Despre Analogi se vorbea în şoaptă, temător. 
Unii oameni aveau Analogi cu anumite elemente naturale. 
Monştri care puteau face lucruri mari cu puterile lor. 
Mânuiau focul. Azvârleau fulgere. Călăreau vântul. Modelau 
carnea. Şi se mai zvonea că harul unora se prelungea 
dincolo de fizic. 

Puteri pe care niciun muritor n-ar trebui să le aibă. Puteri 
care aparţin fie zeităților, fie demonilor. 

Gardianul îi zâmbea, poate ca să pară prietenos, ori 
poate întrebându-se ce căuta în închisoare o fată ca ea - 

înveşmântată în blănuri, cu mănuşi ponosite, dar care 
fuseseră luxoase cândva. 

Dacă ar fi ştiut ce era fata, nu i-ar mai fi zâmbit. 

Cine era. 

Deodată, în ochii Anei toate lucrurile căpătară contur. 
Pentru prima oară de când păşise în închisoare, îl privi 
cercetător pe gardian. Emblema falnică a Imperiului 
Chirilian - capul unui tigru alb - pe platoşa sa incrustată cu 
piatră-neagră. Spada de la brâul lui, nespus de ascuţită, 
fusese făurită din acelaşi material ca şi armura: jumătate 
metal, jumătate piatră-neagră, un aliaj ce nu putea fi 
distrus de Analogi. Şi, în cele din urmă, privirea ei poposi pe 
sticluţa cu lichid verzui, care atârna de catarama centurii; 
capătul de jos al sticluţei era încovoiat, asemenea unui colţ 
de şarpe. 

Deis'voşk - Apa Zeilor -, singura otravă care supunea 
Analogii. 

Se scufundă încă o dată în țesătura coşmarurilor sale. 
Temniţe cioplite din piatră-neagră rece, mai întunecată 
decât noaptea, alături de zâmbetul alb al îngrijitorului ei, 
care-i turna cu forţa deisvoşk pe gât, pentru a o 
descotorosi de monstruozitatea cu care se născuse - o 
monstruozitate chiar şi în rândul Analogilor. 

Monstru. 

În mănuși, mâinile i se acoperită de sudoare. 

— Avem de vânzare felurite contracte de angajare, maia 
dama. 

Vocea gardianului părea să răzbată de foarte departe. 

— Cu banii pe care i-ai dat ca să-l vezi pe Vorbădulce, 
mai bine-ai fi angajat vreo doi Analogi. Nu au fost închişi 
pentru cine ştie ce fărădelegi, dacă de asta ţi-e teamă. 
Doar nişte străini fără documente. Numai buni pentru o 
muncă puţin plătită. 

Ana auzise de aceste nelegiuiri. Analogi străini, momiţi în 
Chirilia cu promisiuni de angajare. Dar, odată ajunşi aici, 
erau la mila traficanţilor. Auzise chiar zvonuri despre 
gardieni şi soldaţi din întreg imperiul care goleau 
buzunarele negustorilor de Analogi; frunzuliţele-de-aur se 

scurgeau în buzunarele lor precum apa. 

Dar pur şi simplu nu se aşteptase să întâlnească un astfel 
de om. 

Ana încercă să vorbească ferm: 

— Nu, mulţumesc. 

Trebuia să iasă cât mai repede din temniţa asta. 

Tot ce putea face era să pună un picior în faţa celuilalt, 
să-şi ţină spatele drept şi bărbia ridicată, aşa cum fusese 
învățată. Ca întotdeauna când o cuprindea pâcla fricii, îşi 
îndreptă gândurile către fratele ei. Luca ar fi fost curajos, ar 
fi făcut acelaşi lucru pentru ea. 

Trebuia să facă asta pentru el. Gardianul, şoaptele, 
temniţa şi amintirile pe care aceasta i le stârneau - le putea 
îndura pe toate, şi încă de o sută de ori mai mult, dacă asta 
însemna că-l putea vedea din nou pe Luca. 

Simti o strângere de inimă când gândul o purtă către el, 
dar durerea ei era o gaură nemărginită. Nu avea deloc timp 
să se scufunde în ea. Era atât de aproape să-l găsească pe 
singurul om care o putea ajuta să-şi recapete reputaţia. 

— Ramson Vorbădulce! lătră gardianul, oprindu-se în faţa 
unei celule. Cineva vrea să te vadă. 

Un clinchet de chei; uşa celulei se deschise cu un scârţâit 
şovăitor. Gardianul se întoarse spre ea, ridică torţa şi 
cercetă gluga fetei. 

— E înăuntru. Eu o să fiu aici. Strigă când eşti gata şi vrei 
să ieşi. 

Trăgând adânc aer în piept, pentru a se îmbărbăta, Ana 
îşi îndreptă umerii şi intră în celulă. 

Duhoarea râncedă de vomă o lovi cu putere, laolaltă cu 
putoarea murdăriei şi a sudorii. În cel mai îndepărtat colţ al 
celulei, lângă un perete înnegrit, zăcea un om. Pantalonii şi 
cămaşa lui erau zdrenţuite şi pline de sânge, iar la 
încheieturi avea cătuşe care-l ţintuiau de perete. Avea păr 
nisipiu, încâlcit. Apoi el ridică fruntea, dând la iveală barba 
ce-i acoperea jumătate de faţă, murdară şi plină de 
firimituri de mâncare. 

Acesta era nelegiuitul vestit, al cărui nume îl smulsese cu 
forţa de pe buzele unor condamnaţi şi escroci? Cel în care- 

şi pusese toate speranţele în ultimele unsprezece luni? 

Dar când omul îşi aţinti căutătura tăioasă asupra ei, fata 
îngheţă. Era tânăr. Mult mai tânăr decât crezuse ea că 
poate fi un criminal temut. 

— Vorbădulce? întrebă ea şovăitor, apoi repetă mai tare: 
Ramson Vorbădulce! E numele tău adevărat? 

Gura prizonierului se strâmbă într-un rânjet. 

— Depinde ce înţelegi prin „adevărat”. Ce este adevărat 
şi ce nu capătă alt înţeles în locuri ca ăsta. 

Avea o voce plăcută şi accentul aristocrației chiriliene. 

— Dar care e numele tău, scumpo? 

Intrebarea o prinse cu garda jos. Trecuse aproape un an 
de când schimbase o vorbă cu altcineva în afară de May. 
Aproape că-i răspunse: Anastasia Mihailova. Numele meu 
este Anastasia Mihailova. 

Insă nu aşa o chema. Anastasia Mihailova era numele 
moştenitoarei tronului Chiriliei, care se înecase în urmă cu 
unsprezece luni, încercând să scape de condamnarea la 
moarte pentru crimă şi trădare faţă de Coroana Chiriliană. 
Anastasia Mihailova era o fantomă, un monstru care nu mai 
trăia şi care nici n-ar fi trebuit să existe. 

Ana strânse mai tare gluga. 

— Cum mă cheamă pe mine nu te priveşte. Spune-mi: 
cât de repede poţi găsi pe cineva în imperiu? 

Prizonierul izbucni în râs. 

— Cât de mult mă plăteşti? 

— Răspunde la întrebare! 

EI îşi înclină capul, rânjind batjocoritor. 

_ — Depinde pe cine cauţi. Poate dura câteva săptămâni. 
Imi voi pune întreaga reţea de spioni malefici şi de corupti 
diabolici în slujba valoroasei şi importantei tale persoane. 

Tăcu o clipă şi îşi împreună mâinile. Lanţurile zornăiră. 

— Ipotetic, fireşte. Nici măcar eu nu pot să fac multe 
când mă aflu în închisoare. 

Fata avea senzaţia că înainta pe buza unei prăpăstii, gata 
să se prăbuşească la primul pas greşit. Studiase arta 
negocierii împreună cu Luca. 

— Nu pot să aştept câteva săptămâni, spuse Ana. Şi nu 

am nevoie să faci tu ceva. Nu vreau decât un nume şi un 
loc. 

— Te-ai înhămat la o treabă grea, draga mea. 

Vorbădulce rânji, iar Ana miji ochii. Din felul dezgustător 
în care vorbea şi din scânteia de satisfacţie din ochii lui, era 
limpede că se amuza de disperarea ei, deşi habar nu avea 
cine era fata şi de ce se afla aici. 

— Din fericire, treaba nu e grea pentru mine. Hai să 
facem un târg, drăguță! Eliberează-mă din lanţurile astea, 
şi mă pun în slujba ta. O să-ţi găsesc chipeşul prinţ sau pe 
cel mai înverşunat duşman al tău în cel mult două 
săptămâni, chiar de-ar fi la capătul Deşertului Aramabi sau 
în cerurile Imperiului Kemeiran. 

Ana era la capătul răbdării. Bănuia cum gândeau 
criminalii ăştia şireţi. Dă-le ce vor, şi te vor înjunghia pe la 
spate cât ai zice peşte. 

Dar ea n-avea de gând să cadă în capcana lui. 

Strecură mâna în faldurile mantiei ponosite şi scoase un 
pergament. Era o copie după unul dintre desenele pe care 
le făcuse în primele zile după moartea lui papa, când 
coşmarurile o trezeau în miez de noapte. Chipul acela o 
bântuia. 

Cu o mişcare iute, desfăcu pergamentul. 

Chiar şi în lumina slabă răspândită de torţa pâlpâitoare 
lăsată de gardian putea distinge detaliile portretului: capul 
pleşuv şi ochii melancolici, bulbucaţi, care-l făceau pe omul 
zugrăvit să pară nevinovat. 

— Caut un bărbat. Un alchimist chirilian. Cu ceva timp în 
urmă, a fost medicul Palatului Salskov. 

Ana îndrăzni să propună un târg. 

— Spune-mi numele lui şi unde-l pot găsi, iar eu te voi 
elibera. 

Atenţia lui Vorbădulce fu atrasă de imaginea chipului încă 
din prima secundă. Îl privea aşa cum îşi priveşte un lup 
înfometat prada. Pentru un moment, expresia lui rămase 
imobilă, enigmatică. 

Apoi făcu ochii mari. 

— EI, şopti prizonierul, iar cuvântul acesta făcu să răsară 

un mugur de speranţă în inima Anei, asemenea căldurii 
soarelui după o noapte foarte lungă. 

În sfârşit! 

În sfârşit! 

Unsprezece luni de singurătate, de fereală, de nopţi 
întunecate petrecute în pădurile reci ale Chiriliei, de zile 
stinghere în care căutase din oraş în oraş. După unsprezece 
luni, în cele din urmă, găsise pe cineva care-l cunoştea pe 
ucigaşul tatălui ei. 

Ramson Vorbădulce, îi şoptiseră mercenarii, când se 
întorseseră cu mâna goală, după ce-l căutaseră pe 
alchimist. Ce/ mai puternic criminal din imensa lume de 
nelegiuiţi a Chiriliei. În doar o săptămână, Vorbădulce poate 
să ia urma unui gerbil aparținând unei nobile gujkin din 
celălalt capăt al imperiului. 

Poate că aveau dreptate. 

Fata se silea să tină mâinile nemişcate. Fusese atât de 
atentă la reacţia tânărului, încât uitase să respire. 

Ochii lui Vorbădulce rămaseră pironiţi asupra portretului, 
ca în transă. Întinse mâna spre el. 

— Dă-mi voie să mă uit mai bine. 

Inima i-o luă la galop. Ana făcu un pas în faţă. Ridică 
desenul şi, pentru un minut, Vorbădulce stătu aplecat 
asupra lui, mângâind cu degetul mare un colţ al 
pergamentului. 

Apoi se năpusti asupra ei. Cu o mână îi prinse talia într-o 
strânsoare de menghină. Cu cealaltă îi acoperi gura, înainte 
ca ea să poată ţipa. O smuci în faţă, răsucind-o şi ţinând-o 
strâns lipită de el. Ana icni când simţi izul de păr nespălat. 

— Nu mă sili să-ţi fac rău! 

Tânărul vorbea în şoaptă. Calmul lui de mai devreme 
dispăru, înlocuit de precipitare. 

— Cheile atârnă afară, lângă uşă. Ajută-mă să ies de-aici, 
şi-ţi voi spune ce vrei despre oricine doreşti. 

Ea îşi desprinse violent chipul din mâna lui murdară. 

— Dă-mi drumul! 

Încerca zadarnic să scape din strânsoare. 

De aproape, la lumina torţei, scânteierea rece a ochilor 

lui căprui deveni  dintr-odată sălbatică, aproape 
nebunească. 

Avea s-o rănească. 

O cuprinse teama. Din lungii ei ani de pregătire, un gând 
răzbătu prin pâcla spaimei. 

Şi ea putea să-l rănească. 

Analogul din ea se trezi, atras de căldura sângelui, iar 
senzaţia îi străbătu întreg corpul, umplând-o cu un 
sentiment de putere. Dacă voia, putea supune fiece 
picătură din sângele lui. 

Nu, gândi Ana. Nu trebuia să-şi folosească Analogul decât 
dacă nu avea încotro. Aşa cum se întâmpla cu orice alt 
Analog, anumite semne îi trădau apariţia. Cea mai mică 
zvâcnire a harului colora irisurile fetei în stacojiu şi-i 
înnegrea venele de pe antebraţe - un indiciu clar pentru 
cunoscători. Gândul o purtă la gardianul de afară, la sticluţa 
cu deis'voşk, la scânteierea hidoasă a spadei de piatră- 
neagră. 

Era atât de concentrată să-şi tempereze Analogul, încât 
nu observă ce se petrecea. 

Mâna lui Vorbădulce ţâşni din senin şi-i smulse gluga de 
pe cap. 

Ana dădu să se ferească, dar era prea târziu. Vorbădulce 
se holba la ochii ei, iar bănuiala lui lăsă treptat loc 
triumfului. Surprinsese stacojiul irisurilor ei, ştiuse unde să 
privească - văzuse semnul care-o trăda drept Analog. Gura 
lui se strâmbă într-un rânjet. Îi dădu drumul, apoi strigă: 

— Un Analog! Ajutor! 

Înainte să-şi dea seama că picase în capcană, Ana auzi 
paşi grăbiţi în spatele ei. 

Se răsuci. Gardianul dădu buzna în celulă. Spada din 
piatră-neagră, înmuiată în deisvvoșk, licărea verzui în 
lumina torţei. 

Fata se feri, însă nu îndeajuns de iute. 

Simţi pe antebraţ muşcătura aprigă a lamei. Se poticni 
spre capătul opus al celulei, gâfâind. Tăişul străpunsese 
mănuşa, iar țesătura se rupsese, lăsând să curgă câteva 
picături de sânge. 

Pentru un moment, văzu doar picăturile acelea de sânge, 
uşoara curbă a dârei ce se prelungea spre încheietura ei, 
sclipirea stropilor care semănau cu mici rubine. 

Sânge. Analogul din ea se trezi de-a binelea la viaţă, 
auzind chemarea elementului său. Ana îşi smulse mănuşa. 
Icni când aerul îi atinse rana. 

Preschimbarea începuse: venele care-i străbăteau braţul 
devenită vineţii şi umflate, ieşind în relief pe sub pielea 
fetei. Ştia cum arăta în astfel de clipe. Se privise în oglindă 
ore întregi, cu ochii umflaţi de plâns şi cu braţele 
însângerate, după ce încercase să-şi smulgă venele din 
carne. 

În întuneric, la urechile ei ajunse o şoaptă. 

Deimhov. 

Ana îşi îndreptă privirea spre gardianul care se zgâia la 
ea. 
Cu chipul schimonosit de groază, acesta începu să se 
retragă spre colţul în care se găsea Vorbădulce. 

Ana îşi atinse rana. Simţea umezeala lichidului verzui 
amestecat cu sângele ei. 

Deis"voşk. Inima prinse să-i bată nebuneşte. Prin mintea 
ei începură să se perinde amintiri: temniţele, Sadov 
turnându-i cu forţa pe gâtlej lichidul amar, slăbiciunea şi 
ameţeala care urmau. Şi, inevitabil, vidul în locul unde 
fusese odată Analogul ei. 

Anii petrecuţi bând această licoare, în speranţa că va 
îndepărta Analogul din corpul ei, avuseseră un alt rezultat: 
toleranța la de/s'voşk. Deşi otrava stăvilea cele mai multe 
puteri ale Analogilor aproape instantaneu, în cazul Anei 
treceau cincisprezece, uneori douăzeci de minute înainte ca 
otrava să-şi facă efectul. In încercarea disperată de a 
supravieţui, corpul ei se adaptase. 

— Dacă mişti, te spintec, mârâi gardianul. p 

Un sunet metalic, o fluturare de păr nisipiu. Inainte ca 
oricare dintre ei să schițeze vreo mişcare, Vorbădulce îşi 
răsuci lanțul pe după gâtul gardianului. 

Acesta scoase un icnet înăbuşit, înfigându-şi degetele în 
lanțul care-i apăsa gâtul. Zâmbetul lui Ramson Vorbădulce 


e 13 


străluci alb în întuneric. 

Ana simţi fiere pe limbă şi un val de ameţeală o lovi când 
otrava începu să i se răspândească în corp. Se sprijini de 
perete. Sudoarea picura de pe fruntea fetei, în ciuda 
frigului. 

Vorbădulce se întoarse spre ea, ţinându-l strâns pe 
gardianul care se zbătea. Expresia lui era cea a unui animal 
de pradă. Indiferenţa de mai devreme se preschimbase 
într-o foame de lup. 

— Hai să mai încercăm o dată, drăguță! Cheile trebuie că 
atârnă într-un cui, lângă uşa celulei. Cea pentru lanţurile 
mele este din fier, în formă de furculiţă, a patra din şir. 
Desfă-mi lanţurile, scoate-ne teferi de aici şi apoi vom 
discuta despre alchimistul tău. 

Ana se strădui să-şi stăpânească tremurul. Privirea ei 
fulgera când la Vorbădulce, când la gardian. Acesta din 
urmă îşi dăduse ochii peste cap şi horcăia, cu saliva 
scurgându-i-se din gură. 

Când plecase în căutarea lui, ştia cât de periculos era 
Vorbădulce. Totuşi nu se aşteptase ca, deşi înlănţuit de 
zidul temniţei Cascada Fantomelor, omul să izbutească aşa 
ceva. 

să-l scoată din lanţuri ar fi fost o greşeală din cale-afară 
de mare. 

— Ei, haide! 

Vocea lui Vorbădulce îi aminti că trebuia să aleagă. 

— Nu avem mult timp. Peste două minute vine schimbul 
următor. Vei fi aruncată într-una dintre celulele astea, după 
care vei fi vândută pentru muncă - şi ştim cu toţii ce 
înseamnă asta. lar eu voi fi tot aici. 

Vorbădulce ridică din umeri şi strânsoarea lanțurilor se 
înteţi. Obrajii gardianului se umflară. 

— Dacă asta vrei, să ştii că sunt dezamăgit. 

Umbrele din încăpere se agitau. Ana clipi repede de 
câteva ori, încercând să-şi potolească pulsul iuţit de primul 
stadiu al otrăvirii. Urmau frigurile şi voma. Apoi, lipsa de 
vlagă. In acelaşi timp, Analogul din ea avea să se stingă ca 
o lumânare. 


e 14» 


Gândeşte, Ana! îşi spuse, strângând din dinţi. Îşi roti ochii 
prin celulă. 

Îl putea tortura pe bărbat cât încă avea Analogul în ea. Îi 
putea scurge sângele, îl putea răni sau ameninţa pentru a 
afla unde era alchimistul. 

Ochii i se umplură de lacrimi. Amintirile amenințau s-o 
copleşească. Dintre toate, una singură ardea precum o 
flacără în haos. Tu nu eşti un monstru, sistrika. Era vocea 
lui Luca, puternică şi fermă. Ana/ogul din tine nu te 
defineşte. Ceea ce te defineşte este cum alegi să-l foloseşti. 

Aşa este, gândi ea, trăgând adânc aer în piept şi 
încercând să se ancoreze în cuvintele fratelui ei. Nu era un 
călău. Nu era un monstru. Era bună şi nu-l va supune pe 
bărbatul acesta - oricât de întunecate i-ar fi intenţiile - la 
aceleaşi orori prin care trecuse şi ea. 

li rămânea un singur lucru de făcut. 

Cât ai clipi, smulse cheile de pe perete şi desfăcu 
lanţurile  prizonierului, care căzură cu un zornăit. 
Vorbădulce se îndepărtă de ele şi se repezi într-o clipită în 
colţul opus, frecându-şi încheieturile dureroase. Gardianul 
se prăbuşise la pământ, leşinat, cu gura pe jumătate 
deschisă. 

Un nou val de ameţeală se abătu asupra Anei. 

— Alchimistul meu, şopti ea. Avem o înţelegere. 

— A, el! Vorbădulce păşi spre uşa celulei şi aruncă o 
privire afară. O să fiu sincer cu tine, drăguță. Habar nu am 
cine e. La revedere! 

Şi, cât ai zice peşte, păşi dincolo de zăbrele. Ana se 
repezi după el, dar uşa celulei se închise cu zgomot. 

Vorbădulce zornăi batjocoritor cheile. 

— N-o lua personal. La urma urmei, sunt un şarlatan. 

O salută batjocoritor, se întoarse pe călcâie şi dispăru în 
întuneric. 

Pentru o clipă, Ana rămase nemişcată, holbându-se la 
omul care se îndepărta. Avea impresia că pământul îi fugea 
de sub picioare. Trasă pe sfoară de un şarlatan. Râse cu 
amărăciune. Oare nu se aşteptase la aşa ceva? Poate că, 
după atâta timp în care încercase să deprindă traiul pe cont 
propriu, încă era o prinţesă naivă, care nu putea supravieţui 
dincolo de zidurile palatului. 

Rana ei pulsa, iar pe braţ i se scurgea încet un firicel de 
sânge amestecat cu deis'voşk, umplând aerul cu un miros 
metalic. 

Analogul ei se agita. 

Nu! gândi ea deodată, atingându-şi rana. Picăturile de 
sânge păreau să palpite sub degetele ei. Nu, nu era doar o 
prinţesă naivă. Prinţesele nu pot controla sângele. 
Prinţesele nu ucid oameni nevinovaţi, ziua-n amiaza mare, 
în centrul oraşului. Prinţesele nu sunt monştri. 

Ceva se rupse în ea. Simţi dintr-odată că se sufoca din 
pricina anilor în care-şi înăbuşise mânia. O cuprinse bine 
cunoscuta senzaţie de greață. Indiferent ce făcea, 
indiferent cât de mult se străduia să fie bună, întotdeauna 
sfârşea prin a fi un monstru. 

Lumea din jurul ei devenea tot mai tulbure. Sângele i se 
scurgea pe braţ, picurând pe podea. 

Vrei să fiu un monstru? Ana îşi ridică ochii spre coridorul 
unde dispăruse Ramson. Atunci asta o să fiu! 

Se concentră asupra acelui loc întunecat din interiorul ei 
şi îşi încordă Analogul. 

Parcă ar fi aprins o lumânare. Umbrele care îi tot 
zgândăriseră simţurile se preschimbară în lumină când 
Analogul pătrunse în însuşi elementul care o transforma 
într-un monstru: sângele! 

Sângele era pretutindeni: în fiecare prizonier din celulele 
care o înconjurau; împroşcat şi prelins pe zidurile murdare, 
asemenea unei vopsele, trecând de la roşu-aprins la 
ruginiu. Putea să închidă ochii, ca să nu-l vadă, dar simțea 

cum lichidul lua forma lumii din jurul ei şi se pierdea 
treptat, câteva coridoare mai încolo, în vidul de dincolo de 
ea. Îl simţea scurgându-se prin venele celorlalţi, fie năvalnic 
ca un râu, fie nemişcat şi rece ca moartea. 

Ana întinse mâinile. Pentru prima oară după mult timp, 
parcă respira în voie. Atâta sânge! Atâta putere! Toate 
supuse ei! 

Îl găsi uşor pe şarlatan, căci adrenalina ce-i gonea prin 
trup îl făcea să lumineze ca o torţă. Atunci îşi concentră 
Analogul asupra sângelui şi trase. 

O cuprinse o euforie ciudată atunci când sângele străin i 
se supuse; fiecare picătură din trupul lui Vorbădulce o 
asculta. Ana îşi dădu seama că zâmbea. 

Monstru mic, şopti o voce în mintea ei. De data asta, era 
propria voce. Poate că, la urma urmei, Sadov avusese 
dreptate. Poate că o parte din ea devenise monstruoasă, 
oricât de tare se împotrivise Ana. 

Sala fu străbătută de un urlet, urmat de un bufnet şi de 
zgomotul unei încăierări. Încet, din întuneric apăru o talpă. 
Pe urmă, un picior. Apoi un piept murdar. Il trase spre ea de 
sângele lui, savurând felul în care omul zvâcnea ca o 
marionetă aflată în puterea ei. 

Vorbădulce se zvârcolea pe jos, în faţa celulei. 

— Opreşte-te! gâfâi el. Pe tunica sa pătată de sudoare 
apăruse o pată roşie. Te rog... încetează! 

Ana scoase un braţ printre zăbrelele celulei şi-l înşfacă de 
guler, trăgându-l aşa de aproape, încât faţa lui se strivi de 
gratii. 

— Tăcere! Vocea ei era un mârâit profund. Tu o să mă 
asculţi pe mine. De-acum înainte, mi te vei supune deplin. 
Altfel, durerea pe care-o simţi acum... Trase din nou de 
sângele lui, smulgându-i un geamăt. Va fi doar începutul. 
Anei i se părea că altcineva vorbea în locul ei. Ne-am 
înţeles? 

El gâfâia, cu ochii holbaţi şi cu faţa palidă. Ana îşi înăbuși 
orice fărâmă de vină sau de milă. 

Era rândul e; să poruncească. Era rândul ej să controleze. 

— Deschide uşa! 

Şarlatanul se ridică, poticnindu-se şi tremurând. Faţa îi 
lucea de sudoare. Îşi făcu de lucru cu lacătul, iar uşa celulei 
se deschise cu un scârţâit. 

Ana ieşi din celulă, se răsuci spre el. Era ameţită şi lumea 
din jurul ei se clătina uşor, dar nu putea stăvili plăcerea de 
a-l vedea pe Vorbădulce crispându-se. Pe cămaşa lui 
apăruseră pete roşii, acolo unde vasele de sânge se 
spărseseră. Mâine, acolo aveau să apară vânătăi urâte, ce 
se lăţeau pe trup asemenea unei boli respingătoare. 
Lucrătura diavolului - aşa ar fi numit-o Sadov. Atingerea 
deimhov-ului. 

Ana îşi feri privirea. Duse iute mâna la glugă şi o trase pe 
cap, pentru a-şi ascunde ochii. Işi simţea palmele şi 
antebraţele grele, brăzdate de venele umflate de sânge. 
Vâri mâna fără mănuşă sub mantie, strângând cu degetele 
țesătura rece. Se simţea expusă. 

Se înfioră când îşi dădu seama că peste închisoare se 
lăsase o tăcere adâncă. 

Ceva nu era în regulă. 

Gemetele şi şoaptele celorlalţi prizonieri încetaseră, 
înlocuite de calmul dinaintea furtunii. Apoi, la câteva 
coridoare depărtare, se auzi un zăngănit. 

Ana se încordă. Inima ei bătea ca o tobă. 

— Trebuie să ieşim de aici! 

— Drace! blestemă Vorbădulce. Se ridică şi se sprijini 
greoi de zid, gâfâind. Cine eşti tu? 

Întrebarea căzuse din senin, iar fata ar fi putut găsi o mie 
de moduri de a răspunde. Neinvitate, amintirile se 
întorceau în mintea ei. Un castel alb, din marmură, într-un 
peisaj glacial. O vatră, un foc care pâlpâia şi vocea 
profundă a lui papa. Fratele ei, cu păr auriu şi ochi de 
smarald, râsul lui cald ca soarele. Mătuşa ei, cu ochi de 
ciută, cu părul negru, prins în coadă, căzându-i pe umăr... 

Îşi alungă din nou amintirile, împingându-le în spatele 
zidului pe care îl ridicase cu grijă, în ultimul an. Viaţa ei, 
trecutul ei, crimele ei - toate acestea erau secrete. Nici în 
ruptul capului nu voia ca acest om să-i vadă slăbiciunile. 

Pe neaşteptate, Vorbădulce ţâşni. Se mişcase aşa de 

repede, că fata nu apucă să scoată niciun sunet. Palma lui îi 
acoperi iarăşi gura. O trase în spatele unui stâlp de piatră. 

— Gardienii! şopti el. 

Ana îl lovi cu genunchiul în vintre. Vorbădulce se chirci, 
iar blestemele lui şoptite fură acoperite de sunetul paşilor. 

Pe holul temniţei tropăiau cizme; se apropiau paşii ritmici 
ai câtorva gardieni. |n depărtare se zărea lumina 
pâlpâitoare a unei torţe, tot mai puternică. În coridor 
răsunau voci. judecând după hohotele de râs, gardienii 
spuneau glume. 

Ana respiră uşurată. Nu fuseseră descoperiţi. Gardienii îşi 
făceau rondul, atâta tot. 

Vorbădulce îşi îndreptă spatele şi se înghesui în ea, 
lăsându-se pe stâlp cu toată greutatea. Înghesuiţi unul într- 
altul, inimile lor băteau la unison. Parcă erau complici la o 
crimă sau chiar aliaţi. Totuşi scânteierea din ochii lui îi 
aminti fetei cine era el cu adevărat. 

Când paznicii trecură pe lângă stâlp, îşi ţinu respiraţia. 
Erau aşa de aproape, încât Ana putea auzi foşnetul 
mantalelor îmblănite şi târşâitul cizmelor pe podeaua 
murdară. 


Gardianul! ÎI  lăsaseră inconştient, în celula lui 
Vorbădulce. 

Lângă ea, Vorbădulce se încordă, fulgerat de acelaşi 
gând. 


Răsună un strigăt alarmat, urmat de scârţâitul rău 
prevestitor al unei uşi. Ana închise ochii, simțind cum o 
groază rece îi urca în piept. Îl descoperiseră pe gardianul 
leşinat. 

— Ascultă-mă! Vorbădulce vorbea în şoaptă. Am cercetat 
planurile temniţei. Le cunosc ca-n palmă. Amândoi ştim că 
n-ai putea ieşi de aici fără ajutorul meu, iar eu am nevoie 
de Analogul tău. Aşa că îţi cer să ai încredere în mine 
deocamdată. Indată ce ieşim din locul ăsta blestemat, ne 
încăierăm din nou. Ce zici? 

Ea îl ura pentru că o păcălise şi pentru că avea dreptate. 

— Bine, şopti ea. Dar, dacă-ţi trece prin cap să-mi joci 
vreun renghi, nu uita ce pot să-ţi fac. 

Vorbădulce scruta coridorul din faţa lui, trăgând cu 
urechea, cu capul plecat. 

— Fie! 

Un gardian pătrunse în celulă, zgâlţâindu-l cu disperare 
pe camaradul său leşinat. Ceilalţi doi cercetau colţurile 
întunecate ale încăperii, cu săbiile scoase şi cu torţele 
înălțate. li căutau. 

Barba lui Vorbădulce îi gâdilă urechea. 

— Când spun „fugi”... 

Lumina torţelor scăzu. 

— Fugi! 

Ana ţâşni de după stâlp. Nu credea să fi alergat vreodată 
aşa de repede. De-o parte şi de alta, celulele dispăreau, 
înghiţite de întuneric. Undeva, la capătul coridorului, se 
zărea peticul de lumină al ieşirii. 

Îndrăzni să privească înapoi şi îl văzu pe Vorbădulce 
gonind spre ea. 

— Fugi! strigă el. Nu te opri! 

În faţa ei strălucea lumina, iar sub tălpi simţea podeaua 
tare. Ajunse îndată la capătul scărilor şi sări câte două 
odată, cu inima cât un purice. 

leşi în lumina strălucitoare şi crudă. 

Numaidecât, ochii i se umplură de lacrimi. 

Totul era alb, de la podeaua de marmură până la pereţii 
ce se înălţau spre tavanul arcuit. Razele soarelui se 
strecurau prin ferestrele înguste şi înalte, răsfrângându-se 
în lespezile de marmură. Din câte aflase, temniţa fusese 
construită aşa cu un scop. Prizonierii erau ţinuţi sub pământ 
un timp atât de îndelungat, încât, când ieşeau din temniţă, 
orbeau îndată. 

Şi, în ciuda pregătirilor amănunțite, Ana căzuse în 
capcană. Trebuia să aştepte ca ochii ei să se obişnuiască. 

În spate răsună un zăngănit. Printre lacrimi, îl văzu pe 
Vorbădulce, care tocmai încuia porţile temniţei. Urcă în 
viteză scările, câte trei trepte odată, dar când ajunse sus, 
îşi acoperi ochii, blestemând. 

Gardienii strigau. Tropăitul cizmelor şi scrâşnetul armelor 
făceau podeaua de marmură să vibreze. 

Alarma fusese dată. 

Ana îl privi pe Vorbădulce. Prin pâcla lacrimilor, putea 
distinge pe chipul lui expresia panicii pure. Înţelese că, în 
ciuda  şireteniei şi purtării lui  sfidătoare, Ramson 
Vorbădulce nu avea un plan. 

Teama îi ascuţea simţurile. Când usturimea din ochi i se 
mai domoli, lumea căpătă din nou contur în jurul ei. De aici, 
coridoarele se răsfirau în toate direcţiile: trei la stânga, trei 
la dreapta, trei în faţă, trei în spate, toate identice, toate 
albe. 

Capul o durea cumplit - efectul otrăvii de/svvoşk. Nu-şi 
putea aminti nici măcar drumul pe care venise. Locul 
acesta era un labirint menit să prindă prizonierii şi vizitatorii 
în capcană, la fel ca nişte gâze în pânza păianjenului. 

Ana îl înşfacă pe Vorbădulce de cămaşă. 

— Încotro? 

El îi aruncă o privire printre degete şi gemu. 

— leşirea din spate, mormăi el. 

Fata trase aer în piept. Fireşte, niciuna dintre lecturile ei 
- destul de puţine - despre temniţa Cascada Fantomelor nu 
pomenea de vreo ieşire prin spate. Ana ştia că în partea din 
faţă erau trei rânduri de uşi păzite şi încuiate, nemaivorbind 
de curtea străjuită de arcaşi care i-ar fi săgetat îndată ce ar 
fi păşit afară. Le văzuse pe toate cu de-amănuntul atunci 
când îl urmase pe gardian în închisoare. 

Nici în cele mai nebuneşti închipuiri nu se gândise că va 
ajunge să fugă din închisoare alături de un criminal, cu o 
ceată de gardieni pe urmele lor. 

Furia izbucni în ea. Il înşfacă pe Vorbădulce de tunica 
soioasă şi îl zgâlţâi. 

— Tu ne-ai băgat în bucluc, tu să ne scoţi! mărâi ea. 
Care-i drumul spre ieşirea din spate? 

— A doua uşă... a doua uşă din dreapta noastră. 

Ana o rupse la fugă, târându-l după ea. Dinspre unul 
dintre coridoare se auzea tropot de cizme. Întăririle aveau 
să apară din clipă în clipă. 

Ajunseseră deja la jumătatea holului când, în spatele lor, 
izbucni un strigăt. 

— Stai! Stai, în numele Ko/st Împăratului Mihailov! 

Măreţul împărat Mihailov! Foloseau aşa de autoritar şi cu 
atâta dezinvoltură numele lui Luca, de parcă îl cunoşteau 
personal. Ca şi cum ar fi avut dreptul să poruncească în 
numele lui. 

Ana se întoarse să-i înfrunte pe gardieni. Erau cinci, toţi 
înarmaţi până-n dinţi. Purtau uniforme albe, împodobite cu 
stema imperială: tigrul alb chirilian. Săbiile lor din piatră- 
neagră luceau în lumina soarelui. Aliajul cu tente cenușii al 
armurilor scânteia. 

Paznicii se răsfirară. Într-o vreme, ar fi îngenuncheat în 
faţa ei, ar fi ridicat două degete la piept, desenând un cerc, 
în semn de respect pentru Ko/st Prinţesă. 

Vremuri de mult apuse. 

Ana îşi trase şi mai mult gluga pe faţă. Ridică spre 
gardieni cealaltă mână, cea rănită şi fără mănuşă. Sângele i 
se prelingea pe braţ. Stacojiul contrasta cu pielea ei 
oacheşă. 

Simţi cum i se întoarce stomacul pe dos, iar gâtlejul i se 
strânse de greață. Spre deosebire de Analogii ucenici sau 
de cei angajaţi, care-şi perfecţionaseră puterile ani la rând, 
Ana cu greu izbutea să-şi controleze Analogul. Să înfrunte 
aşa de mulţi oameni deodată putea avea ca rezultat 
pierderea completă a controlului asupra Analogului. | se 
mai întâmplase o dată - cu vreo zece ani în urmă - şi încă i 
se făcea rău când îşi aducea aminte. 

Un arcaş luă poziţie de atac. Vârfurile săgeţilor fuseseră 
înmuiate în de;/s'voşk. Ana înghiţi în sec. 

— Acoperă-mă! îi spuse lui Vorbădulce. 

Analogul ei se încordă. 

Arată-le ce poți, micul meu monstru! 

Arată-le! 

Îşi dezlănţui Analogul, iar acesta se prelinse prin trupul 
fetei, ţipând şi zvârcolindu-se în venele ei. Prin ceața 
delirului, se agăţă de siluetele celor cinci gardieni, al căror 
sânge era inundat de iureşul fricii. 

Îi înşfăcă şi trase cu putere... 

Carnea se sfâşie. Sângele umplu aerul. Analogul ţâşni. 

Deodată, reveni la realitate, într-o învălmăşeală de 
podele albe, şi de raze de soare. Ana stătea în patru labe, 
tremurând şi străduindu-se să respire. Dârele bej-aurii al 
podelei de marmură i se roteau în faţa ochilor, în timp ce 
deis'voşk-ul îşi făcea efectul. În mai puţin de zece minute, 
criza avea să ia sfârşit, iar Analogul urma să dispară. 

Se încovoie şi tuşi. Stacojiul se răspândi pe podeaua albă 
de marmură. 

O mână îi atinse umărul. Ana tresări. Vorbădulce se 
ghemui lângă ea, cu gura căscată de uimire. 

Coridorul era straniu de pustiu. Dincolo de scări, 
împrăştiate pe hol, se zăreau cinci siluete. Stăteau 
nemişcate, în bălți de sânge. Lichidul întunecat se prelingea 
pe podea, tulburându-i simţurile. 

Atingerea deimhov-ului. 

— De necrezut! murmură Vorbădulce, privind-o cu un 
amestec de uimire şi încântare. Eşti o vrăjitoare! 

Ea nu luă în seamă insulta. Se prăvăli, aproape fără 
suflare, pe podeaua de marmură. Folosirea Analogului o 
vlăguise, ca întotdeauna. 

— Stai aici! îi porunci Vorbădulce. 

După care plecă. 

Ana se strădui să se ridice în genunchi. Dintr-odată, 
deveni conştientă de trupurile din jurul ei, reci şi neclintite. 
Sângele lor îşi curmase mişcarea; torentele nestăvilite se 
transformaseră în bălți moarte, sinistru de tăcute. Marmura 
albă sclipea în contrast cu stacojiul sângelui, parcă 
acuzatoare: Priveşte! Uite ce-ai făcut! 

Ana se încovoie, cuprinzându-se cu braţele pentru a-şi 
opri tremurul. Nu am vrut. Mi-am pierdut controlul. Nu am 
cerut să am Analogul ăsta. Niciodată n-am vrut să fac rău 
cuiva. 

Probabil că nici monştrii nu vor să facă rău altora. Poate 
nici n-au habar că sunt monştri. 

Ca să se oprească din plâns şi să se poată ridica de pe 
podea, încercă să numere în gând. Simţi sângele sub 
palme. Se sprijini de perete şi respiră adânc, cu ochii 
închişi, ca să nu vadă scena din faţa ei. 

— Vrăjitoareo! 

Ana tresări. Vorbădulce stătea în faţa celui de-al doilea 
coridor din dreapta ei, cu o funie petrecută peste umăr. li 
făcu semn cu mâna şi se întoarse, dispărând în hol. 

Oare cât timp stătuse aici, privind cum fata plângea? Ana 
se zgâi la el. Oboseala ei se împletea cu neliniştea. 

— Grăbeşte-te! 

Vocea lui răzbătea de departe, cu ecouri. 

Trebui să facă apel la ultimul strop de voinţă ca să-şi 
îndrepte spinarea şi să pornească şchiopătând după el. 


Temniţa fusese construită ca un labirint. Kapitan Markov 
îi dezvăluise Anei planul închisorii, încă de când era doar o 
fetiţă. Chipul lui se încreţea sub părul cărunt atunci când îi 
zâmbea, iar mirosul cunoscut al cremei sale de ras şi al 
armurii metalice o liniştea. 

Markov îi spusese că închisorile chiriliene erau labirinturi- 
capcană pentru prizonierii care încercau să evadeze. Panica 
şi nesiguranța îi făceau să-şi piardă capul încă dinainte ca 
gardienii să pună mâna pe ei. Cercurile exterioare ale 
acestor închisori-labirint erau bine păzite, dar paznicii din 
interior erau mai puţini, pentru că nu aveau de făcut 
altceva decât să tragă asupra oricărui prizonier care reuşea 
să pătrundă în nivelurile exterioare. 

Ana spera că ieşirea din spate, despre care pomenise 
Vorbădulce, nu ducea la o asemenea moarte rapidă. 

În faţa ei, condamnatul păşea cu o graţie de prădător, 
aducându-i aminte de o panteră pe care o văzuse demult, 
într-un spectacol cu animale exotice, în Palatul Salskov. 
Surprinse fulgerarea unui pumnal în mâna lui. Pe plăsele, 
zări o pecete care zugrăvea capul unui tigru alb. 

Ca şi cum i-ar fi auzit gândurile, însoţitorul ei îi aruncă o 
privire. 5 

— Ai obosit? şopti el. Asta-i prețul plătit de voi, Analogii, 
pentru puterile voastre, aşa-i? Unde mai pui că prietenul 
nostru din temniţă ţi-a „oferit” destul deis'voşk. 

De după colţ apăru un gardian, scutind-o să se mai 
gândească la un răspuns. 

Din trei paşi uşori, Vorbădulce sări la gâtul lui. O sclipire 
de metal, apoi gardianul căzu, cu pumnalul înfipt în piept. 
Chiar şi prin păcla epuizării, Ana băgă de seamă că 
mişcările lui Vorbădulce trădau un meşteşug anume, o 
îndemânare aparte, vizibilă în felul în care mânuia 
pumnalul. 

Vorbădulce strecură pumnalul în teaca lui, cu o mişcare 
dibace. 

— Nu mai avem mult de mers, spuse el. 

Întunericul se îndesea, căci torţele prinse în pereţi erau 
tot mai rare. Marmura se preschimbă în piatră grosolană şi, 
de vreo două ori, Ana crezu că aveau să rămână în beznă. 
Îşi ţinea Analogul aprins ca o torţă, deşi puterea lui scădea, 
pe măsură ce deis'vvoşk-ul îşi făcea efectul. Chiar şi 
Vorbădulce, al cărui sânge clocotitor ar fi trebuit să-l simtă 
cu uşurinţă, pâlpâia stins în conştiinţa ei, străveziu ca o 
fantomă. 

Pe lângă zgomotul de paşi, apăru deodată şi un alt sunet 
- slab la început, apoi tot mai puternic, aidoma vântului 
care sufla, odinioară, prin zadele îngheţate de la fereastra 
ei. 

Era sunetul... apei. 

Trebuie că se aflau în cel mai îndepărtat colţ al închisorii, 
acolo unde erau azvârlite trupurile prizonierilor morţi, 
laolaltă cu gunoaiele şi cu alte murdării. Spre deosebire de 
majoritatea temniţelor chiriliene, care fuseseră clădite pe 
malul unor râuri, pentru ca gardienii să poată scăpa iute de 
gunoaie, temnita Cascada Fantomelor se înălța deasupra 
unei stânci despicate în două de şuvoiul unei cascade, de 
unde i se trăgea numele. Prizonierii erau prinşi între o 
stâncă şi o cascadă. 

O stâncă şi o cascadă. 

Fata îşi simţea picioarele ude. 

— Vorbădulce, icni ea, apoi strigă: Vorbădulce! 

El dispăruse după colţ. Ana se forţă să alerge. Apa 
învolburată era tot mai zgomotoasă, până când paşii ei fură 
înăbuşiţi de mugetul torentului. 

Următorul hol se sfârşea cu o uşă îngustă, de piatră- 

neagră, cu arcadă. Întunecimea ei sinistră şi rece părea că-i 
şoptea ceva. 

Vorbădulce îngenunche în faţa uşii. Tunica lui cenuşie 
părea o ceaţă fantomatică pe fundalul pietrei-negre. În 
semiintuneric, mâinile lui lucrau cu dibăcia savanților de la 
palat, alături de care studiase Ana. Între degetele lui 
străluci un obiect. După o mişcare rapidă, uşa se deschise 
cu zgomot. 

Sunetul reverberă din zidurile de piatră şi din tavanul 
scund. Vorbădulce împinse uşa, deschizând-o larg, iar Ana 
se încordă. 

Dincolo de uşa de piatră-neagră, coridorul se sfârşea 
brusc, ca şi cum cineva îl retezase. Două coloane mari 
marcau capătul holului, deasupra stâncilor. Cerul albastru- 
cenuşiu al Chiriliei se întindea până hăt departe, deasupra 
lor, contopindu-se cu strălucirea peisajului acoperit de 
zăpadă. Dedesubt se prăvăleau ape albe, îngheţate şi 
înspumate. Picioarele Anei se înmuiară. Se deşteptase 
vechea teamă de apă, întipărită în oasele şi în memoria ei, 
încă de la accidentul petrecut cu mult, mult timp în urmă. 
Apele nemiloase ale unui râu - unul foarte diferit - aproape 
că o uciseseră nu o dată, ci de două ori. 

Vorbădulce se pusese deja în mişcare. Desfăcu frânghia 
pe care o ţinuse, până atunci, pe umăr. Cu gesturi rapide, 
legă unul dintre capetele acesteia de o coloană. Degetele 
lui făcură un nod ciudat. 

Drace! Ana se sprijini de zid, străduindu-se să-şi 
stăpânească tremurul. Aceasta era ieşirea din spate, 
despre care îi vorbise Vorbădulce: canalul unde erau 
aruncate murdăriile şi cadavrele. 

Pe aici aveau să coboare. 

— Eu nu sar acolo cu tine! strigă ea, păşind iar în 
coridorul din spatele uşii de piatră-neagră. 

Vorbădulce îngenunche lângă parapet. 

— Drăguţă, nu ştiu ce educaţie ai, dar ceea ce-ţi voi 
spune acum nu se învaţă la şcoală, ci pe străzi. Oricine 
încearcă să sară acolo moare. Izbitura ţi-ar zdrobi oasele. 

Cascada mugea ca o fiară, dispărând într-o ceaţă albă, 

groasă. 

Vorbădulce trase de nodul făcut. Frânghia se întinse, 
zbârnâind. 

— Vii, mică vrăjitoare? 

Ana îşi spuse că omul nu era întreg la cap. 

— Tocmai mi-ai spus că oricine încearcă să sară acolo va 
muri! 

Vorbădulce îşi îndreptă spatele. Profilat pe cerul albastru 
al Chiriliei, deasupra apelor albe, îngheţate, arăta aproape 
ca un erou. 

— Aşa e! Dar, drăguță, noi nu vom sări. 

Arătă spre frânghia lungă - mare parte din ea zăcea între 
ei, încolăcită. Celălalt capăt fusese petrecut pe după un 
stâlp. 

— O să coborâm până la râu. Am făcut toate calculele. 
Vom reuşi. Zâmbi şi-şi apropie arătătorul de degetul mare. 
O să fie un pas micut, minuscul. Ca şi cum ai cobori dintr-o 
caleaşcă. Doar că noi coborâm... de pe un parapet. 

Ochii lui scânteiau vesel, iar ei îi veni să-l strângă de gât. 
Drace! Avea să moară! În spatele ei aşteptau gardienii, 
care aveau s-o închidă şi s-o vândă ca sclavă. lar în faţă, un 
criminal ţăcănit, care plănuia să-şi rupă gâtul. 

— Ei, ce zici? 

Vorbădulce îşi înclină capul într-o parte. Cu degete 
pricepute, îşi petrecu celălalt capăt al frânghiei pe după 
mijloc şi întinse către ea bucata rămasă. 

— Am zăbovit prea mult aici. S-a dat alarma, aşa că 
foarte mulţi gardieni se vor repezi în curând încoace, ca 
muştele la miere. Mă faci să-mi pierd timpul, drăguță! 

Ana întoarse privirea spre cascadă, spre apele albe, 
îngheţate, ce se prăvăleau cu viteză ucigătoare. Dintr- 
odată, se imagină captivă în curenţii aceia, aşa cum i se 
întâmplase cu zece ani în urmă: spuma şi valurile 
zdrobindu-i pieptul,  răsucindu-i membrele,  biciuindu-i 
buzele şi nasul. 

Nu pot! 

În spatele lor, în labirint, dincolo de urletul cascadei, se 
auziră strigăte. Ana îşi zgândări Analogul, dar acesta 

slăbise atât de mult, încât nu mai simţea decât o firavă 
urmă de sânge. Rana din braţul ei pulsa dureros. După 
câteva minute, nu va mai rămâne nimic din Analogul ei. 

De-acum, nu mai exista cale de întoarcere. 

li venea să plângă, dar, după anii petrecuţi în temniţă, cu 
Sadov, ştia că plânsul nu ajută. În înfruntarea cu frica, 
trebuie să alegi: fugi sau lupti. 

Aşa că îşi înghiţi greaţa, îşi reţinu lacrimile şi ridică 
bărbia, trecând pragul uşii de piatră-neagră. Podeaua era 
vălurită şi umedă. O duhoare de putreziciune o lovi 
năprasnic. 

— N-am venit aici ca să mor, pungaşule, se răsti ea. Dacă 
încerci vreo şmecherie, te voi ucide înainte să te îneci. Şi, 
crede-mă, vei implora să te las să te îneci. 

Vorbădulce îşi ţinea echilibrul pe marginea podelei de 
marmură, ţinându-se de frânghie. incepu s-o lege de el cu 
capătul liber al frânghiei. 

— De acord! 

Ana icni când frânghia îi apăsă spatele. Vorbădulce rânji. 

— Ştiu că miros urât, drăguță, dar mai târziu, când vei 
constata că încă eşti în viaţă, o să-mi mulţumeşti. 

Târându-şi picioarele până la margine, Ana simţi vântul în 
faţă. Acolo se termina pământul şi începea abisul. Părul i se 
desprinsese din cocul simplu. Şuviţele ei întunecate 
fluturau. 

Vorbădulce mai încercă o dată frânghia. 

— Ţine-te bine! strigă el. 

In ciuda silei, Ana îl cuprinse cu braţele, ţinându-şi faţa 
cât mai departe de pieptul lui. 

EI îşi făcu vânt şi se aruncă în gol. 

Orice urmă de repulsie faţă de Vorbădulce se topi. Ana se 
agăța de el ca şi cum viaţa ei ar fi depins de asta. 

Şi chiar aşa era. 

Atârnau peste parapetul Cascadei Fantomelor, rotindu-se 
uşor. Cascada urla în urechile ei, atât de aproape, încât ar fi 
putut să întindă mâna şi s-o atingă. Frânghia care-i ţinea 
legaţi de stâlp se desfăşură sub ei, într-o buclă largă, şi 
dispărea în ceața albă. 

Vorbădulce începu să coboare încet. Avea muşchii 
încordaţi, iar venele gâtului i se umflau, în vreme ce punea 
o mână sub cealaltă. 

Ana cuteză să privească în jos. Priveliştea o făcu să se 
agaţe şi mai tare de Ramson, căutând să-şi domolească 
panica. Ar fi putut să închine nenumărate rugăciuni zeilor, 
dar la ce bun? Acum, aici, erau doar ea şi şarlatanul. 

Ana îşi ridică privirea. Ceaţa era aşa de deasă, încât abia 
dacă mai zărea parapetul temniţei. Era un lucru bun. 

— Cât mai durează? strigă ea, abia auzindu-şi vocea prin 
urletul cascadei. 

— Suntem aproape! Trebuie să ajungem la capătul 
frânghiei. Altfel, cascada ne va ucide. 

Ana miji ochii în sus. Ceva - o mişcare în ceaţă - o făcu 
să se agaţe de Analogul ei. lată-l: un firicel slab, mai mult 
un ecou al puterilor sale, încercând să se opună licorii 
otrăvitoare. 

Se încruntă. Ceva îi străbătu fiinţa, aproape nesimţit. 

Fură loviți de o rafală de vânt şi Ana închise ochii, 
încercând să-şi potolească ameţeala provocată de 
legănare. Când îi deschise, vântul risipise puţin ceața. Sus, 
deasupra parapetului, se profila silueta unui arcaş care-i 
tintea. 

— Păzea! strigă ea, când prima săgeată şuieră în gol. 

A doua îl nimeri pe Vorbădulce. 

El gemu din pricina durerii, căci săgeata îi lovise umărul, 
sfâşiindu-i mâneca şi făcându-l să sângereze. Ana îşi 
stăpâni un urlet când mâna lui alunecă pe frânghia umedă. 
Se roteau nebuneşte, la un pas de moarte. Sus, arcaşul 
potrivi o altă săgeată în arc. 

Jos, capătul liber al frânghiei se ondula. Trebuiau să 
ajungă la capătul frânghiei; altfel, aveau să moară. 

Ana scormoni cu disperare în adâncul ei. Găsi ultimele 
rămăşiţe ale Analogului, mai firave decât o lumânare pe 
terminate, încă luptându-se cu deis'voşk-ul. 

Ana întinse mâna liberă şi agăţă sângele arcaşului. Apoi 
împinse. 

Pentru o clipă, acesta se încordă, legănându-se, ca şi 

cum ar fi fost lovit de o rafală de vânt. Ana îşi lăsă mâna să 
cadă. Căldura îi gâdila buzele, iar pe limbă simţea gustul 
sângelui. 

Doar atât putea să facă. Deis"voşk-ul învinsese. 

Dar fusese de-ajuns ca să-l distragă pe arcaş. Cei doi 
reuşiră să ajungă la capătul frânghiei. 

Vorbădulce duse o mână la şold. Pumnalul sclipi slab. Se 
aplecă spre Ana, cu ochii mijiţi, cu o expresie de un calm 
ucigător. 

— Nu te zbate. Nu mişca. Doar ţine-cte de mine. 
Încordează picioarele. 

Abia dacă-i înţelegea vorbele. O copleşise spaima. 
Vorbădulce îşi ridică braţul şi spuse: 

— Primul lucru pe care trebuie să-l înveţi, dacă vrei să 
devii bandit, este să cazi. 

Tăişul pumnalului sclipi. Tânărul îşi abătu necruţător 
braţul. 

Şi-apoi căzură! 

Fluviul îi luă în primire de cum îl atinseră, trăgându-i 
răzbunător în jos, în vârtejurile lui albe, smucindu-i ca pe 
nişte frunze în furtună. Ramson se lăsă în voia valurilor. 
Cunoştea apele, ştia când să se lase purtat de curenţi şi 
când să se opună. Fluviul însă nu se dădea bătut. Totul era 
să fii una cu el. 

Apele acestea erau diferite de mările vaste, din copilăria 
lui. În Regatul Bregonia, apa era de un albastru intens, iar 
culmile valurilor sclipeau în lumina soarelui. Înotase ore 
întregi, plonjând sub apă şi pierzându-şi privirea în cerul 
îndepărtat, într-o lume mută şi albastră, doara lui. 

În Chirilia, apele erau albe, îngheţate şi reci. Ramson se 
străduia să ţină ochii deschişi, în vreme ce curenţii îl 
trăgeau într-o parte şi-n alta. Presiunea din piept crescu. 
Apa îi pătrundea în nas şi-n gură. 

Fata Analog era încă legată de trupul lui. O simţea 
zbătându-se, dând din picioare şi luptând să facă faţă 
curentului care-o smucea. 

Ramson reteză frânghia. Şansele de a supravieţui erau 
mai mari dacă nu aveai pe cineva agăţat de tine. Se 
gândise numai la el, dar când văzu cum curentul o purta pe 
vrăjitoare tot mai departe, simţi o mustrare de conştiinţă. 

Nu te zbate, ar fi vrut să-i spună. Cu cât te zbati mai 
mult, cu atât mai repede te vei îneca. 

Dar plămânii îl dureau şi în membre începea să simtă 
cunoscuta senzaţie de amorţeală. Trebuia să respire. Dacă 
nu, risca să devină una cu apele, pentru totdeauna. 

Ramson dădea din picioare, dar curentul îl dobora din 
nou şi din nou. Panica îi bubuia în piept. 

Îşi simţea capul uşor. Apa îl lovea în nas şi în gură, dar îşi 
aduse aminte că nu trebuia s-o deschidă. Membrele îi 
deveneau tot mai grele. Vederea îi era un vârtej alb. 

O voce răzbătu până la el. Înoată! Ştiu numaidecât a cui 
era vocea aceasta calmă, subţire, care-i însoţise copilăria, 
bântuindu-l apoi în fiecare zi. Aici, în haosul acesta urlător, 

părea atât de aproape. înoată, că de nu, vom muri 
amândoi. 

Ramson împinse din picioare, arcuindu-şi spatele. Simţi 
curentul cedând puţin. Undeva, deasupra, aproape, zări o 
lumină. 

Înoată! 

Lumina deveni mai strălucitoare. Reuşi să iasă la 
suprafaţă, tuşind şi căutând să-şi umple plămânii cu aerul 
chirilian, proaspăt şi rece. Îşi mai reveni puţin. 

Se târî până pe țărm. Îşi înfipse unghiile în mâlul pe 
jumătate îngheţat şi alunecă pe iarba acoperită cu zăpadă. 
Nu-şi putea stăpâni tremurul. Înainta poticnit, cu mişcări 
sacadate. incerca să-şi pună sângele în mişcare. 

Râul îi purtase destul de departe. Cascada Fantomelor 
rămăsese în urmă, nu mai mare decât o palmă. Îşi simţi 
inima în gât când privi înălţimea stâncilor şi cascada, care 
acum nu mai era decât o dungă ceţoasă. Oricâte calcule îşi 
făcuse şi oricât de minuţios gândise, în întunecimea celulei 
sale, planul de scăpare, fusese nevoie de un miracol, de o 
mână întinsă de zei pentru ca ei să supravieţuiască. 

Nu că ar fi crezut în zei. 

intoarse spatele temniţei. În faţa lui se întindea o pădure 
acoperită de zăpadă şi scăldată de soarele după-amiezii 
târzii într-o pâclă auriu-cenugşie. lar în depărtare, cât vedeai 
cu ochii, vălureau crestele îngheţate ale munţilor. 

Dar Ramson nu simţea decât frigul din oase şi nu vedea 
decât umbrele lungi şi întunecate dintre pini. Aceasta era 
Chirilia, Imperiul de Nord, unde nopţile de toamnă erau mai 
friguroase decât o zi de iarnă din orice alt regat. Dacă nu 
găsea un adăpost înainte să apună soarele, avea să moară. 

Cineva tuşi în spatele lui. Se răsuci pe călcâie, cu 
pumnalul în mână. Cu uimire, văzu Analogul căţărându-se 
pe țărm, aidoma unui animal pe moarte. Stătea în patru 
labe, cu capul plecat. Din şuviţele ei negre picura apa. Nu 
se putea ridica. Nu fără ajutor. 

Ramson se întoarse şi intră în pădure. 

Zăpada înăbuşea zgomotul paşilor şi, foarte curând, 
bolboroselile fetei şi vuietul fluviului se stinseră. Copacii 

deveneau din ce în ce mai groşi, oprind lumina soarelui, iar 
frigul îl cuprindea tot mai mult, cu fiecare pas. 

Căută să-şi  reamintească împrejurimile  Cascadei 
Fantomelor, dar îndoiala îi stăvili încercarea. Fusese dus 
acolo în lanţuri, cu ochii acoperiţi, iar căruţa călătorise zile 
întregi. Din câte ştia, zona din jurul temniţei era pustie - un 
deşert de gheaţă ce acoperea tundra şi Taigaua Sivernaia, 
pădurea care acoperea jumătate din Imperiul Chirilian. 

Cumva, gândurile i se întoarseră la vrăjitoare. Păcat că 
evadarea o slăbise atât de mult. Puternicul său Analog i-ar 
fi fost un aliat de nădejde, însă acum fata era o povară. Se 
îndoia că putea să stea în picioare, darămite să 
călătorească prin pădure! Şi totuşi, se întrebă el posomorât, 
oare încotro ar lua-o ea? 

li veni o idee. Bineînţeles! Cum de fusese aşa de prost? 
Se întoarse şi, pe jumătate poticnindu-se, pe jumătate 
alergând, se îndreptă spre locul unde o părăsise. 

Fata venise la Cascada Fantomelor doar ca să-l vadă pe 
el. Ceea ce însemna că avea o cale de scăpare. Un mijloc 
de transport. 

O găsi ghemuită la câţiva metri de râu, cu capul în jos, 
cuprinzându-şi trupul cu braţele, în încercarea de a-l încălzi. 
Il privea apropiindu-se, cu ochii pe jumătate închişi. In doar 
câteva minute, vârfurile şuviţelor ude îi îngheţaseră bocnă. 

Ramson îngenunche şi duse o mână la gâtul ei, 
căutându-i pulsul. Fata se încordă, dar nu se împotrivi. 

— Cum te simţi? o întrebă el. Îi luă obrajii în mâini. Erau 
reci ca gheaţa. Poţi vorbi? 

Ea deschise buzele degerate. Erau vinete. 


— D... da. 
— Te simţi ameţită? Moleşită? 
— N... nu. 


Era limpede că mințea, însă Ramson îi admira dârzenia. 
Fata ridicase cu încăpățânare bărbia, fixându-l cu privirea. 

— Trebuie să găsim un adăpost înainte să apună soarele. 

Ramson îşi plimbă iute privirea peste vârfurile copacilor, 
unde atârna soarele, ascuns de nori şi de ceaţă. 

— De unde ai venit? Cum ai ajuns aici? 

— Pe... pe jos. 

Inima lui mai că începu să cânte la auzul acestor cuvinte. 
Era clar că exista un adăpost pe aproape. Făcuse alegerea 
corectă întorcându-se la ea. 

— Unde? Există un oraş în vecinătate? 

Ea clătină din cap. 

— O d... dacha. Acolo trăiesc. 

— Cât de departe e? 

Trupul ei fu străbătut de un tremur, iar el o strânse mai 
tare. Hainele lor ude erau ca nişte pachete de gheaţă, dar 
ştia că-i va veni în ajutor căldura corpului. Răspunsul ei 
stârni un norişor. 

— Două ore de mers. 

Ramson se uită spre soarele care se pregătea să coboare 
dincolo de vârfurile copacilor. Pentru prima oară, îl privea 
cu speranţă. Se ridică, potrivindu-şi hainele îngheţate pe 
trup şi încordându-şi muşchii. Incă nu avea cârcei - un 
semn bun. 

— Poţi să mergi, drăguță? 

Vrăjitoarea încercă să se ridice. Reuşi să se pună pe 
picioare, dar fu cât pe ce să cadă la loc din pricina efortului. 
Ramson o prinse de coate. 

— Te ţin eu. 

Câştigă-i încrederea, să ajungi la adăpost. O luă în cârcă 
şi simţi imediat cât de ţeapănă era mantia ei îngheţată. 

— la-mă de gât. Cu cât stăm mai lipiţi unul de altul, cu 
atât o să te dezmorţeşti. 

Ea făcu întocmai, iar el o săltă ceva mai sus. Sângele lui 
circula mai iute, de la atâta efort. Un lucru îmbucurător. 

Ramson strânse din dinţi. Punând un picior în faţa 
celuilalt, începu să înainteze. Pe măsură ce pătrundeau în 
pădure, liniştea apăsătoare a peisajului alb era tot mai 
copleşitoare, întreruptă doar de scrâşnetul zăpezii sub 
cizmele lui şi de trosnetul vreunei crengi. Vrăjitoarea îl 
îndruma cu voce slabă, tremurând de frig. 

Curând, ajunseră în adâncul codrului, înconjurați de pini 
deşi, înalţi şi de zade îngheţate care-şi aruncau umbrele 
asupra lor. În aer plutea tăcerea. Părea că pădurea era vie 

şi îi privea, iar frigul li se strecura pe sub haine, intrându-le 
în oase. 

Vrăjitoarea tăcea, lipită de el. De câteva ori, trebui s-o 
smucească pentru a o ţine trează. 

— Vorbeşte-mi, drăguță! spuse el, în cele din urmă. Dacă 
adormi acum, n-o să te mai trezeşti niciodată. O simţi 
tresărind uşor la auzul acestor cuvinte. Care ţi-e numele? 

— Ania, răspunse ea, puţin cam prea repede. 

O altă minciună. Dar Ramson aprobă cu seriozitate 
prefăcută. 

— Ania, eu sunt Ramson, dar deja ştii asta. De unde eşti, 
Ania? 

— Din Dobrisk. 

E| chicoti. 

— Ce vorbăreaţă eşti! 

Cunoştea oraşul Dobrisk - un biet punct pe hartă, în 
sudul Chiriliei. Deşi fata se silea s-o ascundă, în graiul ei se 
simţea urma unui accent nordic, precum şi o inflexiune 
slabă, ce trăda o obârşie aleasă. 

— Cu ce te ocupai în Dobrisk? 

Simţi cum fata se încordează şi, pentru o clipă, îşi dori să 
nu fi pus întrebarea. Având în vedere că era pe jumătate 
îngheţată şi conştientă, păruse o ocazie bună să afle mai 
multe despre ea. Să-i descopere secretele şi să le 
folosească în avantajul lui, mai târziu. Deocamdată, ştia 
despre ea doar că avea un Analog. Cu siguranţă că un 
Analog puternic, ca al ei, şi-ar fi găsit un loc în Patrulele 
Imperiale. _ 

Rotiţele din mintea lui prinseră să se învârtă. Işi aminti 
tonul ei poruncitor, privirea aspră, când o văzuse pentru 
prima oară, bărbia ei ridicată mândru. Era limpede că avea 
sânge nobil; probabil că-şi ţinea Analogul ascuns pentru a 
se proteja. Nu era ceva neobişnuit în Chirilia. Odată ce 
Analogul unui copil prindea viaţă, îl ţinea ascuns sau supus. 
Era protecţia pe care puterea şi privilegiile le-o ofereau 
celor bogaţi. O siguranţă, gândi Ramson, pe care cei săraci 
nu şi-o permiteau. 

Analogii care nu aveau mijloacele de a mitui autorităţile, 

pentru a le cumpăra tăcerea, erau siliţi să-şi menţioneze 
harurile în documentele lor de identificare. Fiind cetăţeni ai 
imperiului, le era îngăduit să-şi caute de lucru, dar faptul că 
puterile lor erau declarate negru pe alb constituia un 
stigmat. Erau ocoliţi şi temuţi. 

Chirilia căuta să controleze aceste fiinţe cu puteri date de 
zei prin intermediul pietrei-negre şi al deis'voşk-ului. Când 
străini din alte regate au început să viziteze Chirilia, 
căutându-şi norocul în cel mai bogat imperiu al lumii, 
negustorii au văzut imediat şansa de a exploata aceste 
fiinţe diferite. 

Şi apoi apăruseră  samsarii, care începuseră să 
momească muncitori străini în Chirilia, cu făgăduiala 
mincinoasă a unei slujbe mai bune şi mai bine plătite. li 
sileau să semneze contracte deloc avantajoase, din care nu 
mai puteau scăpa. Cu timpul, traficul cu Analogi înflorise în 
umbra legilor. 

Nobilă sau nu, fata era un Analog şi o fugară. lar Ramson 
nu voia să aibă nimic de-a face cu asta. 

Era mai simplu să se prefacă neştiutor. 

În orice caz, fata asta ascundea ceva. lar Ramson se 
pricepea mai bine ca oricine să scoată la iveală secretele, 
oricât de adânc ar fi fost îngropate. 

Tăcerea ei înverşunată părea să nu se mai termine, aşa 
că el puse o întrebare nevinovată: 

— Vinul din Sud e într-adevăr mai bun, aşa cum se zice? 

Şi continuară în felul acesta, Ramson turuind şi fata 
răspunzând monosilabic. Simţea cum mâinile şi picioarele 
începeau să-i amorţească, iar muşchii îşi pierdeau treptat 
vigoarea. Întunericul cuprinsese împrejurimile, aşa că 
trebuia să clipească tot mai des ca să distingă copacii de 
umbrele lor. 

Timpul părea să curgă în cercuri, iar el începu să se 
întrebe dacă nu cumva şi el se învârtea în cerc. Frigul 
insuportabil îi înnegura creierul. Ramson privea tot mai des 
peste umăr, părându-i-se că auzea ba trosnetul unei crengi, 
ba scârţâitul zăpezii. Imperiul Chirilian adăpostea pericole 
diferite de cele din ţinutul lui. Auzise de spirite ale gheții - 

sivinția - ce răsăreau deodată din zăpadă, făcându-i pe 
călători să se rătăcească. Aceştia erau găsiţi după mulţi 
ani, sub stratul de permafrost. Auzise de lupi ai zăpezii, 
care apăreau din senin şi vânau în haite. Ramson nu 
călătorea niciodată fără un glob-de-foc, care ardea 
nesmintit prin noapte, ţinând la distanţă creaturile din 
Taigaua Sivernaia. Acum, întunericul părea să-l apese. 

Se opri. Îşi simţea pulsul în timpane... dar mai era şi un 
alt zgomot. Ascultă. Fără căldura plăcută a unui glob-de-foc 
care să-i lumineze calea, se simţea lipsit de apărare. 
Întunericul îl îmbia la gânduri negre. 

Apoi auzi trosnetul crengilor şi foşnetul tufişurilor, la 
câţiva paşi în spate. 

Cineva - sau ceva - îi urmărea. 

Îl cuprinse frica. Se piti după un copac şi, după ce şi-o 
potrivi mai bine pe vrăjitoare în spate, rămase nemişcat şi 
încordat, cu inima bubuind. 

Acolo! Foşnetul şi pocnetele se apropiau. Ceva uriaş se 
mişca printre copaci. Ţinându-şi respiraţia, Ramson îndrăzni 
să arunce o privire de după copac şi simţi că i se înmoaie 
picioarele. 

O arătare enormă, întunecată, se mişca greoi, atât de 
aproape încât mirosul de animal ud pluti pe lângă el. Se 
opri din adulmecat şi scoase un mârâit puternic. Când 
animalul întoarse capul, pentru a scruta împrejurimile, 
inima lui Ramson se opri în loc. Recunoscu trupul masiv, 
blana deschisă la culoare, ochii albi, scânteietori. Un urs 
gulerat. Înfricoşătorul prădător din Imperiul de Nord, despre 
care vânătorii vorbeau doar în şoaptă, rugându-se să nu 
întâlnească vreunul. 

Mintea lui Ramson intră în acţiune. Ursul se folosea de 
vedere şi de auz ca să vâneze, ceea ce însemna că, atâta 
timp cât rămâneai liniştit şi nevăzut, aveai o şansă. Dar 
Ramson nu putea aştepta la nesfârşit, căci ar fi murit 
îngheţat. 

Simţi trupul vrăjitoarei alunecându-i pe spate. Îi veni o 
idee - una aşa de respingătoare încât i se făcu ruşine. Dacă 
o lăsa pe fată ursului, drept pradă, oare el putea să scape? 

Fata era oricum inconştientă, iar Vorbădulce nu credea că 
avea să-şi revină, dacă nu ajungeau la căldură. Mai că-i 
scăpă un suspin amestecat cu un hohot de râs când îşi 
aminti populara glumă chiriliană: era prins între Urs şi 
Nebun. 

Ursul gulerat îşi săltă capul lăţos, apoi trupul său uriaş 
rămase nemişcat. Işi ciulise urechile. 

Se întoarse spre ei. 

Ramson zări licărul alburiu şi ucigaş al ochilor fiarei şi 
sclipirea colţilor. In ciuda faptului că-i tremurau picioarele, 
luă o poziţie de apărare. In mâna liberă ţinea pumnalul. 

N-avea nici cea mai mică şansă de izbândă într-o luptă ca 
asta, înfrigurat, amortit şi împovărat cu o fată leşinată. Dar, 
deşi curmase vieţi şi înfăptuise nelegiuiri, Ramson ştia că 
nu şi-ar fi iertat-o dacă nu încerca să o salveze. 

Câţiva paşi mai încolo, tufişurile foşniră pe neaşteptate, 
ca şi cum un animal speriat ar fi săgetat spre ei. Ramson 
îngheţă. 

Atenţia ursului fii distrasă. Capul lui, mai mare decât 
pieptul unui bărbat, se întoarse încet. 

Tufişurile se mişcară din nou. Ceva ţâşni din ele, 
repezindu-se în direcţia opusă. Ramson putea auzi creatura 
călcând neîndemânatic pe crengi şi făcând frunzişul să 
foşnească în fuga ei. 

Ursul mârâi. Işi roti trupul gigantic şi se repezi spre noua 
sa ţintă, fără să mai arunce vreo privire înapoi. 

Ramson aşteptă ca zgomotul să se stingă şi abia apoi 
îndrăzni să respire. Se sprijini de copac, mutând greutatea 
fetei Analog între umeri. Se făcuse noapte, iar adăpostul lor 
nu se vedea nicăieri. 

In spatele lui trosni o ramură. Ramson se întoarse, 
strângând mai tare pumnalul. Rămase cu ochii holbaţi. 

Lângă copac, o siluetă se profila pe zăpadă, în lumina 
lunii. De fapt, nu o siluetă, ci o copilă care le făcea semne 
cu mâna. 

Ramson îi urmă îndemnul. Dacă trebuia să se apere - îşi 
spuse el -, avea mai multe şanse să câştige într-o luptă cu 
o copilă care abia dacă-i ajungea până la brâu, decât într-o 

încleştare cu ursul. Es 

Călătoria părea să nu se mai sfârşească, iar Ramson se 
împleticea tot mai des, aproape răpus de oboseală. Fetiţa 
plutea printre umbre ca un spiriduş al pădurii. 

Mai făcură câţiva paşi. Zăpada părea să se prefacă în 
argint, iar copacii căpătară iarăşi contururi clare. Ramson 
zări o lumină care venea din apropiere. 

Treptat, pădurea se rări, dând la iveală o mică dacha de 
lemn, într-un pâlc de copaci. Lumina unei ferestre se 
revărsa pe zăpada neatinsă, iar lui Ramson mai că i se 
înmuiară genunchii de uşurare. 

În faţa lui, copila deschise uşa şi se strecură înăuntru. 

În vatră ardea focul, iar căldura îl cuprinse precum 
îmbrăţişarea unei mame. Ramson gemu, lăsând-o pe 
vrăjitoare în faţa focului, şi pe urmă prinse să-şi dea jos 
hainele îngheţate. Degetele nu dibuiau nasturii şi abia dacă 
mai găsi putere să-şi scoată cămaşa. Căzu pe podea, pe 
jumătate dezbrăcat, şi savură căldura podelei. p 

Nu voia să se ridice, nici să-şi mişte vreun muşchi. Intr-un 
târziu, auzi foşnete şi paşi mici, uşori. Deschise un ochi. 

Copila se ghemuise lângă vrăjitoare, iar mâinile ei 
fâlfâiau deasupra ei ca două păsări agitate. El îi observă 
părul negru, care-i cădea moale pe umeri, şi strălucirea 
turcoaz a ochilor - o culoare care-i amintea de mările calde 
ale Sudului. 

O copilă dintr-un regat aseatic, gândi Ramson. O undă de 
simpatie se trezi în el. Era cam de vârsta ei - poate cu 
câţiva ani mai mare - când ajunsese pentru prima oară pe 
țărmurile  Chiriliei, înfometat, înspăimântat şi complet 
pierdut. 

Totuşi, cu cât o cerceta mai mult, cu atât mai mult îl 
zgândărea o presimţire. Fusese căpitanul celui mai mare 
port comercial din Chirilia, deci ştia că puteau exista motive 
sinistre pentru care o copilă dintr-un regat străin ar fi ajuns 
aici, singură. Regatul Insulelor Aseatice era vestit pentru 
numărul mare de emigranţi în căutare de muncă în alte 
regate, mai ales în nemilosul Imperiu Chirilian, cunoscut 

pentru comerţul său înfloritor. În nopţile fără lună, Ramson 
văzuse  vase-fantomă acostând în portul pe care îl 
administrase, precum şi siluete - bărbaţi, femei, copii - 
strecurându-se printre umbre. 

În acest imperiu străin, Analogii deveneau fantome fără 
identitate, fără cămin, fără cineva la care să apeleze. Rugile 
lor erau spălate de hula valurilor, sub luna crudă. 

Nici Ramson nu ascultase acele rugi. 

Copila puse două degete pe gâtul vrăjitoarei. Pe faţa ei 
se citea îngrijorarea. 

Ramson trase adânc aer în piept şi întrebă cu voce 
spartă: 

— Trăieşte? 

Preocuparea blândă care până atunci  stăpânise 
trăsăturile copilei dispăru numaidecât, ca şi cum cineva ar 
fi închis o carte. Îi aruncă o privire aspră şi strânse din 
buze. 

Ramson vorbi din nou. 

— Cine eşti tu? Cum ne-ai găsit? 

Ochii ei se îngustară. Ramson nu putea să priceapă cum 
de o persoană aşa de mică reuşea să arate chiar mai 
fioroasă decât vrăjitoarea. 

— Cine eşti tu? se răsti ea. 

— Un prieten. 

— Minţi! Ana şi cu mine nu avem prieteni. Dar e-n regulă, 
adăugă ea, cu trufie. Dacă eşti un om rău, o să te omor. 

Ramson oftă. În ziua asta întâlnise două fete puse pe 
ucis. 

— Uite! spuse el. Tremură. E semn bun. Trebuie s-o 
încălzim treptat. 

Cercetă încăperea. Pe peretele îndepărtat văzu o laviţă 
acoperită cu un teanc de pături. De partea cealaltă a 
încăperii se afla vatra. Focul trosnea vesel în mica odaie. 
Lângă uşă era o masă veche, de lemn, pe care erau 
împrăştiate pergamente şi instrumente de scris. 

— Adu-i nişte pături şi nişte haine uscate şi hai s-o 
punem lângă foc. Cred că e doar pe jumătate adormită. 
Încălzeşte nişte apă, să facă o baie. 

Copila îl cântări din ochi câteva clipe, ca şi cum nu ştia 
dacă să atace sau să aibă încredere în el. În cele din urmă, 
alese cea de-a doua variantă şi se îndreptă alene spre 
odăiţa de spălat. El auzi clipocitul apei. 

Gemând, Ramson se sili să se ridice în genunchi, apoi în 
picioare. Se aplecă şi, încordându-şi spatele, o săltă pe 
vrăjitoare în braţe. Traversă încăperea din câţiva paşi, 
tremurând, şi împinse uşa care dădea spre odăiţa de 
spălat. Acolo ardea o singură lumânare, luminând cada 
jilavă, de lemn. 

O puse pe fată înăuntru. Ea murmură ceva şi se 
cutremură când el se îndepărtă. Ramson se încruntă, 
dându-i la o parte o şuviţă de păr negru. Se uită bănuitor la 
pomeţii ascuţiţi şi la gura fetei. Semăna cu chirilienii 
oacheşi din Sud, care locuiau în Munţii Jiveka, la hotarul 
dintre Imperiul Chirilian şi Regatul Nandji. Aceştia erau o 
minoritate printre chirilienii blonzi din Nord, care deţineau 
cea mai mare parte din puterea şi privilegiile din imperiu. 

Avea impresia că o mai văzuse undeva. 

Clătină din cap. Îl cuprinse frigul. 

_ O lăsă cu copila aseatică şi cu cinci găleți cu apă câlduţă. 
Inchise uşa şi se sprijini de ea, ascultând plescăitul apei şi 
tăcerea. Gândurile i se învârteau în minte. 

De ce o salvase de urs, când era pe jumătate îngheţată, 
inutilă şi o povară pentru el? Ramson Vorbădulce pe care-l 
ştia - cel de care se temeau toţi nelegiuiţii - îi păstra alături 
de el doar pe cei puternici şi folositori; îi înlătura repede pe 
cei slabi sau îi sacrifica. Şi totuşi, în întunecimea şi 
pustietatea pădurii chiriliene acoperite de zăpezi, frigul îl 
schimbase, făcându-l să uite, pentru o vreme, de urzeli şi 
de logică, lăsându-l să-şi urmeze instinctul. 

Şi instinctul era cel care-l călăuzea în seara asta. 

Inchise ochii. Fusese convins că stinsese până şi ultimul 
strop de bunătate din el, cu ani în urmă. Îşi jurase că nu va 
mai fi slab vreodată, că nu va da niciodată mai mult decât 
va primi. 

Trase adânc aer în piept. Deschise ochii. Vechiul 
Vorbădulce se trezi iar la viaţă. 

Până acum o ajutase pe vrăjitoare. Dăduse. Era timpul să 
şi primească. 

Ana se aflase la un pas de înec de două ori în viaţa ei. 

Prima oară se întâmplase cu zece ani în urmă, în pragul 
iernii. Zăpada  învăluise lumea într-o mantie albă, 
sclipitoare, presărată cu roşul rubinelor, cu verdele 
smaraldelor şi cu albastrul safirelor - culorile vii ale Târgului 
de larnă de la Salskov. Ornamentele din argint şi aur 
sclipeau aidoma unor spiriduşi ai gheții. Familia imperială 
trecea prin oraş, în parada anuală care sărbătorea sosirea 
Divinităţii lor protectoare. Tamburinele răsunau, muzica se 
auzea tare, oamenii se învălmăşeau peste tot, într-un 
amestec de voaluri albe şi eşarfe argintii. 

Exuberanţa generală îi mai potolise durerea de cap, care 
o ţinuse la pat în ultimele zile. Il luase pe Luca de mână, 
aşteptând ca trăsura să se oprească, pentru a se plimba 
prin oraşul ca de poveste, anunţaţi de soli, iubiţi şi copleșiți 
de daruri primite din partea supuşilor. 

Dar când uşile trăsurii se deschiseseră şi înăuntru 
pătrunsese miros de carne friptă, de legume cu mirodenii şi 
de peşte prăjit, Anei i se făcuse greață. Era ceva neliniştitor 
dincolo de vacarmul mulţimii, de ornamentele colorate, de 
blănuri şi bijuterii, de mirosuri şi de privelişti. Ceva care-i 
făcea tâmplele să pulseze. 

Işi amintea limpede oala cu supă de sfeclă, groasă şi 
clocotindă, de un roşu atât de viu. 

Şi-apoi energia aceea şuierătoare dinlăuntrul ei 
izbucnise: un stacojiu tăios, care o orbise, vuindu-i prin 
vene. Pulsaţiile fierbinţi şi ritmice ale sângelui înăbuşiseră 
totul. 

Îşi amintea urmările. Trupurile din faţa trăsurii, zăcând pe 
caldarâm. Infloriturile de culoarea macilor, pe pânza albă a 
zăpezii. 

In ziua aceea, Ana ucisese opt oameni. 

Alchimistul palatului, un om pleşuv, ciudat, cu ochi 
nespus de mari şi foarte tăcut, dăduse verdictul chiar în 
seara aceea. Ana îşi amintea lucirea rece a Deis'krug-ului 

său de argint, când omul ridicase o mână tremurândă şi 
murmurase la urechea împăratului. 

Un Analog, îi şoptise lui papa alchimistul. Un Analog de 
Sânge! f 

Papa îşi plecase fruntea, iar lumea Anei se năruise. Işi 
văzuse reflexia într-un geam din partea opusă a odăii. 
Chipul pe care încă se vedeau dâre de sânge şi de lacrimi, 
părul umezit de sudoare şi ochii ei roşii, monstruoşi. Işi 
simţea braţele grele, cu pielea întinsă dureros peste venele 
umflate. 

În ziua aceea, Ana se uitase în oglindă şi văzuse un 
monstru. 

încercase să fugă. Trecuse de cameristele care ţipau la 
apropierea ei, de gărzile care se dădeau înapoi, năucă şi 
fără să ştie ce avea să facă. Habar nu avea încotro se 
îndrepta. Trebuia să fugă departe de palat, departe de 
mama, de papa, de Luca şi de mamika Morganya, ca să nu 
le facă rău. 

Podul Katerina se ivise prin pâcla lacrimilor fetiţei. 
Statuile zeităților o supravegheau ca nişte străjeri 
credincioşi. Podul fusese botezat după mama ei. Ana îl 
privea în fiecare zi, de la fereastra odăii ei. Podul se ridica 
peste râul Coada Tigrului, ce dădea ocol palatului. 

Era un semn. Trebuia să fie. 

Lacrimile îi brăzdaseră faţa când îşi ridicase ochii spre 
cer. Te iubesc, mama, gândise ea. Du-mă undeva în 
siguranță. 

Apoi se căţărase pe balustrada de piatră şi se aruncase 
în râu. 

Frigul îi învăluise oasele de cum atinsese apa, iar 
curentul nemilos o trăsese la fund. Işi dăduse numaidecât 
seama că orice speranţă de a fi purtată spre ţinuturi 
îndepărtate fusese deşartă. Apa se înspumase în jurul ei, 
lovind-o într-un mod care năştea în ea un alt fel de groază - 
dezlănţuită şi tumultuoasă. Deschisese gura ca să ţipe, dar 
apa se repezise să intre, sufocând-o. 

Panica îi pustiise mintea şi privirea i se întunecase. 

Nu dorise să moară. Dar probabil că zeii o chemaseră la 

ea în ziua aceea. 

Ceva îi cuprinsese mijlocul. Lumea se rotise într-un vârtej 
de curenţi albi ca gheaţa şi de haos mut, dar ea simţise că 
nu mai era purtată de curent. Era trasă tot mai sus şi mai 
sus, spre lumină. 

Ţâşnise la suprafaţă, sorbind cu nesat aerul dulce şi 
preţios. Membrele i se mişcau fără vlagă în apele 
zbuciumate, dar un braţ puternic o ţinea zdravăn. Cineva o 
trăgea către țărm, cu mişcări fluide şi dibace. 

Salvatorul ei se căznise să se caţăre pe țărm şi, în cele 
din urmă, o întinsese pe pământul îngheţat. 

Când îşi dăduse seama că îl avea în faţă pe fratele ei, 
Ana înţepenise. Ochii lui ardeau de furie. Toată voioşia de 
mai devreme dispăruse de pe faţa lui. Ana se gândise brusc 
că-l privea pe viitorul împărat Luca Alexander Mihailov. 

Fratele ei gâfâia. Părul i se lipise de frunte. Aburul 
respirației se ridica de pe buzele lui albite de frig. 

— Copilă răsfăţată! mâărâise el, lovind cu pumnul în 
pământul îngheţat. Ce naiba a fost în capul tău? 

Cuvintele acelea o loviseră mai abitir decât o plesnitură 
de bici, făcând-o să tresară. Fratele ei, blândul şi bunul 
Luca, nu urla niciodată la ea. 

Amintindu-şi cele opt trupuri care înroşeau zăpada din 
Vintr'makt, Ana îşi plecase privirea. 

— Sunt un monstru, murmurase ea, cu buze amorţite. 

Luca se încovoiase deasupra ei, sprijinindu-se în coate. 
Umerii îi tresăltau. Când ridicase ochii spre ea, văzuse că 
fratele ei plângea. Pe neaşteptate, o luase în braţe şi o 
strânsese cu putere. 

— Să nu mă mai sperii niciodată în halul ăsta! Ai fi putut 
să mori. 

Furtuna gândurilor se liniştise. Luca se temuse că sora lui 
murise. El... el nu voia ca ea să moară. 

— lartă-mă! Avea vocea spartă. Eu... Vintr'makt... 

— Taci, şoptise Luca, legănând-o. Nu-i vina ta. 

Nu-i vina ta. 

Toată durerea, vina şi neajutorarea se risipiseră atunci şi, 
pentru câteva momente, braţele lui o îmbărbătaseră şi 

cuvintele băiatului o alinaseră. 

Când se trăsese înapoi, ochii lui verzi - Ana îi asemăna cu 
iarba care creştea în grădinile palatului, primăvara - erau 
hotărâți şi aspri. Fratele ei îi cuprinsese obrajii în palme. 

— Nu eşti un monstru, s/strika. 

Fulgerarea Deis'krug-ului de argint al alchimistului. Capul 
plecat al lui papa. 

Răspunsul îi venise imediat pe buze. Un Analog, şoptise 
alchimistul. Un Analog de sânge. 

— Analogul meu... 

— Analogul tău nu te defineşte. Privirea lui se aprinsese, 
iar cuvintele lui spintecaseră aerul. Ceea ce te defineşte e 
cum alegi să-l foloseşti. Pur şi simplu ai nevoie de cineva 
care să te înveţe cum să-l controlezi. 

Era minunat că Luca spusese aceste lucruri ca şi cum 
erau nişte adevăruri oarecare. Ca şi cum chiar credea în 
ele, iar ea, la rândul ei, putea alege să le creadă. 

— Ca luri? întrebase Ana, gândindu-se la prietenul ei, un 
Analog de Foc, cu câţiva ani mai mare decât ea. 

Ca ucenic în bucătăria palatului, Analogul lui îl făcuse 
valoros. 

— Da, ca luri. 

Luca se ridicase greoi în picioare şi o trăsese după el. 

Se aflau pe ţărmul râului, chiar sub zidurile palatului, pe 
o întindere pustie de pământ. Râul îi purtase în spatele 
Palatului Salskov; chiar în faţa lor începea taigaua. 

Luca o luase de mână. Împreună, se îndepărtaseră de 
pod. 

— Ce ne facem? 

La gândul întoarcerii la palat, la gândul de a da ochii cu 
tatăl ei şi a înfrunta grozăviile pe care le săvârşise, în ea 
răsărise teama. 

Dar strânsoarea fratelui ei se înteţise. Băiatul îi dusese 
degetele la buze, sărutându-i degetele însângerate. Ochii 
lui erau furtunoşi şi blânzi deopotrivă. 

— O să ne întoarcem printr-un tunel secret, pe care mi l-a 
arătat Markov. O să te speli în odăile tale. Adevărul despre 
cele petrecute la Vintr'makt s-a pierdut în mulţime şi-n 

zăpăceala generală. Nimeni nu trebuie să afle despre asta. 
Îşi ridicase bărbia uşor, în felul acela încăpățânat pe care 
Ana îl cunoştea atât de bine. O să vorbesc cu papa. O să-i 
spun că ai nevoie de un profesor, precum cei care-i ajută pe 
Analogii angajaţi la palat să-şi stăpânească puterea. 

În seara aceea, papa o căutase în camera ei, încruntat. 
Venea adesea, însoţit de mama fetei, ca s-o învelească 
înainte de culcare, dar de data asta se oprise la căpătâiul 
patului. Distanţa dintre ei părea un ocean. 

Calm, îi spusese că Ana trebuia să rămână în palat 
pentru o vreme, cel puţin până când „starea” ei dispărea. 
Versiunea oficială avea să fie că prinţesa se îmbolnăvise şi 
că trebuia să se trateze între zidurile palatului. 

Ana căzuse în genunchi, întinzând mâinile spre el, însă 
bărbatul rămăsese neclintit, cu chipul parcă cioplit din 
gheaţă. 

— Te rog, şoptise ea. Nu se va mai întâmpla. Nu voi mai 
folosi niciodată... Analogul. Voi fi cuminte. 

Ochii lui papa se înnouraseră. 

— Nu este... acceptabil să ai un Analog, spusese el. Mai 
ales că Analogul tău e special... Nimeni nu trebuie să afle. 
Nici în documentele tale nu e bine să fie pomenit. Vom lua 
măsuri să fii vindecată de boala asta. E spre binele tău. 

Ana se agăţase de stropul acela de speranţă. Poate că, 
dacă se vindeca, papa avea s-o iubească din nou. 

După o lună, papa angajase un profesor care s-o 
„Vindece” pe Ana de Analogul ei. Omul era Consultantul 
Imperial Sadov. Încă de când Ana îl întâlnise, ştiuse că 
bărbatul era cumplit. Părea plămădit din umbre: o siluetă 
înaltă şi suplă, cu ochii şi părul negre precum piatra- 
neagră, cu degete lungi şi bolnăvicios de albe. Leacul lui 
avea la bază teoria că teama şi otrava urmau să gonească 
Analogul din ea. 

Şi astfel, lumea Anei se rezumase la ungherele palatului 
şi la adâncurile temniţei, unde piatra-neagră înghiţea toată 
lumina şi căldura din aer, iar întunericul o apăsa. 

— Cei mai mulţi Analogi se manifestă încet, ca o 
conştientizare a elementelor din care sunt alcătuiți, 

spusese Sadov, cu o voce moale şi rece ca mătasea. Dar al 
tău se dezlănţuie. Ştii de ce se întâmplă asta? 

Ana se cutremurase. 

— De ce? 

— Pentru că tu controlezi sângele. Îi atinsese bărbia, iar 
ea îşi dăduse silinţa să nu se ferească. Pentru că eşti un 
monstru. 

Cam tot pe atunci, mama ei căzuse la pat şi, la un an 
după accidentul de la Vintr'makt, se stinsese. Curtenii de la 
palat şuşoteau că împăratul greşise când luase de soţie o 
femeie care făcea parte dintre neamurile ce trăiau în sudul 
Chiriliei. Avea păr negru şi era oacheşă, iar fetiţa îi 
moştenise trăsăturile. Deja apăruseră zvonuri despre 
înfăţişarea deosebită a Prințului şi a Prințesei, înfăţişare ce 
ieşea în evidenţă printre chirilienii din Nord. Acei oameni cu 
piele albă şi păr blond dominau nobilimea din Chirilia. 
Odată cu moartea mamei sale şi cu restricţiile impuse Anei, 
zvonurile se răspândiseră tot mai mult. 

Oamenii se tem de ceea ce nu cunosc. 

Dar cuvintele spuse de fratele ei, în ziua aceea groaznică, 
aveau s-o însoţească ani întregi, în întunericul şi 
singurătatea pe care le tulburau doar furia nestăpânită a lui 
Sadov şi indiferența crudă a lui papa. 

Analogul tău nu te defineşte. 

Gustul amar al de;s'voșk-ului îi ardea gâtlejul şi-i întorcea 
stomacul pe dos. 

Ceea ce te defineşte e cum alegi să-l foloseşti. 

Frica, răceala pietrei-negre, sângele care pulsa în 
iepuraşii aduşi de Sadov pentru a-i testa puterile, care nu 
slăbiseră deloc în următorii zece ani. 

Nu eşti un monstru, sistrika. 

Voia cu disperare să creadă asta! 

Poate că zeii doreau ca fata să trăiască. Ea, una, făcuse 
tot posibilul să rămână în viaţă. 

De gândul ăsta se agăța acum, pe jumătate îngheţată, pe 
jumătate moartă din pricina râului. Amintirea fratelui ei, ca 
o flacără vie, neclintită în inima ei, îi dădea putere. 

Avea un motiv să trăiască, îşi spuse ea. Incetul cu 

încetul, îşi revenea din toropeală. Gândurile ei răsăreau din 
întuneric şi frig, încăpăţânate şi dârze. 

Da, avea un motiv să trăiască: să-l găsească pe ucigaşul 
tatălui ei. 


A doua oară când aproape că se înecase, totul se 
petrecuse sub o lună albă ca osul. Acea noapte de iarnă, cu 
unsprezece luni în urmă, fusese cufundată în culoarea 
morţii. Ana intrase în odaia tatălui ei şi-l găsise pradă 
spasmelor, alb ca varul, cu ochii daţi peste cap. Otrava şi 
sângele vuiau prin el asemenea unui râu. Fata îl văzuse pe 
asasin, îmbrăcat în robă albă, de rugăciune, aplecat peste 
tatăl ei şi golind o sticluţă cu otravă. 

Întrezărise chipul omului cu câteva clipe înainte ca 
acesta să fugă: o figură aparte, dar cunoscută, cu ochii 
bulbucaţi şi capul pleşuv. În lumina lunii, Deis'krug-ul 
asasinului sclipea argintiu, ca o coasă. Alchimistul palatului. 

Alchimist. Asasin. Trădător. 

Din cauza lui fusese arestată în seara aceea. O găsiseră 
aplecată peste trupul lui papa, plină de sânge - sângele 
otrăvit pe care încercase să i-l scoată din corp, ca să-l 
salveze. În cele din urmă, pierduse controlul asupra 
Analogului, iar papa murise în faţa ei. 

Ar fi trebuit să moară şi ea, acuzată de uciderea 
împăratului şi de trădare faţă de Coroană. In noaptea 
aceea, chircită în temniţa palatului, cu sângele tatălui său 
încă pătându-i mâinile, nu-şi dorea decât să nu mai existe, 
să nu se fi născut niciodată. 

Pentru că eşti un monstru. 

Şi iarăşi, în noaptea aceea, destinul, sau zeii, sau vreun 
legiuitor perfid al vieţii hotărâse ca fata să fie cruţată. Se 
trezise la zornăitul cheilor şi la scârţâitul uşii. Din întuneric 
apăruseră o faţă ridată, încadrată de păr încărunţit, şi doi 
ochi cenuşii. 

— Am fost cu tine din ziua în care te-ai născut, aşa că nu- 
mi cere să stau deoparte şi să privesc cum mori! îi spusese 
Markov. 

— Nu l-am ucis eu, bolborosise Ana, agăţându-se de el şi 

căzând în genunchi. 

Chipul lui Markov se înmuiase. 

— Te cred. Fugi prin tunel, Prinţesă! O să le spun că ai 
evadat în vreme ce te escortam încoace şi că te-ai înecat în 
Coada Tigrului. Cu degete bătătorite, bărbatul îşi ştersese 
lacrimile. Fugi şi trăieşte! 

Să trăiască! Părea cu neputinţă. 

Când Ana închise ochii, în minte îi răsări din nou faţa 
aceea palidă ca luna, cu ochi mari, ca de bufniţă. 
Alchimistul care părăsise palatul cu mulţi ani în urmă, după 
ce-i pusese diagnosticul. Păruse un vis - ba nu, un coşmar - 
să-l vadă acolo, o fantomă din trecut. 

Dar acum fantoma aceea era singurul motiv pentru care 
Ana voia să trăiască. Din cauza alchimistului fugise prin 
tunelul secret, în noaptea aceea, aruncându-se pentru a 
doua oară în râul Coada Tigrului, şi tot din cauza lui se 
târâse pe ţărmul râului, cu trupul pe jumătate îngheţat şi cu 
inima zdrobită, aşteptând ca zeii s-o cheme la ei. Şi tot 
alchimistul era motivul pentru care Ana jurase să nu se 
întoarcă decât după ce-l va fi găsit. 

Da, avea un motiv să trăiască. Deodată, mintea i se 
limpezi. Trăia ca să-l găsească pe omul cu faţă de coşmar, 
să pună mâna pe cel care-l asasinase pe împărat, iar ei îi 
pusese un diagnostic oribil, pecetluindu-i soarta. Avea să 
rămână în viaţă pentru a-şi spăla numele şi a demonstra că, 
în ciuda puterii sale monstruoase, putea fi bună. 

Te voi găsi, alchimistule, repeta ea la nesfârşit, ca un 
jurământ. Te voi găsi. 

Ana se trezi cu o tresărire. Fantoma unei feţe se risipi din 
visele ei. Îi luă câteva clipe să conştientizeze ceea ce o 
înconjura: trosnetul focului în vatră, mirosul de mucegai al 
podelelor vechi, din lemn de pin, şi asprimea pernei de sub 
obrazul ei. 

Îşi amintea crâmpeie din seara trecută - frigul, 
întunericul, mirosul şi argintiul zăpezii, o cadă cu apă caldă. 
Reuşise să se întoarcă la dacha. 

Cuprinsă de uimire, Ana se ghemui mai bine sub pătura 
ponosită. Cum de reuşise să se întoarcă? Işi aminti căderea 
în râu, neajutorarea ei, când fusese smucită de curentul 
violent; apoi, cum se târâse pe ţărmul pustiu şi îngheţat. 
Hainele ei fuseseră mai reci decât gheaţa şi abia dacă se 
putuse mişca. 

Poţi să mergi, drăguță? 

Ana clipi. Vocea venise din senin - dintr-o amintire 
ceţoasă, îndepărtată. Pădurea, un strop de căldură şi vocea 
aceea, care o smulsese statornic din toropeală. 

O cuprinse teama. Işi dădea seama că fusese cât pe ce 
să moară îngheţată. Întunericul acela călduţ aproape că-i 
venise de hac... iar vocea o salvase. 

Ramson Vorbădulce. Mintea ei buimacă de somn se trezi 
deodată. Fata privi în jur. Totul era aşa cum ştia. Sacul ei 
sprijinit de perete, obiectele împrăştiate pe mica masă de 
lucru. Nicio schimbare. Nici urmă de intruşi. 

Ana se ridică în capul oaselor. Cineva îi spălase sângele 
de pe braţ, dar rana era încă deschisă şi dureroasă. Işi 
aminti de fetiţa cu părul negru, cu trăsăturile îndulcite de 
strălucirea lumânărilor. 

— May! strigă Ana. 

În casă era tăcere totală. Se sprijini de perete, 
străduindu-se să-şi potolească frica. Nici şarlatanul nu se 
vedea pe nicăieri. Rămăşiţe de deis'voşk stăruiau în trupul 
ei, dar simţea că Analogul revenea treptat. Ar fi fost dificil 
să încerce să-l folosească acum. 

Dinspre uşa odăiţei de baie răsună un pleoscăit. Mişcările 
erau dezordonate. Tusea unui bărbat îi confirmă bănuielile. 

Şarlatanul era tot aici. 

Ana strânse din dinţi şi gemu de frustrare. Petrecuse luni 
întregi căutându-l. Îşi pusese toate speranţele în el. lar 
Vorbădulce o înşelase, recunoscând că nu avea nici cea mai 
mică idee cine era alchimistul pe care ea îl căuta. 

lar acum erau amândoi în aceeaşi oală. 

Uşa colibei se deschise cu un scârţâit. Gândurile Anei se 
împrăştiară când înăuntru pătrunse o copilă care se lupta 
cu o găleată cu zăpadă. Cum o văzu pe Ana, făcu ochii 
mari, dădu drumul găleţii şi alergă la ea. 

Ana suspină uşurată şi o îmbrăţişă pe May. 

— Bună, murmură ea. 

Când era cu May, se simţea ca acasă. 

Întunericul din pădurea boreală fusese deplin în noaptea 
în care fugise în Taigaua Sivernaia, iar umbrele din inima ei 
erau şi mai apăsătoare. Însă May o găsise, o adusese la 
adăpost, în lumina slabă a unui glob-de-foc. Pe atunci, May 
fusese legată printr-un contract, dar, în ciuda acestui fapt, 
tot încercase s-o salveze pe May, fără ca angajatorul ei să 
ştie. 

May îşi îndreptă spatele şi o privi sever. Ochii ei aveau 
nuanţa apelor de pe ţărmul Insulelor Aseatice, pe care Ana 
le văzuse odată într-un tablou. Ana îşi lipi fruntea de cea a 
copilei şi zâmbi. 

— L-ai găsit pe alchimist? întrebă May. 

Cu unsprezece luni în urmă, la prima lor întâlnire, fusese 
mult mai tăcută. Doar ochii ei vioi îi spuseseră Anei că fetiţa 
sorbea lumea şi o aduna în inima ei, oferind în schimb 
bunătatea care nu-i fusese nicidecum arătată vreodată. 

— Aproape. Vederea lui May îi limpezea întotdeauna 
mintea şi o calma. Tu cum te-ai descurcat? 

În mâna fetiţei apăru un firfiric de aramă. 

— Mai am trei. Îi vrei înapoi? 

Firfiricul reflecta licărirea focului. În mijlocul lui se 
distingea o mică frunză gravată. 

Ana şovăi. Ştia ce însemnau aceste monede pentru May, 

care-şi petrecuse viaţa adunând bani pentru a-şi plăti 
datoria uriaşă, impusă de contractul pe care fusese silită 
să-l semneze. In trecut, Ana ar fi cheltuit zeci de asemenea 
monede pentru o bucăţică de prăjitură, lăsând banii să i se 
scurgă printre degete ca apa, fără să se sinchisească. 

Intâlnirea cu May schimbase toate astea. 

Ana puse cu blândeţe o mână peste a lui May şi strecură 
moneda în pumnul fetei. 

— l-am câştigat împreună. Păstrează-i. Cu ei, o să ne 
ospătăm în următorul oraş. 

May strecură cu grijă moneda în tunica ei. 

— Crezi că o vom găsi pe ma-ma acolo? întrebă ea. 

Ana tăcu, cercetând cu atenţie chipul plin de speranţă al 
copilei. O uimea că fata asta iubea cu aşa o uşurinţă, după 
toate cele prin care trecuse. In timp, Ana pusese cap la cap 
povestea ei: o călătorie lungă din Regatul Chi'gon, căminul 
său, din regiunea aseatică, alături de mama ei, în căutarea 
unui viitor mai bun. Dar visurile lui May se risipiseră când 
mama ei fusese trimisă departe, cu un alt contract. 

lar May fusese exploatată pentru Analogul ei de Pământ, 
împovărată de o datorie care se mărea constant. 

Cu fiecare zi, în mintea Anei devenea tot mai clar un 
gând: Aş fi putut să fiu eu în locul ei. 

— O vom găsi, răspunse Ana. O vom găsi pe ma-ma ta, 
chiar de-ar fi să bat la toate uşile din imperiu. 

Zâmbetul lui May crescu. O luă în braţe pe Ana, 
îngropându-şi faţa în bluza ei. 

— N-o să mai pleci, aşa-i? 

Intrebarea fetiţei se auzea înăbuşit, iar când îşi cobori 
privirea, Ana văzu că o pereche de ochi azurii ca oceanul se 
uitau la ea cu sfială. 

— Nu pleca unde nu te pot urma. 

Ana simţi un nod în gât. Cunoştea durerea pierderii 
mamei, la o vârstă fragedă. Sentimentul că făcuse ceva 
greşit, că putea fi abandonată din nou, de cei pe care-i 
iubea, nu o mai părăsise de atunci. 

Ana o strânse tare în braţe şi îi şopti: 

— Voi fi mereu cu tine. 

Plescăitul apei le atrase atenţia spre baie. 

Ochii lui May se îngustară. 

— Omul ăsta ciudat te-a adus aici. Pentru că ţi-a salvat 
viaţa, i-am spus că poate să facă o baie caldă înainte să 
plece, spuse ea. 

Ana zâmbi. 

— Isteaţă fată! spuse ea, pe un ton conspirativ. 

— Putea. Şi era murdar. 

— Ştiu, încuviinţă Ana. E dezgustător, prost şi hidos. 

Deşi era o copilărie, îi făcu bine s-o spună. 

Uşa odăiţei de baie se deschise. 

Intr-o secundă, Ana se ridică din pat, trăgând-o pe May în 
spatele ei. Din pricina mişcării bruşte, braţul rănit începu să 
pulseze, dar întreaga ei atenţie era concentrată acum 
asupra lui Ramson Vorbădulce. 

Se bărbierise şi îşi spălase faţa. Era mult mai tânăr decât 
crezuse Ana - poate cu doar câţiva ani mai mare decât ea. 
Părul ciufulit, nisipiu, i se ondula pe frunte, stropi de apă se 
prelingeau pe obrajii lui. Contrastul cu înfăţişarea murdară 
şi neîngrijită de mai devreme îl făcea să pară uimitor de 
chipeş - un chip mai potrivit pentru un marinar bregonian 
sau un soldat din Patrula Imperială Chiriliană, decât pentru 
un pungaş dubios. 

Vorbădulce îi zâmbi lui May. 

— Bună, drăguță! 

— Nu vorbi cu ea! mârâi Ana. Se răsuci şi spuse repede: 
May, du-te, te rog, să faci o baie. 

Copila înşfăcă găleata cu zăpadă şi se strecură în odaia 
de baie. Se întoarse brusc şi, uitându-se la Ramson, îşi 
trecu un deget de-a curmezişul gâtlejului, după care trânti 
uşa. 

Când aceasta se închise, se auzi un clinchet plăcut, iar 
inima Anei se linişti. 

Se întoarse spre Vorbădulce. 

Văzu că băiatul se învineţise; la încheieturi, dincolo de 
mânecile tunicii, răsăriseră pete roşii, acolo unde Ana îi 
sfâşiase venele. Se lupta cu vinovăția. Dar, la urma urmei, 
el nu şovăise să se folosească de ea şi s-o trădeze. N-are 

rost să te simţi vinovat pentru astfel de oameni. 

Gura lui Vorbădulce se schimonosi într-un zâmbet viclean 
şi fermecător deopotrivă. 

— Ana, scumpo, spuse el, tu mi-ai cerut ajutorul, iar eu 
aveam nevoie de o cale de scăpare din Cascada 
Fantomelor. De s-ar preface dorinţele în realitate în fiecare 
zi! 

Ana îşi înghiţi o replică aspră. Nu era o ceartă obişnuită, 
precum cele cu Luca sau cu luri. Era o poziţie bine 
calculată, împotriva unui duşman. Nu putea şti ce plănuia şi 
ce-i ascundea el. Chiar şi accentul lui se schimbase uşor. 
Trebuia să aibă foarte mare grijă. 

— Eu mi-am respectat partea de înţelegere, spuse ea. 
Acum e rândul tău. 

Îşi înăbuşi dorinţa de a-i reaminti de Analogul ei, de 
faptul că putea să-i facă rău, dacă voia. Că încă mai avea 
putere asupra lui. Că de planul ei nu se alesese praful. 

— Nu-mi pasă că habar n-ai cine e sau unde este 
alchimistul. Mă vei ajuta să-l găsesc şi o vei face în două 
săptămâni. Ştiu ce renume ai şi ştiu că poţi s-o faci. 

Trebuia să poată. Toate celelalte căutări - cu mercenari 
ori cu iscoade plătite - sfârşiseră în fundături. Ramson 
Vorbădulce era ultima ei şansă. 

Ana nu-i spuse asta. 

Vorbădulce ridică din sprâncene. 

— Ai auzit destule despre mine, zise el. Părea aproape 
încântat, dar apoi miji ochii, bănuitor. Şi ce te face să crezi 
că o să te ajut acum, când sunt liber ca pasărea cerului? 

Ce viclean şi uneltitor! Dacă voia să joace murdar, aşa să 
fie. 

Îl putea ameninţa. Gândul îi trecuse deja prin minte: un 
lucru urât, rău, pe care nu voia să-l scoată la lumină. 

Arată-i de ce eşti în stare, micule monstru! 

— Mai ţii minte ce-am făcut în închisoare? îl întrebă Ana. 
Prin mintea ei fulgeră amintirea sângelui stacojiu, ce băltea 
pe holurile de marmură albă. Gândul acesta o dezgusta, dar 
n-avea încotro. Ţi-aş putea face acelaşi lucru. Se apropie de 
el. Euforia o împingea de la spate şi frenezia o îmboldea 

către el. Îţi poţi închipui cum e să mori cu sângele 
scurgându-se din tine, picătură cu picătură? 

— Recunosc că m-a durut. Tânărul îşi umezi buzele. Dar 
în viaţă sunt şi lucruri mai rele de-atât. Oricare ar fi tortura 
la care te gândeşti, probabil că am suportat-o deja, deci e 
cam greu să mă sperii, nu crezi? 

Era o cacealma. Trebuia să fie. Şi o provoca să-l 
demaşte. Aştepta răspunsul ei, cu ochii mijiţi. Ochii ăia erau 
vicleni, inteligenţi... dar nu erau ochi de laş. Ana nu zări 
frică în ei. 

Dar Vorbădulce va învăţa să se teamă de ea. La fel ca 
toţi ceilalţi. 

Ana rânji feroce. Analogul se agita. Rămăşiţele de 
deis"voşk încă îl slăbeau, dar forţa lui revenea. 

— Au mai zis asta şi alţii. În câteva minute, i-am făcut să 
se târască în faţa mea. 

— Se pare că ai experienţă, zise băiatul. 

— Habar n-ai prin ce am trecut. Te mai întreb doar o dată 
şi, spre binele tău, sper să-mi dai răspunsul corect. O să mă 
ajuţi să-l găsesc pe alchimist? 

— Da. 

Ana clipi. Gândurile sinistre, amintirile oribile şi avântul 
Analogului ei se risipiră. Nu se mai auzea decât trosnetul 
focului din vatră, plescăitul apei şi un cântecel fredonat de 
May. 

— Pari surprinsă. 

Ramson Vorbădulce ridică din sprâncene. 

Dar, dacă într-adevăr îşi impusese voinţa, de ce avea Ana 
senzaţia că el învinsese? Îşi încrucişă braţele la piept, plină 
de bănuieli. Oare ce-i scăpa? 

— Nu te cred. 

Ce pui la cale? 

— Eşti înţeleaptă. La urma urmei, sunt om de afaceri. 
Privirea lui se ascuţi. Nu dau niciodată nimic fără să cer 
ceva în schimb. 

Furia crescu în ea, tăioasă şi fierbinte. 

— În schimb? Te-am scos din temniţă. Te-am salvat. Fără 
mine, ai fi putrezit în celula aia. 7u îmi eşti dator. 

— Nu ţi-am cerut să mă eliberezi. Am sugerat un schimb, 
dar n-am ajuns la nicio înţelegere. 

Vorbădulce vorbea calm, ca şi cum s-ar fi tocmit la piaţă. 

Însă Ana îşi negocia propria viață. 

— Aşa că nu-ţi datorez nimic, mică vrăjitoare, continuă 
el, zgândărindu-şi o unghie. Dar sunt dispus să cădem la 
învoială. 

Ana îi spuse printre dinţi: 

— Crezi că-ţi permiţi să ceri ceva? 

— O, da! M-ai ameninţat cu tot felul de chinuri. Dacă ai fi 
vrut într-adevăr să-mi faci rău, ai fi făcut-o deja. E limpede 
că ai nevoie de mine. Aşa că hai să nu mai batem apa-n 
piuă şi să cădem la învoială! Ce spui? 

jucase la cacealma şi pierduse. Ana îi susţinu privirea, 
refuzând să fie prima care ceda. Papa o învățase că o 
privire neclintită demonstra încredere în sine. Dar în timp 
ce fata scormonea după un răspuns, descoperi că 
încrederea ei era în scădere. 

Răsfățato! auzi glasul fratelui ei, văzu licărul din ochii 
băiatului, când se apleca peste tabla de şah. Gândeşte! 

Luca îi spusese că o târguială e ca un joc de şah. Ca să 
câştigi, trebuie să ai mereu în minte miza jocului. Dar acum 
totul se schimbase. Ţinta ei - miza jocului - era ca pungaşul 
s-o ajute să-l găsească pe alchimist, adevăratul asasin al 
tatălui ei. Însă acum şarlatanul mai voia ceva de la ea. 

De ce nu? La urma urmei, ce mai avea de pierdut? 

Nu era musai ca fiecare mutare să fie câştigătoare, atâta 
timp cât se apropia de scopul ei. 

— Şi ce anume doreşti? întrebă ea, ridicând sfidător 
bărbia. 

Era mai uşor să pretindă că e o prinţesă care acordă o 
favoare, nu un nimeni care cere ajutor. 

— Răzbunare, spuse şarlatanul. 

— Şi crezi că eu te pot ajuta? 

— E posibil. La urma urmei, tu mă tot ameninţi cu 
puterea ta asupra fiinţei mele muritoare. 

Bineînţeles că voia s-o folosească pentru Analogul ei. Ana 
miji ochii. În minte auzi vocea şoptită a lui Luca, 

îndemnând-o cu blândeţe: Vorbeşte clar. Explică amănunțit. 

— Spune-mi ce presupune răzbunarea ta. Şi dă-mi 
detalii! 

Zâmbetul lui Vorbădulce se lăţi, ca şi cum răspunsul ei îl 
încânta. 

— Bine. Plănuiesc să-mi distrug vrăjmaşii unul câte unul, 
ca să-mi recapăt rangul şi ceea ce-mi aparţine. Am nevoie 
de un aliat. De cineva puternic. Şi, pe toţi zeii... - îi aruncă o 
privire mângâietoare şi calculată deopotrivă - cred că eşti 
cel mai puternic Analog de Carne pe care l-am văzut 
vreodată. 

Analog de Carne. Ana răsuflă uşurată. Băiatul spusese 
carne, nu sânge. Işi păstrase bine taina şi era din cale-afară 
de necesar ca Ramson s-o creadă şi de acum înainte un 
Analog de Carne. Existau sute de Analogi de carne, angajaţi 
ca măcelari, soldaţi sau străjeri, dar în Salskov exista o 
singură Vrăjitoare de Sânge. 

Ramson Vorbădulce nu era chiar aşa de deştept cum 
credea. 

— N-o să ucid pe nimeni pentru tine, zise fata. 

— Să ucizi? N-am spus niciodată să ucizi. Am spus că 
vreau să distrug. Există o mulţime de moduri de a distruge 
un om fără a-i lua viaţa. 

Cârciumarii şi mercenarii îl descriseseră pe Ramson 
Vorbădulce ca fiind viclean şi neîndurător. Până acum, Ana 
nu înţelesese cu adevărat la ce se refereau. 

Ana îşi potoli iritarea. Ea dicta condiţiile învoielii, nu el. Şi 
nu ar fi ales niciodată să facă rău unor oameni nevinovaţi. 

Chiar aşa? şopti Sadov în mintea ei. Micule monstru, ai 
impresia că eşti un om drept? Te crezi mai presus decât 
acest şarlatan, când mâinile îţi sunt pătate de sânge? _ 

— Fără tortură! spuse Ana, cu voce tare. Fără omoruri. In 
învoiala noastră, eu decid cum îmi folosesc Analogul. Mă voi 
asigura că rămâi teafăr şi că-ţi vei vătăma vrăjmaşii după 
bunul tău plac. Dacă eşti de acord cu aceste condiţii, vom fi 
aliaţi pentru două săptămâni. După ce îl găseşti pe 
alchimistul meu. 

El miji ochii, bătându-se gânditor cu un deget pe bărbie. 

— Trei săptămâni, propuse Ramson. Şi, în schimb, am 
nevoie de tot atâta timp ca să-l găsesc pe alchimist. 

— Ne-am învoit pentru două, protestă Ana. 

— Nu ne-am învoit. Era doar o constatare. 

— Nu fi chiţibuşar! 

— Nu te încăpăţâna! Amândoi ştim că tu ai nevoie de 
mine şi eu, de tine. De asta suntem încă aici, discutând atât 
de civilizat. Trei săptămâni, mică vrăjitoare. Aşa-i corect. 
Uite, am să fac o Învoială cu tine, ca să mă arăt binevoitor. 

Părea sincer, ceea ce spori bănuielile Anei. 

— O ce? 

— O Învoială. Promisiunea unui şarlatan. 

— lţi dai seama că te contrazici singur? 

Ramson se uită pieziş la ea. 

— Crezi sau nu, există un cod al onoarei printre hoţi. Se 
numeşte Invoiala. Un contract avantajos pentru ambele 
părţi. Consideră-l un soi de monedă de schimb între noi doi. 
Odată ce închei o Învoială, nu mai poţi da înapoi. Altfel, 
înduri consecinţe groaznice. 

— Ce mai contează? Cu sau fără Învoială, vei suporta 
oricum consecinţe groaznice, dacă nu-ţi ţii cuvântul. 

Şarlatanul oftă. 

— Uite ce e... O să-l găsesc pe alchimist, spuse el, iar Ana 
simţi cum speranţa înflorea înlăuntrul ei. O s-o fac în trei 
săptămâni. Dacă trebuie, pot să iau şi urma resturilor 
purtate de valuri, ca să ajung la corabia lui. În schimb, tu 
îmi juri credinţă pentru trei săptămâni. 

Părea un târg corect. 

— Bine, se învoi Ana. Mintea ei lucra cu iuţeală, căutând 
lacune în acordul lor, cercetându-l pe toate părţile. Deci îmi 
accepţi condiţiile? 

Ramson Vorbădulce o privi în felul lui calculat şi de 
nepătruns, dar Ana simţi că mai era şi altceva în căutătura 
lui. Curiozitate. 

— Prea bine, zise el în cele din urmă, depărtându-se de 
perete şi aruncând prosopul pe podea. Sunt de acord cu 
condiţiile tale. Şase săptămâni împreună, timp în care eu 
nu mă amestec în treburile tale, dar nici tu în ale mele. Tu 

vei avea parte de răzbunarea ta, eu - de a mea, după care 
drumurile noastre se despart şi rămânem doar cu amintiri 
frumoase. Deschise braţele. Ce spui? Ne învoim? 

Ana se simţea uşurată, de parcă o greutate i se ridicase 
de pe piept. 

Supravieţuise unei evadări din cea mai temută închisoare 
şi îl convinsese pe unul dintre cei mai faimoşi răufăcători 
din Imperiul Chirilian să accepte condiţiile stabilite de ea. 
Şi, cel mai important, peste trei săptămâni avea să pună 
mâna pe adevăratul asasin al tatălui ei. 

Durase aproape un an să ajungă aici. Câteva luni ca să 
iasă din negura grea pe care moartea lui papa o lăsase în 
inima ei; alte câteva luni irosite cu mercenari şi cu iscoade 
care nu-i fuseseră de niciun folos; alte luni în care încercase 
să-l găsească pe Vorbădulce şi ticluise un plan de a 
pătrunde în temniţa Cascada Fantomelor. 

Era aproape. Atât de aproape. 

Cu un an în urmă, papa fusese ucis şi viaţa ei se dusese 
de râpă. Dar peste trei săptămâni se va afla pe drumul de 
întoarcere la Salskov, pentru a-şi reclădi reputaţia. 

Pentru ea, aceasta era miza. 

Ana privi mâna întinsă a lui Vorbădulce, rânjetul 
şarlatanului, scânteia ucigătoare din ochii lui. 

— Ne învoim, repetă ea şi bătu palma. 

Ramson se trezi cu mult înainte ca prima rază de lumină 
să pătrundă prin perdelele zdrenţuite de la geamul subţire. 
Îşi atinse uşor încheietura mâinii stângi. 

In locul acela avea un tatuaj de mărimea degetului mare 
- un desen simplu, dar elegant: un lujer de lăcrămioară, cu 
trei floricele mici, ca nişte clopoței, şi o tulpină subţire. 
Cerneala neagră îi pătrunsese aşa de adânc în piele, încât 
devenise parte din carnea lui. Ordinul Lăcrămioarei îi 
stăpânise viaţa. Şi apoi i-o năruise. 

Vederea tatuajului îi trezea amintiri pe cât de vii, pe atât 
de dureroase. Părea că nu trecuse nici măcar o clipă, dar, în 
acelaşi timp, părea că se scursese o veşnicie de când 
Ramson se împleticise pe treptele de marmură ale casei lui 
Alaric Esson Kerlan. Kerlan era fondatorul celei mai mari 
firme de afaceri din Chirilia. Compania Apele de Aur deţinea 
monopolul asupra celor mai importante industrii din 
Imperiul  Chirilian - a lemnului, a metalurgiei, a 
armamentului. Aceeaşi companie controla comerţul cu 
valoroasa piatră-neagră, exploatată în nordul îndepărtat al 
Triunghiului  Kraziast. Pe deasupra, avea drept de 
proprietate asupra celui mai aglomerat port din Chirilia: 
Portul Apelor de Aur. 

Portul comercial pe care-l condusese însuşi Ramson, 
până cu doar câteva luni în urmă. 

Dar unele voci susțineau că această companie nouă avea 
legături cu Ordinul Lăcrămioarei, cea mai cunoscută 
organizaţie criminală din Chirilia. În taină, Ordinul făcea 
afaceri cu lumea interlopă, prin comerţul ilegal cu Analogi, 
dominat de samsari. Angajarea Analogilor, prin contract, 
era coloana vertebrală a Companiei Apele de Aur, iar 
datorită acestor contracte furnizate de propria organizaţie 
criminală, compania lui Kerlan reuşea să aibă cele mai mici 
preţuri de pe piaţa chiriliană. 

Toate acestea erau controlate de Alaric Kerlan, om de 
afaceri prosper. Işi construise din nimic imperiul comercial, 

ca străin în Chirilia şi ca Lord neînduplecat al Ordinului 
Lăcrămioarei. 

În ziua iniţierii lui Ramson, Kerlan îl legase de o masă de 
fier, în pivniţa sa, şi apăsase pe pieptul gol al băiatului o 
vergea înroşită în foc. Simti, băiete? îi strigase el lui 
Ramson. Trăieşti o durere ca asta doar de două ori în viață. 
Prima oară, când imi câştigi încrederea şi treci de porțile 
Iadului, intrând în Ordinul Lăcrămioarei. A doua oară, când 
îmi pierd increderea în tine şi te arunc înapoi în lad. Ţine 
minte clipa asta şi întreabă-te dacă vrei să mai simti 
vreodată o asemenea durere. 

Kerlan aruncase apoi vergeaua pe podea şi-i ceruse 
matriţerului să-l tatueze pe Ramson. 

Ramson îşi cuprinse încheietura cu cealaltă mână, 
acoperind tatuajul şi, odată cu el, amintirea durerii cumplite 
din acele clipe. În poleiala albăstrui-argintie a zorilor 
îngheţaţi, abia dacă distingea siluetele celor două fete, care 
dormeau ghemuite sub o pătură ponosită. Piepturile lor se 
ridicau şi coborau la fiecare respiraţie. 

Era timpul ca Ramson să acţioneze. 

Păşi cu grijă pe lângă pereţi, unde podeaua de lemn 
vechi scârţâia mai puţin. Observase mica masă de lucru, 
aflată lângă uşă, încă de când intrase în dacha, cu o seară 
în urmă. Pe suprafaţa sa uzată erau împrăştiate hârtii, 
pergamente şi instrumente de scris. _ 

Viaţa îl învățase că n-avea voie să dea greş. Îndată ce 
rostise propriile condiţii pentru învoială, un alt plan îi 
încolţise în minte. 

Fata era, de departe, cel mai puternic Analog pe care-l 
întâlnise în acest imperiu, în toţi anii în care lucrase pentru 
organizaţia lui Kerlan. Ramson studiase mult Analogii, deci 
bănuia că al ei era un Analog de Carne. Putea întocmi o 
listă nesfârşită cu oameni care ar fi ucis ca să aibă la 
îndemână harul fetei. Tocmai de asta, ea era cheia prin 
care îşi putea recâştiga rangul în Ordinul Lăcrămioarei. 

Alaric Kerlan era o persoană brutală, aspră - un om rău, 
fiindcă trebuia să fie un demon, ca să îşi cârmuiască vastul 
imperiu criminal -, dar totodată gândea logic. Observase 

încă de la început talentul neobişnuit al lui Ramson pentru 
afaceri şi negocieri, aşa că-l pregătise pe băiat pentru a 
duce la îndeplinire felurite sarcini. Apoi, treptat, băiatul 
ajunsese chiar să conducă unele ramuri din afacerile lui 
Kerlan. Când împlinise optsprezece ani, Ramson devenise 
Adjunct al Ordinului, având în responsabilitatea sa preţiosul 
Port Apele de Aur. Controlul asupra celui mai mare port din 
Chirilia însemna că avea în mână o bună parte din comerţul 
străin al imperiului, indiferent că era vorba de mărfuri 
inofensive, precum peştele bregonian şi cacaua nandjiană, 
sau de temutul armament kemeiran. 

Acest titlu mai însemna şi că Ramson putea începe să se 
distanţeze de Ordinul Lăcrămioarei. Cât îl slujise pe Alaric, 
Ramson fusese un supus credincios, care îşi îndeplinise 
sarcinile, dar, totodată, urzise planuri pentru răspândirea 
hotarelor organizaţiei criminale. Voia să evite comerţul cu 
Analogi, practicat de Ordin. In ciuda puţinei libertăţi pe care 
o avea în alegerea propriilor proiecte, Ramson continuase 
să-i tragă pe sfoară pe bogaţi şi să-i escrocheze pe 
afacerişti, pentru a-i scoate din joc pe concurenţii 
Companiei Apele de Aur, aşa încât Ordinul să-şi menţină 
monopolul în imperiu. 

Cele mai negre fapte ale Ordinului - asasinate şi trafic de 
oameni - îl scârbeau profund. De aceea făcuse tot ce-i 
stătea în putinţă pentru a evita să se amestece în 
asemenea isprăvi. 

Cu un an în urmă, Kerlan îl alesese pentru o misiune 
foarte periculoasă, care dusese la arestarea lui Ramson. 
Tânărul fusese aruncat în temniţa Cascada Fantomelor. 

II dezamăgise pe Kerlan în multe privinţe: dăduse greş în 
cea mai importantă misiune din viaţa lui, lăsase Ordinul 
fără Adjunct şi-i permisese celui care-l trădase să 
hoinărească liber, în timp ce Ramson zăcea în închisoare. 

Cu ajutorul vrăjitoarei, avea să îndrepte totul. Va nimici 
trădătorul strecurat în organizaţia lui Kerlan şi va lupta să-şi 
recapete postul de Adjunct al Ordinului şi de căpitan al 
Portului Apele de Aur. lar când toate acestea vor fi fost 
duse la bun sfârşit... avea s-o dea pe mâna lui Kerlan. Un 

Analog atât de puternic, la cheremul Ordinului, ar fi fost 
cireaşa de pe tort. 

Avea să recapete totul. Titlul. Averea. Puterea. 

Nu devenise Adjunctul celei mai faimoase reţele 
criminale din imperiu doar prin noroc. Era meticulos şi 
calculat. Făcea eforturi mari pentru a afla totul despre cei 
din jurul lui, inclusiv culoarea draperiilor şi a cearşafurilor 
asociaţilor săi. Căci orice lucru neînsemnat merita să fie 
ştiut. 

Şi dacă exista ceva de valoare în coliba asta dărăpănată, 
cu siguranţă se afla pe masa de lucru. 

Masa era plină de obiecte - pentru Ramson, o mulţime de 
informaţii. Luă în palmă nişte globuri-de-foc prăfuite, arse, 
acum doar nişte sfere goale, pline cu cenuşă. Câteva 
pergamente albe şi creioane fuseseră puse deoparte, cu 
grijă. 

Primul lucru pe care îl descoperi era o carte aşa de uzată, 
că abia putu desluşi titlul: Poveşti pentru copiii aseatici. Pe 
prima pagină, cineva scrisese câteva versuri dintr-un poem. 
Caligrafia elegantă sugera mâna unui nobil: Copi/a mea, 
suntem doar praf şi stele. 

Ramson dădu cartea la o parte. 

Scormoni prin câteva pergamente şi dibui comoara pe 
care o căuta: o hartă. 

O desfăşură pe masă. 

Asemenea cărţii de poveşti, harta era tocită de vreme. 
Cineva notase observaţii pe tot conturul imperiului, cu 
aceeaşi  caligrafie elegantă. Unele cuvinte fuseseră 
estompate de trecerea timpului, în vreme ce altele păreau 
proaspete. 

Observațiile erau scurte, dar la obiect, scrise în chiriliana 
oficială. Numele Buj/nii apărea printre ele, chiar în locul 
unde s-ar fi situat pe hartă orăşelul Bujnii. Întrebat. Nici 
urmă de alchimist. _ 

Altă notație: Piedbogorojk. Intrebat despre mercenari. 
Primit numele de la negustor. 

Harta era aur curat. Vrăjitoarea - dacă harta şi 
însemnările erau într-adevăr ale ei - notase istoria misiunii 

sale misterioase peste tot, asemenea unor urme de paşi. 
Ramson o puse deoparte. Cercetă şi restul obiectelor de pe 
masă. 

Ochii lui surprinseră ceva în colţul unei pagini: o jumătate 
de faţă, privindu-l din grămada de hârtii. 

Ramson întinse repede mâna. Mânecile tunicii sale loviră 
un pergament. Hârtiile alunecară, desfăcându-se cu graţie 
pe masa de lucru. Ca şi cum arfi vrut să fie văzute. 

Erau schiţe. Zeci de schiţe, răspândite unele peste altele. 
Văzu un câine lăţos, încolăcit lângă un foc, porţiuni dintr-un 
castel cu multe cupole, aflat într-un peisaj glacial, o femeie 
frumoasă, cu ochi blânzi şi bucle lungi... 

Privirea îi poposi pe un desen care se mişca uşor pe 
marginea mesei, ca şi cum ar fi fost viu. Un adolescent 
râdea în hohote, iar bucuria din ochii lui era aproape 
palpabilă. Desenul acela fusese făcut cu mare grijă şi cu 
efort. Fiecare detaliu reda fidel încreţiturile din jurul ochilor 
şi gura surâzătoare. Un desen neterminat. Doar o jumătate 
de faţă era gata. Părea că artistul voise să surprindă 
momentul când băiatul izbucnise în hohote. 

— Pleacă de acolo! 

Ramson înjură şi se roti pe călcâie. 

Vrăjitoarea se ridicase din pat, cu trupul tremurând de 
furie. În încăperea pe jumătate luminată, putea să 
desluşească încordarea din maxilarele ei şi scânteierea 
ochilor mijiţi. 

— Pune-o jos, dacă nu vrei să te fac bucățele! 

Mai fusese prins în fapt şi ştia că, întotdeauna, cea mai 
bună tactică era să-şi recunoască vinovăția şi să găsească 
o cale de ieşire minţind. Până acum, acest tertip dăduse 
roade. 

Puse cu grijă schiţele pe masă. Ochii fetei îi urmăreau 
fiecare mişcare. 

— lertare! spuse el, strecurându-şi în glas toată 
sinceritatea de care era în stare. Căutam o hartă. 

— Pleacă de acolo! se răsti Ana din nou, iar el se supuse. 

Într-o clipită, fata ajunse lângă masă, scormonind printre 
hârtii şi asigurându-se că nu lipsea nimic. Ridică desenul 

neterminat şi-l privi fioros pe Ramson. Pentru o secundă, 
acesta crezu că-l va ucide pe loc. Dar fata trase adânc aer 
în piept şi-şi îndepărtă o şuviţă de păr de pe obraz. Furia de 
pe faţa ei dispăru, înlocuită cu o neînduplecare rece. 

— Aseară am încheiat o Învoială. Ai un mod nostim de a- 
ţi arăta diplomaţia, zise fata. 

— Păi, ştii şi tu ce se spune despre diplomaţie. Este 
singurul mod prin care oamenii se pot minţi în voie, fără 
supărare. 

— Nu-mi ţine lecţii! 

Ramson ridică braţele, împăciuitor. 

— În regulă! Mi-am băgat nasul unde nu-mi fierbe oala. 
Dar, aşa cum ai spus, am încheiat o Invoială. Deci cum am 
putea lucra împreună, în următoarele şase săptămâni, dacă 
n-avem încredere unul în celălalt? 

În spatele lor, pe pat, May se ridicase în capul oaselor şi-i 
asculta, cu capul înclinat într-o parte. Vrăjitoarea îşi 
întoarse privirea către fată şi chipul i se îmblânzi. 

— Bine, spuse ea coborând tonul, apoi îi zise lui Ramson: 
Pentru că tot ai vorbit de încredere, poftim! 

Ramson luă desenul pe care i-l întindea fata. O schiţă 
năpădită de umbre. Pe când celelalte desene păreau să 
surprindă momente şi amintiri, acesta era un portret. Il 
recunoscu pe bărbatul desenat: pleşuv, cu ochi bănuitori şi 
depărtaţi de nasul subţire. Era acelaşi bărbat din schiţa pe 
care Ana i-o arătase în temniţă. 

Alchimistul pe care îl căuta ea. 

Schița dovedea aceeaşi meticulozitate ca şi cea pe care o 
distruseseră în încleştarea lor. Ramson o studie cu mare 
atenţie. Observă roba albă, sacerdotală, şi pandantivul 
înfăţişând cele patru zeități, care atârna la gâtul bărbatului. 

— E un început bun, mică vrăjitoare! Trebuie să-mi spui 
tot ce ştii despre el. 

— A lucrat în Palatul Salskov cu zece ani în urmă. A 
dispărut, pe urmă s-a întors la palat, acum unsprezece luni. 

El aştepta să audă mai multe, dar Ana închise gura şi 
strânse din buze. 

— Asta-i tot? 

— Nu ştiu nimic mai mult, răspunse ea sec. 

Ochii fetei ardeau. Ţinea pumnii strânşi. Ramson se gândi 
că, indiferent cine era bărbatul acela, Ana îi purta gând rău. 

Probabil că avea să afle curând de ce. 

— Vasăzică un alchimist, zise el, dus pe gânduri. Are şi el 
un Analog? 

Mulţi alchimişti posedau Analogi unici, iar nobilii îi 
închiriau pentru ca aceştia să le prelungească viaţa, prin 
puterile lor deosebite. Ramson auzise că unii dintre cei mai 
puternici alchimişti aveau Analogi Metafizici. Stârneau 
suferinţă. Aduceau calm. Ofereau fericire. Erau aproape 
intangibili şi râvniţi de cei care aveau bani de cheltuit. 

— Nu-s sigură, spuse vrăjitoarea, dându-şi o şuviţă de 
păr după ureche. 

Ramson înţelesese deja că gestul era un tic, la fel ca 
obişnuinţa ei de a trage de glugă. 

— Pregătea deis'voşk şi alte licori, adăugă Ana. 

Deci alchimistul părea un Analog. Mintea lui Ransom se 
agăţă de alte detalii ale desenului: De;s'krug-ului şi roba 
sacerdotală. 

— Era un preot sau un om pios? Ai încercat să-ţi începi 
căutarea cu amănuntul ăsta? 

— Nu era un om pios, spuse ea cu amărăciune, după care 
oftă. Am încercat. L-am căutat în tot imperiul, dar n-am 
găsit nimic. Mercenarii pe care i-am angajat nici măcar nu 
s-au apropiat de el. 

— Nişte amatori! rosti băiatul, cu ironie. 

ÎI privi ca şi cum era gata să-l plesnească. 

— Nu te împăuna! Dacă peste trei săptămâni alchimistul 
nu va sta în faţa mea, te las fără sânge. 

— Relaxează-te, spuse el alene, fluturându-i desenul pe 
la nas. Am un plan. 

Ramson cugeta. Alchimistul apăruse doar de două ori, la 
distanţă de zece ani. Dar avea două indicii. Primul: acest 
om lucrase la palat. lar faptul că părea un Analog fugar 
însemna că fusese silit să-şi găsească o altă identitate şi un 
alt cămin. 

Dacă exista cineva capabil să ia urma unui Analog 

precum ia vulturul urma prăzii sale, aceştia erau samsarii 
lui Kerlan. Lui Ramson nu îi plăcea deloc că trebuia să intre 
pe teritoriul lor. Le privi cu îngrijorare pe fete. Oare 
fuseseră victimele aceloraşi samsari de care aveau nevoie 
acum, ca să-l găsească pe alchimist? 

— Bine. 

Ana se ridică de la masă şi se apropie de pat. Din spatele 
blănurilor, scoase un sac. May îl privi pe Ramson, după care 
se apucă să împăturească repede câteva haine, vârându-le 
apoi în sac. 

— Plecăm peste o oră. Până atunci, îmi închipui că vei şti 
încotro o vom lua. 

— Deja ştiu. 

În vecinătatea Cascadei Fantomelor exista un singur oraş 
unde mişunau traficanţi nemiloşi de Analogi, lacomi de 
informaţii şi de bani. 

Ramson anunţă: 

— Mergem la Kirov! 

Când porniră la drum, aerul dimineţii era răcoros. 

Soarele îndepărtat făcea zăpada să sclipească, pudrând- 
o cu auriu. Liniştea era spartă doar de gâfâielile lor şi de 
scârţâitul zăpezii sub cizme. Pădurea boreală se întindea de 
la Triunghiul Kraziast - aflat la graniţa de nord a Chiriliei - 
până la Munţii Jiveka, în sud, la hotarul cu Regatul Nandji. 
Aici, în Nord, zăpada nu se topea niciodată, dar în Sudul 
îndepărtat, vara puteai vedea vârful ierbii şi conuri de brad 
făcându-şi apariţia de sub vălul alb de nea. 

Ana îşi săltă sacul pe umeri. Foşnetul pergamentelor şi 
clinchetul globurilor-de-foc erau liniştitoare. Lângă ea, May 
înainta cu greu, întorcându-şi capul în toate părţile. În mâini 
ţinea un glob-de-foc abia aprins. Flăcările dinăuntru 
cuprindeau uleiul care îmbrăca sticla, încălzindu-i mâinile şi 
luminând întunericul nopţilor. Ana şi May petrecuseră multe 
luni călătorind în felul acesta: doar cu un glob-de-foc şi cu o 
busolă, în veşnica tăcere a pădurii. 

Brusc, liniştea fu curmată în cel mai enervant mod 
posibil. 

— Şi cum de-aţi ajuns voi, două domniţe frumoase, prin 
locurile astea? pluti spre ele vocea veselă a lui Vorbădulce, 
aflat la zece paşi în urma lor. 

Ana scrâşni din dinţi. May îi aruncă o privire complice şi- 
şi dădu ochii peste cap. 

— Ce-o fi căutând în Nord o fată din Insulele Aseatice? 
continuă şarlatanul. 

Un stol de şoimi ţâşni dintr-un tufiş aflat în faţa lor. 

Ana era pe punctul de a se răsti la el, dar ceea ce ghici 
dincolo de cuvintele lui o înfioră. Tot ce spunea Ramson 
Vorbădulce era bine gândit, fiecare cuvânt era ales cu grijă. 
Cu greu ai fi crezut că întrebările despre ţinutul natal al lui 
May erau o simplă coincidenţă. Şi ultimul lucru pe care şi-l 
dorea era ca şarlatanul să afle cine era May: un Analog 
rătăcit, fără identitate şi fără apărare. 

— Nu e treaba ta, răspunse ea. 

— Ba este, insistă Vorbădulce, pe tonul acela care-i 
stârnea cheful de a-l strânge de gât. Se pare că vom fi 
parteneri pentru şase săptămâni. 

— Da. Un parteneriat în care nu ne adresăm unul altuia 
decât dacă este absolut necesar. 

— Acum este necesar. Le prinse din urmă, iar vocea lui 
devenea tot mai răsunătoare şi mai enervantă. Scârţâitul 
zăpezii sub cizmele lui se auzea şi mai desluşit. Trebuie să 
am grijă de voi, mai ales dacă vom da peste Pelerinele 
Albe. 

Ana se întoarse. Ultima lui frază îi stârnise în minte 
scântei care îi aprinseră furia. 

— Să ai grijă de noi? repetă ea. la ascultă, înfumuratule! 
May şi cu mine am supravieţuit până acum singure, aşa că 
nu-i nevoie să ai grijă de noi. Avem o învoială, şi o să mă ţin 
de capul tău să-ţi faci treaba. Nimic mai mult, nimic mai 
puţin. _ 

Ana vorbi cu înverşunare. Işi dădu seama că scurtase 
distanţa dintre ea şi Vorbădulce, iar acum ajunsese la doi 
paşi de el. Tânărul se opri în loc. Chipul lui era neclintit, 
îngheţat precum pădurea din jur. Însă ochii lui căprui o 
priveau cu hotărârea şi viclenia unei vulpi. 

— În regulă, spuse el încet. Îngăduie-mi să te mai întreb 
ceva: ai fost vreodată la Kirov? 

Ana cugetă la tot ce aflase despre oraşul ăsta 
negustoresc, care prospera datorită apropierii sale de 
Triunghiul Kraziast şi datorită negustoriei cu râvnita piatră- 
neagră. Adevărul era că putea povesti o mulţime de lucruri 
despre Kirov... deşi nu văzuse niciodată oraşul cu ochii ei. 

— Nu, recunoscu ea, pe un ton acru. Dar am citit despre 
el. 

Chipul lui Vorbădulce se schimonosi într-un rânjet. 

— Învingătorii scriu istoria, drăguță! Te-ai întrebat 
vreodată de ce Analogii abia dacă sunt menţionaţi 
manualele chiriliene? 

Cuvintele o loviră ca o palmă peste faţă. Îşi reaminti 
covoarele groase din Palatul Salskov, trosnetul focului, 
mirosul de piele şi de cărţi vechi, care plutea în camera de 

lucru a lui papa. Ea şi Luca îşi petreceau jumătate din zi 
ascultând cum le citea din cărţi de istorie, cu vocea lui 
profundă. 

Inainte să cadă la pat, papa se ocupase personal de 
educaţia ei. Nu-i putuse iubi Analogul, dar o iubise pe ea, în 
felul său. 

Era convinsă de asta. 

— Dacă vrei să spui ceva, spune! se trezi vorbind, deşi 
nu-i ardea de ceartă. 

— Kirov este un loc periculos. În mod normal, aş sfătui 
orice Analog să stea departe de oraşul ăsta, dar, fiindcă 
sunt silit să-mi îndeplinesc partea de învoială, o să-mi asum 
acest risc. Vorbădulce ridică din umeri, înaintând anevoie 
pe lângă ea, prin zăpadă. Cu atât mai mult cu cât eu nu 
sunt Analog. 

Vorbea ca şi cum în imperiu ar fi existat un oraş în care 
Analogii nu erau în siguranţă. Ana ştia că în imperiul ei 
exista corupţie, dar, la urma urmei, doar Analogii nu erau 
răpiți de pe străzi. 

Acul busolei tremură şi începu să oscileze când Ana porni 
după Vorbădulce, spre nord-est, către Kirov. 

După socotelile ei, mai aveau de mers o jumătate de zi. 
Pădurea părea mai puţin paşnică. Umbrele pinilor îi 
nelinişteau. Abia când May îşi strecură mâna mică într-a ei, 
respiraţia Anei se mai domoli puţin. 

Un mic bulgăre de noroi se desprinse de jos şi pluti către 
palma lui May. Cu o mişcare rapidă, copila îl azvârli spre 
Vorbădulce, lovindu-l drept în spate. 

— Ştiu că-ţi place să te auzi vorbind, înfumuratule, spuse 
May, dar, dacă mai scoţi un cuvânt, o să primeşti un 
bulgăre drept în faţă. Se opri în loc, zâmbind bătăios, şi 
adăugă: Ba chiar ai arăta mai bine cu moaca murdară. 

La prima vedere, Kirovul era o puzderie de acoperişuri 
înalte şi ascuţite, alb-argintii, ce se ridicau deasupra 
copacilor încărcaţi de zăpadă. După aproape o zi de mers, 
soarele coborâse spre apus, îmbrăcând oraşul într-o 
strălucire aurie. Când înaintea lor apărură cărămizile roşii 
ale căsuţelor, îi veniră în minte căsuţele din turtă-dulce, pe 
care le construia în copilărie, an de an, pentru a sărbători 
sosirea Zeităţii lernii. 

Când drumul noroios fu înlocuit treptat de străduţe 
pietruite cu gresie cenuşie şi zgomotele oraşului prinseră să 
se audă, Ana îşi trase şi mai mult gluga pe ochi. May păşea 
aproape de ea, cu ochii mari, întorcând capul în toate 
părţile. După ce fugiseră de la angajatorul lui May, 
trecuseră doar prin sate mici şi cabane părăsite. 
Aglomeraţia, vacarmul şi mirosurile marilor oraşe o 
nelinişteau. Ana se strădui să-şi potolească tremurul. 

Ochii ei zăboveau pe felurite lucruri: albastrul-argintiu al 
unei pelerine, roşul aprins al unei păpuşi damașka, sclipirea 
unor cercei rotunzi, alb-aurii. Cu ochii minţii, revedea 
aceste lucruri în lumea ei din Palatul Salskov: Luca îmbrăcat 
în pelerina imperială kechyana, cu emblema tigrului alb; 
papa, îngenuncheat lângă pat, ţinând prima ei păpuşă 
damaşka în mâinile lui mari; mama ei şezând pe divan, 
lângă o fereastră înaltă. Cerceii ei răsfrângeau sclipirea 
soarelui atunci când îşi arunca părul negru peste umeri. 

Îşi simţea gâtlejul sugrumat de lacrimi neaşteptate. Ana 
clipi şi-şi mută atenţia spre cel mai apropiat lucru: un 
atelier cu uşa deschisă. 

Căldura înăbuşitoare ieşea din interior în valuri şi 
bubuiturile unui ciocan ce izbea metalul acopereau 
zgomotele începutului de seară. 

Zări un băiat cu păr negru şi cu ochi obosiţi. Stătea 
îngenuncheat lângă un cuptor, cu spatele încovoiat. Faţa îi 
era murdară de funingine, dar Ana îi putea distinge 
trăsăturile care-i trădau originea: Insulele Aseatice. Ochii lui 

întunecaţi străluceau deasupra unor obraji supti, vlăguiri, 
doar piele şi os. 

— Hai, băiete! strigă fierarul. Focul trebuie întețit! 

Băiatul îl fulgeră cu privirea. Încovoindu-şi spatele, îşi 
întoarse palmele către flăcări. Acestea se înviorară, 
dansând într-o explozie de auriu şi portocaliu, care apoi se 
preschimbă în roşu-sângeriu. 

Cu un an în urmă, ar fi trecut fără să se oprească pe 
lângă o astfel de scenă, obişnuită în viaţa de zi cu zi a 
imperiului ei. Un alt Analog ce trudea, câştigându-şi traiul 
asemenea lui luri şi a celorlalţi Analogi de la palat. Îşi aminti 
cum se ducea luri în oraş, întorcându-se cu dulciuri pentru 
ea, strecurându-se în odăile fetei seara târziu, când Markov 
îşi începea schimbul la uşa ei. luri era mulţumit. Câştiga 
îndeajuns cât să-şi hrănească mama şi sora mai mică, 
rămase într-un sat din Sud. 

Dar acum, în timp ce se uita la băiatul din Insulele 
Aseatice, aplecat peste foc, cu faţa murdară de funingine, 
brăzdată de sudoare, o cuprinse îndoiala. 

Cu mai puţin de un an în urmă, văzuse aceeaşi tristeţe în 
ochii lui May, în obrajii ei supţi, în încovoierea umerilor 
slăbuţi care încercau să-şi găsească locul în tunica 
murdară, prea mare, ce-i fusese dată spre purtare. 
Disperarea tăcută din ochii băiatului aseatic îi aducea 
aminte de privirea fetiţei. 

O presimţire rea o străbătu şi o făcu să-şi încetinească 
paşii. Străzile erau pline de oameni care râdeau şi 
sporovăiau, trecând nepăsători pe lângă atelierul fierarului. 
Oare cu un an în urmă nu fusese şi Ana la fel? Ar fi vrut să 
se apropie de băiat, să-i vorbească. 

O mână i se strecură pe după talie, scoţând-o din lumea 
gândurilor. Oraşul se întoarse într-un vârtej de culori şi 
sunete, iar ea îşi dădu seama că Ramson Vorbădulce îi 
pronunţase numele. Nu apucă să se smulgă din strânsoarea 
lui, căci Ramson le trase pe amândouă în cea mai apropiată 
prăvălie. 

Uşa se închise în spatele ei, un clopoțel scoase un 
clinchet undeva deasupra şi dinspre o vatră din încăpere 

pluti spre ei miros de lemn. 

Se aflau într-o prăvălie cu obiecte din ceramică pictată. 
Rafturile erau pline cu vase şi cu figurine înfăţişând tigri, iar 
în ferestre se roteau încet lebede, şoimi şi fenicşi, toate 
pictate cu modele învolburate de frunze, fulgi şi fructe. Ana 
se strecură între May şi Ramson, fixându-l cu privirea pe 
şarlatan. 

— Ce te-a apucat? 

El se aplecă spre fereastră, atent la mişcarea de afară. 

Pe strada pietruită trecea un grup. Trei cai tropoteau pe 
caldarâm. Călăreţii purtau pelerine albe ca zăpada. Pe 
pieptul lor strălucea blazonul casei regale chiriliene - tigrul 
alb -, iar la cingători scânteiau spade din piatră-neagră. 

— Pelerinele Albe, şopti Ramson la urechea ei. 

Patrule Imperiale - cel mai înalt ordin al soldaţilor din 
Armata Imperială Chiriliană. Menţineau ordinea obştească, 
urmăreau şi potoleau orice conflict între cetăţeni şi Analogi. 
Dar, poate cel mai important, înarmaţi cu spade de piatră- 
neagră şi cu deis'voșk, erau instruiți să lupte cu Analogii 
rebeli. 

Ana îşi amintea oraşele pe care le vizitase în copilărie, 
înainte ca Analogul ei să se manifeste. Se simţise în 
siguranţă în prezenţa patrulelor cu pelerine umflate de vânt 
şi coifuri scânteietoare, care îi însoțeau trăsura. Pe atunci 
crezuse că Pelerinele Albe o păzeau de orice monstru care 
voia să-i facă rău. 

De data asta, monstrul era chiar ea. 

— Ramson, spuse ea încet, urmărind din ochi alaiul, mai 
devreme ai spus că va trebui să ne protejezi de Patrulele 
Imperiale. Ce înseamnă asta? 

Nu voia să audă răspunsul. Dar ştia că n-avea încotro. 

Ramson îi aruncă o privire şi, pentru o clipă, Ana crezu că 
avea s-o ia peste picior. 

In schimb, el îşi răsuci încheietura; între degetele lui 
apăru o monedă de aramă. 

— Doar banul contează, spuse el, rostogolind moneda 
între degete, făcând-o când să apară, când să dispară. Într- 
o lume coruptă, încotro se îndreaptă spada? Ramson ridică 

moneda în lumină. Cine crezi că-i plăteşte mai mult? 
Imperiul sau afacerile bănoase, care se bizuie pe Patrule 
pentru a-i exploata pe Analogii în căutare de muncă? 

Inima Anei o luă la galop. Se simţea în cădere liberă, ca şi 
cum pământul îi fugea de sub tălpi. 

— Ai văzut toate astea cu ochii tăi? ceru ea să ştie. 

Privirea lui Ramson era pironită pe moneda a cărei 
muchie licărea asemenea unui tăiş. 

— Cum spuneam, sunt om de afaceri. 

Fata deschise gura, dar nu mai avea nici cuvinte, nici 
putere să se certe. 

— Imperiul ăsta se destramă, continuă Ramson. 
Împăratul şi împărăteasa au murit, Prinţesa s-a stins cu un 
an în urmă, iar vulturii stau şi aşteaptă să vadă cât va mai 
rezista Luca Mihailov. Aruncă în aer moneda, care sclipi în 
lumina focului, apoi dispăru din nou în palma lui. Fiecare 
pentru el. E vremea profitorilor şi a prădătorilor. 
Întotdeauna câştigi dacă alegi să fii de partea 
învingătorului. 

Restul lumii părea îndepărtat şi tăcut. Ana îl văzu 
întorcându-se spre uşă. Pelerinele Albe dispăruseră. 
Mulțimea continua să mişune pe străzi, dar totul părea 
diferit. 

— Fă-mi o favoare, spuse Ramson. Stai departe de 
Pelerinele Albe, mai ales dacă au un yaegercu ei. Bănuiesc 
că nici tu, nici copila asta nu aveţi acte... şi sunt sigur că ştii 
ce consecinţe aţi îndura dacă aţi fi prinse. 

Anei i se făcu pielea ca de găină, fără legătură cu rafala 
rece care pătrunse în magazin. Probabil că Ramson 
exagera. Nu era cu putinţă ca Ana să fie în primejdie, ziua-n 
amiaza mare, în imperiul ei. Dar dacă i-ar fi cerut tânărului 
amănunte, ar fi însemnat să intre în jocul lui, dând la iveală 
o lipsă în cunoaşterea ei, o slăbiciune. 

Ana tăcu şi-l urmă afară. 

— De aici, drumurile noastre se despart pentru un timp, 
spuse Ramson. Locul unde voi merge nu este prietenos cu 
Analogii. Din fericire, la capătul acestei străduţe se află 
Târgul de larnă. Îi făcu apoi cu ochiul lui May. Ţi-ar plăcea 

nişte dulciuri, nu-i aşa, drăguță? 

May îşi dezgoli dinţii. 

— Ana mi-a zis să nu accept niciodată dulciuri de la 
străini, spuse ea. 

Ramson părea dezamăgit. 

— Stai! exclamă Ana. Trebuie să ne spui unde te duci. 

— Ah, iarăşi lipsa încrederii! Ramson arătă spre o alee 
laterală care ducea dincolo de aglomeraţie. Turnul Ursului 
Cenuşiu. Uite-acolo! Clădirea cu acoperiş din ţigle roşii. Am 
nevoie doar de o jumătate de oră. Ne vedem aici. 

Ana îl petrecu din ochi. Dacă ar fi vrut s-o trădeze, ar fi 
lăsat-o pur şi simplu să moară pe malul râului din Taigaua 
Sivernaia. Nu-i convenea, dar deocamdată trebuia să-l lase 
să plece. 

— Ana! May arăta cu degetul, vocea trădându-i 
încântarea. Vintr'makt! 

Străzile din faţa lor se deschiseră şi, pentru o clipă, Ana 
crezu că avea în faţă un oraş de jucărie, precum cel care îi 
fusese dăruit în copilărie. Căsuţe în culori strălucitoare 
sclipeau în auriul după-amiezii târzii, corturi împodobite cu 
beteală se ridicau deasupra tarabelor, etalând bibelouri şi 
mâncăruri care ar fi stârnit entuziasmul oricărui copil. 

May o luă pe Ana de mână şi o trase după ea, străbătând 
cu avânt mulţimea. La intrarea în Târgul de larnă flutura o 
flamură pe care trona emblema imperială: capul unui tigru 
alb. lar dedesubt, mottoul Imperiului Chirilian: Kommerţia, 
Deisa, Imperia. Comerţ, Zei, Imperiu. 

Târgul de larnă - Vintr'makt, în chiriliana veche - era o 
tradiţie respectată în toate oraşele chiriliene. Fiecare oraş 
îşi împodobea piaţa principală, plaza, toamna târziu, în 
aşteptarea Firva'snej - Prima Zăpadă, noaptea care marca 
începutul iernii şi trezirea zeităţii protectoare a urbei. 

Vintr'maktul din Kirov rivaliza cu cel din Salskov prin 
abundența mâncării care-şi împrăştia mirosurile îmbietoare, 
prin opulenţa bijuteriilor strălucitoare şi a mătăsurilor 
întinse pe tarabe, prin complexitatea figurinelor sacre 
chiriliene, sculptate în aur alb. În ferestrele brutăriei se 
zăreau pâini cu peşte copt, iar tarabele de afară se făleau 

cu supe reci de varză, plăcinte cu cartofi şi carne, precum şi 
cu frigărui de miel cu măsline. 

În mijlocul aglomerației, privirea Anei fu atrasă de o oală 
plină cu supă de sfeclă, ce fierbea la marginea unei 
tejghele de lemn. De pe suprafaţa ei stacojie se ridicau 
aburi fierbinţi, care umpleau aerul cu un miros pătrunzător. 

Stomacul i se întoarse pe dos şi o imagine cunoscută îi 
fulgeră prin minte. Opt trupuri fără viaţă, împrăştiate pe 
caldarâm. Sânge întunecat şi roşu pe zăpadă. 

Deimhov. 

Monstru. 

— Ana! 

Reveni în prezent. Bălţile de sânge şi ţipetele dispărură. 
May o trăgea de mână. Ochii îi erau aţintiţi asupra tarabei 
din faţa lor, plină cu tarte cu mere şi miere, cu aluaturi, 
caramel prăjit şi o mulţime de alte bunătăţi. 

Ana îşi numără cei câţiva firfirei rămaşi. Aveau de-ajuns 
pentru încă două nopţi de cazare şi masă, iar ea nu era 
dispusă să cheltuiască niciun bănuţ mai mult decât îşi 
propuseseră... şi totuşi! Îşi aminti de prima întâlnire cu May, 
de uluirea simțită când văzuse cât de costelivă era fata. 
May împărţise cu ea mâncarea sărăcăcioasă primită de la 
stăpânul ei. Mersese mai bine de un kilometru prin zăpadă, 
în fiecare zi, până la hambarul unde-o ascunsese pe Ana. 
Datorită lui May era acum în viaţă. 

Fetiţa merita să primească tot ce-şi dorea pe lumea asta. 

— Hai să cumpărăm ceva, spuse ea, trăgând-o pe May 
înainte, dar copila clătină din cap. 

— Priveşte! şopti ea, cu ochii când la Ana, când la tarabă. 
Fata! 

Anei îi trebui un moment să-şi dea seama că May se 
referea la  vânzătoarea adolescentă. Purta o glugă 
zdrenţuită care adăpostea o faţă palidă şi un păr de 
culoarea nisipului. 

— E ca mine, murmură May, iar cuvintele i se desprinseră 
de pe buze asemenea zăpezii topite prea repede. 
Rămăsese nemişcată, cu ochii ca un ocean de amintiri 
tăcute. E ca noi! 

Ana o privi. Dintr-odată, se cutremură. Umerii încovoiaţi 
ai vânzătoarei, încovrigată ca şi cum ar fi vrut să dispară, 
sfiala ei, vecină cu teroarea... Şi ochii ei - fântâni de 
tristeţe, ca ai lui May în toiul iernii. 

Doar că ochii lui May oglindeau întotdeauna speranţa. 

May îşi trase mâna dintr-a ei şi se strecură prin mulţime. 
Ana grăbi pasul după ea. Copila vâri o mână în faldurile 
pelerinei de blană cenuşie, apoi scoase o monedă - una 
dintre cele pe care Ana îi spusese să le ţină pentru ea, ca 
să-şi cumpere de-ale gurii. 

Cu blândeţe, May apucă mâinile vânzătoarei de dulciuri şi 
puse moneda în ele. 

— Păstreaz-o, şopti May, ducând un deget mic la buze. 

Se uită la Ana şi, pentru o clipă, ochii ei spuseră totul: 
fulgere de mânie şi valuri cumplite de suferinţă, agitându- 
se şi răvăşindu-i sufletul. Cu durere sfâşietoare, Ana îşi 
dădu seama că May îşi văzuse mama în acest Analog, că-şi 
căuta mama atunci când o privise pe vânzătoare. 

Deodată, dulciurile i se păreau strălucitoare, false. Restul 
lumii pieri într-o ceaţă de zgomote şi culori stinse. 

Lumea pe care-o văzuse în ultimii optsprezece ani se 
destrăma încet, dezvăluind adevărul. Oare de câte ori nu 
cumpărase lucruri de la cineva care poate că fusese silit să 
semneze un contract  dezavantajos? Câtor Analogi 
exploataţi şi epuizați le făcuse Ana cu mâna, pe când 
călătorea alături tatăl ei, vizitând imperiul? 

Legea chiriliană prevedea că angajarea cu contract era 
cinstită... dar nu lămurea niciodată care trebuiau să fie 
condiţiile acestei înţelegeri. Cum ar fi trebuit să fie trataţi 
slujbaşii? Care erau condiţiile de plată? Nicio lege nu 
impunea ca acele contracte să fie semnate de bunăvoie. 

— Poftim! spuse încet vânzătoarea. Mâinile ei se 
plimbară peste rândurile de dulciuri de pe tarabă, apoi luă o 
prăjitură şi i-o întinse lui May. Este ptichi'moloko. Lapte de 
pasăre. Pentru tine! 

Ana recunoscu teama din vocea fetei, privirea furişată în 
jur, pentru a se asigura că nimeni nu fusese martor la acest 
schimb. 

May muşcă din prăjitură şi zâmbi, iar Ana se gândi că ar 
fi dat tot aurul din lume ca să-şi vadă prietena zâmbind 
încă o dată aşa. 

— E bun, zise May, întinzând prăjitura către Ana, care 
surâse forţat. 

— Preferata mea, când eram copil, spuse Ana. Gândul o 
purtă la luri, la ochii lui negri, pe vremea când băiatul le 
oferea ei şi lui Luca dulciuri aburinde, abia scoase din 
cuptor. Mănânc-o pe toată! 

Faţa lui May strălucea. 

— Îmi place stratul maro, spuse ea între două înghiţituri. 

— E ciocolată! Vânzătoarea o privea pe May cu ochii 
luminaţi de un strop de zâmbet. Este făcută cu cacao din 
Regatul Nandji. 

— Hei! 

Un bărbat în blănuri scumpe îşi făcu loc prin mulţime, 
fixând-o cu privirea pe May. Faţa vânzătoarei se făcu mai 
albă decât făina. 

— A plătit pentru prăjitură? se răţoi nobilul, năpustindu- 
se asupra copilei şi dând să-i smulgă prăjitura din mână. 

Ceva se dezlănţui în Ana. 

— N-o atinge! mârâi ea. 

În ochii bărbatului fulgeră mânia. Se întoarse spre 
vânzătoare, care-l privea îngrozită. 

— Diseară o să controlez registrele şi, dacă aflu că m-ai 
furat... Vocea lui cobori ameninţător. O să primeşti ce 
meriţi, vrăjitoareo! 

— Ana! Vocea lui May tremura. O trăgea de mână pe 
Ana, ca s-o îndepărteze de tarabă. Trebuie să mergem. Nu 
mai avem nimic de făcut aici. Te rog! 

Ana o urmă, şovăind. Îi părea rău că trebuia să lase în 
urmă pe cineva care avea nevoie de ajutor. Pe cineva 
diferit, proscris din pricina Analogului pe care-l adăpostea. 
Cineva ca ea. 

Se auzi un țipăt. Ana şi May întoarseră capul, 
înmărmurite. Şi, odată cu mulţimea, icniră când îl văzură pe 
nobil lovind-o pe vânzătoare, cu dosul palmei. 

Lovitura răsună în piaţă precum pocnetul unui bici. 

Vânzătoarea se împletici şi căzu peste taraba cu dulciuri 
frumos aranjate. 

Furia fierbea în inima Anei. Ea era Prinţesa Chiriliei! Într-o 
vreme, ticăloşii de teapa acestui nobil se ploconiseră în faţa 
ei, iar ea ar fi putut porunci moartea lor cu un singur 
cuvânt. 

Timpul acela trecuse, dar tot putea să îndrepte lucrurile. 

— Vă rog, domnule! imploră fata-Analog. 

Nobilul ridică din nou mâna. 

Ana îşi încolăci Analogul în jurul lui. Învăţase doar cum să 
tragă şi să împingă, dar acum, cu toate puterile ei, ordonă 
ca sângele din trupul lui să încremenească. 

Pentru câteva secunde, nobilul rămase înlemnit, cu braţul 
ridicat. Expresia de pe chipul său trecu de la furie la panică. 
Începu să tuşească şi dădu ochii peste cap. 

Ana băgă de seamă că May o trăgea de pelerină. Auzi 
exclamaţiile mulţimii atunci când, în cele din urmă, eliberă 
sângele nobilului. Omul se prăbuşi ca un sac de cartofi. Din 
gură îi ieşeau nişte sunete groaznice. 

— Ana! ţipă May. Trebuie să plecăm înainte să... 

Cineva scoase un urlet. Întregul Vintr'makt fu cuprins de 
panică, iar Ana îşi dădu seama că mersese prea departe. 

— May, şopti ea. 

Mâna copilei o luă pe a ei. Se îndepărtară împreună de 
nobilul prăbuşit şi de vânzătoarea de dulciuri. 

Dar murmurul gloatei se potoli dintr-odată, iar Ana se 
înfioră. Îi luă o clipă să-şi dea seama că în piaţă se lăsase o 
tăcere de moarte. Vânzătorii şi orăşenii priveau cu uimire şi 
teamă. 

Fata se întoarse încet şi dădu cu ochii de un grup de 
soldaţi din Patrulele Imperiale Chiriliene. 

Înăuntrul crâşmei dărăpănate era întuneric. Doar câteva 
pâlpâiri de lumină răzbeau dinspre mucurile de lumânări 
aflate pe mese. Un indicator din lemn anunţa cu litere 
grosolane: Turnul Ursului Cenuşiu. Ramson se opri în uşă, 
trecându-şi mâna peste pumnalul furat, apoi păşi pe 
podeaua scârţâitoare. Venise să recupereze o datorie. 

li luă câteva clipe să-şi obişnuiască ochii cu lumina slabă. 
Văzu că la mese stăteau muşterii aplecaţi deasupra 
băuturilor, vorbind pe un ton scăzut. Dincolo de şoaptele 
oamenilor şi peste clinchetul paharelor plutea o ameninţare 
tăcută. 

Câţiva mugşterii întoarseră capetele ca să-l privească pe 
Ramson. Era mulţumit de hainele pe care le şterpelise 
dintr-o prăvălie din apropiere. O tunică simplă, o vestă 
neagră, pantaloni bufanţi, cenuşii, cizme de călărie şi o 
frumoasă pelerină chiriliană, din blană. Arăta ca un client 
obişnuit cu astfel de locuri: elegant, îngrijit şi cu nimic 
diferit de ceilalţi. 

Ramson scrută taverna. Pe peretele opus zări afişe care 
făceau reclamă unor servicii de închiriat Analogi. Lângă 
scara îngustă, de lângă tejghea, observă un anunţ atârnat 
de un cârlig - Doar cu rezervare - şi o sticluţă verzuie, plină 
cu deis'voşk, ascunsă printre şirurile de sticle de pe raftul 
din spate. Nu era o crâşmă oarecare. Aici se făcea negoţ cu 
Analogi. 

Ramson se îndreptă ţanţoş spre tejghea şi se aşeză pe un 
scaun, ascunzându-şi capul după un samovar care părea 
foarte scump. Crâşmarul se apropie agale. Era vânjos ca un 
urs şi avea o barbă mare, căruntă. Deşi purta un şorţ mânjit 
cu grăsime şi pătat cu tot felul de băuturi, nu puteai trece 
cu vederea sclipirea inelului său de aur, când ştergea câte 
un pahar. 

— Salutări respectuoase, nobile domn! Aş vrea să-mi 
exprim încântarea că-mi eşti muşteriu în umila mea 
crâşmă! Mă numesc Igor. Sunt la dispoziţia dumitale! 

— Salutări şi ţie, bunule domn! răspunse tânărul. Pot să 
spun că plăcerea este... toată a mea 

Ramson îşi ridică fruntea. 

Igor aproape că scăpă paharul pe care-l ştergea. 

— Drace! Omule! murmură el, adăugând o înjurătură 
chiriliană grosolană. 

— Dracilor! îl corectă Ramson, trosnindu-şi degetele. 
Adu-mi un coniac. Dar nu din ăla de două parale! 

Igor se aplecă încet, cercetându-i faţa. 

— Deci chiar tu eşti! Mă întrebam când o să te întorci. 

— Te întrebai dacă o să mă întorc. 

Igor chicoti înfundat. 

— Nu neg. Veştile circulă prin tot imperiul ăsta afurisit. Ai 
intrat în mari belele, Vorbădulce. 

Se întoarse şi întinse mâna spre rafturile din spatele lui. 
Auzi un clinchet ascuţit şi gâlgâitul băuturii. 

Privirea lui Ramson rămase aţintită pe spatele vânjos al 
cârciumarului. 

— Fac curăţenie, Igor. Cei care m-au trădat vor plăti. 
Scoase pumnalul. Dar să începem cu începutul. Mă aflu aici 
ca să iau ce mi se cuvine. 

Igor se întoarse, cu un pocal şi o sticlă de coniac 
bregonian în mâini. Ochii lui tulburi îl priviră cu îngrijorare. 
__— Uite care-i treaba, Vorbădulce. Afacerile merg prost, 
Impăratul Mihailov e bolnav, iar economia imperiului e pe 
butuci. Işi trecu o mână peste fruntea pleşuvă şi făcu semn 
din cap spre panoul din spate. Hârtiile erau prinse haotic, 
unele peste altele. O parte dintre ele erau desene 
grosolane. Vânzările sunt mici. 

Ramson se arătă îndeajuns de interesat cât să arunce o 
privire spre panou. Analogi de închiriat - asta declara 
anunţul, dar, de fapt, se ştia că era vorba de Analogi străini, 
ale căror contracte erau de vânzare. 

— Nu vreau banii tăi. Vreau informaţii. 

— Aha! Umerii lui Igor se lăsară în jos, într-un gest de 
uşurare. Puse un pocal în faţa lui Ramson. Ştii, faptele mele 
valorează mai mult decât monedele mele de aur. Făcu o 
pauză, iar ochii îi alunecară spre scara întunecată din 

spatele tejghelei. Poate că ar fi mai bine să vorbim între 
patru ochi, în Camera Ferită. 

Ramson se ridică, înhăţându-şi pocalul. 

Igor şovăia. 

— Vin şi eu numaidecât. Trebuie să fac câteva note de 
plată, să-mi iau şi eu ceva de băut, apoi sunt al tău. Vin cât 
ai clipi. 

— Nu te grăbi, îi zise Ramson. O să fiu acolo. 

Camera Ferită se afla la capătul unei scări înguste, tăiate 
în zidul de piatră al cârciumii. Ramson urcă şi deschise o 
uşă de lemn, care dădea într-o încăpere luminată de 
lumânări, bine mobilată, cu canapele îmbrăcate în catifea şi 
cu o masă scumpă, din lemn de stejar. Nu-i scăpară 
flacoanele cu de/svoşk aliniate pe rafturile din spate, 
scânteind în lumina pâlpâitoare. 

Ramson ridică pocalul la nas şi adulmecă băutura cu 
nesat. Igor nu-l păcălise. Era coniac bregonian adevărat: 
amăruli-înţepător şi cu o dulceaţă discretă, cu un strop de 
aromă de trandafiri şi coajă de portocală. 

Pe scări se auzi un tropăit şi Igor păşi înăuntru. Aducea 
două pocale. Avu grijă să închidă uşa în spatele lui. 

Ramson aşteptă să audă bine cunoscutul clinchet al 
cheii. Nicio discuţie nu avea loc în Camera Ferită fără ca 
uşa să fie încuiată. 

Dar, cum nu auzi nimic, deveni bănuitor. 

Cu un oftat, Igor puse pe masă al doilea rând de băuturi 
şi se aruncă pe o canapea. Lumina focului juca pe chipul lui. 

— Observ că gardienii nu ţi-au stricat starea de spirit, 
comentă Igor. Arăţi ca un căprior zburdalnic; doar niţeluş 
cam palid. Ce-ai făcut în ultimele patru luni? 

— Trei luni şi douăzeci şi una de zile. Le-am numărat. 
Ramson îşi sprijini spatele de speteaza canapelei şi se 
întinse ca o pisică la soare, privindu-l pe Igor pe sub gene. 
În temniţă nu ni se servesc băuturi de-astea. 

— Mda, spuse Igor, ridicând paharul. Te cred. Costă ceva 
bani. 

— Umblă vorba că-mi datorezi mai mult decât „ceva 
bani”. Ramson se aplecă spre cârciumar. Uitase de coniac. 

În schimb, savura panica lui Igor. Ştiu că tu m-ai turnat. Hai, 
n-o face pe neştiutorul! Ai curaj să recunoşti? 

Ramson juca la cacealma, dar era singura bănuială care 
avea noimă. Se adăpostise în cârciuma lui Igor în noaptea 
în care o ceată a Pelerinelor Albe dăduse buzna înăuntru şi-l 
arestase, acuzându-l de trădarea Coroanei. Îşi petrecuse 
lunile de închisoare cugetând la toţi cunoscuţii lui, până 
când în mintea lui răsărise o teorie: Igor îl turnase, dar 
făcuse treaba murdară a altuia. Un apropiat al lui Kerlan, 
cineva care avusese informaţii legate de misiunea lui 
Ramson. 

Igor aruncă agitat o privire către uşă, ştergându-şi 
sudoarea de pe faţă şi mânjindu-se şi mai mult cu unsoarea 
care-i acoperea fruntea. 

— Ramson, prietene, trebuie să ştii că... 

— Nu mă lua cu „Ramson, prietene”. Tânărul izbi cu 
pumnul în masă. In sfârşit, dădea glas mâniei pe care-o 
adunase în temniţă. Dacă vrei să trăieşti, spune-mi de ce 
m-ai trădat şi cine te-a pus s-o faci. 

— Lu... lucra pentru Curtea Imperială. Igor începu să 
gâfâie. T... trebuie să înţelegi, R... Ramson... 

— Inţeleg foarte bine: m-ai trădat. 

— Fuseseşi trimis să-l ucizi pe împărat! exclamă Igor. 
Drace! Omule, misiunea ta era sortită să dea greş de la bun 
început! 

Ramson ezita. Aceasta fusese întrebarea pe care o 
răsucise zadarnic pe toate părţile, în temniţa Cascada 
Fantomelor: de ce voia cel mai mare lord al crimei din 
imperiu să-l ucidă pe împăratul Luca Mihailov? 

Işi aminti furtuna din noaptea aceea, ploaia care biciuia 
cu furie ferestrele. Zâmbetul slab şi strâmb al lui Kerlan, 
cadenţa firească a cuvintelor sale, de parcă nu îi cerea 
decât să culeagă sfeclă pentru supa de la prânz. 

Atunci, Ramson ştiuse că era testul suprem. Dacă îl 
trecea, Kerlan avea să-l numească succesor al Ordinului, 
consolidându-i puterea pentru totdeauna. Tot ce-şi dorise 
vreodată depindea de acea misiune. 

Dar Ramson uitase că, atunci când vrei să câştigi tot, e 

posibil să pierzi tot. 

lar el pierduse. 

Poate că faptul de a fi luat prizonier de câtre Curtea 
Imperială fusese o soartă mai blândă decât să moară de 
mâna lui Kerlan. 

— Eram Adjunctul lui! Ramson scrâşni din dinţi. Kerlan 
avea încredere în mine. Dar unii au trădat. Am de gând să 
le iau urma şi să-i distrug. Şi-o să încep cu tine! 

— Ramson, te rog... 

— Ţine-ţi clanţa! Nu suport laşii. Ramson întinse mâinile 
peste masa de stejar. Când vorbi din nou, vocea lui era 
amenințătoare. Încă mai respiri doar pentru că vreau ceva 
de la tine. Am nevoie de un nume, Igor. 

— Piotr Teţiev! Vorbele ţâşniră imediat. El a venit să 
pună întrebări despre tine şi mi-a dat bani ca să te torn, 
dacă apari în taverna mea. Şi n-a trecut o săptămână, că 
te-ai şi arătat. 

Igor îşi dăduse drumul la gură. Îl fixa pe Ramson cu o 
privire imploratoare. 

— Asta e tot ce ştiu. Jur, omule! Mi-a dat o mulţime de 
bani. 

— Piotr Teţiev! Ramson rostogoli numele pe limbă. Nu îi 
suna cunoscut. Cine-i şi unde-l pot găsi? 

— E angajatul lui Kerlan, îi prepară dei's'voşk. A apărut de 
nicăieri. Are un trecut mai murdar decât tălpile cizmelor 
mele. 

— Hm... 

Ramson se lăsă pe spate. Sorbi din pocalul lui şi plescăi 
din buze. Igor îi urmărea fiece mişcare cu ochii lui apoşi. 
Faptul că Ramson revenise la băutura lui păru să-l 
liniştească. Expresia lui deveni slugarnică. 

— În cazul ăsta, va trebui să fac o călătorie la Novo 
Minsk! 

— La Novo Minsk? se miră Igor. Dar acela e teritoriul lui 
Kerlan! Falsa preocupare a lui Igor era sporită de uşurare. 
Crezi... crezi că te va ierta pentru că ai încălcat învoiala? 

Ramson sorbi din coniac şi mustăci. Abia acum începea 
adevăratul spectacol. 

— Ei, o să mă roage să mă întorc. N-am ieşit din temniţă 
cu mâna goală. Am încălcat învoiala, dar am ceva mai bun 
pentru el. Făcu o pauză teatrală. Un posibil nou aliat. 

Buzele lui Igor se deschiseră încet, iar Ramson mai că-l 
putea vedea scormonind prin zecile de întrebări care-i 
veniseră în minte. În cele din urmă, lăcomia şi curiozitatea 
învinseră, însufleţindu-i faţa ridată. 

— Cine? 

— Cel mai puternic Analog din imperiu. 

Igor îşi roti privirea prin încăpere, ca şi cum se aştepta să 
se ivească un Analog din spatele vreunui dulap. 

— Unde...? 

— E la colţ, mă aşteaptă. Un Analog de Carne. Cu un 
simplu bobârnac, a pus la pământ cinci bărbaţi bine 
antrenați. 

Îşi stăpâni rânjetul. Igor rămase cu gura căscată. 

— Analogul ăla ar valora o avere, şopti cârciumarul. 
Drace! Nu-i de mirare că Lordul Kerlan încă n-a angajat pe 
nimeni în locul tău. Cu greu ar putea găsi pe cineva ca tine. 

Ramson puse la păstrare informaţia aceasta. 

— Bani! Doar la asta te gândeşti! spuse el, ridicând 
pocalul cu coniac. Cât crezi că poţi primi pentru o sticlă cu 
băutura asta? Zece frunzuliţe-de-aur? Dar ia gândeşte-te: 
dacă-i duc lui Kerlan o podgorie, câte sticle de coniac ar 
putea obţine? Câte sute de mii de frunzuliţe-de-aur ar 
câştiga în fiecare an? Ramson dădu băutura pe gât şi lăsă 
mulţumit pocalul pe masă. Ţinteşte mai sus, /gor, prietene! 

De fapt, asta fusese teoria pe care i-o prezentase lui 
Kerlan atunci când Lordul îi oferise o cotă-parte din 
afacerile cu trafic de Analogi ale Ordinului. Ramson 
refuzase. Îi spusese acestuia că priceperea sa era mai de 
folos în altă parte - la administrarea portului, în comerţul cu 
arme, la cazinouri; în general, oriunde altundeva. 

Dar adevărul era că Ramson nu putea suporta traficul cu 
Analogi. Trecuse pe străzi, pe lângă copii Analogi ţinuţi în 
sclavie, cu gurile ferecate de groază şi cu ochi mari, 
rugători. Văzuse în ei stafia unui prieten din copilărie, 
căruia îi promisese că nu-l va trăda niciodată. 

Probabil de asta fusese ales Ramson pentru imposibila 
misiune de a-l ucide pe împăratul Chiriliei. Poate că Lordul 
Kerlan simţise îndoiala care crescuse în pieptul tânărului, 
de-a lungul anilor, şi dorise ca Ramson să-i demonstreze 
că-i era loial până la capăt. 

lar Ramson dăduse greş. 

Îşi alungă din minte gândurile acestea. Păstra pe buze un 
zâmbet în vreme ce-l privea calm pe Igor. Fără ştirea 
cârciumarului, Ramson tocmai se folosise de el. Igor avea 
să vândă informaţia tuturor neguţătorilor care frecventau 
cârciuma, aşa încât ştirile despre întoarcerea lui Ramson - 
împreună cu Analogul de Carne - aveau să se împrăştie ca 
focul. Odată ce ajungea în Novo Minsk, Lordul Alaric Kerlan 
urma să-l întâmpine cu braţele deschise. Va avea loc o 
mare învoială: doi iepuri dintr-o lovitură. Ramson plănuia să 
afle numele trădătorului ş; să i-o prezinte pe vrăjitoare lui 
Kerlan. Fără îndoială că va fi iarăşi numit Adjunct al 
Ordinului şi căpitan al Portului Apele de Aur. 

Nu trebuia decât să găsească ocazia potrivită pentru a se 
arăta: una în care să-l ia pe Piotr Teţiev prin surprindere. Nu 
putea să dea buzna, valsând, pe domeniul lui Kerlan... 

Să valseze! În minte îi răsări o idee. 

— Igor, ce zi e astăzi? 

Igor clipi. 

— Douăzeci a celei de-a treia luni de toamnă. 

Peste zece zile începea iarna. 

În fiecare an, în prima zi de iarnă, întregul Imperiu 
Chirilian sărbătorea Prima Zăpadă. lar în Novo Minsk nu 
exista o petrecere mai fastuoasă decât cea organizată pe 
domeniul lui Kerlan, de Alaric însuşi. Cu siguranţă că-i 
invitase pe toţi nobilii din oraş - cei cu putere, cu bani şi cu 
legături în lumea criminalilor. 

Ar fi o întoarcere de neuitat. Să ştie toţi vrăjmaşii lui că 
Ramson Vorbădulce revenise şi că urma să dea de pământ 
cu oricine i se punea în cale. 

Zâmbetul lui Ramson reveni, mai tăios decât lama unui 
pumnal. 

— Igor, am nevoie de doi cai. 

— Bineînţeles, bineînţeles. Igor părea foarte uşurat. Am 
două iepe. Ţi le împrumut. 
_ — Bine. Ramson dădu să se ridice, 
Incă un lucru. _ 

Aruncă pe masa de stejar o bucată de hârtie. Işi puse 
pocalul pe un colţ şi netezi cu palma pliurile hârtiei, 
dezvăluind schiţa alchimistului pleşuv, cu nas subţire şi cu 
ochi mari, cenuşii. 

— Îţi pare cunoscut individul ăsta? 

Igor îngheţă. 

— Glumeşti? 

— Ar fi o glumă proastă. Deci cine e? 

Igor împunse hârtia cu un deget, privindu-l pe Ramson cu 
o figură uluită. 

— Păi, ăsta-i Piotr Teţiev! 


însă îşi aminti ceva. 

Ramson se holbă la Igor câteva secunde, încercând să-şi 
dea seama dacă era minţit. Dar faţa omului oglindea 
neîncrederea lui Ramson. 

Igor era în stare de multe fapte rele, dar nu se pricepea 
să mintă. Era pur şi simplu prea laş. Dacă puneai îndeajuns 
de multă presiune acolo unde trebuia, ceda repede. 

— Arată exact ca Teţiev, bâigui Igor. Nu voi uita niciodată 
noaptea când s-a arătat la uşa mea. Era ud leoarcă de la 
ploaie. Tare ciudat individ! A zis că lucrează la palat, mi-a şi 
arătat nişte documente. M-a întrebat de tine, dacă ştiu 
unde te-ar putea găsi. Făcu o pauză, părând să-şi dea 
seama că se băga din nou în bucluc de unul singur, drept 
pentru care schimbă repede subiectul: E un desen reuşit. 

În mintea lui Ramson, întrebările răsăreau precum 
stelele, dar se concentră asupra unui singur gând: el şi 
Analogul de Carne aveau acelaşi duşman. 

Duşmanul duşmanului meu este prietenul meu. 

Ziua asta era din ce în ce mai bună. Toate planurile lui - 
despre trădător, despre alchimist şi despre predarea 
vrăjitoarei în mâna Kerlan - duceau spre Novo Minsk. Să 
doboare doi iepuri dintr-o lovitură era excelent, dar tre; 
iepuri dintr-o lovitură era un târg care aduse un zâmbet 
sincer pe buzele lui Ramson Vorbădulce. 

— Igor, prietene, azi nu mi-ai dat decât veşti bune. 

Igor răsuflă cu uşurare vădită, iar umerii tensionaţi i se 
relaxară. 

— Mulţumesc zeilor, Vorbădulce! Credeam că mă vei 
ucide fiindcă mi-am dat drumul la gură... 

— Consideră că ţi-ai plătit datoria. Ramson se ridică şi se 
întinse. Ai noroc că azi mă simt generos. 

Igor chicoti. Privi din nou spre uşă. 

— Hai să toastăm! spuse cârciumarul, ridicându-se şi 
întinzându-i lui Ramson unul dintre cele două pocale pe 
care le adusese. Pentru plata datoriilor şi învoieli corecte! 

— Câtă generozitate, Igor! Indeobşte, abia dacă pot să 

capăt de la tine un pahar cu bere ieftină. Ramson ridică 
pocalul de alamă şlefuită. Pentru cuvinte sincere şi oameni 
sinceri! 

Duse pocalul la buze şi inspiră aroma de vin chirilian. 

Igor golise jumătate din pocalul lui dintr-o singură 
sorbitură. Ochii îi fulgerară către Ramson pe deasupra 
pocalului. 

Ramson expiră prelung. Încet, numărându-şi bătăile 
inimii, puse pocalul pe masă. Încă zâmbea. 

— Sunt onorat că ai ales să toastăm cu vin de Mirkov, 
bătrâne prieten! Făcu o pauză, înclinând capul. Şi cred că 
ar fi avut un gust mai bun fără otrava pe care ai amestecat- 
o în el. 

Zdrang! 

Pocalul lui Igor se rostogoli pe jos, iar vinul se vărsă pe 
podeaua lustruită. Crâşmarul se aruncă în spatele 
canapelei, cu figura schimonosită şi cu buzele strânse. 
Ramson se retrase în celălalt capăt al încăperii. Încă mai 
ţinea pocalul într-o mână. Cu cealaltă scoase pumnalul la 
iveală. 

— Am uitat cât de priceput eşti la băuturi, mârâi 
crâşmarul. 

— lar eu am uitat cât de bine te pricepi s-o faci pe 
prostul. Mai că m-ai păcălit. Pe cine aştepţi, Igor? 

— Chiar dacă mă omori, n-o să poţi ieşi de aici. Ochii 
crâşmarului erau lipiţi de pumnalul lui Ramson. Kerlan a 
pus o recompensă pe capul tău, de cum a auzit că ai 
evadat. Mi-am trimis servitorul să cheme câţiva mercenari 
încă din secunda în care ai intrat în cârciumă. Pur şi simplu 
te-am ţinut de vorbă, cât ajung ei aici. 

Fireşte că vestea evadării sale ajunsese şi la urechile lui 
Kerlan. Ramson n-ar fi fost surprins să afle că Lordul îi 
mituia pe câţiva dintre gardienii temniţei (Cascada 
Fantomelor. 

Ramson îşi înclină capul. Furia creştea în el, dar îi puse 
frâu şi, în schimb, o prefăcu în armă. Aşa cum îl învățase 
Kerlan. 

— AŞ putea să te omor doar ca să mă distrez. Să văd 

cum te zbaţi când îţi scot maţele, ca unui porc care guiţă. 

Sângele se scurse din obrajii lui Igor. Fără veste, slobozi 
unui zbieret: 

— Fuge! 

Ramson întinse mâna spre zăvor, dar era prea târziu. Uşa 
Camerei Ferite se deschise brusc şi înăuntru dădură buzna 
doi mercenari, care se repeziră la el cu spadele scoase. | 

Ramson aruncă pocalul din alamă spre unul dintre ei. Il 
lovi în tâmplă. Bărbatul strigă şi se împletici, oferindu-i lui 
Ramson răgazul de care avea nevoie. 

Tânărul făcu un salt şi atacă. Pumnalul lui străpunse 
pieptul mercenarului, cu un scrâşnet oribil, sfârtecându-i 
carnea. Din aceeaşi mişcare, Ramson smulse spada din 
strânsoarea slăbită a bărbatului şi se răsuci ca să pareze 
atacul celui de-al doilea mercenar. 

Metalul scrâşni când spadele se ciocniră. Ramson icni, 
ferindu-se din calea unui al treilea mercenar apărut în uşă. 
Se întoarse apoi pentru a-l înfrunta direct, cu spada în 
mână, cântărind din ochi muşchii  nou-venitului, 
îmbrăcămintea şi armele sale. 

Dar, oricât se pricepea să lupte, tot nu era pregătit 
pentru ce urmă. În ceafă îi explodă o durere insuportabilă, 
care-i fulgeră prin nervi, până în vârful degetelor. Văzu 
stele verzi şi se prăbuşi la podea. 

— E al vostru, băieţi! spuse Igor, lăsând deoparte pocalul 
de alamă. O să vă coste în plus ajutorul pe care vi l-am dat 
acum, la sfârşit. Puneţi o vorbă bună pentru mine, pe lângă 
Lordul Kerlan. 

Ramson încerca să-şi revină, dar întunericul îl învăluia tot 
mai mult. Abia dacă simţi arsura frânghiilor petrecute peste 
încheieturi. Înainte ca bezna să-l înghită de tot, Ramson 
înţelese că Igor îl întrecuse în uneltiri şi că, atunci când un 
târg pare prea bun ca să fie adevărat, cel mai probabil aşa 
este. 

Copil fiind, Ana obişnuia să stea lângă papa, pe străzile 
acoperite cu zăpadă ale Salskovului, privind cu admiraţie 
Patrulele Imperiale Chiriliene. Era încântată de armurile lor 
cu inserţii de piatră-neagră, ce scânteiau în soare, şi de 
pelerinele atât de albe, care fluturau pe fundalul cerului 
albastru, strălucitor. Chiar şi caii lor meritau priviţi şi 
admiraţi: va/kryfi înalţi, din Nord, cu ochi albaştri. Erau 
crescuţi pentru viteza şi rezistenţa lor şi apreciaţi pentru 
rara abilitate de a urca munţii înzăpeziţi folosindu-și 
copitele despicate. Ana învățase arta călăriei în spinarea 
acestor animale şi visa la ziua când va avea o armată de 
valkryfi şi de călăreţi sub comanda ei. 

Patrulele Imperiale - eroice, maiestuoase şi impunătoare. 

Acum le privea cu atenţie, dintre dărâmăturile tarabei cu 
dulciuri. Siluetele lor întunecate planau ameninţător asupra 
ei. Duse erau privirile nobile şi binevoitoarele cuvinte. 
Kapitanul, cu emblema tigrului alb strălucindu-i pe piept, 
rânjea. Doi soldaţi din ceata lui flancau o căruţă mare, de 
închisoare, întărită cu piatră-neagră, aflată cu câţiva paşi 
mai în spate. 

Un al treilea bărbat îl urma pe Kapitan ca o umbră. Spre 
deosebire de pelerinele soldaţilor, tunica şi pelerina sa erau 
negre, tivite cu auriu. Părul lui era alburiu, precum grâul 
lăsat prea mult în soare, iar ochii lui aveau culoarea 
sloiurilor din Marea Tăcută a Nordului. In expresia omului 
era o asprime care-o făcu pe Ana să strângă şi mai tare 
mâna lui May. 

— Ce-i cu zarva asta? întrebă kapitanul. Ochii lui reci se 
plimbară peste Ana şi May, zăboviră pe vânzătoarea de 
dulciuri şi se fixară asupra nobilului. Domnule? 

Ana făcu încet un pas înapoi, apoi altul, ţinând strâns 
mâna lui May. Dacă putea să se retragă, ar fi reuşit să se 
piardă în mulţimea de gură-cască. La dreapta ei se găsea, 
la numai câţiva paşi, o tarabă cu robe kechyan, în spatele 
căreia s-ar fi ascuns. Pelerinele Albe n-ar mai fi dibuit-o 

niciodată, dacă nu aveau un yaeger - ceva extrem de rar. 

— A... Analog, se bâlbâi nobilul, care se ridicase în 
picioare, scuturându-şi blana scumpă. Vrăjitoare 
mizerabile! 

Trei, patru paşi. Taraba cu robe era aproape... 

— Unde pleci? 

Anei îi îngheţă sângele în vine. Ochii kapitanului, la fel de 
reci ca şi vocea sa, o ţintuiau. 

— Rămâi pe loc! continuă el. Vom face un control de 
rutină. 

Lângă ea, May tremura, respirând repede şi sacadat. 

Încet, fără să se grăbească, omul întinse o mână 
înmănuşată spre vânzătoarea de dulciuri. 

— Documentele de angajare şi de identitate! 

— Ana! May începu să gâfâie. Trebuie să fugim... Sunt 
oameni răi... 

O sudoare îngheţată prinse să se prelingă pe ceafa Anei, 
în vreme ce se uita la vânzătoarea care scotocea în 
buzunarele tunicii, după acte. Reuşi să le scoată. 

— Un Analog de Cereale, comentă plictisit kapitanul. 

Citi iute pergamentele, după care le aruncă pe jos. 

— Ana! se rugă May, făcându-se mică şi holbând ochii, cu 
fata albă ca varul. Noi nu avem acte... 

Când Kapitanul îşi mută privirea lipsită de viaţă asupra ei 
şi a lui May, Ana îşi simţi stomacul în gât. Nu se putea 
mişca din loc. Teama îi alungase orice strop de rațiune. 

Mănuşa neagră a kapitanului se întinse spre ele. 

— Documentele voastre de angajare şi de identitate! 

Nu! strigă o voce din mintea Anei. Nu, nu, nu, nu, nu! 

Inspiră adânc, pentru a-şi potoli bătăile inimii. Erau 
Patrulele Imperiale - apărători ai legii, străjeri ai imperiului. 
Nu voiau să-i facă niciun rău. 

Şi totuşi... Ana nu îşi amintea ca Patrulele să fi controlat 
vreodată documentele de identitate şi contractele de 
angajare. 

Trăgând din nou aer în piept, Ana se strădui să-şi 
păstreze vocea calmă şi răspunse: 

— Nu avem acte. 

Ochii Kkapitanului se îngustară şi se îndreptară spre 
căruţa temniţei. Abia acum îşi dădu seama Ana că era 
privită. Se înfioră. 

Unul dintre soldaţi o fixa de lângă căruţa din piatră- 
neagră. Înveşmântat în pelerină albă, aidoma căpitanului, 
rămăsese în umbră şi o privea pătrunzător. Ana se simţi 
străbătută de un fior ciudat: era ca şi cum cineva o trăgea 
de nişte lanţuri invizibile. 

Un yaeger! strigară toate simţurile fetei. Este un yaeger! 

În chiriliana veche, acest cuvânt însemna „vânător”; un 
Analog care avea puterea de a simţi şi controla alţi Analogi. 
Kapitan Markov îi spusese că erau cei mai puternici şi mai 
rari Analogi, adesea recrutaţi de Patrulele Imperiale ca să 
păstreze pacea între Analogi şi non-Analogi. 

Privirea yaeger-ului săgetă aerul spre kapitan şi spre 
omul îmbrăcat în negru, care dădu scurt din cap. 

Kapitanul se întoarse din nou spre Ana. 

— Este ilegal să nu ai acte de identitate - mai ales dacă 
eşti Analog. Va trebui să vii cu noi, pentru interogatoriu. 
Asociatul nostru o să-ţi explice. 

Dădu din cap către bărbatul cu pelerină neagră. 

— Nu. Şoapta se desprinse de pe buzele lui May. Nu-l 
asculta, Ana! E un om rău. Un samsar. 

Un samsar. Ana îl privi. Mintea ei era un iureş de gânduri. 
Misiunea Pelerinelor Albe era să-i găsească pe samsari şi 
să-i oprească. 

Şi atunci, cum sfârşiseră doi oameni aflaţi de o parte şi 
de alta a legii să lucreze împreună? 

Cine crezi că-i plăteşte mai mult? Imperiul sau afacerile 
bănoase, care se bizuie pe Patrule pentru a-i exploata pe 
Analogii în căutare de muncă? o întrebase Ramson. 

Şi, dintr-odată, lumea asta coruptă îi apăru limpede: 
imaginea pe care o tot căutase în întuneric strălucea 
orbitor. 

Ana păşi împleticit în spate. 

Era greşit. Totul era greşit. Oamenii răi erau traficanţi de 
Analogi, samsari pe care mamika Morganya îi descrisese 
drept ticăloşi corupți, parcă desprinşi din cărţile de poveşti. 

În niciun caz drept soldaţii imperiali care-i slujeau pe tatăl şi 
pe fratele Anei şi care se puneau zălog pentru apărarea 
imperiului. 

Ce soi de imperiu cârmuise tatăl ei? 

— Noi nu suntem... 

Vocea îi tremura. Nu avea putere să nege. 

Vânzătoarea se retrăsese lângă angajatorul ei, care se 
potolise, şi îşi plecă ochii. Işi ascunsese faţa sub glugă. 
Ţinea cu mâini tremurătoare contractul ei de muncă. 

Ana ar fi vrut să tipe: Eu sunt Anastasia Katerina 
Mihailova! Sunt Prințesa moştenitoare a Chiriliei! 

Acum, când stătea în umbra Patrulelor Imperiale, cu 
mâinile goale şi purtând doar o pelerină jerpelită, Ana avu o 
revelaţie: atunci când vrei să spui adevărul, cel mai dificil 
lucru e că acesta nu are nicio valoare dacă nu poate fi 
dovedit. 

Brusc, realiză că între ea şi Analogul de Cereale nu exista 
nicio diferenţă. 

Ca prin ceaţă, îl auzi pe kapitan împărțind ordine. 

— Pregătiţi-vă să-i luaţi cu forța, dacă nu se supun! 

Yaeger-ul păşi în faţă. 

May ţipă. 

lar Ana intră în acţiune. 

O luă pe May în braţe şi ţâşni prin mulţime. Simţea 
Pelerinele Albe în spatele ei. Controlul exercitat de yaeger 
asupra Analogului său creştea şi descreştea precum 
mareea. Sub apăsarea lui, conştientizarea sângelui din jurul 
ei prinse să pâlpâie, tulburându-i echilibrul. Yaegerul se 
apropia repede. lar May era grea. 

Într-o secundă, se hotărî. O lăsă pe May pe caldarâm şi o 
împinse cu putere. May se împletici. 

— Fugi! îi porunci Ana. Vin şi eu după tine. 

— Nu! ţipă May. Ana... 

În clipa aceea, yaeger-ul pierdu controlul asupra fetei. 
Analogul ei se încordă, iar ea se folosi de prilej pentru a se 
agăța de sângele lui May. Te iubesc, ar fi vrut să spună, dar 
reuşi să şoptească doar atât: 

— Îmi pare rău. 

Înhăţă sângele din trupuşorul lui May şi azvârli copila cât 
de departe putu. 

Apoi se întoarse să înfrunte yaegerul. Tremura, 
agăţându-se cu disperare de Analogul ei, apăsat de puterea 
vânătorului. Mulțimea din jur se risipise, panicată, în vreme 
ce yaeger-ul se apropia de ea. Paşii acestuia răsunau pe 
pietriş ca bătăile tobei la o execuţie. 

Era cuprinsă de spaimă. 

Ar fi vrut să-l implore: Opreşte-te! Sunt Prinţesa ta! Sunt 
Prințesa Chiriliei. 

Dar, ca să fie prinţesă, trebuia să aibă o coroană pe cap 
şi zidurile unui palat în jur, ca s-o ferească de soarta asta. 

Soarta de a se fi născut Analog. _ 

Yaeger-ul ajunse la câţiva paşi de ea. li distingea 
trăsăturile ascuţite şi conturul muşchilor antrenați să aducă 
moartea. Analogul lui se insinua asemenea unui zid de 
neîmblânzit, iar al ei dispăruse. 

Ana ridică o mână tremurătoare... 

Pământul dimprejur explodă. Figura yaegerului abia 
dacă apucă să schiţeze mirarea când fu aruncat în spate, 
rostogolindu-se pe stradă şi împrăştiind pietrişul în jurul lui. 
O crăpătură se căsca în caldarâm, între Ana şi yaeger. 
Confuzia se oglindea pe chipurile celor doi. Vânătorul şi 
vânatul priveau cum pietrişul şi praful se ridicau încet în 
aer. 

Dintr-un şir de tarabe se desprinse o siluetă mică. 

May strângea din pumni, cu fruntea încreţită din pricina 
concentrării. În tăcerea de moarte, vocea ei răsună puternic 
şi limpede: 

— N-o să-i faci rău! 

Fata îşi înclină capul. Fără veste, pietrele ce pluteau în 
aer ţâşniră spre yaeger. Omul slobozi un urlet când acestea 
îl loviră, proiectându-l în spate. 

Puterea lui asupra Analogului Anei slăbi. 

lar Ana acţionă. Îşi repezi Analogul asupra yaeger-ului, îl 
înhăţă şi-l azvârli în lungul străzii, departe de May. Era 
hotărâtă s-o apere pe fetiţă cu preţul vieţii. 

Simţi un fior de triumf când văzu vânătorul întins pe 

caldarâm, nemişcat. 

Nu observă că se apropia cealaltă Pelerină Albă. 

O umbră se abătu printre tarabele din spatele lui May: o 
Pelerină Albă, cu arcul pregătit. 

Ana strigă. Când se repezi spre May, îşi tot repeta că nu 
era real, nu era real, nu era real. Timpul păru să 
încetinească în timp ce gonea cu toată vlaga care-i mai 
rămăsese în trup. 

Săgeata ţâşni. May se împletici, apoi căzu cu graţie, ca o 
frunză toamna. 

Timpul se opri în loc. Ana parcă trăia un coşmar în care, 
oricât de tare se forţa să alerge, se mişca incredibil de 
încet. 

Doisprezece paşi. 

Nu-i destul de aproape. 

Din umbra tarabelor apăru atunci samsarul cu pelerină 
neagră. Când se aplecă, tivul auriu al gulerului său scânteie 
în lumina soarelui care apunea. Capul lui May atârna fără 
vlagă în mâinile omului. Samsarul se răsuci pe călcâie şi 
porni în goană spre căruţa temniţei. 

În Ana explodă furia. 

— Nul urlă ea, ridicând o mână şi invocându-şi Analogul. 

Dar nu se petrecu nimic. În schimb, simţi din nou acel zid 
necunoscut şi neclintit, care i se opunea. 

La câţiva paşi de ea, yaegerul se ridică în genunchi. 
Noroiul şi sângele murdăriseră pelerina lui de un alb 
imaculat, iar pe pielea aflată la vedere deja îi apăruseră 
vânătăi. Dar când ridică ochii să-i înfrunte privirea, Ana nu 
mai simţi niciun strop de satisfacţie; doar furie oarbă. Pașii 
ei încetiniră. 

Undeva în spate, samsarul ajunsese la căruţă. Aruncase 
trupul inert al lui May pe umerii lui, iar Ana văzu părul fetei 
strălucind. 

Îl privi pe yaeger. Apoi îşi întoarse ochii spre capul lui 
May. O luă din nou la goană. 

Yaeger-ul se repezi la Ana. Degetele lui o înhăţară de 
glezne şi traseră. Ana întinse braţele, ca să nu cadă. 

Se roti şi îşi sprijini palmele de pietrele caldarâmului. 

— Lasă-mă! ţipă ea, lovindu-l cu picioarele, dar 
strânsoarea vânătorului era ca oţelul. 

Dincolo de drumul lat aştepta căruţa-temniţă, cu uşa 
deschisă ca botul unei fiare flămânde. Samsarul se strecură 
în umbra ei şi întinse înăuntru trupul micuţ şi inert al fetiţei. 
Capul lui May se mai clătină o dată, după care dispăru 
dincolo de pereţii de piatră-neagră ai căruţei. 

Cealaltă Pelerină Albă încuie uşa. 

In Ana se trezi o disperare cum nu mai simţise până 
acum, o disperare care-i tăie răsuflarea şi-i aduse lacrimi în 
ochi. 

— May! ţipă ea, cu voce spartă. MAY! 

La auzul strigătului, samsarul întoarse încet capul spre 
ea. Ochii lui îi întâlniră pe ai ei, se îngustară pentru o clipă, 
după care bărbatul se răsuci şi plecă. 

Ana dibui lângă ea ceva tare - o bucată pe care puterea 
lui May o desprinsese din caldarâm, ceva mai devreme. 

Având în minte ochii albaştri şi plini de ură ai samsarului, 
Ana aruncă piatra în obrazul yaegerului. 

El scoase un geamăt şi strânsoarea pe glezna ei slăbi. 
Controlul asupra Analogului ei slăbi şi el. s 

Ana se ridică. Nasul yaeger-ului sângera. Il auzi strigând 
ceva către ceata lui şi văzu panica pe feţele Pelerinelor 
Albe, care urcaseră pe cai. 

Ana o rupse la fugă, luptându-se totodată cu blocajul 
yaeger-ului. Picioarele ei se mişcau cu iuțeală. Incerca să 
ajungă cât mai aproape de căruța aceea neagră. 

Cealaltă Pelerină Albă îşi îmboldi calul, iar căruţa se puse 
în mişcare. Kapitanul se îndreptă spre ei, cu arcul şi 
săgețile la vedere. Pelerina îi flutura pe umeri. 

— Kais! strigă el. 

Răspunsul yaegerului se auzi gâtuit, căci Ana îşi 
dezlănţuise Analogul asupra lui. Pentru o clipă, zidul pe 
care îl construise el se făcu ţăndări, iar fata simţi sângele 
clocotitor din trupul kapitanului şi se agăţă de el... 

Ochii acestuia se măriră şi calul lui se prăbuşi, supus 
harului Anei. 

— Ce naiba... 

Săgeata căzu din mâna căpitanului şi o sticluţă se 
sfărâmă de pământ. Chiar şi de la distanţă, Ana văzu cum 
lichidul verzui se prelingea prin crăpăturile caldarâmului. 

— Kapitan! În spatele ei, yaeger-ul scoase un strigăt 
înăbuşit. Retrage-te! E periculoasă! 

Kapitanul şovăia. Ochii lui săgetau când spre Ana, când 
spre soldatul căzut. Fata profită de moment. 

— Vino să mă prinzi, nenorocitule! îi strigă Ana. 

Înfurie-l. Provoacă-l. Nu lăsa căruţa din piatră-neagră să 
plece din piaţă! 

Când Ana îşi proiectă din nou Analogul spre kapitan, 
acesta părea că luase o hotărâre. Aruncând o ultimă privire 
înapoi, îşi întoarse calul, pornind în galop pe urmele 
soldaţilor imperiali. 

— Nu! ţipă ea. 

Căruţa şi călăreţii care o însoțeau se îndepărtau cu 
repeziciune. 

Deznădejdea o sugruma. _ 

Ana alergă în urma căruţei, dar în zadar. In cele din 
urmă, aceasta dispăru printre căsuţele din cărămidă roşie 
ale oraşului Kirov. Doar în clipa când se împiedică şi căzu la 
pământ, sfâşiindu-şi stofa mănuşilor şi zdrelindu-şi palmele, 
Ana îşi dădu seama că plângea. 

Nu pleca unde nu te pot urma, o rugase May. 

Jurase să-i fie mereu aproape. May o salvase atunci când 
avusese cu adevărat nevoie să fie salvată. Dar Ana dăduse 
greş. 

Şi... era vina ei. Ana îşi muşcă mâna, ca să nu strige. 
Lacrimile ei se amestecau cu sângele şi cu praful. Într-o altă 
viaţă, în care s-ar fi născut altfel, normală, ar fi fost tot 
Kolst Prinţesa Anastasia Mihailova, a doua în succesiunea la 
tronul Chiriliei. Şi în viaţa aceea imaginată, una mai blândă, 
legile ar fi fost drepte, cârmuitorii ar fi fost corecţi, iar cei 
buni ar fi învins. 

Lovi cu pumnul în caldarâm. Simţea, prin Analogul ei, 
cum oamenii păşeau în jurul ei şi încetineau pasul ca să o 
privească, dar nimeni nu se oprea s-o ajute. 

Nu-i cinstit! gândi Ana. Lumea aceasta nu e nici dreaptă, 

nici bună, nici paşnică, şi trebuie să alegi: sau lupti, sau te 
predai. 

Ana se ridică, scuturându-şi praful de pe pelerina 
ponosită. Se întoarse către Vintr'makt. Analogul ei se 
încorda la fiecare pas. g 

Îl găsi pe yaeger acolo unde-l lăsase. În jurul lui se 
strânsese o gloată. Câţiva îngenuncheaseră lângă el şi îl 
oblojeau. Cât de nerăbdători erau să-l ajute pe monstrul 
îmbrăcat în pelerină albă! 

— Plecaţi, se răsti fata. Plecaţi sau vă ucid pe toţi! 

Se întoarse spre yaeger. Sângele izvora din rana de pe 
obrazul lui, provocată de piatră. Omul o privi şi se încordă. 

Era nandjian - îşi dădu seama Ana, cu surprindere 
mohorâtă -, judecând după pielea lui măslinie şi după părul 
negru. Se gândi la ambasadorii care onoraseră Marea Sală 
a Tronului, în timpul adunărilor Curţii, la care luase parte 
papa. 

Oare yaegerul ăsta venise în Chirilia de bunăvoie? 

Îi simţi puterea coborând asupra ei, dar strânsoarea de 
fier de mai înainte slăbise. 

Scăpă uşor de sub influenţa lui şi-i înhăţă sângele, 
ridicându-l pe vânător în capul oaselor. El se înecă şi pe 
buze îi apărură stropi roşu-aprins. 

— Unde-o duce samsarul ăla pe fată? 

Yaeger-ul o privea în tăcere. 

Ana îi smuci capul pe spate. Deodată, în minte îi apăru 
chipul lui Ramson Vorbădulce. El n-ar ameninţa orbeşte, ci 
ar găsi punctul slab al adversarului, şi-ar crea un avantaj 
şi... atunci ar izbi. 

Nu ştia mai nimic despre omul ăsta, dar nu îi plăcea 
deloc că purta pe piept emblema care înfăţişa tigrul 
chirilian, nici că-i îngăduise unei alte Pelerine Albe să tragă 
o săgeată asupra unei fete de zece ani. Ana ar fi vrut să-i 
smulgă emblema de pe armură. 

— Nu te mai întreb a doua oară, îl avertiză ea. 

Cuvintele lui o uimiră. 

— Tu eşti Vrăjitoarea de Sânge din Salskov, spuse el, 
răguşit. 

Ana rămase înmărmurită. Potrivit legendei, Vrăjitoarea 
de Sânge se arătase la Târgul de larnă - Firva'snej - din 
Salskov, ucigând zeci de oameni nevinovaţi. Se zvonea că îi 
nimicise, că nu mai rămăsese nimic din ei, doar sânge 
curgând în râuri roşii pe caldarâm, pătând zăpada. 
Vrăjitoarea avea ochi stacojii, în care scânteia magia 
sângelui ei, şi dinţii mai ascuţiţi decât colții de tigru. Un 
deimhov din infern, un monstru printre oameni. 

Nimeni nu făcuse legătura între Vrăjitoarea de Sânge şi 
prinţesa bolnavă, încuiată în Palatul Salskov încă de când 
era doar o copilă. 

Ana îşi înteţi strânsoarea pe sângele yaegerului. 

— Deci ştii de ce sunt în stare, spuse ea încet. 

— Ştiu că ai ucis opt oameni nevinovaţi. 

A fost un accident. Aveam opt ani. Cuvintele aproape că i 
se desprinseră de pe buze. 

— Şi o s-o fac iarăşi, dacă nu-mi dai ce vreau. 

El şovăi. 

Ana îşi înclină capul. Ochii ei oglindeau strălucirea 
sângerie a soarelui care apunea. 

— Uite unde am ajuns! Priveşte-i pe cei din jurul tău - 
mame, taţi, copii. Ar putea muri cu toţii în câteva secunde, 
numai din vina ta. Spui că eşti soldat? Protejează-i pe 
supuşii împăratului! Îşi întări strânsoarea pe sângele lui. 
Spune-mi unde-o duc pe copilă! 

Un muşchi tresări pe maxilarul yaegerului, iar ochii lui o 
ţintuiră. 

— Novo Minsk, spuse el încet. 

— Unde anume în Novo Minsk? insistă ea. 

Cum el păstra tăcerea, fata îşi ridică ochii spre cei câţiva 
vânzători şi trecători care încă mai zăboveau pe lângă 
tarabe. 

— Trebuie să-ţi dovedesc că n-am minţit când ţi-am spus 
ce urmează să fac? Pe cine să-l aleg primul? Un copil? Sau, 
poate, pe mama lui? Şi ce tortură să-i aplic, astfel încât 
urletele lor... 

— O duc în Ring. Va fi angajată drept circar. 

Ana îi dădu drumul şi îi întoarse spatele, ca yaegerul să 

n-o vadă tremurând. Parcă altcineva ar fi vorbit prin gura 
ei, murmurând cuvintele acelea crude, sălbatice. Ca şi cum 
influenţa lui Sadov ieşise la iveală, iar ea dădea glas 
gândurilor bolnave ale alchimistului. 

O întrebare cumplită răsări în gândul ei: nu cumva vocea 
lui Sadov devenise vocea ei? 

— Nu le face rău! şopti yaegerul. Te rog! 

Yaeger-ul rămăsese în acelaşi loc, dar ceva din expresia 
omului se schimbase. O implora. li era frică. 

Ana se gândi la deznădejdea Analogului de cereale, la 
tristeţea pe care o văzuse în ochii lui May, când o întâlnise 
prima oară. Şi zări un ecou al acelei dureri în ochii 
soldatului. 

Mânia ei pieri precum aburul în ger. 

— De ce faci asta? îl întrebă fata. Eşti unul dintre ei. Făcu 
o pauză, apoi adăugă: Unul dintre noi. _ 

— Crezi că am de ales? Vocea vânătorului era dogită. In 
acest imperiu, dacă nu sunt vânătorul, devin vânatul. 

Ea nu avea să uite felul în care o privea soldatul-yaeger, 
captiv într-un sistem corupt. 

Alegerile tale, îi şopti vocea lui Luca. Dar sensul acelor 
cuvinte se schimbase mult în anul cât Ana stătuse departe 
de palat. Doar cei care se bucurau de privilegii şi putere îşi 
permiteau să aleagă. Când nu ai nici privilegii, nici putere, 
te mulţumeşti să supravieţuieşti. 

Plecă repede, ca yaeger-ul să nu priceapă cât de mult o 
tulburase întâlnirea lor. Ana ameninţase că va ucide 
oameni nevinovaţi. Torturase un om. 

Am făcut-o ca s-o salvez pe May. 

Probabil că toţi monştrii sunt eroi în propriii ochi. 

Veştile despre înfruntarea din Vintr'makt se răspândiră 
prin Kirov iute ca focul. Ana păşea repede pe străzile unde, 
cu doar câteva momente mai devreme, era sărbătorită 
venirea iernii. Acum, cărămizile căsuţelor sclipeau roşii în 
soarele care apunea, iar vitrinele oblonite o priveau ca nişte 
ochi goi. Auzea frânturi de conversații purtate în şoaptă, 
între orăşenii care se grăbeau să ajungă acasă. 

Ana îşi trase şi mai mult gluga pe ochi şi urmă şuvoiul de 
oameni. Se îndepărta tot mai mult de Vintr'makt. Începea 
să o cuprindă oboseala cumplită care apărea după ce îşi 
folosea Analogul. Trebuia să plece acum, înainte ca 
Pelerinele Albe să revină cu întăriri. 

Printr-o minune, reuşise să învingă un soldat, dar o 
îngrozea gândul de a se lupta cu un întreg detaşament. 
Analogul ei era ca un muşchi care trebuia folosit zilnic, dar 
fără exagerare, pentru că ar fi putut pierde controlul asupra 
lui. Deşi nu-l folosise mai deloc în anii trecuţi, în ultima 
vreme apelase la el prea mult. 

In vitrina unei prăvălii se roteau figurine ce înfăţişau 
şoimi şi fenicşi lăcuiţi, care sclipeau în lumina asfinţitului. 
Se ascunsese împreună cu May în prăvălia asta, cu o 
jumătate de oră înainte. Vorbiseră despre Pelerinele Albe ca 
despre o ameninţare îndepărtată. Arsura durerii îi cuprinse 
inima. 

Ajunse pe o străduţă mai mică şi mai pustie. Frumoasele 
dacha dispăruseră, laolaltă cu vitrinele împodobite şi cu 
felinarele lustruite. Aici se îngrămădeau clădiri din piatră, 
cu acoperişuri dărăpănate şi şubrede. lar în capătul străzii 
se vedea o clădire acoperită cu ţigle roşii. O plăcuţă de 
lemn anunţa cu litere aurii, decolorate: Turnul Ursului 
Cenuşiu. 

O cuprinse o senzaţie neliniştitoare. Taverna asta avea 
ceva nefiresc - poate fiindcă din ea nu răzbătea nici 
muzică, nici sporovăială muşteriilor. În ciuda înfăţişării 
mohorâte, uşile erau din lemn şlefuit. 

Paşii ei încetiniră, până când Ana se opri de tot, la câteva 
clădiri distanţă. Chiar când se gândea că e prea bănuitoare, 
uşile se deschiseră şi doi bărbaţi ieşiră. 

Ana se retrase în umbra unei firide şi-i privi. Şi oamenii 
ăştia aveau ceva ciudat. Unul dintre ei, îmbrăcat în mantie 
neagră, de călărie, şi încălţat cu cizme din piele, se mişca 
grațios, asemenea unui prădător. Ana surprinse sclipirea a 
două pumnale la brâul lui, în clipa când bărbatul scoase de 
sub mantie o pungă umflată. Un mercenar! 

Celălalt, înalt şi greoi ca un urs, purta un şort murdar, de 
cârciumar. Răsună un zăngănit de monede, iar cârciumarul 
prinse din zbor punga. Nu băgă de seamă privirea 
batjocoritoare pe care i-o aruncă mercenarul. Bărbatul 
greoi desfăcu punga, pentru a-i cerceta conţinutul. 

Mercenarul întoarse capul spre colţul pustiu al străzii. 
Aştepta ceva. 

Ana simţi un fior. Deşi era obosită, îşi păstra Analogul 
treaz. 

Ca la un semn, de după colţ apăru un al treilea bărbat, 
trăgând după el doi cai. Purta mantie neagră, cizme negre 
şi o glugă de aceeaşi culoare, ce-i ascundea chipul. Când 
cei doi mercenari încălecată, Ana îşi simţi inima cât un 
purice. 

| se păruse că unul dintre cai ducea în spate un sac, dar 
apoi îşi dădu seama că nu era un sac, ci un om. O cuprinse 
groaza când caii se întoarseră şi o rază de lumină căzu pe 
faţa captivului. Păr nisipiu, trăsături fine. Părea să aibă 
nasul spart. Prada mercenarilor era însuşi Ramson 
Vorbădulce. 

Stomacul i se întoarse pe dos. Se gândi să-şi dezlănţuie 
Analogul pe loc, dar oasele o dureau. Trebuia să se sprijine 
de perete, ca să nu cadă. In starea asta, n-avea cum să 
înfrunte trei oameni. Unde mai pui că puteau fi şi alţii prin 
preajmă. 

Dar nu voia să-l piardă pe Ramson Vorbădulce. 

Nu-i putea învinge folosind forţa. Trebuia să găsească un 
şiretlic. Să atace pe la spate. 

Drace! îşi zise ea. Doar o noapte petrecută lângă 

Vorbădulce, şi deja gândea ca el. Pentru Ana cea de acum 
un an ar fi contat doar onoarea. Şi-ar fi înfruntat duşmanii 
făţiş. Totuşi într-o lume de şarlatani, de nelegiuiţi şi de 
ucigaşi nu există nici onoare, nici reguli ale jocului. Joci doar 
ca să câştigi. 

Cei doi mercenari se făcură nevăzuţi după un colţ de 
stradă. Ana îşi ţinu respiraţia şi numără până la zece. Când 
ieşi din umbră, pe stradă se mai afla doar cârciumarul, care 
îşi cântărea punga în palmă. 

Acesta se răsuci când fata ajunse la câţiva paşi în spatele 
lui. Ana ridică o mână, iar el îngheţă, cu faţa schimonosită 
de durere şi de uluire. Simţea că fata îi controla sângele. 
Ana trase o dată, cu putere, şi mâinile lui scăpară punga. 
Frunzuliţele-de-aur se revărsară pe caldarâm. 

— Dacă te mişti, te omor cât ai zice peşte, spuse Ana. 
Hangiul o privea cu frică. O să-ţi dau drumul acum, pentru 
că vreau să vorbeşti. 

Un nou val de epuizare o străbătu şi Ana slăbi 
strânsoarea. Trebuia să-şi drămuiască ultimul strop de 
putere care-i mai rămăsese. 

Cârciumarul rămase nemişcat ca o statuie. 

Ana îşi înclină capul. 

— Spune-mi cine erau oamenii aceia. 

Ochii lui fulgerară spre străzile din jur, ca şi cum se 
temea că mercenarii aveau să răsară deodată, din umbre. 
Dar frica era bună. Era o armă, după cum o învățase Sadov. 

— Mercenari, răspunse împleticit cârciumarul. 

Avea accentul unui chirilian cu origini umile. 

— Şi unde-l duc? 

— La Kerlan, şopti cârciumarul, pălind. 

Numele acesta părea să arunce asupra lui o umbră care-l 
înspăimânta. 

— Cine? 

— Kerlan. Lordul Kerlan. 

— Cine-i el? Şi unde-l găsesc? 

— Căpetenia Ordinului. În Novo Minsk. 

Ar fi vrut să-l întrebe despre ce Ordin vorbea, dar inima îi 
stătu în loc când auzi numele oraşului. Acolo o duceau şi pe 

May. 

Toate celelalte gânduri se risipiră. Ţinta ei era limpede. 

— Am nevoie de un cal, zise ea. 

Bărbatul aprobă din cap, speriat. 

— La grajduri... la-l pe oricare îţi place! 

Ea îl răsplăti cu un zâmbet rece, precum cel văzut de 
atâtea ori pe chipul lui Sadov. 

— Incă ceva. O să iau şi asta. 

Ridică punga căzută în praful drumului. Nu simţea nici 
urmă de regret că lua banii acestui ticălos. La urma urmei, 
mercenarii plătiseră atâta aur ca să pună mâna pe 
Vorbădulce şi, din moment ce Vorbădulce era prizonierul eí, 
Ana avea dreptul să-şi însuşească plata. 

— Rămâi acolo până când nu mai auzi tropotul calului! îi 
strigă ea peste umăr. Dacă te mişti, te las fără sânge. 

Grajdurile erau surprinzător de îngrijite. Ana alese un 
valkryf alb ca laptele, deja înşeuat. Când ieşi din grajd, în 
trap vioi, cârciumarul se afla în acelaşi loc unde îl lăsase. 
Analogul îl ţinu în stăpânire până se îndepărtă îndeajuns ca 
strălucirea sângelui să se preschimbe într-un pâlpâit, după 
care se stinse. + 


Soarele aproape că asfinţise, iar lumina lui sângera peste 
Taigaua Sivernaia. La orizont se strânseseră nori de 
furtună, iar mirosul de ploaie umplea aerul. 

Ana îşi trimise Analogul în jur, măturând vecinătăţile, în 
căutarea urmelor lăsate de mercenari. Turnul Ursului 
Cenuşiu se găsea destul de aproape de marginile oraşului 
încât nu mai era nevoită să înainteze prin aglomeraţie ca să 
se apropie de soldaţi. La câteva sute de metri în faţa ei, 
simţea vag trei trupuri - două prin care sângele curgea iute 
şi una cu sânge leneş. 

Când trecu pe lângă ultima dacha, văzu în depărtare doi 
călăreţi zorind spre umbrele Taigalei Sivernaia. Deodată, îşi 
dorea să fi avut o armă. Nu învățase niciodată să se 
dueleze şi nici măcar să ţină o spadă în mână, iar faptul că 
trebuia să intre în luptă având Analogul slăbit o făcea să se 
simtă fără apărare. 

Dar n-avea încotro. May dispăruse, alchimistul era de 
negăsit, iar singura ei speranţă zăcea fără cunoştinţă, pe 
calul unui mercenar. Ana nu avea nici arme, nici vreun 
plan, însă, pe de altă parte, nu avea nimic de pierdut. 

O sută de paşi. Se apropia. Mercenarii ar fi putut s-o 
observe în orice moment. 

Cincizeci de paşi. Îi vedea limpede acum: se mişcau mult 
mai încet decât ea. 

Şi apoi o văzură. 

Îşi struniră caii şi se opriră la marginea taigalei, cu 
mâinile pe spade. Bătea un vânt rece, făcând să foşnească 
frunzele uscate, pe care le purta peste iarba moartă. Pe 
chipurile bărbaţilor jucau umbre. 

Ana îşi trase gluga pe frunte. Inima ei porni într-un galop 
dureros. Se pomeni că-şi trezeşte Analogul şi îl ţine 
pregătit, ca pe o armă. Un fel de linişte o cuprinse când 
Analogul  înşfăcă sângele ce pulsa prin trupurile 
mercenarilor. Era la dispoziţia ei. 

Se agăţă de gândul acesta, care-i dădea curaj. 

— Daţi-i drumul! strigă Ana. E al meu! 

Mercenarul care călărea singur - mai-marele lor, fără 
îndoială - vorbi primul. Ana îşi dădu seama că era din cale- 
afară de înalt. Era bărbatul cu barbă neagră. Cel pe care 
Ana îl văzuse aruncându-i cârciumarului punga cu 
frunzuliţe-de-aur. Mercenarul îi răspunse cu un mărâit: 

— Ai mult curaj dacă vii singură după noi, fetiţo! Ţi s-a 
urât cu viaţa? 

— Ai auzit ce s-a întâmplat la Vintr'makt, în Kirov? 
întrebă Ana. 

— Ce s-a întâmplat în Kirov? [i-ai pierdut păpuşa 
damaşka? Barbă-Neagră şi camaradul lui izbucniră într-un 
râs aspru. Pe chipul Anei nu tresări niciun muşchi. Din 
lecţiile la care luase parte, împreună cu fratele ei, ştia că 
negocierile cer calm. Pentru alt soi de negocieri, se cere 
fermitate. Şi, în sfârşit - dar se întâmplă rareori -, în unele 
negocieri trebuie să-ţi arăţi puterea. 

Încet, Ana îşi scoase o mănuşă. Întinse degetele şi ridică 
mâna cât mai sus. 


e 107 œ» 


Îşi invocă Analogul. 

Rânjetul de pe faţa mercenarului dispăru. Expresia lui 
trecu de la groază la scârbă, pe măsură ce venele de pe 
mâna fetei începură să se întunece. 

— Un Analog, zise batjocoritor Barbă-Neagră. Ai impresia 
că ne poţi ameninţa doar pentru că eşti un deimhov? 
Stanys, ia să vezi cum o spintec pe vrăjitoarea asta! 

— Ai nevoie de ajutor, şefule? îl întrebă camaradul său. 

— Du prada într-un loc mai sigur! Se răsuci spre Ana, cu 
un rânjet răutăcios. Vrăjitoarea e a mea. 

Mânia creştea în inima Anei, dar se stăpâni când gândul îi 
zbură la Luca. Bratika al ei prefera pacea. Ana mai încercă 
o dată: 

— Dă-mi-l acum, şi nimeni nu va fi rănit. 

Chipul lui Barbă-Neagră se întunecă. 

— O să te învăţ eu ce înseamnă să răneşti, mârâi el, 
îndemnându-şi calul spre ea. 

Calul ei necheză, făcând un salt înapoi. Ana simţi că îşi 
pierde echilibrul, apoi animalul o azvârli din şa. Instinctiv, 
se agăţă de sângele lui Barbă-Neagră şi trase. 

Auzi o înjurătură şi îl văzu prăbuşindu-se din şa tocmai 
când spinarea ei izbea pământul. Lovitura o lăsă fără 
suflare. Lângă ea răsună o bufnitură - Barbă-Neagră se 
rostogoli în iarbă. 

Ana trase adânc aer în piept, silindu-şi picioarele 
amorţite să se urnească. Pumnalul mercenarului scrâşni 
când omul îl scoase din teacă. 

— Deimhov afurisit! urlă el. 

În ciuda buimăcelii, Ana reuşi să-şi îmboldească Analogul. 

Barbă-Neagră repezi pumnalul în jos, spre trupul ei. 
Bubuitul unui tunet acoperi strigătul bărbatului. O durere 
ascuţită săgetă umărul fetei. Sângele îi năpădi simţurile. 

Zâmbetul mercenarului era o sclipire albă. Barbă-Neagră 
o ţintui la pământ şi-şi apropie pumnalul de obrazul ei. In 
semiintuneric, Ana zări lichidul verzui care acoperea vârful 
lamei. O cuprinse groaza. 

— O recunoşti, vrăjitoareo? Tonul lui Barbă-Neagră era 
triumfător şi batjocoritor. Crezi că eşti mai puternică decât 

noi? 

Treptat, recăpăta controlul asupra propriului corp, iar 
ceața din minte i se risipea. Ana mişcă un deget. 

— Mai gândeşte-te. Ai făcut o alegere proastă când ne-ai 
dezvăluit ce eşti, deimhov. Eu ştiu să domin monştrii ca 
tine. Şi fac comert cu ei. Barbă-Neagră îşi apropie faţa de a 
ei. Nu mă sperii tu pe mine! 

Cu cealaltă mână, mercenarul îi strecură între buze o 
sticluţă cu deis'voşk. Lichidul amar îi umplu gura. Imediat, 
Ana se văzu înapoi în temniţă. Lanţuri de fier şi chingi o 
pironeau şi gustul înţepător al otrăvii îi inunda simţurile. 
Micutul meu monstru, îi şoptise Sadov. 

De frică, fata încremeni. Licoarea îi alunecă repede pe 
gât. 

Işi simţi faţa udă. La început, crezu că erau lacrimi, dar 
când o altă picătură ateriză pe obrajii ei, apoi încă una, Ana 
îşi dădu seama că ploua. 

Cerul fu străbătut de un fulger, apoi bubui tunetul, urmat 
de răpăitul ploii. Un vânt rece îi despleti părul, îmboldind-o 
cu şoapte furioase. Nu se afla în temniţă, omul ăsta nu era 
Sadov, iar ea nu mai era o fetiţă lipsită de ajutor şi 
înspăimântată. 

In plus, acum corpul ei se mai obişnuise cu otrava. 

Barbă-Neagră aruncă în iarbă sticluţa goală. Un fulger 
făcu sticla să scânteieze, la câţiva paşi de Ana. 

— Incă mai ai puteri, vrăjitoareo? îi şuieră el în ureche. 
Nu mă dau în vânt după fetişcane ca tine, dar cunosc nişte 
tipi cărora le-ai fi pe plac. O apucă strâns de bărbie. Ana îl 
privea în ochi, în timp ce mâna ei bâjbâia prin iarbă. Se pot 
face o grămadă de lucruri cu o faţă drăguță ca a ta. Mi-ai 
putea aduce o mulţime de monede de aur. Bărbatul rânji şi 
duse o mână la brâu. Dar mai întâi, o să încerc eu însumi... 

Degetele Anei cuprinseră sticluţa. Cu toată puterea, o 
strivi de obrazul mercenarului. 

Câteva cioburi îi pătrunseră în palmă. Durerea îi săgetă 
braţul. Simţi o satisfacţie întunecată când omul urlă, 
acoperindu-şi faţa. Sângele curgea pe obrazul lui. Când îşi 
dădu mâna la o parte, Ana văzu că un ciob de sticlă 

rămăsese înfipt în ochiul lui drept. 

Atacă. Analogul ei era tot aici, încă puternic, în ciuda 
otrăvii care se răspândea prin corpul fetei. Se agăţă de 
sângele care curgea pe faţa lui Barbă-Neagră, ţinându-se 
bine de el şi de legăturile din trupul lui, apoi trase o singură 
dată, cu înverşunare. 

Parcă ar fi destupat o sticlă cu vin: sângele ţâşni din gura 
mercenarului, prelingându-se în iarbă, odată cu picăturile 
de ploaie. 

Mori! ţipă Ana în gând, străbătută de o furie arzătoare. 
Voia ca samsarul să nu mai fie niciodată în stare să facă 
lucrul pe care dorise să i-l facă ei. Probabil că le făcuse 
acelaşi lucru altor Analogi lipsiţi de apărare. Mori! 

Un fulger lumină faţa însângerată a lui Barbă-Neagră şi, 
pentru o clipă, Anei i se păru că vede faţa samsarului care- 
o răpise pe May. 

Copleşită de mânie, fata trase violent. Se auzi sunetul 
umed al cărnii sfâşiate. Barbă-Neagră scoase un geamăt 
înăbuşit, iar pieptul lui se despică. Pentru o clipă, rămase 
cu gura căscată şi cu ochii holbaţi. Stropii de sânge 
străluceau în ploaie precum rubinele. 

Apoi mercenarul închise ochii şi se prăbuşi în iarbă. 

Epuizarea o copleşi pe Ana. Vederea i se înceţoşă. 
Membrele îi erau grele ca plumbul, se simţea ca şi cum s-ar 
fi scufundat în mâl. Nu-şi dădea seama dacă ameţeala era 
din pricina deis'vvoşk-ului care-i otrăvea trupul sau a 
extenuării. 

— Ce naiba?! 

La douăzeci de paşi depărtare, celălalt mercenar, Stanys, 
descălecă. Se holbă uluit la mai-marele lui, după care ochii 
lui se îndreptară spre Ana. 

— Ce naiba i-ai făcut, deimhov? 

Când Ana se ridică, totul se învârtea în jurul ei. Pumnalul 
lui Barbă-Neagră zăcea în noroi, dar Ana nu se simţea în 
stare să-l ridice. 

— Pleacă... sau te ucid şi pe tine! 

Vocea ei abia dacă acoperi răpăitul ploii. 

Stanys scoase pumnalul de la brâu. Făcu un pas în faţă. 

Apoi, încă unul. Şi încă unul. 

Voia să vadă cât de mult se putea apropia înainte ca fata 
să-şi folosească Analogul. Să vadă dacă fata mai era în 
stare să-l folosească. 

Picioarele Anei tremurau de efort. Lumea se învârti cu ea 
când încercă să-şi cheme Analogul. 7e rog. Îşi urâse 
Analogul, urâse gândul de a-l folosi, dar acum avea nevoie 
de el. Căci nu mai exista nimic altceva între ea şi pumnalul 
din mâna lui Stanys. 

Capul îi explodă de durere. Căzu în genunchi. Ridică 
fruntea şi îl privi pe Stanys. Ştia că Analogul ei îşi atinsese 
limitele. 

Nu! gândi ea, tremurând. Durerea din ţeasta ei creştea 
tot mai mult, pe măsură ce omul se apropia. 

Umbra lui Stanys căzu asupra ei. Ana îi vedea cizmele, 
curbura tăişului din oţel şi din piatră-neagră. Mâinile fetei 
tremurau. Să fie ăsta sfârşitul? 

Pumnalul luci. Un fulger brăzdă cerul, luminând metalul... 
şi umbra din spatele soldatului. 

Stanys repezi pumnalul în jos. 

Şi întâlni un alt tăiş. Un scrâşnet strident răsună în 
noapte. 

— Dă-te la o parte! îi strigă Ramson fetei. 

Cu ultimul strop de putere, Ana se rostogoli deoparte, 
chiar când Ramson ţâşni. 

Ridică ochii şi văzu cum Ramson Vorbădulce, şarlatanul 
egoist şi ticălosul meschin, lupta pentru viaţa ei. 

Mercenarul atacă, iar cele două pumnale scânteiară ca 
ochii unui demon, în ploaia torențială. Ramson pară 
lovitura, icnind şi evitând în ultimul moment pumnalul 
adversarului. Se răsuci şi lovi, la rândul lui. Vârful spadei 
sale descrise un arc grațios, dar nu atinse trupul celuilalt. 

Mercenarul se repezi din nou spre Ramson. Cele două 
lame loveau fără încetare. Ramson opri unul dintre 
pumnale, făcând metalul să scrâşnească. De data asta însă, 
al doilea tăiş îi crestă antebraţul. 

Cu o strâmbătură de efort, se roti şi se retrase cât putu 
de mult, dar, totodată, fără a-l lăsa pe mercenar să se 
apropie de vrăjitoare. Sângele care curgea din rana lui se 
contopea cu ploaia. La naiba! gândi el. Strânse mai tare 
între degete mânerul pumnalului şi scutură din cap, ca să 
alunge ameţeala provocată de lovitura lui Igor, ceva mai 
devreme. Pe toți dracii! Adversarul lui era mai înalt şi mai 
puternic. 

lar Ramson îşi mai pierduse din îndemânare. 

Gândeşte! se îndemnă el, disperat. Trebuia să tragă de 
timp. 

Duşmanul atacă iarăşi. Ramson întâmpină cu spada cele 
două lame, împingându-le în jos. Metalul scrâşni din nou. 
Tânărul răsuci brusc arma, folosind o tehnică deprinsă de la 
profesorul lui de scrimă, şi blocă pentru o clipă cele două 
pumnale vrăjmaşe. Mercenarul îşi ridică ochii spre el şi-şi 
dezveli dinţii. 

— Fii cu băgare de seamă! îi strigă Ramson. Lordul 
Kerlan mă vrea întreg, aşa-i? 

— O să i te duc întreg, mârâi soldatul. După ce te spintec 
şi te lipesc la loc. 

Bănuiala tânărului se confirma: Kerlan era pe urmele lui. 
Însă Ramson ar fi pus rămăşag că îl voia viu. Altfel, s-ar fi 
trezit de mult cu beregata tăiată. 

Exista un motiv întemeiat pentru care Ramson fusese 
mâna dreaptă a lui Kerlan. 

Cât timp Lordul îl voia în viaţă, Ramson avea un avantaj. 

Cu un icnet, Ramson se roti şi-şi eliberă spada. Trupul lui 
descrise un cerc. Păşi în spate, cu spada ridicată. 

— Nu fi supărat că amicul tău e mort! îi zise 
mercenarului. Acum, nu vei fi nevoit să  împarţi 
recompensa. 

— Puțin îmi pasă de el! După ce termin cu tine, o s-o fac 
pe vrăjitoarea aia să cunoască iadul, înainte să moară. 

Lui Ramson îi îngheţă sângele în vine. Cunoştea soiul 
ăsta de oameni: ucigaşi nemiloşi, care în viaţă nu au 
cunoscut nimic altceva decât violenţa. Pentru Ramson, 
violenţa era doar un mijloc de a-şi atinge scopul. Pentru 
oamenii precum cel din faţa lui, era un scop în sine. 

Ai putea fugi, îl îndemnă o voce interioară. Lasă-i lui fata, 
profită de ocazie şi fugi! 

Avea s-o ucidă. Avea să-i facă şi alte lucruri oribile. 

Ce-ti pasă? insistă glasul din mintea lui. Ai mai făcut şi 
înainte greşeala de a te înduioşa pentru alții. Şi totuşi, până 
la urmă, toți au murit. 

Logica îl îndemna să creadă că fuga era cea mai 
înţeleaptă alegere. Mercenarul era mai înalt şi mai puternic, 
iar şansele de a-l învinge erau firave. 

Totuşi ceva mai puternic decât chibzuinţa învinse. 
Ramson înclină spada către mercenar. 

— Vrăjitoarea e a mea, mârâi el. 

Cu un strigăt, mercenarul ţâşni. Ramson se trase iute 
îndărăt, evitând loviturile rapide şi apăsate. Salt lateral, 
aplecare, o răsucire, apoi parare - ca un dans al morţii cu 
mişcări line, curgătoare. Lecţiile de scrimă, din copilăria lui, 
îi reveneau în minte, de parcă fusese transportat în trecut, 
pe vremea când maestrul său de scrimă îl instruise sub 
cerul azuriu al Bregoniei. 

Curgător precum un râu, puternic precum marea. 

Era doar o altă lecţie, un alt dans. 

Ramson se feri, iar pumnalele mercenarului loviră în gol, 
dar cu o asemenea iuţeală, că păreau două săgeți argintii. 
Cu fiecare lovitură, soldatul îl forţa să se eschiveze. 
Atacurile lui deveneau tot mai rapide şi mai puternice. 

Ramson se ferea. Spre faţă, spre gât, spre piept, spre 
picioare - iarăşi şi iarăşi. Scrâşnetul metalului îi umplea 
urechile. 

Ramson se aplecă la stânga, iar vrăjmaşul atacă din nou. 

Ramson lovi în dreapta; celălalt se replie. 

Oboseala începea să-l cuprindă. Braţele îl dureau. 
Curând, slăbiciunea aceasta avea să-l coste. 

Ramson se trase înapoi când mercenarul repezi tăişurile 
în jos, dar prea târziu. Lamele îi crestară pieptul. Abia 
apucă să ridice privirea, că pumnul mercenarului îl izbi în 
faţă. 

Durerea îi explodă în falcă. Văzu negru în faţa ochilor. 
Lumea se învârtea cu el. Tânărul se prăbuşi pe spate, în 
noroiul rece. 

Icnind, se rostogoli pe o parte, întinzând mâna după 
spadă. : 

Din cortina ploii ţâşni o siluetă întunecată. Intr-o clipă, 
mercenarul se repezi la el. Îl pocni de trei ori în burtă. Lui 
Ramson îi era greață. Vedea stele verzi. 

O fulgerare de metal. Îngenuncheat deasupra lui 
Ramson, mercenarul îşi repezi pumnalul în jos. 

Tânărul ridică mâinile. Braţele îl dureau, picioarele îi erau 
moi. Nu mai putea să respire. 

Un rânjet sălbatic se întinse pe chipul celuilalt, care se 
lăsă cu toată greutatea pe pumnal. Tăişul de oţel licări. 
Avea să-l împlânte în inima lui Ramson. 

O să mor. 

Vârful pumnalului îi apăsa coşul pieptului. Din gâtlejul lui 
Ramson ţâşni un țipăt înăbuşit. 

Dintr-odată, greutatea de pe pieptul lui dispăru. Capul 
mercenarului se smuci brusc spre spate. Pentru o clipă, 
rămase încremenit în ploaie, ca şi cum ar fi fost înhăţat de 
o forţă invizibilă. Apoi se prăvăli în noroi. 

Mercenarul dădu să se ridice. 

La zece paşi în spatele acestuia, Ramson desluşi o siluetă 
vagă, înceţoşată. 

Vrăjitoarea stătea în patru labe. Purpuriul din ochii ei se 
estompă când se uită la Ramson. Din gura şi din nasul ei 

picura sânge. Pentru o clipă, privirile lor se întâlniră. Apoi 
fata se prăbuşi. 

Ramson auzise de Analogi care-şi depăşeau limitele, 
folosind energia din propriul trup. Epuizarea lor ducea la 
inconştientă sau, în cazuri mai rare, la moarte. 

Pentru o secundă, privind trupul nemişcat al vrăjitoarei, 
se întrebă dacă murise. Oare cum s-ar fi simţit el, aflând că 
Ana pierise? Fata era o învoială şi un bun de valoare, aşa că 
moartea ei ar fi fost o pierdere... Dar conştiinţa lui îi spunea 
că era mai mult de-atât. 

Ea îl salvase din nou. Pentru a doua oară, îi era îndatorat 
până peste cap - o datorie de sânge. 

Cu mult timp în urmă, tatăl lui - demonul care-şi spunea 
„tată” - îl învățase înţelesul datoriei de sânge, al onoarei şi 
al curajului. Ramson se silise să dea uitării toate amintirile 
care-l legau de acest om. Dar azi, ploaia ce răpăia în jurul 
lui îi şoptea cuvintele tatălui său. 

Un fulger lumină silueta înaltă a mercenarului. Se răsuci 
spre corpul ghemuit al Anei. 

Ramson era ameţit. Vedea totul ca prin ceaţă. 

Mişcă-te! Ramson îşi afundă unghiile în noroi, luptând să 
recapete controlul asupra propriilor muşchi. Simţi în palmă 
ceva aspru şi tare. Ridică mâna. Pe jumătate îngropată în 
noroi, văzu funia udă şi aspră cu care fusese legat. Se 
dezlegase cu uşurinţă, când atenţia mercenarului fusese 
distrasă de Ana. 

Luă în palme funia groasă. 

Deodată, îi veni o idee. 

Era slăbit şi epuizat. N-ar fi avut nicio şansă într-o nouă 
luptă împotriva mercenarului. Dar Ramson avea un avantaj. 

Înainte să devină un şarlatan chirilian, Ramson fusese 
marinar. Un marinar bregonian. 

Se ridică. În câteva secunde, fostul marinar făcu un nod 
şi meşteri un lasou îndeajuns de mare ca să poată cuprinde 
gâtul unui om. Curgător precum râu, îşi zise el. 

Ploaia devenise atât de deasă, încât cu greu puteai 
vedea mai departe de câţiva paşi. Ropotul înăbuşea orice 
sunet. În mintea lui, Ramson se afla din nou pe puntea unei 

nave, în furtună, navigând doar cu ajutorul unei busole 
stricate, lângă un băiat cu voce subţire şi ascuţită. 

Ramson se încordă. Îşi încleştă degetele pe frânghie. 

— Hei, faţă de cal! strigă el. Măsoară-ţi puterile cu unul 
de seama ta! 

Mercenarul se răsuci spre el, arătându-şi faţa hidoasă şi 
mânuind cu dibăcie pumnalele. 

— O să te rup ca pe un vreasc! răcni el, după care se 
repezi spre Ramson. 

Acesta făcu o săritură în spate. În acelaşi timp, desfăcu 
funia şi o aruncă iute spre adversarul său, cu o mişcare 
lină, care-i era bine cunoscută. O exersase de mii de ori, în 
fosta lui viaţă. 

Funia îşi atinse ţinta. Asemenea unei fiinţe vii, se încolăci 
pe după gâtul mercenarului. 

Ramson îşi lăsă greutatea în spate şi smuci cu toată 
forţa. Omul îşi pierdu echilibrul, picioarele i se împleticiră şi 
căzu la pământ. Îşi încleştă degetele pe laţul care-l 
sugruma. 

Ramson făcu un salt. Strângând între degete plăselele 
alunecoase ale pumnalului, îl înfipse în trupul vrăjmaşului, 
apoi trase în sus. 

Mercenarul se zbătu puţin, dar în curând se dădu bătut. 
Sângele curgea şuvoi. 

Ramson se lăsă în genunchi. Ploaia cădea neîncetat, 
spălându-i sângele de pe mâini. Trase adânc aer în piept şi 
încercă să-şi potolească bătăile înnebunite ale inimii şi 
tremurul membrelor. 

Nu avusese grijă şi ajunsese foarte aproape de moarte. 
Poate că temniţa îl făcuse mai puţin ager, poate că îl 
moleşise. Nu-şi putea permite să repete această greşeală; 
altfel, data următoare, s-ar putea ca vrăjitoarea să nu mai 
fie cu el, ca să-l ajute. 

Îi era frig, era ud leoarcă şi rănit. Ar fi dat din toată inima, 
pe loc, jumătate dintre monedele lui pentru un pat moale, 
un loc la căldură şi o sticlă de coniac bun, bregonian. Dar 
trebuia să se mişte repede. Dacă mercenarii aveau ajutoare 
prin apropiere? 

Cu un geamăt, reuşi să se ridice. 

Vrăjitoarea zăcea nemişcată lângă trunchiul unui copac, 
dar nu la ea se uită. Ochii lui poposiră pe trupul primului 
mercenar. Avea gura deschisă, chipul îngheţat într-un țipăt 
şi pielea ciudat de palidă, ca şi cum tot sângele i s-ar fi 
scurs din corp. 

Cu groază, Ramson pricepu că tocmai asta se petrecuse. 
Apa care băltea în jurul cadavrului se înroşise. 

Auzise cândva despre o întâmplare teribilă, cu un Analog. 
Se întâmplase cu zece ani în urmă. O privelişte groaznică: 
trupuri contorsionate, ca nişte opere de artă groteşti. 
Chipurile îngrozite ale victimelor. Lipsa unor răni vizibile. Şi 
sângele... Atât de mult sânge... 

Pe cea care săvârşise grozăvia o porecliseră Vrăjitoarea 
de Sânge din Salskov. Vinovata dispăruse fără urmă. Unii 
considerau întâmplarea un semn că Analogii deveneau tot 
mai puternici, că forţele întunecate îi înzestrau pe aceşti 
monştri făuriţi de mâinile demonilor. 

_ Ramson socotise povestea o adunătură de baliverne. 
Intre timp, acel Analog puternic devenise un mit. 

Nu îşi închipuise vreodată că avea s-o întâlnească pe 
Vrăjitoarea din Salskov. 

O tuse îl smulse din gândurile lui. Se apropie în grabă de 
vrăjitoare. Din nasul fetei curgea sânge. Tremura, dar era 
conştientă. 

— Eşti bine? 

Îi atinse obrazul. Pielea ei era mai rece decât gheaţa. 
Pentru a doua oară de când se întâlniseră, o cercetă 
amănunţit, contemplându-i pomeţii eleganţi, faţa în formă 
de inimă şi bărbia ascuţită, care-i dădea o frumuseţe 
sălbatică. Era tânără, prea tânără ca să fie Vrăjitoarea de 
Sânge din Salskov. Când tânărul întinse mâna ca să-i ridice 
bărbia, observă stacojiul din ochii ei. 

Ceva îi stârni din nou amintirile. Fata i se părea 
cunoscută, ca un portret pe care-l văzuse cu ani în urmă şi 
care-i lăsase o impresie puternică, unică. Dar era imposibil! 

Ramson îşi lăsă mâna să cadă. O întrebă: 

— Cum m-ai găsit? 

— Turnul Ursului Cenuşiu. Cărciumarul. 

— El ţi-a spus? Ea dădu din cap, iar Ramson înjură. 
Trebuie să plecăm de-aici. Va trimite oameni după noi. Poţi 
să stai în picioare? 

Ea schiţă o mişcare ce ar fi putut însemna şi da, şi nu. 

— Am luat un cal, şopti fata. Dădu din cap spre pâlcul de 
copaci din spatele ei. Pe aici! 

Caii mercenarilor fugiseră. În urmă rămăsese doar cel 
luat de Ana, de la cârciumar. Cu un oftat resemnat, Ramson 
îşi îndreptă umerii şi plecă să caute calul. 

Era al naibii de dificil să găsească animalul prin ploaia 
care, între timp, se preschimbase în lapoviţă. Nu vedea 
mare lucru, iar cizmele i se afundau în noroi la fiecare pas. 
Când zări calul, aproape că izbucni în râs. 

— Un val/kryf? o întrebă el. Cred că Igor înjură de mama 
focului fiindcă i-ai luat cel mai de preţ armăsar. 

Vrăjitoarea stătea lângă copac, în aceeaşi poziţie în care- 
o lăsase. Cum fata nu-i răspunse, tânărul dădu drumul 
frâului şi îngenunche lângă ea, ridicându-i bărbia şi silind-o 
să-l privească în faţă. 

— Mică vrăjitoare! strigă el. Ana! 

Genele ei fluturară. Ramson blestemă. Avea să leşine din 
nou. 

— Ana! insistă el, scuturându-i umerii. Vreau să rămâi 
trează încă puţin. Poţi să faci asta? 

Ea dădu slab din cap. 

Când Ramson se ridică, îşi dădu seama ce nu era în 
regulă. Lipsea fetiţa cu ochi de culoarea oceanului. 

— Unde-i May? 

Deşi chipul îi era ostenit şi palid, în ochii Anei încă se 
zărea o scânteie de dârzenie. Dar când auzi numele lui 
May, până şi ultima ei fărâmă de hotărâre păru să dispară. 
Faţa i se schimonosi, vădind atâta mâhnire, încât Ramson 
îşi feri privirea. Avea impresia că era martor la ceva nespus 
de personal. 

Ana suspină. 

— Au luat-o. Umerii îi căzură şi fata îşi cuprinse corpul cu 
braţele. Pelerinele Albe. Nu am putut... nu am putut... 

— O s-o scăpăm noi. Era prima replică liniştitoare care-i 
venise în minte. Ramson ar fi vrut să nu fie o minciună. Dar 
acum trebuie să plecăm. Te poţi ridica? 

Ana se mişcă anevoie. Sângele continua să-i curgă din 
nas. 

Fără să ia în seamă tremurul propriilor mâini, Ramson se 
aplecă, petrecu un braţ pe după talia ei şi o ridică. 

Păşiră cu chiu, cu vai spre calul care stătea liniştit în 
ploaie, cu răbdarea tipică a unui va/kryf. 

Gemând, Ramson o săltă pe Ana în şa. O sprijini cu o 
mână, ca fata să nu cadă, şi se aruncă pe cal, în spatele ei. 
Luă frâul în mâini. În ciuda ostenelii, îşi mai venise puţin în 
fire. Era viu, avea un Analog puternic lângă el şi călărea un 
valkryf către un loc sigur. De când evadase, lucrurile se 
îmbunătăţiseră mult. 

Ana întinse un braţ. Îi arătă o pungă mare, de piele. 

— Am luat-o de la cârciumar, spuse ea, cu voce răguşită. 
Fiindcă te-am scăpat din mâinile mercenarilor, aş zice că 
acum punga îmi aparţine. 

Ramson se holbă la punga umflată, plină cu frunzuliţe-de- 
aur, şi râse gutural. Pentru prima dată în viaţă, nu aurul îl 
interesa. Erau atât de multe lucruri pe care ar fi vrut să i le 
spună fetei... Atât de multe vorbe îi stăteau pe limbă. 
Mulţumesc că ai venit să mă scapi. Mulţumesc că ai luptat 
pentru mine. Mulţumesc că mi-ai salvat viața. _ 

Dar Ramson nu rosti niciunul dintre aceste cuvinte. In 
schimb, chicoti răguşit, lovi uşurel punga şi spuse: 

— Te-am învăţat bine! 

Ana se trezi treptat, în mirosul răcoros al lumii udate de 
ploaie şi în trosnetul focului. 

O dureau toate. Avea senzaţia că fiecare părticică din ea 
se preschimbase în piatră - o piatră grea, rece - şi că nu se 
putea urni nici măcar cu un centimetru. 

Somnoroasă, deschise ochii. Lumea i se înfăţişă într-o 
pâclă de lumină şi umbre. Zăcea pe o podea din marmură. 
Mult deasupra capului ei se înălţau coloane înalte, care 
sprijineau un acoperiş arcuit. Piatra era împodobită cu 
basoreliefuri care-i aminteau de templele în care intra pe 
vremea când încă locuia în Salskov. Basoreliefurile înfăţişau 
bărbaţi şi femei dansând în cerc, închipuind cele patru 
anotimpuri: de la flori la frunze ce se desprindeau din 
copaci şi până la fulgi de nea. 

Primăvara. Vara. Toamna. larna. 

judecând după freamătul copacilor de afară, Ana se afla 
într-un templu dedicat zeităților, în mijlocul Taigalei 
Sivernaia. Prin sticla crăpată a ferestrelor înalte pătrundeau 
razele lunii, umplând lumea cu umbre şi lumină. Ferestrele 
circulare ale cupolei erau împărțite în sferturi, fiecare sfert 
împodobit cu un vitraliu: o floare, un soare, o frunză, un 
fulg de zăpadă. Cercul zeităților - De;s'krug-u/. 

Lumina pătrundea prin gravuri, proiectând imagini pe 
podeaua din marmură albă. Adia un vânt uşor. Ca 
întotdeauna când se afla într-un templu, gândul o purtă la 
mătuşa ei. Mamika Morganya venerase mereu zeitățile cu 
tot devotamentul de care era în stare. Dacă închidea ochii, 
Ana mai că auzea foşnetul kechyan-ului de mătase al 
mamikăi, clinchetul slab al Deis'krug-ului de argint de la 
gâtul ei. 

Simţi o strângere de inimă când îşi aminti de mamika. 
Mătuşa ei o învățase să interpreteze legendele zeităților, să 
găsească alinare într-o lume care îi dispreţuia pe Ana şi pe 
cei asemenea ei. 

Ana se ridică, trase adânc aer în piept şi tresări când 

simţi o durere surdă în stomac. Pipăi aşternutul, căutând-o 
pe May. 

Dar nu găsi pe nimeni alături. 

Deodată, îşi aduse aminte. Ploaia. Mercenarii. Sângele. 
Simţi gust de fiere. Se frecă la ochi, pentru a alunga 
imaginea  mercenarului cu barbă neagră, faţa lui 
schimonosită, sângele care-i ţâşnise din gură. 

Complet golit de sânge. 

Lucrarea deimhov-ului. 

Dar mai era ceva. Cineva o urcase pe cal, sprijinind-o în 
şa întreaga noapte. Călăriseră printr-o pădure întunecată, 
în ploaia torențială. La un moment dat, îşi pierduse 
cunoştinţa. 

Ana îşi pipăi rufăria aspră de sub tunică şi pantalonii. 
Mâinile ei căutau mantia cu glugă. O văzu întinsă lângă foc, 
la uscat. Lângă mantie zări şi sacul ei. 

— În sfârşit! spuse o voce cunoscută, făcând-o să tresară. 
În umbra unei coloane se mişcă o siluetă. Ramson 
Vorbădulce se aplecă în lumina focului, cu ochii scânteietori 
şi cu gura strâmbată în rânjetul lui enervant. Am obosit să 
tot verific dacă ai murit. 

O cuprinse un sentiment neplăcut. De cât timp stătea el 
aici, privind-o? Noaptea trecută greşise; îşi epuizase 
Analogul şi rămăsese fără apărare. Şarlatanul ar fi putut s-o 
omoare. 

Dar... n-o făcuse. 

Ana miji ochii. 

— Sunt bine, mulţumesc. 

Vocea ei era dogită, ca şi cum cineva i-ar fi frecat gâtlejul 
cu şmirghel. 

Ramson chicoti şi se ridică. Ţinea în mână un burduf din 
piele. Când tânărul se apropie, Ana îşi dădu seama că 
petele negre de pe faţa lui nu erau umbre, ci vânătăi care 
căpătau treptat o nuanţă urâtă, violetă. 

— Mulţumesc că mi-ai salvat viaţa, Ramson, zise el 
ironic, întinzând braţele în lături şi păşind spre ea. 
Mulţumesc că m-ai dus la căldură, Ramson. Mulţumesc că 
mi-ai dat apă şi că te-ai străduit să mă ţii în viaţă, Ramson. 

Ajuns lângă ea, făcu o plecăciune. Cu mult drag, maia 
dama. 

Ea îi aruncă o căutătură urâtă, dar când Ramson îi întinse 
burduful cu apă, expresia i se înmuie. Dând pe gât apa 
rece, de ploaie, constată cât îi era de sete şi de foame. 

— Cât am dormit? 

— O zi. 

Cuvintele o loviră ca un pumn. Pierduseră o zi întreagă 
fără să facă nimic, în loc să ia urma Pelerinelor Albe care o 
răpiseră pe May. 

May. 

Simţi că o cuprinde panica. Încăperea se roti cu ea când 
dădu să se ridice în picioare. Se lovi de perete, iar durerea 
îi săgetă umărul. 

— Trebuie să plecăm, bâigui ea. Am pierdut prea mult 
timp, am... 

Ramson o întrerupse. 

— Opreşte-te! Nu putem pleca acum... 

— Au pus mâna pe ea! Glasul ei era disperat. Au pus 
mâna pe May! Yagerul a spus că o s-o... 

— Ana, opreşte-te... 

Vocea lui stârnea ecouri în sala goală a templului. 
Zâmbetul lui vesel dispăru. Îşi ridică braţele, cu un gest 
împăciuitor. 

— Stai puţin şi gândeşte! 

Ana se înfrigură. Şi-o aminti pe May stând singură, în 
piaţa aglomerată, cu pumnii încleştaţi. 

Lacrimile i se adunară în ochi. Promisese că avea s-o 
apere veşnic pe May. 

— Bine, se învoi ea. 

Deşi vocea îi tremura, căută să se stăpânească. 

O va găsi pe May şi o va salva. Şi o va face aşa cum zicea 
Ramson: chibzuind temeinic, ticluind un plan principal şi 
încă alte zece, de rezervă. 

— Aşază-te! îl pofti Ana. 

Ramson ridică din sprâncene, dar apoi dădu din umeri şi 
se aşeză în faţa ei. 

— O să mă ajuţi s-o salvez, Ramson. 

— Eu? Pe zei! Cine ar fi crezut? _ 

— Nu mă joc. Nu-mi pasă dacă nu face parte din Invoiala 
noastră. Te-am salvat de soarta pe care ţi-o pregăteau 
mercenarii ăia. Fiindcă eşti aşa de priceput în arta 
târguielii, uite ce cred: îmi eşti dator şi-ţi vei plăti datoria. 

— Fiindcă eşti aşa de pricepută în arta târguielii, uite ce 
cred eu... Ochii lui Ramson căpătară o căutătură jucăuşă, 
iar tânărul se aplecă spre ea, ca să-i vorbească. Dacă nu m- 
ai fi salvat, ai fi pierdut şi Învoiala, şi pe valorosul tău 
alchimist. 

Fata nu se lăsă descurajată de zeflemeaua lui. 

— Te-am lăsat singur o jumătate de oră, iar tu ai fost 
păcălit de un cârciumar şi doi mercenari. 

Văzându-i expresia morocănoasă, Ana se înveseli. La 
rândul ei, se aplecă spre Ramson, imitându-i poziţia. Între ei 
nu era mai mult de un braţ distantă. 

— De ce te-au răpit? Cine e pe urmele tale? întrebă ea. 

— Ti-am mai spus. Destinul unui nelegiuit iscusit este să 
aibă foarte mulţi duşmani. 

— Totodată, destinul unui nelegiuit iscusit e să-şi 
înfrângă duşmanii. Ana îl privea fix. Tu ai nevoie de mine. 
De Analogul meu. Eu sunt Învoiala ta. Şi o voi respecta 
numai dacă mă ajuţi. 

Ramson îşi trecu degetele prin păr. 

— Dacă vrei s-o salvezi pe May, s-ar putea să nu mai 
rămână timp să-l găseşti pe alchimist. Că tot veni vorba de 
el, îi ştiu numele şi unde se află. 

Ana se aplecă iar spre el, nespus de curioasă. 

— Unde este? De ce zici că n-o să avem timp să punem 
mâna pe el? 

— Singurul mod în care-l putem găsi, spuse Ramson, este 
să ajungem în Novo Minsk înainte de F/rva'snej. Trebuie să 
participăm la un... eveniment. 

— Novo Minsk, repetă Ana, în şoaptă. Acolo o duc şi pe 
May. O s-o silească să se dea în spectacol, într-un loc numit 
Ringul. 

— Cine ţi-a spus asta? 

— Yaeger-ul. Pelerina Albă. 

— Aha, încuviinţă încet Ramson. Asta... complică niţel 
lucrurile. 

— Ba nu. Noi oricum ne îndreptăm spre Novo Minsk. 

Ramson oftă. 

— Trebuie să-ţi povestesc despre Alaric Kerlan. Să ţii 
minte numele ăsta. 

larăşi el! Şi cârciumarul de la Turnul Ursului Cenuşiu îl 
rostise. Brusc, în mintea Ana încolţi o bănuială. 

— Alaric Kerlan, şopti ea. Vrei să spui A.E. Kerlan? 
Fondatorul Companiei Apele de Aur? 

Un nume cu care majoritatea nobililor din Imperiul 
Chirilian erau familiarizați. Ana citise volume întregi de 
istorie a Chiriliei. In cărţile acelea, Compania lui Kerlan era 
ridicată în slăvi şi considerată un punct de cotitură pentru 
economia chiriliană. Deşi era cel mai mare om de afaceri 
din imperiu, A.E. Kerlan rămânea un mister. Singurul lucru 
care se ştia despre el era că fusese un nimeni. Apăruse din 
Regatul Bregonia, construise de unul singur o rută prosperă 
de comerţ între Portul Apele de Aur - pe atunci, un orăşel 
prăpădit - şi restul lumii. 

În ochii lui Ramson licărea prudenţa. 

— Da, recunoscu el. Dar este şi cel mai puternic 
neguţător de Analogi din imperiu. 

— Cum?! Lumea din jurul ei se clătină. Ana se strânse de 
braţ, înfigându-şi unghiile în carne. Minti! 

Cuvintele ei erau tăioase ca nişte cioburi. 

Fondatorul Companiei Apele de Aur, cea mai mare 
afacere din Imperiul Chirilian, era negustor de Analogi? 

— Te asigur că te-am minţit de multe ori, dar acum chiar 
spun adevărul, zise Ramson. 

In mintea Anei apăru o imagine: imperiul ei se destrăma 
în bucăţi care se închegau iar, alcătuind ceva sinistru, 
ciudat şi total străin. 

— De unde ştii? 

Părea o întrebare tare naivă. Oare cei din jurul ei aflaseră 
adevărul? 

Papa aflase şi el? 

— Treaba mea e să ştiu lucruri, zise Ramson. Aşa cum îţi 

spuneam, Kerlan este complicaţia din planul nostru. Întinse 
mâna spre sacul ei şi cotrobăi prin el câteva secunde, apoi 
scoase harta. Novo Minsk este teritoriul lui Kerlan. Dacă 
May va fi dusă acolo, înseamnă că samsarul care a luat-o 
face parte din Ordinul lui Kerlan. Spuneai că May va apărea 
în Ring? Ringul e proprietatea lui Kerlan. Din întâmplare, 
alchimistul se numără printre colaboratorii lui apropiaţi. 

Ana se lupta să fie atentă la vorbele lui. Işi potoli furtuna 
gândurilor şi îşi limpezi mintea. Avea să se gândească mai 
târziu la lumea ei distrusă. Acum singurul ei scop era s-o 
salveze pe May. 

— Şi care anume e complicaţia? întrebă ea. O vom salva 
pe May, după care îl vom găsi pe alchimist. 

Ramson vorbi mai departe, ca şi cum n-ar fi auzit-o. 

— În fiecare an, de Firva'snej, Kerlan dă un mare bal. Toţi 
asociaţii săi - toţi capii nelegiuirilor, toţi hoţii şi traficanţii 
din imperiu - vor veni la bal. Inclusiv alchimistul tău. O privi 
cu subiînţeles, iar ea îşi tinu respiraţia. Ne-am putea 
strecura la balul acela. Dar va fi greu. Poate chiar periculos. 
Tonul lui deveni provocator. Eşti pregătită? 

De douăsprezece luni aştepta momentul ăsta. Îl privi 
calm pe Ramson. 

— Sunt. Împunse harta cu un deget. Asta înseamnă că 
trebuie s-o găsim pe May înainte de F/rva'sngj. 

Ramson lăsă harta deoparte. 

— Trebuie să alegi. Nu le poţi avea pe amândouă. Să o 
salvezi pe May din Ring e ca şi cum ai bate la uşa lui Kerlan, 
spunându-i unde te poate găsi. Trebuie să-l luăm prin 
surprindere când ne înfăţişăm la Firva'sngj. 

— Nu e negociabil. 

— Nu da cioara din mână pe vrabia de pe... 

— Viaţa lui May nu este negociabilă! ţipă Ana. 

Se lăsă o tăcere adâncă. Pe faţa lui Ramson dansau 
umbre, iar în ochii lui mijiţi se reflectau flăcările. 

— Trebuie să te hotărăşti, spuse el, în cele din urmă. Ce 
doreşti? 

— Să-mi îndrept greşelile. Tu ce doreşti? 

— Ţi-am mai spus. Răzbunare. 

— Răzbunare împotriva cuí? ceru Ana să ştie. Se trase 
mai aproape de el şi îl privi în faţă. Spre cinstea lui, Ramson 
nu-şi feri ochii. De ce te duceau la Kerlan mercenarii aceia? 

Se uitau unul la altul pe deasupra focului. Intre ei 
scânteiau tăciunii. 

— Am dat greş într-o misiune. Am încălcat o Învoială. 
Acum pricepi? Ana rămase tăcută. El oftă şi se ridică. Alaric 
Kerlan ştie tot ce mişcă pe teritoriul lui. Dacă încerci s-o 
salvezi pe May, rişti să-l pierzi pe alchimist. Gândeşte-te 
bine! Se opri o clipă, înainte să iasă din încăpere. Ana, ţine 
minte: nu eşti o zeitate, nu eşti împăratul. Nu-i poţi salva pe 
toţi. Aşa că alege ce e mai bine pentru tine. 

— Unde pleci? întrebă ea. 

— Să-mi purific sufletul. 

Se uită în urma lui. Dintr-odată, Ana îşi dorea ca Ramson 
să nu plece. Tăcerea deveni apăsătoare, ca şi cum întregul 
templu stătea cu ochii pe ea. 

Ana cercetă basoreliefurile. Probabil că fuseseră poleite 
cu aur şi cu argint, împodobite cu lapislazuli şi smaralde. 
Când templul fusese abandonat, hoţii  şterpeliseră 
nestematele. Dar clădirea tot frumoasă rămăsese. 
Impunătoare. 

Ca întotdeauna, se făcu mică sub privirile atente ale 
zeităților. Cu siguranţă, ştiau ce era ea. Monstru. Vrăjitoare. 
Deimhov. Ana îşi aduse aminte de strigătele din ziua aceea, 
demult, la Târgul de larnă din Salskov, când încremenise în 
baia de sânge, dezvăluind lumii latura ei demonică. 

Dar sufletul ei tânjea după lumină, după dreptate şi 
bunătate, după firava flacără de speranţă pe care mătuşa 
ei i-o aprinsese în piept, în urmă cu mulţi ani, pe vremea 
când Ana avea optani. 

Se aflase într-un templu. Luna plângea deasupra 
pământului acoperit de zăpadă şi arunca o lumină rece 
asupra mormântului mamei sale. Ana îngenunchease în 
faţa statuilor celor patru zeități. Expresiile lor cioplite în 
piatră erau severe. Ana mângâiase efigia mamei sale, 
sculptată dintr-o lespede marmură: gene lungi, care 
aruncau umbre pe pomeţii înalţi şi pe buclele bogate. 

Singurele amănunte pe care marmura nu reuşea să le 
redea - se gândise Ana - erau cafeniul cald al pielii şi 
strălucirea neîntinată a zâmbetului ei, care luminase 
întreaga lume. 

Degetele Anei mângâiaseră fără încetare chipul alb, de 
marmură rece. Doar lacrimile fetiţei îl mai încălzeau. 

Trecuse o lună de la moartea mamei sale. In absenţa ei, 
iarna care măturase în anul acela Palatul Salskov fusese 
geroasă şi pustie, cu zăpezi nemiloase. 

— De ce? 

Şoapta Anei - mică şi singuratică - zăbovise în aer, 
plutind între ea şi zeitățile de marmură. 

— De ce mi-aţi luat-o? 

Dar statuile se încăpăţânaseră să rămână tăcute. Poate 
era adevărat că zeitățile nu plecau urechea la rugăciunile 
Analogilor. ` 

Pe umerii ei se lăsase o mână caldă, iar Ana tresărise. Işi 
ştersese lacrimile. 

Ochii calmi ai Marii Contese îi întâlniseră pe ai ei. După 
câteva clipe, Morganya îi vorbise: 

— Pentru mine, mama ta a însemnat nespus de mult. 

Mama ei o găsise pe Morganya cu mulţi ani în urmă, într- 
un sătuc, cu trupul sfârtecat de cei care o torturaseră după 
ce o răpiseră dintr-un orfelinat. Împărăteasa o adusese la 
palat şi trăiseră împreună, ca două surori. 

— Au avut efect rugăciunile tale? 

Vocea Morganyei nu-şi pierduse timbrul calm şi prudent 
al celor obidiţi. 

Ana bâiguise: 

— Nu sunt... Ele nu... Nu cred... 

— Nu crezi că zeitățile ascultă rugăciunile unui Analog. 

Cuvintele contesei fuseseră cât se poate de blânde, dar o 
răniseră. Ana îşi plecase fruntea, ruşinată. 

Morganya îi dăduse părul pe după ureche. Acest gest 
aducea aşa de mult cu cel al mamei sale, încât Anei îi 
venise să plângă. 

— O să-ţi spun un secret, continuase Marea Contesă. Nici 
rugile mele nu le-au ascultat. 

— Dar tu nu... 

Tu nu eşti un Analog! 

Morganya îi ridicase cu blândeţe bărbia. 

— Nu există nicio diferenţă între noi două, Anastasia, 
spusese ea. Prin tăcerea lor, zeitățile mi-au trimis un mesaj. 
Privirea Morganyei se oţelise. Datoria /or nu este să ne 
ofere bunătate în lumea asta, Prinţesă. Nu, micuță 
tigroaică. De noi depinde să ne câştigăm bătăliile. 

Faptul că mătuşa ei rostise porecla pe care mama Anei i- 
o născocise îi stârni din nou lacrimile. 

— De noi depinde să ne câştigăm bătăliile, repetase 
fetiţa, cu voce firavă, dar puţin mai hotărâtă. 

— Să nu uiţi! Trebuie să iei singură ceea ce vrei. lar tu, 
Kolst Prinţesă, ai fost aleasă de zeități să lupţi în numele 
lor, în bătăliile din lumea asta. 

Pe atunci, Ana nu pricepuse pe deplin înţelesul cuvintelor 
Contesei. Prizonieră între ferestrele şi pereţii odăii sale, nu 
înţelesese cum putea ea, Ana, să poarte vreo bătălie. Cu 
atât mai puţin îi venea a crede că zeitățile o aleseseră pe 
ea. 

Dar poate că mătuşa are dreptate, îşi spuse Ana acum, 
stând sub privirile reci ale aceloraşi zeități tăcute. Nu-i 
răspunseseră niciodată la rugăciuni, dar poate că tocmai 
anii de tăcere erau, de fapt, mesajul lor. Ne bizuim pe tine 
să porti bătăliile noastre, în această lume. 

Ochii ei poposiră pe o statuie ce înfăţişa o copilă pe un 
câmp. În jurul ei pluteau petale stârnite de un vânt 
fantomatic, iar ochii fetiţei surâdeau. Când se trezise în 
hambarul acela gol, o văzuse pe May afară, îngenuncheată 
în zăpadă. Ajuta o floricică să revină la viaţă. Ana se gândi 
la ziua când o însoţise pe May înapoi la stăpâna ei. Işi 
aminti cuvintele răutăcioase ale femeii, mâinile ei îngrijite. 

Îşi aminti de samsarul din Kirov, de ochii lui reci şi de 
părul său alb. De Patrulele Imperiale, ale căror pelerine 
umflate de vânt străluceau şi ale căror piepturi etalau cu 
mândrie emblema tigrului alb. 

Îşi aduse aminte de yaeger-ul ghemuuit în faţa ei, înfrânt - 
vânătorul devenit vânat. 

De ochii mari şi miraţi ai lui May, când o lovise săgeata 
soldatului. De uşile din piatră-neagră ale căruţei de 
temniţă, care se închiseseră cu un zgomot sec. 

Cum decăzuse imperiul într-atât? Imperiul Chirilian, pe 
care Ana îl purtase mereu în inimă, era la fel de mândru şi 
de puternic precum tigrul alb, pe care îl alesese drept 
simbol. Avea legi drepte şi conducători mărinimoşi. Totuşi 
evenimentele la care fusese martoră în ultimele zile îi 
dovedeau contrariul. Umbre sinistre se furişaseră prin 
lacunele acelor legi, asuprindu-i pe cei lipsiţi de protecţia 
pe care o înlesnesc rangul şi averea. 

Oare dintotdeauna fusese aşa? Un fior de gheaţă îi 
săgetă inima, la gândul că mamika Morganya fusese 
ignorată când adusese vorba de contractele nedrepte prin 
care erau angajaţi Analogii. Curtea clevetise despre 
originile sud-chiriliene ale împărătesei. Ana însăşi fusese 
numită „monstru” din cauza Analogului ei. 

Ana îşi zise că probabil lumea nu fusese niciodată 
dreaptă. Doar că ea observase nedreptatea cam târziu. 

Mamika avea dreptate. 

Dacă voia dreptate în lumea asta, nu zeitățile aveau s-o 
aducă. Şi trebuia procedat pas cu pas. 

Când Ramson se întoarse, Ana luase o hotărâre. 

— Mergem să o salvăm pe May, spuse ea încet. 

Tânărul scoase două pâinici dintr-o batistă şi se aşeză în 
faţa ei. 

— Pari decisă. Îşi dădu capul pe spate, arătând spre 
statuile din jur. Lasă-mă să ghicesc: fiindcă eşti pioasă, 
probabil că te-ai rugat la zeități, iar ele, bineînţeles, te-au 
sfătuit să faci ceea ce se cuvine, nu să dai dovadă de 
egoism. 

— Zeităţile nu mi-au răspuns la rugăciuni, răspunse ea. 

Ramson zâmbi strâmb. 

— Nici mie, recunoscu el. 

Ana luă o pâinică. Era rece şi tare, dar muşcă din ea cu 
poftă. 

— De ce nu te plac zeitățile? Ce nu-i în regulă cu tine? 
întrebă ea. 

Parcă i se ridicase o greutate de pe piept. Dacă altădată 
ar fi evitat un subiect aşa de îndrăzneţ, acum cuvintele îi 
veneau cu uşurinţă. 

Ramson pufni. 

— Ce nu e-n regulă cu mine? repetă el, rupând din 
pâinea lui. E o întrebare retorică? Păi, să vedem. Se 
scărpină în barbă, prefăcându-se concentrat. Sunt cel mai 
tânăr nelegiuit de rang înalt din imperiu, sunt egoist, 
calculat, trădător... A, şi să nu uităm: sunt teribil de chipeş. 
să continui? 

— Tu dai vreodată răspunsuri serioase? 

— Mereu. 

Ana îşi dădu ochii peste cap şi mestecă ultima bucăţică 
de pâine. Stomacul îi chiorăia de foame. Gândurile o 
purtară către May. Oare mâncase? Îi era frig? 

— Vreau să plecăm imediat ce răsare soarele. 

Ramson dădu din cap. 

— Bună idee. 

Un gând tulburător şi nerostit se strecură între ei: 
noaptea, în Taigaua Sivernaia mişunau cele mai periculoase 
creaturi din Chirilia. Ana auzise de luminiţele Rusalcelor, 
care-i făceau pe călătorii obosiţi să-şi piardă minţile, de 
urşii-de-lună uriaşi, de spiritele lupilor-de-gheaţă ce se 
iveau din zăpadă. 

— Ne-a luat o zi întreagă să ajungem de la Cascada 
Fantomelor la Kirov, cugetă ea cu voce tare. Novo Minsk se 
află la o depărtare de aproape zece ori mai mare. 

— Avem un va/kryf, îi aminti Ramson. Socotesc că ne va 
lua vreo cinci zile. Aşadar, până la Firva'snej vom avea 
patru zile ca s-o salvăm pe May, să ne punem numele pe 
lista invitaţilor la balul lui Kerlan şi să-l găsim pe alchimist. 
Oftă şi-şi trecu o mână prin păr. Avem puţine şanse să 
reuşim. 

— Eşti cel mai vestit şarlatan din Chirilia, îi zise Ana. Te-ai 
obişnuit să scapi ca prin urechile acului. O să te descurci. 

— Dacă Alaric află că vrem s-o răpim pe May, o să dau 
vina pe tine. N-o să-l las să mă ucidă pe mine, din cauza că 
tu vrei s-o faci pe corecta. 

— Sau aş putea să te ucid eu înainte să apuce Kerlan s-o 
facă. Ana îl privi. Ramson? 

— Da. 

Fata şovăi, însă apoi cuvintele dădură năvală. 

— Care este numele alchimistului? spuneai că-l ştii. 

Pentru o clipă, se aşteptă ca el să-i amintească de 
învoială, să-i spună că, pentru informaţia asta, Ana trebuia 
să dea ceva la schimb. Dar Ramson se mulţumi s-o 
privească, apoi spuse încet: 

— Piotr Teţiev. 

Ana rostogoli numele pe limbă. Piotr 7ețiev. Nu părea un 
nume diabolic. L-ar fi putut purta oricine - un savant, un 
profesor, un om întâlnit la colţul străzii. 

Piotr  Teţiev. Alchimistul palatului exista. Ana nu 
petrecuse un an întreg alergând după o amăgire. Omul era 
aproape. Răspunsul la enigma uciderii lui papa o aştepta în 
Novo Minsk. 

Repetă numele alchimistului până simţi c-o ia somnul. 
Era o incantaţie, un legământ de răzbunare. 


e 131 >» 


15 


Spre deosebire de oceanele vaste şi de tărâmurile 
stropite de ploi, din copilăria lui Ramson, Chirilia era un 
ţinut îngheţat, captiv într-o iarnă perpetuă. Pădurea 
rămânea veşnic tăcută, chiciura pudra crengile pinilor înalţi. 
Din când în când se iveau întinderi de zăpadă albă în locuri 
prin care nu mai trecuse nimeni până atunci. Răsuflarea 
călătorilor crea norişori de abur, iar frigul ascuţit îi ţinea 
toate simţurile treze, în vreme ce Ramson îndemna va/kryf 
ul să înainteze. Sus, cerul ceţos şi cenuşiu vestea că, foarte 
curând, avea să înceapă ninsoarea. 

În prima zi de călătorie, Ana şi Ramson puseseră la cale 
un plan. El îi povestise despre Ring, despre afacerile lui 
Kerlan şi despre bal - nu îi spusese tot, fireşte, ci doar atât 
cât fata trebuia să ştie - şi, în sfârşit, după ore de întrebări 
insistente şi de ciorovăială, ajunseseră la o înţelegere. 

În a doua noapte, îşi instalară tabăra într-o dacha 
abandonată, la marginea orăşelului Veţk. După ce trase 
obloanele, Ramson aprinse focul şi începu să-şi oblojească 
rănile. Vrăjitoarea se aşeză în faţa lui. Ghemuită, cu 
genunchii la piept, părea mai mică, mai vulnerabilă. 
Aproape ca o fetiţă. 

Însă Ramson ştia că Ana era orice altceva, dar nu o 
fetiţă. După lupta din ploaie, după ce-l văzuse pe 
mercenarul golit de sânge, tânărul ar fi vrut s-o întrebe 
despre Analogul ei. După anii petrecuţi alături de Kerlan, 
credea că văzuse totul pe lume, dar isprava cu mercenarul 
mort fusese cu totul altceva. Un coşmar. 

— Încă nu ţi-am mulţumit că m-ai salvat, spuse el, 
rupând tăcerea. 

Ea tresări, clipind ca şi cum s-ar fi dezmeticit dintr-un vis. 
De data asta, încordarea dispăruse de pe chipul ei. Işi 
aplecă uşor bărbia, cu un gest maiestuos. 

— Cu plăcere! 

— Eşti cel mai puternic Analog pe care l-am văzut 
vreodată, zise el. Ce soi de Analog ai? 

În ochii ei apăru o expresie precaută, iar chipul i se 
întunecă, de parcă se pregătea pentru o înfruntare. 

— Un Analog de Carne, răspunse Ana. 

O minciună isteaţă, care îl păcălise la început. Efectele 
celor două soiuri de Analogi erau foarte asemănătoare, 
aproape identice. Totuşi Analogii de carne, deşi puternici, 
erau ucenici la măcelari. Un Analog de sânge, pe de altă 
parte... Vrăjitoarea de Sânge din Salskov era, după cum 
susțineau zvonurile, singurul Analog de sânge cunoscut. 
Ramson insistă: 

— Aşa l-ai golit de sânge pe mercenarul ăla? Cu Analogul 
tău de carne? 

Fata strânse din buze, mulţumindu-se să tacă. 

— Există o poveste despre un Analog care s-a arătat la 
Salskov acum zece ani, începu Ramson. Se spune că a ucis 
opt oameni dintr-o lovitură. Lumea a porecilit-o Vrăjitoarea 
de Sânge din Salskov. De atunci, n-a mai fost văzută şi, 
pentru mult timp, nimeni n-a mai ucis aşa cum a făcut-o ea, 
golindu-şi victimele de sânge. 

Focul trosnea între cei doi. Ramson ştia că trebuia să fie 
cu băgare de seamă şi că un singur pas greşit îl putea 
azvârli în hău. Aşa că-şi alese cu atenţie cuvintele: 

— Mi-ar plăcea s-o întâlnesc pe Vrăjitoare. 

Ceva apăru în privirea ei - bănuială sau uimire. Era greu 
de desluşit, căci fata îşi feri ochii. 

— De ce? 

— Ca să înţeleg. S-o întreb de ce-a făcut-o. 

— Dar Vrăjitoarea n-a vrut să se întâmple aşa! 

Vocea ei era moale, ca un suspin. Se uita la foc, iar chipul 
îi oglindea tristeţea. 

— N-a vrut să facă rău nimănui, adăugă Ana. 

Mărturisirea aceasta complet neaşteptată atinse o parte 
din el pe care tânărul o ascunsese dincolo de legenda 
ţesută în jurul vestitului Vorbădulce. In adâncul lui, Ramson 
ştia cum te simţi când ai rănit pe cineva, dar nu mai poţi 
îndrepta lucrurile. 

lar cei pe care îi răneşti sunt deseori oameni dragi ţie. 

Ramson avea şapte ani când îl întâlnise pe Jonah Fisher, 
în prima zi a pregătirii sale militare. Îl măsurase din cap 
până-n picioare pe băiatul uscăţiv, cu păr negru, care arăta 
ca o umbră. Jonah păşea gârbovit, cu pas egal, pe holurile 
din piatră. Când profesorul lor îi strigase numele, fetele şi 
băieţii chicotiseră. Fisher! nu era un nume de familie real, ci 
unul dat băieţilor bregonieni din orfelinatele Portului de 
Safir. 

Un nume umilitor! 

Insuşi Ramson fusese la un pas de a se alege cu acest 
nume, din cauză că - din câte înţelesese - părinţii lui nu 
erau căsătoriţi. Dar, deşi unii copii cu acelaşi statut ca al lui 
se făceau nevăzuţi, tatăl lui Ramson, amiralul Roran 
Farrald, al doilea cel mai puternic om din Regatul Bregonia, 
insistase să-l ia pe băiat din orăşelul Elmford, unde locuia 
mama lui, şi să-l înscrie la Fortul Albastru, şcoala militară 
de elită din Bregonia. Acolo studiau numai copiii foarte 
înzestrați - printre ei, şi Analogi -, iar Ramson interpretase 
alegerea tatălui său drept o dovadă de încredere în 
capacitatea lui. Jurase să nu-şi dezamăgească niciodată 
tatăl, un bărbat la fel de distant şi de rece precum luna pe 
cerul nopţii. 

Insă copiii sunt făpturi foarte isteţe, iar loviturile sub 
centură pe care Ramson le primise în cea mai mare parte a 
vieţii lui nu-l lăsaseră indiferent. Acelaşi lucru putea fi spus 
despre şoaptele care-i aminteau mereu că era un bastard, 
un copil din flori. 

Batjocurile colegilor săi îi stârniseră teama, aşa că 
hotărâse să li se alăture. Zeflemelele lui la adresa nou- 
venitului erau cele mai muşcătoare, iar vocea lui - cea mai 
răsunătoare. 

Jonah Fisher tăcea. Privise în jur cu o expresie plictisită, 
ca şi cum şi-ar fi dorit să fie în altă parte. 

— N-aveţi nimic mai bun de făcut? îi întrebase. 

Copiii izbucniseră în râs. Ramson auzise accentul lui 
Jonah Fisher în pieţele de peşte şi în cele mai sărace 
cartiere ale Portului de Safir. Ramson crescuse la oraş, iar 

tatăl lui îi tocmise meditatori încă de când băiatul avea 
cinci ani. Se mânadrea cu propria isteţime şi cu faptul că era 
primul care răspundea la întrebările profesorilor. 

În coridor răsunase un trosnet. Apoi se lăsase o linişte 
deplină. 

Jonah Fisher înhăţase o floretă de antrenament din sala 
de instrucţie. Băiatul se uita la noii lui colegi cu aceeaşi 
expresie plictisită. 

— Aţi face bine să lăsaţi pălăvrăgeala şi să treceţi la 
treabă. Tonul lui era calm, dar în cuvintele acestea 
răsunase o ameninţare. Hai, arătaţi că ştiţi să vă bateţi! îi 
îndemnase el pe copii. 

Ramson privise în jur. Instructorul de scrimă plecase. 
Niciun adult nu mai era prin apropiere. Doar douăzeci de 
copii care, într-o bună zi, aveau să devină marinarii de elită 
ai Bregoniei şi să lupte pe navele tatălui său. 

Copil din flori. 

Voia să le arate că el nu era nici vreun Fisher, nici un 
bastard, nici un copil lepădat de propriul tată. Era fiul 
amiralului Roran Farrald. 

Şi avea s-o dovedească. 

Ramson păşise în faţă. Simţise ochii colegilor aţintiţi 
asupra lui. Atenţia de care se bucura în clipa aceea îl 
aţâţase, îi stârnise curajul. 

— O să-ţi arăt de ce suntem în stare noi, cei din Fortul 
Albastru, declarase Ramson, apoi înhăţase o floretă. 

Era mai grea decât se aşteptase. Lemnul negeluit îi 
înţepa palma. 

Fisher îşi pironise ochii asupra lui Ramson şi ridicase 
floreta. O mânuia cu dibăcie. 

Ramson îi imitase gestul. Floreta lui se mişca stângace. 
Inima îi bătea puternic în piept. Curajul lui se evaporase la 
fel de repede cum dispărea o băltoacă, în zilele toride de 
vară ale Bregoniei. 

Jonah Fisher se avântase. Părea o pasăre - un corb 
negru, zbârlit şi neîngrijit, dar surprinzător de rapid. 

Floreta îl lovise, iar Ramson păşise înapoi, strângând din 
dinţi când simţise împunsătura în piept. Lovise şi el, dar 

Fisher evitase cu uşurinţă lovitura, făcând o piruetă. 

A doua lovitură - peste coapsele lui Ramson - îi smulsese 
un țipăt. A treia îi înmuiase genunchii, iar lupta se 
terminase cât ai clipi. Rămăsese întins pe spate, pe 
podeaua din piatră. Jonah Fisher îl privea de sus. Ramson 
gâfâia. Simţea gustul sărat al lacrimilor. 

Urmase una dintre cele mai mari surprize din viaţa lui. 

Fisher îi întinsese mâna. 

Pe faţa lui palidă şi uscăţivă nu se citea nicio urmă de 
aroganță. Trăsăturile sale exprimau aceeaşi plictiseală de 
mai înainte, ca şi cum nimic nu îl interesa. 

Ramson făcuse singurul lucru care i se păruse acceptabil. 
Plesnise mâna întinsă. 

— N-am nevoie de ajutorul tău, mârâise el, căznindu-se 
să se ridice. Nu suntem prieteni şi n-o să fim prieteni 
niciodată. 

În vreme ce şchiopăta spre colegii săi uimiţi, lăsându-l pe 
Fisher în urmă, Ramson zărise o siluetă în prag. Atenţia îi 
fusese atrasă de strălucirea pielii bronzate, de părul 
castaniu-roşcat, de tunica bleumarin, cu fireturi, şi de spada 
care-i atârna la brâu. 

Apoi, Roran Farrald - căci el apăruse în prag - se răsucise 
pe călcâie şi plecase. 

Obrajii lui Ramson se înroşiseră de ruşine şi dezamăgire. 
Îi aruncase o ultimă privire lui Fisher. Rămas singur, în 
celălalt capăt al holului, Ramson îşi jurase că-l va înfrânge 
pe Jonah. 

însă o barcă, o furtună şi o voce îi schimbaseră 
atitudinea. 

Bregonienii aveau cea mai bună flotă din lume. Mai 
presus de toate, erau marinari. Şi fiecare copil bregonian 
care se pregătea pentru Marină îşi petrecea jumătate din 
timp pe mări. 

Totul se petrecuse în timpul unui exerciţiu de noapte, în 
al doilea an de şcoală. Cerul era lipsit de lună, iar apele 
negre şi reci se unduiau în bătaia vântului. 

Furtuna îi lovise la primele ore ale dimineţii. Vântul vuia. 
Valurile erau mai înalte decât casele, azvârlind de colo colo 

micul bric cu cei zece elevi bregonieni, ca pe o frunză în 
vânt. Chiar şi după mulţi ani, Ramson se trezea îngrozit, în 
toiul nopţii, cu senzaţia că încă se afla pe puntea bricului. În 
acele clipe, simţea gustul groazei. 

Ramson era căpitanul bricului. Se ţinea strâns de 
parâme. Brusc, un val ivit din smoala nopţii îl lovise în plin. 
Îşi amintea că se prăbuşise. În jur, totul era o învălmăşeală 
de catarge, pânze şi lemn. Căzuse în apă. 

În primele momente, fusese cuprins de o dezorientare 
înspăimântătoare, oarbă. Se zbătuse, neştiind dacă se 
scufunda ori se îndrepta spre suprafaţă. Poate că, de fapt, 
era la mila valurilor. În plămâni aproape că nu-i mai 
rămăsese pic de aer. Presiunea din pieptul lui creştea, 
membrele începuseră să-i ardă. Ramson înălţase o rugă 
către zei. 

Deodată, un braţ îl cuprinsese pe după mijloc şi îl săltase 
din adâncuri. Crezuse că avea să moară, dar apoi răzbise la 
suprafaţa apei, în vânt şi în ploaie. 

— Înoată! rostise la urechea lui o voce calmă. 

Tuşind şi scuipând, se răsucise şi văzuse că lângă el, 
trăgându-l prin valurile învolburate, era orfanul. Pe chipul 
uscăţiv al lui Jonah Ramson văzuse, pentru prima oară în 
viaţa, adevăratul curaj. 

— Înoată! repetase băiatul. Dacă nu, murim amândoi. 

Ramson înotase. 

Furia oceanului îi smucea de colo colo, jucându-se cu 
vieţile lor neînsemnate. Dar Ramson se ţinea aproape de 
Jonah Fisher şi înota, dând greoi din picioare, abia punând 
câte o mână istovită în faţa celeilalte. Frigul îi amorţea, 
storcându-i de vlagă. 

Ritmul valurilor îi năucea. Probabil că Ramson închisese 
ochii şi adormise înotând. Deodată, auzise strigăte 
deasupra lui şi plescăitul apei. Cineva îi legase o frânghie 
de mijloc şi îl săltase pe o punte, epuizat şi ud leoarcă. 

Lemnul punţii i se păruse a fi însuşi paradisul. In ciuda 
tangajului, strigătelor şi tropăiturilor, ar fi putut adormi pe 
loc. 

Ramson îşi săltase capul. Vederea îi era înceţoşată. 


e 137 + 


— Fisher... spusese el, cu voce spartă. 

Faţa celuilalt se ivise din întuneric, albă pe fundalul negru 
al nopţii. Buzele vinete ale băiatului tremurau. 

— Fisher, de ce m-ai salvat? 

Băiatul ridicase din umeri. 

— Pentru că am putut s-o fac. 

Pe jumătate îngheţat, cu gândurile învălmăşite, Ramson 
simţise cum ruşinea îi îmbujora obrajii şi vina îl apăsa. Il 
tratase urât pe Jonah Fisher, şi totuşi acesta îi salvase viaţa. 

— Mulţumesc! 

Ramson rostise cuvântul atât de încet, iar furtuna era 
atât de zgomotoasă, încât nu credea că fusese auzit. 

Deşi fusese în primejdie de moarte, Fisher păruse 
plictisit. Dar apoi făcuse ceva surprinzător. 

Jonah Fisher zâmbise. Un zâmbet tulburător, ciudat, mai 
mult o grimasă, în contrast cu faţa lui ascuţită şi cu ochii 
întunecaţi. 

— Spune-mi Jonah! 

Din ziua aceea, Jonah devenise pentru Ramson fratele pe 
care nu ştiuse că şi-l dorea. Orfanul părea să ştie foarte 
multe, de la politica bregoniană până la tunelurile secrete 
din Fortul Albastru şi cele mai bune metode de a copia la 
lucrările de control. Se concentra la alte lucruri - lucruri de 
care copiii obişnuiţi, care învățau în Fortul Albastru, nu erau 
interesaţi. Jonah era fascinat de politica adulţilor, de 
strategia de război a Bregoniei, de încărcătura vaselor 
sosite recent din regatele Insulelor Aseatice, de noile legi 
chiriliene privind contractele de muncă ale Analogilor. Se 
furişa adesea în oraş, iar când se întorcea, era cu mintea 
aiurea zile întregi. 

— Ar trebui să te străduieşti mai mult la şcoală, îl 
mustrase Ramson. Cum să ajungi departe, dacă nu-ți duci 
la bun sfârşit sarcinile? Fetelor le plac recruţii isteţi şi 
puternici. Zâmbind, Ramson adăugase: Recruţii ca mine. 

— Fetele mă plac pentru că sunt chipeş, răspunsese 
Jonah. 

Ramson izbucnise în râs. 

— Chipeş? Arăţi ca o cioară jumulită, Jonah Fisher! 

— lar tu, ca un peşte cu maţele pe-afară. Ai o faţă de 
nătâng! glumise Jonah. Apoi, din nou serios, se gândise la 
întrebarea lui Ramson. Nu văd rostul studierii unor lucruri 
învechite, când la uşa noastră se petrec adevărate tragedii. 

— Ce fel de tragedii? 

— Oamenii suferă de foame, iar noi avem mâncare din 
belşug. Oamenii mor din cauza bolilor, iar noi avem 
depozite întregi de leacuri. 

— Noi suntem importanţi, spusese Ramson. Ne-au ales să 
fim viitorii lideri ai Bregon... 

— Nu fi naiv, Ramson! Şi eu m-am numărat printre 
oamenii aceia înfometați. Nu există nicio diferenţă între noi 
şi ei. 

— Păi... ÎI tulburase gândul că viaţa pe care o ducea, cu 
programul strict de cursuri şi instrucţie, precum şi viitorul 
său de comandant de navă ar putea afecta pe cineva 
apropiat. Atunci când vom ajunge sus, când vom fi amirali, 
vom putea schimba toate astea. De-aia trebuie să-ţi 
îndeplineşti sarcinile, pricepi? Altfel, nu vei reuşi niciodată. 

Nu crezuse că vorbele lui aveau să-l impresioneze pe 
Jonah, dar aşa a fost. În anul acela, Jonah se preocupase 
intens de studiile sale. Şi, fireşte, era enervant de priceput 
la orice făcea, fără să se străduiască. 

Ramson era mândru că se dovedise un vorbitor mai bun 
decât Jonah - de fapt, era cel mai iscusit orator dintre 
recruţii Academiei Navale Bregoniene. 

— Ce rost are să fii bun la toate, dacă nu te poţi lăuda cu 
asta în faţa tuturor? îl tachinase odată pe Jonah, în al 
patrulea an de scoală. 

Jonah îl privise fix în timp ce mesteca încet cine ştie ce 
resturi şterpelite de la bucătărie. Era la fel de subţiratic ca 
în ziua în care se întâlniseră şi, oricât mânca, nu se îngrăşa. 

— La ce bun? Ramson cel lute de Limbă, după ce termini 
de trăncănit, o să-ţi trag un şut în fund. 

Şi aşa îi închisese lui Ramson gura. 

Mâna lui Jonah desena alene cercuri prin apă. Barca 
pescărească pe care se aflau stârnea unde, iar ei savurau 
soarele de vară, care făcea totul să scânteieze. Valurile 

oftau, aerul era înmiresmat, Ramson avea stomacul plin şi 
amândoi miroseau a sudoare, a sare şi a lemn ud. 

— Ascultă! spusese Jonah. Băiatul avea obiceiul de a fi 
brutal de sincer, iar Ramson era primul care trebuia să 
suporte sinceritatea prietenului său. Ştiu că te porţi aşa 
fiindcă vrei să compensezi ceva. 

— Să compensez? Credeam că eu sunt cel care foloseşte 
vorbe mari, Fisher. 

— Faci toate astea pentru tatăl tău, adăugase Jonah, 
întorcând către Ramson ochii lui negri, scormonitori, ca de 
corb. 

Jonah păstrase accentul oamenilor de rând. Nu făcuse 
eforturi să se descotorosească de el. Lui Ramson acest 
lucru i se părea admirabil. 

— Nu-i adevărat, negase Ramson. 

— Ba da. Acum are o fiică, dar tu tot mai crezi că vei 
deveni amiral, la fel ca el. 

Ramson se crispase când Jonah îi amintise de sora lui 
vitregă. Zvonurile susțineau că aceasta împlinise vârsta 
potrivită pentru a începe, în cel mult un an, instrucţia la 
Fortul Albastru, iar el avea să o cunoască, în sfârşit. 

Şi totuşi Ramson se îndoia că aşa ceva avea să se 
întâmple. 

— Toţi au o şansă să devină amirali, declarase el, fără să 
stea pe gânduri. Chiar şi tu. 

Mâna lui Jonah îşi oprise mişcarea, cercurile dispăruseră, 
iar Ramson înlemnise. Ar fi vrut să-şi poată înghiţi 
cuvintele. Valurile parcă încremeniseră. Deodată, simţea că 
lemnul punţii îi pârjolea mâinile. 

— Adevărul este că, probabil, n-o să devin amiral, 
spusese Jonah. Ramson îl privise uimit. Jonah continuase: 
Lumea se împarte în două, Ramson: cei puternici şi pionii. 
De orfanii ca mine, fără avere şi fără nume, nu se alege 
nimic, niciodată. Puterea înmulţeşte puterea şi, fără ea, 
puţini îşi pot croi drum către vârf. 

Valurile vuiau în urechile lui Ramson şi stropi săraţi îi 
înţepau obrajii. 

— Nu-i adevărat, îngăimase el, într-un târziu. La Fortul 

Albastru, şeful de promoţie devine amiral. Cu toţii avem 
şansa asta. 

— Aşa spun ei. În câţiva ani, o să-ţi dai seama care este 
adevărul. Jonah ridicase din umeri. E-n regulă. Eu m-am 
împăcat cu ideea. Ţine minte: să nu faci nimic pentru 
altcineva, ci numai pentru tine. Şi cu atât mai puţin pentru 
un om căruia nu-i pasă de tine. 

Ramson simţise un nod în gât. Cuvintele lui Jonah i se 
învârteau prin minte, contestând singurul scop căruia i se 
dedicase cu fiecare oră petrecută în Fortul Albastru. El se 
perfecționa. Voia să ajungă cel mai bun dintre cei mai buni. 

Voia să devină amiral. 

Din senin, Jonah îi aruncase ceva. 

Ramson prinsese din zbor obiectul. Era puţin mai mare 
decât palma lui. 

O busolă. 

— Mi s-a spus că doar atât aveam când am fost adus la 
orfelinat, explicase Jonah. M-am tot gândit la busola asta 
ani de-a rândul. Ramson, poţi face orice în viaţă, dar, dacă 
o faci de dragul altcuiva, nu are rost. Gândeşte-te la ce vrei 
tu să faci. Trăieşte pentru tine. Poţi fi cea mai puternică 
navă de luptă din lume, dar nu poţi naviga fără busolă. 
Jonah îi întorsese spatele şi închisese ochii, lăsându-se 
scăldat de razele soarelui. Pe buzele lui flutura o urmă de 
zâmbet. Băiatul îşi cufundase din nou mâna în ocean, 
rotind-o. Păstreaz-o şi ţine minte: inima ta este busola ta, 
Ramson cel lute de Limbă. 

Busola era veche şi ruginită, cu muchii înnegrite de timp 
şi de nenumărate atingeri. Sticla se îngălbenise şi bucăţica 
de hârtie dinăuntrul ei era pătată. Cu toate acestea, încă 
funcţiona. Ramson o ţinea în buzunar. O atingea ca să-i 
poarte noroc sau doar pentru a-şi aminti că îl avea pe Jonah 
şi că totul va fi bine. 

Busola îl însoţise până la moartea prietenului său, un an 
mai târziu. Ramson îşi amintea că azvârlise obiectul în 
perete. Când îl ridicase, acul busolei se rotea neîncetat, ca 
o cârmă ruptă, tot mai repede. La fel îl lăsase pe Ramson 
moartea lui Jonah: mereu pierdut, fără direcţie, rotindu-se 

incontrolabil. % 

Ramson clipi, iar urmele amintirilor sale dispărură. Se 
afla în mica dacha. Focul se stingea încet. Fata-Analog - 
Ana - stătea ghemuită lângă perete, în faţa lui. Ochii ei îl 
priveau pe deasupra jarului care pâlpâia. În jurul lor dansau 
fantome de umbre şi lumină. Bănuia că nu era singurul 
bântuit de fantome în seara asta. 

— l-aş spune Vrăjitoarei de Sânge că o înţeleg, zise 
Ramson. Nici eu n-am vrut să fac rău nimănui. 

Era un adevăr rostit doar pe jumătate. După moartea lui 
Jonah, Ramson îşi propusese să nu mai scoată niciodată tot 
adevărul la lumină. li rănise pe toţi cei care i se puseseră în 
cale. Chiar şi pe cei care nu i se împotriviseră. 

Dar acum, când Ana îl privea cu ochi mari, plini de 
curiozitate, Ramson şovăia. 

— Ce doreşti? 

— Să-mi îndrept greşelile. Tu ce doreşti? 

— Ți-am mai spus. Răzbunare. 

În ultimii şapte ani, răzbunarea fusese mottoul lui, chiar 
şi după ce focul mocnit al furiei sale se răcise. Răzbunare 
pentru ceea ce făcuse tatăl lui, pentru toate slăbiciunile şi 
viciile lumii corupte în care trăia. 

Răzbunare pentru propriile slăbiciuni, din cauza cărora 
Jonah Fisher plătise cu viaţa. 

Când Ramson îşi apropie palmele de focul ce trăgea să 
moară, parcă zări conturul fantomatic al busolei. În urechi îi 
răsunau cuvintele lui Jonah. - Poti face orice în viață, dar, 
dacă o faci de dragul altcuiva, nu are rost. Gândeşte-te la 
ce vrei tu să faci. Trăieşte pentru tine. 

Ramson mai că se aştepta să-l vadă pe Jonah rezemat de 
perete, lângă el, privindu-l cu ochii lui negri, pe jumătate 
închişi. 

Ramson strânse pumnii. Fantomele dispărură. Doar 
vrăjitoarea rămăsese cu el. Îşi sprijinea capul de perete, 
somnoroasă. 

Ce pradă uşoară! Ar fi putut să-i câştige simpatia, s-o 
facă să aibă încredere în el, ca apoi s-o folosească. 

Aşa, i-ar fi fost mai uşor să i-o predea lui Alaric Kerlan pe 
vestita Vrăjitoare de Sânge din Salskov. O învoială bună, 
cea mai bună din viaţa lui, în schimbul unui alt început. 

Dar în vreme ce Ramson stătea întins pe podeaua tare, 
cu un braţ sub cap, în chip de pernă, se întrebă de ce un 
lucru aşa de uşor devenise, dintr-odată, atât de greu de 
săvârşit. 


e 143 œ» 


16 


După cinci zile, ajunseră în Novo Minsk, un oraş imens, 
din nordul imperiului. Un oraş al extremelor, unde case din 
marmură albă şi cu acoperişuri aurite, luxoase, se înălţau 
deasupra aleilor întunecate, în care stăruiau miasmele 
canalelor. Pe străzile pavate se lăfăiau vitrine ce etalau 
mătase kechyană opulentă, bijuterii din aur, incrustate cu 
pietre preţioase de toate culorile şi mărimile, statuete 
scânteietoare. Străzile erau împânzite de nobili cu pelerine 
de blană, cu burţi proeminente şi cu pungi pline de bani, la 
doar câţiva paşi de alei întunecate, unde se ghemuiau 
cerşetori în zdrenţe. 

Ana se ţinea aproape de Ramson. Era o după-amiază 
târzie. Soarele apunea în spatele caselor de marmură. Cele 
cinci zile de călătorie o epuizaseră, aşa că era mai mult 
decât bucuroasă să se întindă pe patul rece din camera 
închiriată într-unul dintre sutele de hanuri răspândite în tot 
oraşul. 

Cu o parte dintre monedele pe care Ana le luase de la 
cârciumar, Ramson cumpără haine noi pentru amândoi. 
După o masă scurtă, alcătuită din friptură şi piroşti cu 
ceapă, Ana se spălă şi îmbrăcă straiele noi. În seara asta, 
destinaţia lor era Ringul. 

Şifonul şi mătasea alunecau pe pielea ei. Ana tresări 
când se privi în oglinda din odaie. Hainele erau scumpe şi 
mai frumoase decât orice purtase în ultimul an. Ramson 
spusese că doar cei înstăriți îşi puteau permite o distracţie 
atât de extravagantă. Ca să participe la evenimentele din 
Ring, trebuiau să arate şi să se poarte ca nişte oameni 
avuti. 

Rochia îşi îndeplinea menirea. Lungă până în pământ şi 
neagră ca smoala, se mula pe trupul ei precum mângâierea 
răcoroasă a apei. Spatele îi era descoperit până la talie. 
Ana se bucura că Ramson îi cumpărase o mantie din blană. 
Cu toate acestea, fără gluga ei, se simţea aproape 
dezbrăcată. 

Ana îşi împleti părul, răsucindu-l într-un coc. Încerca să 
imite coafura cu care o obişnuiseră cameristele de la palat. 
Işi dădu cu puţin ruj pe buze, îşi pudră obrajii şi îşi 
încondeie ochii cu negru. Trecuse mult de când se privise 
într-o oglindă, iar schimbarea hainelor îi părea un joc 
ciudat, precum imitarea unui trecut pe care era posibil să-l 
fi pierdut definitiv. Pielea i se înăsprise. Căpătase mici 
cicatrice de la atâtea căzături, de la crengile care o 
zgâriaseră. 

Păşi în spate. Din oglindă o privea o stafie, o imagine 
palidă a Prințesei  moştenitoare Anastasia Katerina 
Mihailova. 

O întrista gândul oportunităţilor pe care le-ar fi avut în 
viaţă, gândul a ceea ce ar fi putut deveni, dacă tatăl ei nu 
ar fi fost ucis. g 

Ana îşi alungă tristeţea. Işi puse o pereche de mănuşi 
noi, din catifea. Răsuflă adânc. Işi ridică bărbia. 

In uşă răsunară trei bătăi. 

Ana abia dacă-l recunoscu pe tânărul care stătea în prag. 
Ramson era proaspăt bărbierit, cu părul curat şi pieptănat 
pe spate. Tunica neagră se mula pe silueta zveltă a 
tânărului. Imbrăcat astfel şi zâmbind cu aroganță, putea 
trece drept un fiu de nobil sau un duce tânăr şi înfumurat, 
care plănuia să petreacă o noapte de pomină în Novo 
Minsk. 

Se priviră o secundă, iar Ana se întrebă dacă Ramson 
găsea, la rându-i, că şi înfăţişarea ei în straie scumpe era 
ciudată. Se îmbujoră şi îi întoarse spatele. Încercă să 
găsească ceva de spus. Dar nu trebuia să facă greşeala de 
a crede că, odată cu hainele, şarlatanul îşi schimbase şi 
năravul. Era la fel de primejdios precum un lup deghizat în 
oaie. O clipă de neatenţie, şi i-ar fi prins grumazul între 
fălci. 

— Eşti destul de curăţel, pentru un infractor. 

— Drăguţă, ai face bine să-ţi aminteşti că infractorii se 
îmbracă cel mai bine. Ramson făcu un pas şi aruncă pe pat 
câteva hârtii. Documente, explică el. Să le ai la tine tot 
timpul! 

Ana aruncă o privire. 

— „Elga Sokov, Analog de apă”? se miră ea. 

Dar, spre lauda lui, documentul părea autentic, purta 
parafă şi o semnătură. 

— După ce s-a întâmplat în Kirov, ar fi bine să ai hârtiile 
astea, pentru orice eventualitate, spuse el, arătând apoi 
spre al doilea pachet. Am cumpărat şi măşti. A devenit o 
tradiţie ca spectatorii să le poarte, atunci când se duc la 
Ring. 

Ana strecură documentele în faldurile pelerinei şi alese o 
mască. O studie în lumina lumânării. Paietele o făceau să 
strălucească, iar despicăturile pentru ochi erau împodobite 
cu aur fals. Buzele pictate cu auriu schiţau un zâmbet crud, 
batjocoritor. 

Ramson îşi luă şi el masca. Pe chipul lui apăru o expresie 
gânditoare. 

— Unii cred că faptele lor sunt scuzabile dacă îşi ascund 
faţa, comentă el. 

— Nu-ţi poţi ascunde păcatele de zeități. 

Ana credea cu tărie acest lucru. 

— Corect. Ramson îşi potrivi masca pe faţă, cu dibăcie. 
Dar în lumea asta, viaţa e o mascaradă. Toţi poartă măşti. 

Poate că e adevărat, gândi Ana. 

Ramson se întoarse spre ea, gata de plecare. Masca lui 
neagră, acoperită cu cristale false, sclipea. 

— Ai ieşit vreodată noaptea în Novo Minsk, Ana? 

Ceva din vocea tânărului o neliniştea. Simţea că pericolul 
pândea, dincolo de tonul lui calm. 

— Nu. 

— Atunci, să nu te îndepărtezi de mine. 


Străzile din Novo Minsk se transformaseră. Duse erau 
aranjamentele rafinate din vitrine, tarabele cu fructe şi 
legume, caleştile aurite şi va/kryfii albi ca laptele. Duse 
erau familiile care se plimbau. Dispăruseră neguţătorii cu 
inele scumpe, care alergau după treburi. Era ca şi cum 
oraşul îşi pusese şi el o mască, înlocuind faţada nevinovată, 
din timpul zilei, cu un spectacol nocturn, întunecat şi 

periculos. 

Străzile erau luminate de torţe care aruncau umbre 
pâlpâitoare peste grupurile de gură-cască şi de cheflii. 
Micile localuri şi hanurile ticsite musteau de viaţă, răsunând 
de cântece obscene şi de hohote. Mirosul de fum şi de 
băutură plutea în aer. 

Ana păşea foarte aproape de Ramson, strângându-şi 
pelerina de blană la piept. Inlocuise sacul cu o poşetă 
elegantă, unde înghesuise toate desenele ei. Erau singura 
amintire a vechii sale vieţi. Se temea că, dacă le pierdea, 
şi-ar fi pierdut trecutul. 

Era recunoscătoare că îşi puseseră măştile înainte de a 
ieşi din han. Femei cu măşti ciudate şi cu rochii ţipătoare 
treceau primejdios de aproape de ea şi de Ramson, 
zâmbindu-le şi murmurând. Bărbaţi cu chipuri pământii, la 
ale căror brâuri luceau pumnale, îşi dezveleau dinţii de aur 
şi fluturau mâinile spre Ana, în semn de salut. 

Parcă păşise într-o lume ascunsă, fantastică, total diferită 
de Chirilia pe care o ştia ea. 

Ramson se trase mai aproape de ea şi-i şopti la ureche, 
cu voce răguşită: 

— Ringul este un loc unde Analogii sunt siliţi să se dea în 
spectacol. Dar, ca multe alte lucruri pe lumea asta, Ringul 
nu e ceea ce pare. În camerele din spatele Ringului, 
samsarii de Analogi se tocmesc pentru contracte de 
angajare. 

Pe măsură ce se strecurau prin mulţimea zgomotoasă, 
către un loc care n-ar fi trebuit să existe, Ana se tulbura tot 
mai mult. A 

Cum de totul se dusese de râpă în imperiul ei? Işi 
amintea că, în ultimii ani ai vieţii, tatăl ei devenise slăbit şi 
bolnăvicios. Judecata şi memoria lui se împuţinaseră din 
pricina acceselor cumplite de furie, aducătoare de febră, iar 
momentele lui de luciditate se răriseră. 

O altă amintire o copleşi: papa întorcându-i spatele, când 
Ana îl implorase să nu-i îngăduie lui Sadov s-o ia din nou cu 
el. Vom lua măsuri să te înzadrăvenim, îi făgăduise papa. E 
spre binele tău. 

Mâna lui Ramson îi atinse umărul, iar ea _ tresări. 
Amintirile se  împrăştiară. Ajunseseră pe o stradă 
aglomerată. Oamenii treceau pe lângă ei, împingând-o. Cei 
care se îmbătaseră se împleticeau şi vorbeau zgomotos. 

Aveau în faţă cea mai iluminată clădire de pe stradă. 
Arăta ca o catedrală chiriliană: cupolele se prelungeau în 
spirale ascuţite, ce se profilau ameninţător pe cerul nopţii. 
Dar în loc de ziduri din marmură albă şi de ferestre ale 
căror vitralii înfăţişau zeități, exteriorul clădirii era din 
cărămizi maronii, ieftine, iar ferestrele fuseseră pictate cu 
siluete de femei prinse într-un dans grotesc - o replică 
ridicolă a unei clădiri venerate şi sfinte. 

In vreme ce Ana se uita cu dezgust la clădirea din faţa 
lor, Ramson privea taverna, neclintit. Mascat şi înveşmântat 
cu straiele noi, tânărul îi părea Anei un străin, nu şarlatanul 
care-i era partener de o săptămână. 

Se întoarse spre ea. Ochii lui căprui şi ageri îi căutară pe 
ai ei. Când îi vorbi, în vocea lui nu era pic de veselie. 

— Bine-ai venit în Ring! Să nu te îndepărtezi de mine! 

Intrară amândoi pe uşile din lemn de mahon. După ce 
ochii i se obişnuiră cu întunericul, fata începu să distingă 
siluete de femei tolănite pe sofale mici sau aplecate peste 
tejghele, murmurând la urechile clienţilor. Lumânările 
pâlpâiau în suporturi purpurii, scăldând taverna într-o 
lumină seducătoare. 

Oare toate fetele de aici erau Analogi? Câte dintre ele 
fuseseră momite din tărâmuri străine, cu promisiunea unei 
vieţi mai bune, dar pe urmă fuseseră silite să rămână în 
acest loc dezgustător? 

Ramson se strecură printr-un labirint de arcade. În cele 
din urmă, ajunseră într-un hol, unde îi întâmpinară alte uşi 
din mahon. Două tinere stăteau pe o canapea roşie, ambele 
purtând măşti negre, care evocau capete de feline. Privirile 
lor se îndreptară spre Ramson. 

Surâzând, o tânără se ridică şi se apropie de ei cu pas 
legănat. Ana băgă de seamă că îşi pictase mustăţi pe 
obraji, iar la spate îşi potrivise o coadă falsă. 

— Domnul meu, dacă eşti în căutarea unui spectacol, îţi 


e 148 œ» 


pot oferi eu unul. 

Vocea ei era ispititoare. Fata mângâie umărul lui 
Ramson. 

— Regret că trebuie să refuz, spuse Ramson. Spectacolul 
pe care-l caut eu în seara asta se află în spatele acestor uşi. 

— Hm... murmură curtezana. Atunci, să o lăsăm pe altă 
noapte. Poţi intra. 

Ana răsuflă uşurată. Făcu un pas în faţă, nerăbdătoare să 
părăsească încăperea sinistră. 

— Stai! 

Vorbise tânăra de pe canapea. Vocea ei era ascuţită, iar 
privirea ei, tăioasă ca un pumnal, o pironea pe Ana. Se 
ridică de pe canapea. 

Cu teamă crescândă, Ana o privi. Simţea că Ramson se 
încordase. Cu coada ochiului, o zări pe prima curtezană 
păşind în spate. 

— Cu ce treburi ai venit pe-aici? o descusu ea pe Ana. 

Se opri la câţiva paşi de ea. Privirea ei o ţintuia ca pe un 
fluture în insectar. Ana se gândi iute la toate răspunsurile 
posibile. 

Oare femeia îi întinsese o capcană? Exista un răspuns 
corect - un cod - pe care trebuia să-l dea şi despre care 
Ramson uitase să-i spună? 

Când prima femeie se retrase puţin şi ridică împăciuitor 
braţele, Ana simţi cum frica i se strecura în oase. Două 
lame de oţel apărură ca din pământ, plutind deasupra 
umerilor fetei, pregătite să lovească. Un Analog, îşi zise 
Ana. Îşi invocă propriul Analog. 

Cealaltă femeie mârâi, iar Ana simţi o presiune ciudată şi 
rece asupra Analogului ei. Era o senzaţie cunoscută, dar nu 
la fel de puternică precum cea pe care i-o stârnise yaeger 
ul, la Târgul de larnă din Kirov. Ana îşi înăbuşi un icnet. 
Femeia era un yaeger. 

Fuseseră descoperiţi! 

Se agăţă instinctiv de Analogul ei, pregătindu-se de 
înfruntare. 

Insă apoi Ramson vorbi: 

— Ce nesăbuinţă din partea mea! Într-o secundă, ajunse 

lângă Ana. Braţul lui îi cuprinse talia şi o trase spre el. Fata 
e a mea. 

Ana încercă să se desprindă de el, dar Ramson o strânse 
uşor. Era un avertisment, un semnal. Lasă-mă pe mine să 
mă ocup. Ana rămase nemişcată. 

— Arată-mi contractul, mârâi yaegerul. 

Presiunea asupra Analogului Anei nu slăbea. 

Contractul, gândi Ana, înghițind în sec şi străduindu-se 
să-şi potolească bătăile inimii. Fireşte. Ramson îi dăduse 
hârtiile la hotel şi-i spusese să le ţină mereu la ea. 

Cu degete tremurătoare, le scoase şi i le întinse yaeger 
ului. 

— Hmmm... mormăi femeia, cu o faţă acră. Aruncă o 
privire grăbită peste hârtii, apoi ridică din umeri şi le aruncă 
pe podea. Nu! 

— Nu? repetă Ramson. 

Ana se înfurie văzând nepăsarea yaegerului, felul în care 
azvârlise hârtiile pe jos. Viaţa Analogilor depindea de 
asemenea documente. 

— De ce nu? întrebă ea. Ti-am arătat hârtiile! 

— Hârtiile tale sunt necesare ca să-ţi dovedească 
statutul. Ochii yaegerului scânteiară. Dar nu suntem 
obligaţi să te lăsăm să intri, vrăjitoareo. 

Insulta o lovi mai tare ca niciodată, căci venea din partea 
cuiva care ar fi trebuit să fie de partea ei. De ce? voia să 
întrebe Ana. De ce faci asta? 

Însă întrebarea nu avea rost; Ana ştia de ce: din acelaşi 
motiv pentru care yaegerul de la Vintr'maktul din Kirov o 
înfruntase. Dacă nu sunt vânătorul, devin vânatul. 

Ramson îi puse femeii o întrebare: 

— Ai căderea să iei astfel de hotărâri? 

Aroganţa şi nemulțumirea dispăruseră din tonul 
tânărului, lăsând locul unui calm ameninţător. 

Yaeger-ul ridică sfidător bărbia. 

— Da! 

— Ai face bine să-ţi cunoşti lungul nasului. 

Ramson se desprinse de Ana şi se îndreptă spre cele 
două femei, cu pas sprinten şi sigur. Stătea cu spatele spre 

Ana. Ceea ce văzură cele două le făcu să caşte ochii cât 
roata carului. Teama răsări pe chipurile lor. 

— Vă rog, domnule, şopti femeia cu mască. N-am vrut... 
Nu ştiam... 

Ana tresări auzind tonul tăios al lui Ramson. 

— Destul! Deschideţi uşa în clipa asta! 

— Da, domnule! încuviinţă prima curtezană, în vreme ce 
tovarăşa sa o privea îngrozită pe Ana. Mulţumesc pentru 
mărinimia dumneavoastră, domnule. 

Femeia ridică o mână, iar încuietorile uşilor din lemn de 
mahon se desfăcură cu zgomot. Apoi se deschiseră, dând la 
iveală o scară în spirală, luminată de torţe. 

Ramson întinse un braţ. Umbra din spatele lui se lungi. 

— Vino, o îndemnă pe Ana. 

Fata se grăbi să strângă hârtiile împrăştiate pe podea. Se 
simţea încordată sub privirile celor două curtezane. Apoi 
Ramson îi cuprinse iarăşi talia. Intrară împreună. Uşile se 
închiseră în spatele lor, lăsându-i în întuneric. 

Braţul lui nu îi părăsi mijlocul, ca şi cum ar fi uitat de fată. 
Ana se lipi de el. Inimile lor băteau în acelaşi ritm, acela al 
uşurării. 

Ramson expiră, simțind că i se ridică o greutate de pe 
piept. După câteva secunde, îşi dădu seama cât de aproape 
stăteau unul de celălalt. Ana se îndepărtă puţin când el îşi 
lăsă braţele să cadă pe lângă corp. 

— A fost cât pe ce! exclamă Ramson, cu voce răguşită. 

Se întoarse spre scară. Masca şi ochii lui străluceau, 
reflectând lumina îndepărtată. 

Ana îi privi încheietura acoperită de mâneca tunicii. 

— Ce le-ai arătat? 

— Un truc de-al şarlatanilor, răspunse el scurt. Hai să 
mergem! Nu vrem să întârziem. 

Privind treptele de piatră, care coborau în necunoscut, 
Ana simţi cum o frică rece, grea începea să-i strângă inima. 
Acolo, jos, se afla răspunsul la întrebarea care o bântuia 
încă din Kirov. Acolo aştepta răspunsul pe care-l dorea şi de 
care se temea deopotrivă. 

Oare May încă trăia? 

Îşi duse mâinile la piept, într-un gest de rugă. Cu cinci 
zile în urmă, în templul părăsit, fusese sigură că va fi în 
stare s-o salveze pe May de una singură. Acum însă ar fi 
dat orice ca zeitățile să răspundă la rugile ei. 

— Ana! Ramson se oprise pe trepte. Pentru o secundă, 
păru că se străduia să-şi găsească cuvintele. Suntem în 
întârziere. 

Avea dreptate. May putea fi acolo, jos. Trebuia să fie. 

Ana trase adânc aer în piept şi-şi îndreptă umerii. Dădu 
scurt din cap şi cobori în urma lui Ramson, în beznă. 

17 


Coborârea părea să dureze o veşnicie. Torţe în suporturi 
agăţate pe pereţi luminau calea, iar cu excepţia foşnetului 
rochiei Anei şi a paşilor lui Ramson, scara era cufundată în 
tăcere. 

Treptat, Ana distinse un zgomot slab: la început, doar un 
băzâit. Pe urmă crescu până ce deveni o bătaie ritmică. 

In faţa lor se întindea un coridor lung şi întunecos, prin 
care bătaia aceea ciudată alerga ca o fiinţă vie. Masca 
neagră a lui Ramson strălucea în lumina torţelor. Îmbrăcat 
în tunică neagră şi ascuns în spatele măştii împodobite cu 
cristale scumpe, arăta ca o făptură fantastică a nopţii. 

Ana îi întâlni ochii tăioşi, inteligenţi. Pe faţa lui plutea 
umbra unui zâmbet. Ramson dădu din cap, invitând-o s-o ia 
înainte. 

Ana îşi ridică bărbia. 

După o cotitură, coridorul se sfârşea. Dincolo de intrarea 
arcuită se întindea un amfiteatru uriaş, cu o arenă luminată 
de torţe. Arena era străjuită de patru stâlpi din piatră în 
vârful cărora tronau reproduceri ale celor patru zeități. 

Un simţământ ciudat - de frig şi de pustiu - o cuprinse pe 
Ana. Dintr-un motiv necunoscut, locul acesta îi stârnea 
amintiri întunecate. 

Tobele răpăiau, ascunse în spatele arenei. Oamenii 
umblau de colo colo. Lumina torţelor se răsfrângea în 
pietrele preţioase de pe mâăştile lor. Blănuri scumpe 
foşneau, pahare cu vin se ciocneau, iar inelele de aur 
scânteiau când oamenii ridicau paharele la buze. 

— Ce spectacol mai e şi ăsta? îi şopti Ana lui Ramson, în 
vreme ce se strecurau pe lângă un cuplu mascat. 

Ajungând mai aproape, văzu că arena era făcută din 
marmură străbătută de vinişoare albastre şi avea margini 
aurite. Pilaştrii erau drapaţi cu mătase scumpă şi panglici 
argintii, iar cortina albastră era din catifea bogată, grea. 
Scena îi stârnea Anei o senzaţie tare ciudată. 

— Aici îşi arată Analogii priceperea, răspunse Ramson, 

dând cu grijă la o parte doi nobili beti. 

Mâna i se strecură în spate şi o apucă pe a ei, făcând-o 
să tresară. Inima i-o luă la galop. A 

— Nobilii plătesc ca să vadă un spectacol bun. In acelaşi 
timp, totul e o faţadă. Unii habar n-au de contractele care 
se încheie în spatele uşilor închise. 

Ana se cutremură. 

— Şi Analogii nici măcar nu încearcă să fugă? Până şi cel 
mai slab dintre ei poate înfrunta un non-Analog. 

Ramson îi arătă firidele aflate cu câteva niveluri mai sus. 

— Peste câteva minute, acolo vor apărea arcaşi. Săgeţile 
lor sunt înmuiate în de/s'vvoşk. Dădu din cap în direcţia 
arenei. Priveşte cu atenţie! 

Ana se concentră. Dintr-odată, pricepu ce anume i se 
păruse bizar. În spatele celor patru pilaştri, arena era 
înconjurată de un zid din sticlă şi piatră-neagră. Se înălța 
până la firide. 

Piatră-neagră. Senzaţia de frig care o învăluise la intrarea 
în această încăpere căpăta noimă. Se simţise la fel de 
fiecare dată când Sadov o ducea în temniţa Palatului 
Salskov. 

Ramson rosti pe un ton sumbru: 

— Dacă vreun Analog încearcă să fugă, va fi străpuns pe 
loc. 

O metodă crudă, dar eficientă. Niciun Analog nu putea 
trece dincolo de zid, deci nu îşi puteau folosi puterile decât 
pentru spectacol. Nu era de mirare că niciunul dintre ei nu 
încerca să evadeze. 

Ana îşi aminti cum izbise zadarnic uşile de piatră-neagră 
ale temniţei din Salskov, scoţându-şi la iveală Analogul, 
întâlnind doar pustiul negru şi rece. Când nu mai avea glas 
să strige şi lacrimile ei secau, se ghemuia lângă uşă, 
tremurând şi zgâriind-o cu unghii însângerate. 

— Cum de ştii toate astea? îl întrebă ea pe Ramson. 

Tânărul strânse din dinţi. 

— Am mai fost la câteva spectacole de-astea. Am văzut 
ce se petrece aici. La sfârşitul serii, spectatorii pot negocia 
cumpărarea Analogilor cu contracte de angajare. Totul se 

petrece discret, în spatele uşilor închise. Făcu o pauză. Asta 
vom încerca să facem, când o s-o vedem pe May în arenă. 

Înfrigurată, Ana îşi trase brusc mâna dintr-a lui. Fireşte că 
ştia de spectacolele astea. La urma urmei, era un şarlatan, 
un escroc. Dar trebuia să întrebe, trebuia să afle. 

— Ramson, şopti ea, tu... ai fost vreodată unul dintre eí? 
Un samsar? 

— Nu! 

Răspunsul lui era încărcat de sinceritate. Ceva din ochii 
lui o întristă nespus când Ramson se răsuci spre Ana şi 
adăugă: 

— Dar să asişti la ce se petrece aici este oricum o 
nelegiuire, nu-i aşa? 

Nu avea răspuns la întrebarea asta. Ana se cutremură. 
Brusc, tobele tăcură. Ca la un semn, mulţimea izbucni în 
ovaţii. În arenă apăru un om care păşi în faţa zidului din 
sticlă şi piatră-neagră, lăsând în spate cortina de catifea. 
Era un bărbat prezentabil, cu păr auriu, îmbrăcat într-o 
vestă de mătase bleumarin şi cusută cu fir de aur 
scânteietor. Când schiţă un gest cu mâna dreaptă, inelele 
de pe degetele lui sclipiră în lumina torţelor. 

— Doamnelor şi domnilor, dragi oaspeţi! strigă el cu voce 
tunătoare. Sunteţi gata pentru spectacolul din seara 
aceasta? 

Mulțimea începu să scandeze: 

— Bogdan! Bogdan! Bogdan! 

— Este maestrul de ceremonii al Ringului, îi explică 
Ramson Anei. 

Maestrul Bogdan ridică braţele şi anunţă: 

— V-am pregătit un program extraordinar! O veţi vedea 
pe remarcabila Regină a Gheţii! O Nimfă de Lemn va face 
să răsară flori din nimic! Un Făcător de Marmură va crea 
statui uimitoare! Nu pierdeţi lupta pe viaţă şi pe moarte 
dintre Arma de Oțel şi Stafia Vântului! Nu ştim care dintre 
ei va rămâne în viaţă, dar, cu siguranţă, vo; toţi veţi pleca 
mulţumiţi de aici. 

Mulțimea izbucni în aplauze. Anei mai că i se făcuse rău, 
dar se sili să rămână liniştită şi să privească scena 

îngrozitoare care i se înfățișa. 

Bogdan ridică braţele, iar mulţimea tăcu. 

Tobele băteau iar. Bum-ba-da-bum! Pulsul Anei bătea în 
ritmul lor. Işi ţinea respiraţia. Era numai ochi şi urechi. 
Cortina se dădu în lături, descoperind zidul din sticlă. 
Mulțimea exclamă când un nor de fum ascunse arena 
pentru o clipă, încolăcindu-se în spatele peretelui protector. 
Când fumul se risipi, în mijlocul arenei apăruse o tânără 
înaltă, palidă şi zveltă, cu bucle alb-cenuşii. Purta o rochie 
bleu. Părea însăşi întruchiparea iernii. 

Regina Gheţii îşi roti palmele, descriind un arc în jurul ei. 
La picioarele ei se împrăştie gheaţă, pe care o împinse într- 
un cerc larg, către peretele circular, din sticlă. Când îşi 
răsuci mâinile, din încheieturile ei ţâşni gheaţă. Apoi tânăra 
făcu un salt şi ateriză în celălalt capăt al arenei. 

Mulțimea se entuziasmă. Regina Gheţii făcu o plecăciune 
graţioasă. 

— Pare că-i place, şopti Ana. 

— Regina dă de mult spectacole în Ring, murmură 
Ramson, în timp ce aplauda. Lucrează cu samsarii. 

— Sub contract? 

— Da, dar... Ramson ezită şi, pentru prima oară de când 
se întâlniseră, părea descumpănit. Nu este sub contract 
împotriva propriei voințe, dacă asta vrei să afli. Ea lucrează 
împreună cu samsarii. 

Nu împotriva propriei voințe, repetă Ana în gând. Se uită 
la Regina Gheţii, care tocmai făcea o piruetă în arenă. 

Când începu să sculpteze gheaţa, cu mişcări sigure, 
exclamaţiile publicului nu mai conteniră. O coloană de 
gheaţă se preschimbă treptat într-o căprioară graţioasă. Un 
val de gheaţă deveni o haită de lupi surprinşi în plină 
goană. Pe urmă Regina Gheţii modelă un tigru chirilian. 
Apoi, un valkryf. 

Ana înţelese că era mai mult decât un simplu spectacol. 
Era o demonstrație a puterilor Analogilor angajaţi, menită 
să-i distreze pe cei care credeau orbeşte în propria dreptate 
şi moralitate, deşi tot ei încurajau violenţa şi asuprirea celor 
prea neajutoraţi ca să se împotrivească. May. Analogul de 

Cereale, din Kirov. Şi Analogii din culise, care aşteptau să 
fie etalaţi în ochii spectatorilor, ca nişte marionete. 

Atâta suferinţă în spatele unui spectacol extravagant, cu 
sculpturi în gheaţă şi straie sclipitoare... 

Regina Gheţii izbi pământul cu palmele. O coloană de 
gheaţă ţâşni de dedesubtul ei şi o ridică, înălţând-o tot mai 
mult, până când ajunse acolo unde se sfârşea peretele 
protector. 

Făcu un salt peste el şi ateriză pe doi stâlpi de gheaţă, în 
apropiere de Bogdan. Arcaşii ascunşi în firide nu făcură 
nicio mişcare s-o oprească. 

Fata păşi pe marmura arenei şi făcu o plecăciune 
adâncă. 

— V-o prezint pe Regina Gheţii! strigă Bogdan. 

Mulțimea izbucni în aplauze. Maestrul de ceremonii luă 
mâinile Reginei într-ale lui şi le duse la buze. Ea îi zâmbi cu 
cochetărie, după care salută publicul. 

— Urmează Nimfa de Lemn! 

— Ramson, şopti Ana, Bogdan nu a anunţat un Analog de 
Pământ. 

— Bogdan e cel care alege Analogii pe care vrea să-i 
prezinte, o informă Ramson, aruncându-i o privire iute. 
Răbdare! Cei care ştiu să aştepte sunt răsplătiți. 

Aşa că Ana urmări în tăcere spectacolul. În arenă se 
perindau Analogii, arătându-şi puterile. În scurt timp, scena 
se umplu cu petale de flori, cu rămurele şi pământ. Publicul 
ovaţiona sau huiduia, după cum se descurcau Analogii. 
Uneori, în schimbul câtorva monede de aur, Bogdan implica 
audiența, le cerea Analogilor să îndeplinească dorinţele 
celor din sală. Cele mai reuşite reprezentații se sfârşeau cu 
o ploaie de monede la picioarele maestrului de ceremonii. 

Spectacolul continua, dar nici urmă de May. Ana era 
îngrozită. Ea nu era cu nimic diferită de Analogii din arenă, 
a căror suferinţă era ascunsă în spatele unei spoieli de 
vopsea şi paiete. Unii urau faptul că Analogii existau, şi 
totuşi nu se sfiau să câştige bani de pe urma lor. 

Vom încerca să te vindecăm, îi promisese papa. Pentru 
binele tău. 

Îşi înghiţi lacrimile. Realitatea o apăsa. Abia dacă mai 
respira şi ameţise. Papa iubise doar o parte din ea - aceea 
care nu era un Analog, un monstru, un deimhov, cum 
spusese el. Dorise să salveze doar o parte din Ana, nu totul. 

La fel cum dorise să salveze doar o parte din imperiul lui 
- cea care împăratul socotise că merita salvată. 

Vreme îndelungată, Ana însăşi iubise doar o parte din 
propria persoană, respingând restul. Când Analogul ei se 
manifesta, Ana îşi ascundea ochii şi venele groteşti în 
spatele glugii şi al mănuşilor. Işi dorise cu disperare să 
smulgă din sine cealaltă parte, să se prefacă într-un om pe 
deplin vrednic de iubire. Cineva care nu trebuia să se 
ferească şi care merita binecuvântarea zeităților. 

Dar cine hotăra că numai o parte din ea şi din imperiul ei 
erau vrednice de preţuire? Cine socotea că Analogii erau 
mai puţini demni de dragoste, de a fi socotiți fiinţe umane? 
Şi de ce? Doar pentru că erau diferiţi? 

Un alt gând răsări, amuţind strigătele sălbatice ale 
mulţimii şi răpăitul tobelor. 

Trebuie să îndrept lucrurile. 

— Doamnelor şi domnilor, urmează numărul pe care l-aţi 
aşteptat cu toţii! Glasul lui Bogdan o smulse din visare. Un 
freamăt străbătu mulţimea  nerăbdătoare. Spectacolul 
nostru este pe sfârşite, dar niciodată nu încheiem seara 
fără o înfruntare. Să-i urăm bun sosit Armei de Oțel, 
campionul neînvins al Ringului! 

Se ridică un strigăt asurzitor de aprobare, iar tobele 
prinseră iarăşi viaţă. 

Cortina se dădu la o parte. O siluetă mătăhăloasă apăru 
în lumină. O fiinţă monstruoasă, a cărei armură scânteia în 
lumina torţelor şi ai cărei muşchi zvâcneau sub platoşa de 
oţel. Capul lui chilug era brăzdat de numeroase cicatrice 
albe, iar chipul lui părea să fi fost târât, kilometri întregi, 
peste pietre ascuţite. Privi chiorâş mulţimea şi dinţii lui de 
metal sclipiră. 

Maestrul de ceremonii anunţă: 

— Şi acum, o nouă luptătoare. Bine ai venit, Stafia 
Vântului! 

Din umbra cortinei se ivi o altă siluetă. La prima vedere, 
Ana crezu că era o copilă. Incercă să vadă mai bine, în 
speranţa că va întrezări ochii azurii ai lui May, însă îşi dădu 
seama că nou-venita nu era o fetiţă, ci o tânără. Trupul ei 
subţire era înveşmântat într-o bluză neagră, mulată, şi în 
pantaloni bufanţi. Părul ei negru ca pana corbului îi încadra 
chipul. 

O kemeirană! O şoaptă străbătu spectatorii, care 
gesticulau spre fată. 

Tocmai se pregătea să-i spună lui Ramson că ar trebui să 
plece, când ceva îi distrase atenţia. Un om stătea la 
marginea arenei, chiar în faţa cortinei. Albastrul palid al 
ochilor săi era izbitor. Părul lui blond-deschis părea aproape 
alb. 

Samsarul. Cel care-o răpise pe May, în Kirov. 

Fără să stea pe gânduri, Ana ţâşni, lovindu-se de câţiva 
spectatori. Unul dintre ei scăpă din mână un pahar, care se 
sparse pe podea. 

Cel pe care îl izbise se răsuci spre ea. Purta o mască 
aurie, ce înfăţişa o faţă plângăcioasă, cu o gură enormă şi 
cu o grimasă batjocoritoare. 

Acesta se pregăti să spună ceva. 

— Dă-te din drum! se răsti Ana. 

Samsarul cu ochi palizi ar fi putut să dispară în orice 
clipă, aşa că nu avea timp de pierdut. Ana îşi invocă 
Analogul. 

— Scuze, stimate domn! 

O mână se încolăci pe după mijlocul ei. Ramson păşi între 
ea şi bărbat. Ana se zbătu, dar tânărul îşi înfipse degetele 
în talia ei. 

— Maia dama s-a cam întrecut cu băutura! glumi 
Ramson. O dovadă că s-a distrat pe cinste în seara asta. 

Ochii nobilului fulgerau mânioşi. Omul se mulţumi să 
pufnească indignat, după care întoarse capul spre arenă. 

— Dă-mi drumul. Mărâi Ana, dar Ramson o strânse şi mai 
tare. 

— Ce faci? şopti el. 

Ea se strădui să-l împingă, dar el nu se clinti. 

— Samsarul, răspunse ea, trimiţându-şi Analogul spre 
sângele lui Ramson. Cel care a luat-o pe May... L-am văzut. 
Dă-mi drumul! 

II împinse deoparte cu ajutorul Analogului. Ana clocotea 
de furie. 

Ramson se împletici, dar îşi regăsi repede echilibrul şi 
porni după ea, fără să ia în seamă privirile ciudate pe care i 
le aruncau cei din preajmă. Strângea din dinţi. 

— Şi ce? o provocă el, cu voce scăzută. Ce-ai de gând să 
faci? 

Ceva, îşi zise fata, înfuriată. Orice. 

Ramson reuşi să o prindă. O cuprinse cu braţele, într-o 
strânsoare ca de menghină. De mânie, fata vedea negru în 
faţa ochilor. Pentru o clipă, îi trecu prin minte să se 
desprindă de el cu ajutorul Analogului, indiferent de urmări. 

— Gândeşte! şopti Ramson, cu buzele lipite de urechea 
ei. Pentru un privitor din afară, păreau prinşi într-o 
îmbrăţişare pasională, dar, în realitate, Ana era la un pas de 
a-l azvârli în celălalt capăt al încăperii. Te afli aici ca s-o 
salvezi pe May. La ce bun să-l ataci pe samsar, cât timp 
astfel te pui în primejdie? 

Cuvintele lui îi potoliră furia. Ana încetă să se zbată. 
Gâfâia, cu ochii la fata kemeirană din arenă, care stătea în 
umbra Armei de Oțel. În spatele ei, cortina lângă care îl 
văzuse adineauri pe samsar se vălurea, ca mişcată de un 
vânt fantomatic. Bărbatul se făcuse nevăzut. 

Ramson avea dreptate. Dacă îşi folosea Analogul 
împotriva samsarului, n-ar fi făcut decât să se pună în 
pericol şi pe ea, şi pe şarlatan. lar asta le-ar fi zădărnicit 
planul. 

Strânsoarea lui Ramson slăbi. Pentru o clipă, rămase lipit 
de Ana. Ea îşi sprijini obrazul de umărul lui, privind arena şi 
adulmecând parfumul liniştitor şi proaspăt al tânărului. 

Arma de Oțel scosese patru cuțite ascuţite, pe care se 
pregăti să le arunce. lşi roti capul. Umerii lui vânjoşi 
trosniră. 

Ramson se trase înapoi. Cercetă chipul Anei. Probabil că 
tânărul se străduia să-i citească expresia. Poate căuta 

cuvinte potrivite, ca s-o liniştească. 

— Nu uita că nu peste tot e la fel ca aici, îi spuse el, ceva 
mai blând. Îşi sprijini palmele pe umerii ei. De pildă, în 
Imperiul  Kemeiran, Analogii sunt consideraţi Stăpânii 
Templului, protectorii oraşelor. În Regatul Nandji, Analogii 
sunt foarte respectaţi. lar în Regatul Bregonia... 

Ana îi dădu mâinile deoparte. 

— Şi asta ar trebui să mă consoleze? se răsti ea. 

În arenă, Arma de Oţel scoase un strigăt de luptă şi se 
avântă spre micul Analog de Vânt. 

Ana îşi feri ochii. May nu se afla aici, în seara asta - şi era 
posibil să nu fie în apropiere -, iar ei i se făcea rău la gândul 
de a privi cum Analogii se ucideau între ei, pentru distracţia 
altora. 

O lacrimă fierbinte, de neputinţă, i se prelinse pe obraz. 
Apoi se întâmplă ceva ciudat. Un icnet răsună în public. 

Ana se răsuci spre arenă. Arma de Otel răcni, pregătit s-o 
înfrunte pe Stafia Vântului, acum în partea opusă a arenei. 
Fata se sprijinea de peretele de sticlă, dar postura ei era a 
unei luptătoare: palmele ridicate, picioarele bine înfipte în 
podeaua din marmură. 

Arma de Oțel făcu un salt. Câteva cuțite ţâşniră din 
locaşuri ascunse în armura lui... 

„„„Şi se izbiră zgomotos de peretele protector. Mulțimea 
exclamă la unison. 

Stafia Vântului se avântă în aer, cu braţele desfăcute şi 
cu picioarele strânse, aidoma unei păsări ciudate. Pluti cu 
eleganţă peste Arma de Oțel. lute ca fulgerul, tălpile ei 
atinseră uşor umerii gigantici ai bărbatului, după care fata 
descrise un cerc complet şi, cu precizie de acrobat, se 
propti pe spatele uriaşului, desfăcând larg braţele. In 
mâinile ei luceau două dintre tăişurile pe care Arma de Otel 
le aruncase cu câteva clipe mai devreme. 

Acesta, complet zăpăcit, se roti în loc, şi înfruntarea se 
termină cât ai clipi. 

Stafia Vântului se avântă, graţioasă şi ucigătoare ca un 
jaguar. Lovi fulgerător grumazul adversarului. 

Arma de Otel se prăbuşi cu zgomot. Sala amuţi. Sângele 

începu să se scurgă pe podea, înroşind marmura arenei. 
Analogul Anei se mişcă uşor - o şoaptă în străfundul minţii 
ei. 

Lupta nu durase mai mult de zece secunde. 

— Doamnelor şi domnilor! bubui glasul lui Bogdan, 
umplând amfiteatrul. Se pare că avem un nou campion şi 
un nou record! Aplaudaţi-o pe Stafia Vântului! 

Mulțimea izbucni în urale. Puţinii spectatori care 
pariaseră pe Stafia Vântului îşi vânturau taloanele, urlând 
cât îi ţinea gura şi cerându-şi câştigul. 

Ana începu să-şi croiască drum spre ieşire. Nu mai avea 
putere să zăbovească nici măcar o secundă în locul acesta 
uitat de zeități. Şi totuşi nu se putu abţine să privească în 
urmă. Publicul scanda frenetic numele învingătoarei, dar în 
arenă, dincolo de peretele de sticlă, pătat cu sânge, Stafia 
Vântului rămăsese tăcută. Stătea cu capul plecat, la câţiva 
paşi de adversarul ei. Braţele îi atârnau pe lângă corp. 

Ana îşi feri privirea. Asemenea Stafiei Vântului, nu 
considera că îngenuncherea Armei de Oţel era o victorie. 
Nu conta că o fată luptase pentru supravieţuire şi 
câştigase. Indiferent de rezultatul bătăliei, un trup se răcea 
pe podea. O viaţă fusese răpită. Până când toate arenele şi 
toţi samsarii de Analogi nu dispăreau, Chirilia avea doar de 
pierdut. 

Ana aruncă o ultimă privire către statuile care 
întruchipau cele patru zeități şi se întrebă cum de puteau 
să privească nepăsătoare un loc atât de păcătos. 

Aerul rece care-i înţepa faţa era o binecuvântată uşurare, 
după încăperea Ringului, înţesată de oameni şi încinsă. 
Ramson se strecura prin mulţime, fără să scape din ochi 
părul întunecat al Anei şi silueta ei subţire, în rochie 
neagră. Ana înainta cu paşi repezi. O strigă pe nume, 
atrăgând atenţia şi chicotele câtorva chefiii. 

O apucă de încheietură şi o trase în întunericul unei 
străduţe. Ea scoase un sunet nedesluşit, apoi se linişti. 

— Ana... spuse Ramson, gâfâind. 

Când o privi, simţi că i se răsuceşte un cuţit în inimă. 
Fata îşi încrucişase braţele la piept şi se încovoiase, ca şi 
cum voia să se facă mică, să se ascundă. 

Era incredibil de naivă. Cu toate acestea, ceva din felul în 
care Ana privea lumea - ca şi cum totul era fie alb, fie 
negru -, îi amintea de el însuşi, aşa cum fusese înainte de 
moartea lui Jonah. Voia s-o protejeze. 

Ramson întinse o mână şi îi ridică blând bărbia, 
îndemnând-o să-l privească. . 

Fata făcu un pas înapoi. li dădu mâna la o parte şi îşi 
scoase masca, pe care-o aruncă în murdăria jilavă de pe 
străduţa pustie. 

Plângea. Lacrimile lăsau dâre întunecate în fardul de pe 
obrajii ei. Ridică ochii spre el, iar Ramson simţi nevoia s-o 
tragă mai aproape. 

— A fost cumplit, murmură ea. Nu am cuvinte să descriu 
ce am văzut acolo. 

Fierbinţeala care adineauri i se răspândise în trup 
dispăru. Dintr-odată, lui Ramson i se făcu frig. 

— Ai dreptate, aprobă el. 

Ana îl privea cu ochi arzători. 

— Cum te-ai putut însoţi cu astfel de oameni? Cum ai 
putut privi faptele lor, fără să simţi nimic? 

Atâţia ani, Ramson alesese calea laşităţii. Într-adevăr, 
refuzase să se înjosească, devenind unul dintre samsarii lui 
Kerlan, dar, stând deoparte, tot făcuse rău. Acum îşi dădea 

seama. lar soarta i-o plătise cu aceeaşi monedă. 

Ramson cobori ochii în pământ şi rămase tăcut. 

Ana trase adânc aer în piept. Îşi şterse lacrimile şi se sili 
să-şi vină în fire. Ridică bărbia şi îşi îndreptă umerii. 

— Vreau să rămân singură. 

Tonul ei era impasibil şi monoton, ca atunci când îi 
vorbise prima oară, în temnita Cascada Fantomelor. 
Cândva, cumva, Ana învățase să-şi ascundă emoţiile. Se 
pricepea s-o facă aproape la fel de bine ca el. 

Privind-o cum stătea dinaintea lui, cu ochii aprinşi, cu 
umerii drepţi, impunătoare în rochia ei de seară, Ramson îşi 
zise că fata lumina totul în jur, aidoma unui far. Înăuntrul lui 
se trezi ceva care-l atrăgea către ea aşa cum lumina atrage 
umbrele. 

Ramson îşi înăbuşi pornirea. 

— Bine, spuse el, ridicând din umeri. Oricum, am treburi 
de care trebuie să mă ocup. 

Fii cu băgare de seamă! Ne vedem la han. Cuvintele 
astea răsunară în mintea lui, dar nu le rosti. li întoarse 
brusc spatele. Se îndepărtă, lăsând-o singură, pe străduţa 
întunecată. Acel Ramson Vorbădulce din Novo Minsk, 
căpitan de port şi Adjunct al Ordinului Lăcrămioarei, nu 
consola pe nimeni şi nu făcea promisiuni. 

Tânărul cunoştea locul ca pe propriul buzunar. Crescuse 
în acest oraş ca hoţ mărunt, ducând la îndeplinire felurite 
sarcini trasate de Ordin şi învățând tot ce se putea învăţa 
despre lumea crudă şi coruptă în care îi fusese dat să-şi 
câştige pâinea. 

Cu timpul, acoperişurile cu ţigle roşii ale căsuţelor 
deveniseră locul în care Ramson se simţea în siguranţă, iar 
umbrele care pândeau pe aleile murdare îl primeau ca pe 
un vechi prieten. 

Ramson se opri într-o crâşmă. Vorbi cu nişte stăpâni de 
Analogi, strecură monede pe sub mesele murdare, strânse 
mâini şi făcu aranjamente. Apoi ieşi din cârciumă şi porni 
spre Stăvilare. 

De fapt, acestea nu erau stăvilare adevărate, ci o vastă 
reţea de alei înguste şi tuneluri care îi despărţeau pe săraci 

de bogății din Novo Minsk. Acolo se afla cuibul tuturor 
bandelor şi grupurilor de nelegiuiţi. Un canal deschis 
străbătea periferia Stăvilarelor. Dacă zăboveai prea mult pe 
acolo, duhoarea jilavă, de putreziciune, îţi pătrundea în 
haine. Era un loc numai bun pentru a te descotorosi de 
stârvuri. O dată la câteva zile, pe canalul verzui şi fetid 
plutea câte un trup - cadavrul vreunui necunoscut sau al 
unui răufăcător. Asemenea apariţii macabre erau ignorate 
atât de străjerii oraşului, cât şi de Pelerinele Albe. 

Felinarele de pe stradă fuseseră sparte de mult, iar 
cioburile lor scrâşneau acum sub încălţările lustruite ale lui 
Ramson. Luna se ascunsese în spatele norilor care 
promiteau zăpadă - prima zăpadă a anului. Ramson era 
recunoscător că duhoarea canalului se pierdea în aerul 
rece. Mergea repede, înaintând pe străduţe şerpuitoare, 
fără să şovăie, ca şi cum ar fi păşit prin propria curte. 

Se opri dintr-odată la colţul unei străduţe care nu se 
deosebea cu nimic de celelalte. Se sprijini de zid, 
asigurându-se că rămâne în umbră. 

Şi aşteptă. 

Minutele se scurgeau. Întunericul îl orbea. O creatură 
mică scormonea într-o grămadă de gunoi, în spatele lui. 

Apoi auzi tropot de copite şi scârţâitul roţilor de trăsură. 
Ştia ce trăsură se apropia şi îl cunoştea pe pasager. 

Dintre toţi capii răufăcătorilor care stăpâneau în Imperiul 
Chirilian, Alaric Kerlan era cel mai puternic şi cel mai temut. 
Reţeaua lui de influenţă, averea uriaşă, samsarii şi 
mercenarii lui bine instruiți îi creaseră o reputaţie de om 
cumplit. Acesta era motivul pentru care oamenii lui îşi 
permiteau să se plimbe prin Stăvilare îmbrăcaţi în mătăsuri 
şi aruncând în dreapta şi-n stânga cu monede de aur, iar 
ceilalţi nelegiuiţi le făceau temenele şi se băteau pentru 
monedele lăsate în urmă. Ultimul lucru pe care ţi-l doreai 
era să stârneşti furia lui Alaric Kerlan. 

lată şi trăsura: suflată cu aur, cu decoraţiuni din 
lapislazuli şi trasă de doi va/kryfi. Pe uşă fusese incrustată o 
lăcrămioară uriaşă, cu tulpină din smaralde strălucitoare şi 
cu flori făurite din aur alb. 

Ramson aşteptă ca trăsura să ajungă în dreptul lui. Cu o 
săritură sprintenă, ajunse pe treapta trăsurii. Vizitiul 
mătăhălos nu se deranjă să arunce o privire în spate. 
Ramson deschise uşa şi se strecură înăuntru fără zgomot. 

Bogdan se răsuci pe jumătate spre el. Ramson îi astupă 
gura cu o mână. Fostul său asociat se chinuia să strige. 

— Dacă scoţi un sunet, asasinul pe care l-am tocmit te va 
săgeta în inimă cât ai zice peşte! 

Bogdan clipi şi îşi întoarse privirea către geamul trăsurii. 
O umbră trecu prin dreptul lui, iar ochii maestrului de 
ceremonii se holbară într-un mod comic. Omul se făcu mic 
şi încuviinţă din cap. 

Ramson rânji. Îşi scoase masca. Umbra pieri din dreptul 
geamului. 

— Linişteşte-te, omule! spuse el. Nu mi-am dat atâta 
osteneală doar ca să te omor. 

Bogdan pufni şi se lăsă pe spate, îndreptându-şi cravata 
şi netezindu-şi gulerul de mătase. 

— Credeam că n-o să te mai văd niciodată, Vorbădulce. 

Ramson îşi dădu ochii peste cap. 

— De-aş fi primit un bănuţ de fiecare dată când mi s-a 
spus asta! 

Bogdan îşi îndreptă umerii. 

— Ceilalţi ştiu că te-ai întors? întrebă el, neliniştit. 
Kerlan...? 

— Unii ştiu. Vreau ca Alaric Kerlan să afle adevărul. Sau, 
mă rog, ceea ce poate fi considerat adevăr în profesia 
noastră. Ramson îi aruncă lui Bogdan un zâmbet 
fermecător. De-aia am şi venit la tine. Vreau să primesc ce 
mi se datorează. 

— Ce ţi se datorează, repetă Bogdan. 

Dintr-odată, arăta ca un nobil chirilian care tocmai a 
descoperit ceva neplăcut în salata lui de sfeclă. 

Bogdan nu era cel mai isteţ membru al Ordinului, însă 
era chipeş, arogant, atent la fleacuri. În loc să vadă 
imaginea de ansamblu, se mulțumea cu găinării. Odată, cu 
ani în urmă, aroganţa lui aproape că-l costase viaţa. 

— Dragul meu Bogdan, doar nu te aştepţi să-ţi fi păstrat 

secretul faţă de Kerlan, atâta amar de vreme, pe gratis! 
Ramson se aplecă spre celălalt, împreunându-şi degetele. 
Ce-ar spune oare stăpânul nostru, dacă ar afla de afacerile 
tale clandestine, de contractele pe care le vinzi? 

Bogdan se schimonosi. 

— Ce mă opreşte să-mi chem garda de corp chiar acum, 
Vorbădulce? mârâi el. L-am angajat pe Svyet pentru că a 
bătut măr doi asasini kemeirani... 

— Ştii că, înainte ca garda ta de corp să oprească trăsura 
şi să intre aici, îţi voi fi tăiat deja beregata. Ar fi păcat să 
pătez catifelele astea scumpe cu sângele tău. 

— Mereu aceleaşi ameninţări, Vorbădulce, mârâi Bogdan. 
Uiţi că tot Kerlan m-a instruit şi pe mine. Hai să facem o 
încercare şi să vedem al cui sânge va ţâşni primul în 
trăsură. 

— Vrei să auzi nişte ameninţări mai interesante? Bine. 
Ramson se uită la degetele lui Bogdan. Ai avut 
dintotdeauna o pasiune pentru inelele cu pietre preţioase, 
aduse din toate regatele lumii. _ 

Bogdan se trase în spate, cu buzele strânse. Işi împreună 
mâinile, bătând darabana în rubinele, smaraldele şi safirele 
inelelor sale. 

— Ai unul nou, cu un diamant frumos. Pare să fie din 
Peşterile Albastre, de la Răsărit. Ramson îl privi în ochi. Ce 
mai face Oliuşa? 

Bogdan păli. 

— Imaginează-ţi ce-ar spune Kerlan dacă ar afla că ai 
ceva ce-i aparţine. Ramson se încruntă, prefăcându-se 
nedumerit. Ah! Pardon! Imaginează-ţi ce-ar spune dacă ar 
afla că te-ai căsătorit cu o femeie care-i aparţine. li aruncă 
lui Bogdan un rânjet tăios. Aşa e mai bine. Analogul şi 
maestrul de ceremonii al Ringului. Caraghioasă pereche! 

Faţa lui Bogdan trecu de la alb la roşu, apoi la purpuriu. 

— Eşti o fiinţă vrednică de dispreţ! se răţoi el. 

— Sunt o fiinţă vrednică de dispreţ, dar care pune 
lucrurile la punct. Să ţii minte asta când îmi mai ceri să fiu 
mai creativ. 

Bogdan îl privi cu silă. 

— Bine, încuviinţă el. Zi-mi ce învoială vrei să încheiem. 

Ramson zâmbi, mulţumit ca o pisică tolănită la soare. 
Oamenii sunt aşa de previzibili! De fapt, nu angajase un 
asasin. La urma urmei, asasinii costau o grămadă şi era 
greu să-i tocmeşti pe timp de noapte. Ucigaşii din Novo 
Minsk erau la mare căutare. Ramson ştia că, uneori, 
convingerea că eşti în primejdie e mai eficientă decât 
primejdia însăşi. Umbra de la geam fusese a unui vagabond 
pe care îl găsise într-o tavernă, disperat şi gata să se 
avânte în Stăvilare pentru un bănuţ. 

În plus, pe cât posibil, Ramson prefera să nu-şi cheltuie 
banii pe serviciile altora. Odată cu trecerea anilor, 
descoperise că exista o metodă mult mai bună de a obţine 
ce dorea. Când venea vorba de astfel de tranzacţii, 
secretele erau moneda de schimb a lui Ramson. 

— Îi vei spune lui Kerlan că m-am întors, zise el. 

Din cauză că Ana se înverşuna să o găsească pe May, 
Ramson fusese nevoit să-şi schimbe puţin planul. Acum, 
când ieşise din discuţie să-l ia pe Kerlan prin surprindere, 
nu îi rămânea decât să-şi anunţe sosirea, cu surle şi 
trâmbiţe. Lucrase alături de Kerlan mulţi ani şi-i cunoştea 
bine regulile. Cât timp rămâneai cu un pas înaintea lui, cât 
timp îi stârneai interesul, trăiai. 

— Spune-i să mă aştepte la balul de Firva'snegj. Şi o să-i 
mai zici că m-am întors ca să încheiem cea mai mare 
învoială din viaţa lui. 

— Şi ce anume îi oferi? 

Ramson ezită puţin, dar apoi cuvintele i se rostogoliră de 
pe buze: 

— Pe Vrăjitoarea de Sânge din Salskov! 

Gura lui Bogdan se rotunji de uimire. Duşmănia pieri din 
expresia lui, înlocuită de lăcomie pură. 

— Vrăjitoarea e doar un mit, spuse el, însă tonul lui parcă 
îi cerea lui Ramson să-l contrazică. 

— Ba e la fel de reală ca aurul din dinţii tăi, Bogdan! A 
pus la pământ cinci străjeri doar cu o mişcare de mână! 

— Probabil că valorează o avere, şopti Bogdan. Mai mult 
decât Palatul de Foc nandjian. Cât crezi că valorează 

vrăjitoarea? 

Cât valorează? Întrebarea îl şocă pe Ramson. Dintr-odată, 
simţi că-i vine rău. Se gândea la Ana, la conturul sfidător al 
gurii ei, la felul în care se încrunta atunci când cădea pe 
gânduri, la cum îşi păstrase expresia neîndurătoare în Ring, 
deşi ochii ei trădaseră groaza. 

La felul în care fata lumina ca o torţă în întuneric. 

În pieptul lui tresări ceva ascuns dincolo de zidul pe care- 
| clădise din rămăşiţele inimii sale. | se părea că o piesă din 
lumea lui construită cu grijă se deplasase, schimbând totul 
pentru prima oară în cei şapte ani de când îşi lăsase 
trecutul în urmă. De atunci, nu se gândise cu adevărat la ce 
făcea cu viaţa lui. 

Tu ce doreşti? 

Ți-am mai spus. Răzbunare. 

Dar Ramson înţelese că asta nu mai era de-ajuns. Atâta 
amar de vreme, crezuse că îşi ţinea soarta în mâini, când, 
în realitate, trăise într-o cuşcă. Fusese una dintre 
marionetele lui Kerlan, o marionetă cu un titlu pompos. Se 
străduise să-şi ofere serviciile şi se dăduse singur la o 
parte, când nu mai fusese nevoie de el. 

Să i-o dea pe Ana lui Kerlan ar fi însemnat să joace, în 
continuare, după regulile acestuia. 

Venise vremea să schimbe regulile jocului. 

— Valorează mai mult decât ţi-ai putea imagina 
vreodată, spuse încet Ramson. 

Roţile din mintea lui goneau, calculând infinitele 
posibilităţi pe care le sugera discuţia asta. Trecea în revistă 
toate scenariile din care ar fi putut câştiga şi cum ar fi putut 
izbândi. 

Şi, pe măsură ce vorbea, tânărul începea să ticluiască un 
nou plan. 

— Vreau să mă asculţi cu atenţie, Bogdan! îi vei spune lui 
Kerlan că la balul de F/rva'snej o să-l ucid pe cel care m-a 
trădat, îmi voi recăpăta titlul şi îi voi oferi cel mai puternic 
Analog cunoscut vreodată. 

Bogdan înghiţi în sec. 

— Bine. 

— Mai e ceva, adăugă Ramson. Vreau să-mi faci o listă cu 
invitaţii la bal. O să găseşti un curier în faţa casei tale, 
mâine-dimineaţă, la ora şapte. Îi dai lui lista. 

— Îmi laşi prea puţin timp! îngăimă Bogdan, dar Ramson 
îl fulgeră din ochi, aşa că maestrul de ceremonii cedă. Bine! 

— Şi mă vei adăuga pe lista aceea. Pe mine şi... pe soţia 
mea. Aştept curierul să-mi aducă invitaţiile odată cu lista, 
mâine-dimineaţă. Şi voi şti dacă lista e mincinoasă, aşa că 
să nu-ţi vină vreo idee, Bogdan! 

Omul arăta ca şi cum tocmai ar fi înghiţit ceva scârbos, 
pe care tare ar fi vrut să-l scuipe în obrazul lui Ramson. 

— Fireşte. 

— Dacă ceva merge prost şi nu pot intra la balul lui 
Kerlan, o să mi-o plăteşti. 

Bogdan încuviinţă. 

— Bine. 

Îmbufnat, scoase un toc incrustat cu aur şi o bucată de 
hârtie pe care-şi ţinea socotelile. 

— Ce nume să adaug pe lista cu invitaţi? 

Ramson ezită. Nu „Vorbădulce”, pseudonimul strident şi 
ridicol pe care îl alesese pentru Ordinul Lăcrămioarei. Avea 
nevoie de un nume pe care să-l cunoască doar Kerlan. Un 
nume care să trimită un mesaj. Un cod. 

— Farrald, spuse tânărul. 

Bogdan îşi dădu ochii peste cap şi scrise numele. 

Îndată ce tocul şi hârtia dispărură într-unul dintre 
numeroasele buzunare ale costumului, Ramson se aplecă 
spre Bogdan. 

— Mai e ceva. 

— Pentru numele zeităților! Bogdan ridică braţele, 
exasperat, şi îi şopti furios: Te-ai târguit ca eu să fac trei 
lucruri în schimbul a doar două secrete. 

— Patru lucruri, îl corectă Ramson, fără să ia în seamă 
indignarea lui Bogdan. Cel mai bun târg nu este niciodată 
cel cinstit. Gândeşte la scară mare, Bogdan! Ce pierd eu, 
dacă aceste condiţii nu sunt îndeplinite? Pierd ocazia să mă 
reîntorc în Ordin şi voi părăsi imperiul pentru a începe o 
afacere cine ştie unde. Dar cât te va costa pe tine 

destăinuirea acestor două secrete? 

Ramson ridică din sprâncene. 

Faţa lui Bogdan se înroşi. Ramson mai că vedea rotiţele 
care se puneau în mişcare în mintea celuilalt, calculând 
costurile şi beneficiile Învoielii. 

— Fie! şuieră el. Dar nu mai vreau să închei niciun târg 
cu tine, Vorbădulce. După asta, am terminat! 

Ramson duse două degete la piept, desenând un cerc. 

— Jur că aşa o să fie. Jur pe numele zeităților şi pe tot ce 
e sfânt în mine, bunul meu prieten. 

— Lasă prostiile! Care e a treia condiţie? 

— În inventarul lui Kerlan se găseşte numele unei fete, 
un Analog de Pământ. A fost capturată de Pelerinele Albe 
din Kirov. Îţi sună cunoscut? 

Ochii lui Bogdan se îngustară. Se încruntă, probabil 
încercând să-şi amintească scenariul următorului spectacol 
din Ring. 

— Da, spuse el într-un târziu, iar Ramson răsuflă uşurat. 
Va ieşi în arenă peste trei zile. Dar nu pot să ţi-o dau, pur şi 
simplu. Kerlan o să mă ucidă... 

— Ştiu. Înţeleg regulile. Nu-ţi cer să mi-o dai mie. Peste 
trei zile, voi licita pentru contractul ei. lar tu vei măslui 
licitaţia, în favoarea mea. 

— Hm... Bogdan îşi scărpină bărbia, vădit împăcat la 
gândul unui câştig mai mare. Se poate rezolva. Trebuie să 
fac nişte combinaţii, dar... fie. Prea bine! pufni dispreţuitor. 
Şi a patra condiţie? 

Ramson se aplecă. 

— Vreau să te întreb ceva despre Stafia Vântului, spuse 
el încet. 

Începu să înşire cuvintele care urmau să pună punct 
ultimele detalii ale planului său. 

După ce bătu palma cu Bogdan, punga cu frunzuliţe-de- 
aur a lui Ramson se uşurase pe jumătate. In noaptea asta, 
mai avea de făcut un singur popas. 

— S-a făcut! spuse Ramson. 

— S-a făcut! repetă Bogdan. 

Îşi strânseră mâinile. 

x 

Ramson străbătu pe jos Stăvilarele. Un om ca el era 
menit să se strecoare prin umbrele lumii acesteia, fără 
lumină şi fără să spere într-o soartă mai bună. Da, Jonah nu 
se înşelase - lumea în care se năşteau orfanii, bastarzii şi 
vagabonzii nu era una a bunătăţii şi blândeţii. Lumea se 
împărțea între cuceritori şi cuceriţi; cei puternici îi înlăturau 
pe cei slabi ca pe nişte pioni pe tabla de şah. 

Când Jonah murise, Ramson jurase pe sufletul prietenului 
său că nu va fi niciodată un pion. 

Dacă planul lui reuşea, nu va mai fi un pion în umbra lui 
Kerlan. Dacă murea Kerlan, Ramson urma să conducă 
spectacolul, aflat în fruntea celei mai prospere afaceri din 
Chirilia. 

Toţi anii de aşteptare, de alergătură după umbra 
îndepărtată a tatălui său, de şoapte pe la spatele lui - copil 
din flori sau bastard - vor lua sfârşit. lar moştenirea lui 
Jonah îşi va găsi împlinirea. 

Asta-i pentru tine, Jonah, gândi el, aruncând o privire 
spre cerul la fel de mohorât ca noaptea aceea de demult, 
când la urechea lui şoptise o voce liniştită, firavă. 

Dar nici după ce ieşi din Stăvilare nu reuşi să se scuture 
de umbra de regret care se ţinea scai de el. Ana avea să fie 
din nou lângă May şi amândouă urmau să plece departe, 
într-un loc unde puteau fi libere. 

De când o avea pe Ana alături, ceva se schimbase în el. 
Întunericul, uneltirile, calculul rece pieriseră, dezvăluind 
urme din ceea ce Ramson fusese odată. Un băiat 
îndrăgostit de ocean. Un băiat care-şi dorea să navigheze 
veşnic pe mări, cu spatele încălzit de soare şi cu valurile 
stropindu-i obrajii. Îl dăduse uitării pe băiatul cu visuri 
măreţe şi speranţe nesăbuite. Acel copil fusese bun. Din el 
nu mai rămăsese decât o fărâmă de speranţă. 

Dar la ce slujea bunătatea, când lumea era condusă de 
cei cruzi? _ 

Ramson trase adânc aer în piept. Işi scoase masca abia 
când ajunse la hanul unde el şi Ana poposiseră. Nu voia ca 
Ana să vadă vreodată omul în care se prefăcuse adineauri, 

în Stăvilare - infailibil, nemilos şi calculat. 

Ramson se întoarse la han în zori, când soarele se 
pregătea să se ridice peste acoperişurile cu ţigle roşii şi 
peste casele de marmură strălucitoare din Novo Minsk. 
Când însoţitorul ei descuie uşa odăii, Ana strânse din 
pleoape, prefăcându-se că doarme. Simţi că Ramson 
rămase în pragul uşii pentru o clipă, după care se făcu 
nevăzut, ca o umbră. 

Îl întâlni iar la micul dejun - terci cu somon şi pâine din 
aluat dospit. Băgă de seamă că în expresia lui se 
schimbase ceva. 

— Am veşti, spuse el, cu gura plină. 

Se spălase şi-şi pusese o cămaşă curată, albă, cu gulerul 
desfăcut. Îi aruncă o ocheadă, apoi o întrebă, arătând cu 
lingura spre ea: 

— Nu te desparţi niciodată de gluga aia? 

— Dar tu nu te desparţi niciodată de ignoranță? se răsti 
Ana, plimbându-şi privirea prin han. 

Era aproape pustiu. Doar doi călători istoviţi sorbeau 
bere neagră, aşezaţi la mese. Cu toate acestea, Ana îşi 
ţinea gluga pe frunte. 

— Nu crezi c-ar trebui să fii şi tu mai precaut, mai ales 
după cele întâmplate cu mercenarii? 

Ramson se lăsă pe spate şi învârti cu lingura în terci. 

— Nimeni nu-i mai precaut ca mine, drăguță. 

— Vasăzică de-aia ai fost răpit la jumătate de oră după 
ce te-am lăsat singur? 

— Aveam situaţia sub control. Văzând expresia Anei, 
Ramson rânji. Bine, recunosc: deocamdată, am spatele 
asigurat. Cineva sus-pus mă vrea viu. 

Ana îşi înfipse lingura în terciul gros. 

— Şi care sunt veştile? 

— May va apărea în Ring peste trei zile. Cu o zi înainte de 
balul lui Kerlan. 

Lingura căzu din mâna fetei. Terciul se împrăştie pe 
masă. Restul lumii - hanul întunecat, mirosul de peşte 

prăjit, masa veche, de lemn - pieri. 

— De unde ştii? 

— Eu ştiu totul. 

— Eşti sigur? 

Deodată, îşi simţea tunica prea strâmtă. Îi era greu să 
respire. 

— Da! După ce termini cu interogatoriul, ne apucăm să 
punem la cale un plan. 

Planul! Nu se putea concentra, nu se putea gândi la 
altceva decât la May. Îi revenea în minte imaginea fetiţei, 
după gratiile căruţei de temniţă. Singură, neajutorată şi 
înfricoşată. 

— Nu-ţi face griji, îi zise tânărul. Ana clipi, dându-şi 
seama că Ramson o cerceta, cu zâmbetul pe buze. Planul 
este simplu. După spectacol, vom licita pentru contractul ei. 
Dacă mai ţii minte, ţi-am spus că asta se întâmplă în 
încăperile din spate. 

Mintea Anei începu să lucreze. 

— Nu pricep. Să licităm pentru ea? Şi dacă nu câştigăm 
licitaţia? 

— Vom câştiga. Să zicem că o anumită persoană are o 
veche datorie faţă de mine. Termină de mâncat ultima 
bucăţică de pâine şi-şi şterse degetele. Dacă nu poţi 
câştiga, atunci înşală! 

— Asta nu e un joc, şarlatanule! mârâi Ana, scoasă din 
sărite de frivolitatea lui; cu atât mai mult cu cât May zăcea 
într-o celulă, în locul acela mizerabil. Dacă un singur lucru 
merge prost, atunci viața lui May este în pericol. 

Rânjetul dispăru de pe faţa lui Ramson. Puse lingura în 
castron, cu gesturi atente şi măsurate, ca şi cum ar fi 
mânuit o armă. 

— Crezi că nu cunosc diferenţa dintre viaţă şi moarte? 
întrebă el. Lucrez în domeniul ăsta de şapte ani. Am început 
ca vagabond şi mi-am croit drum către ceea ce sunt astăzi, 
către ceea ce am fost. Un singur pas greşit, şi aş fi murit. 

Ana respira anevoie. Până acum, Ramson Vorbădulce 
avusese grijă să nu-i dezvăluie decât strictul necesar 
despre el însuşi. Dar ceva se schimbase. Numai că Ana nu 

putea spune ce. 

— De aceea trebuie să avem şi planuri de rezervă, spuse 
el, iar tensiunea momentului se risipi. Trebuie să punem la 
cale câte unul pentru toate scenariile posibile. Trebuie să 
luăm în calcul tunelurile secrete şi pasajele subterane. Se 
aplecă spre ea. Ochii lui căprui străluceau în lumina 
dimineţii şi părul ciufulit i se cârlionţa la tâmple. După ce o 
recuperăm pe May, trebuie să ne pregătim de F/rva'snej. 

Îi întinse ceva peste masă. 

O bucată de hârtie, cu nişte nume scrise în pripă. Ana citi 
primul rând. 

— Invitaţii la Firva'snegj? 

Se gândi să-l întrebe cum obținuse aşa ceva, dar ştia că 
nu avea rost să pună întrebări despre sursele lui Ramson 
Vorbădulce. 

— Da. Ramson îi arătă un nume aflat la mijlocul listei şi, 
pentru o clipă, fata nu văzu decât câteva cuvinte care 
parcă săreau în ochi: Domnul Piotr Tețiev. 

Ana icni. Strângea aşa de tare hârtia, că degetele ei se 
albiseră. 

— Va trebui să-l atragem într-un loc retras. Undeva unde 
să vorbesc cu el şi apoi să plec, nevăzută. 

Ochii lui Ramson scânteiară. 

— În beciul lui Kerlan este o odaie secretă. Nimic nu 
răzbate de acolo. Ştiu din surse sigure că, în timpul balului, 
nu va fi păzită. Prinse să bată darabana în masă. Din beci 
porneşte un tunel prin spatele clădirii, pe unde se face 
aprovizionarea. Mâncare, flori, haine... Voi aranja să ne ia o 
trăsură. Trebuie doar să cădem de acord asupra 
momentului potrivit. d, 


Se retraseră în odaia lor, pentru a discuta despre 
planurile de rezervă. Puseră la punct fiecare minut, 
identificară fiecare posibilitate, trecură prin toate scenariile 
posibile, planificând totul cu grijă. 

În două zile, erau stabilite toate detaliile care ţineau de 
salvarea lui May şi de balul lui Kerlan, încât până şi 
înverşunarea Anei se ostoi. 

— Nu ar fi cu putinţă s-o răpim pe May azi sau mâine? îl 
sâcâi ea pe Ramson. 

— Nu, răspunse Ramson în după-amiaza celei de-a doua 
zile, tolănindu-se pe patul Anei. Trebuie să aşteptăm 
spectacolul şi să urmăm regulile. 

— Dar... 

— Chiar vrei să jefuieşti un om înainte de a merge la 
petrecerea lui? Tânărul plimba o frunzuliţă-de-aur printre 
degete. Moneda licărea în soarele după-amiezii târzii. 
Ramson o făcea ba să apară, ba să dispară. Intrăm în cuşca 
leului. Asta e tot ce putem face. Dar să ştii că, în cazul în 
care Kerlan ne-ar fi vrut morţi, am fi pierit până acum. 

— De ce spui asta? 

Ana ridică privirea din colţul în care stătea, cu spatele 
drept şi picioarele încrucişate, în mijlocul hârtiilor pe care 
mâzgăliseră planuri şi hărţi. Pachetele cu hainele lor pentru 
următoarele zile stăteau frumos rânduite lângă perete. 
Cheltuiseră mare parte din bani, iar restul... Ana îşi spuse 
că aveau să-i împartă între ei atunci când venea vremea să- 
şi vadă fiecare de drumul lui. 

Gândul acesta îi stârnea Anei un sentiment ciudat. 
Aruncă pe furiş o privire către Ramson - părul lui ciufulit, 
nisipiu, se răsfirase pe perna ei -, parcă vrând să se asigure 
că băiatul era încă acolo. 

— Am intrat în legătură cu unul dintre oamenii lui. Ne 
aşteaptă la bal. lată de ce, în vreme ce tu vei pune mâna 
pe Teţiev, eu voi fi sus, distrându-l pe Kerlan ca să-i distrag 
atenţia şi să nu intre la bănuieli. Aruncă moneda în aer şi o 
prinse, dar când deschise palma, aceasta dispăruse. Crede 
că o să-i ofer o învoială. 

Ana muşcă din capătul creionului. 

— Şi ce ai de gând să faci tu? 

— Să-l ucid, poate. Să-l duc de nas. Cine ştie? 

Ramson îi aruncă un zâmbet diabolic. Ana bănuia că, de 
fapt, ştia exact ce urma să facă. Fata învățase să nu-i mai 
pună întrebări la care nu avea să capete răspuns. 

Aşa că se întoarse la hârtiile ei, concentrându-se la 
lucrurile pe care le putea obţine: May, alchimistul şi o cale 

de întoarcere la fratele său. 


Bum-ba-da-BUUM! 

Tobele răpăiau. Torţele străluceau. Publicul ovaţiona. Dar 
în seara asta, ritmul inimii Anei era altul. Acum, în vreme ce 
străbăteau mulțimea de nobili somnoroşi şi  beţi, 
numărătoarea inversă pornise. 

Era a patra zi a şederii lor în Novo Minsk; seara în care 
May avea să apară pe scenă. 

Pe scenă păşi Bogdan. Vocea lui făcu să bubuie 
amfiteatrul ticsit de spectatori. Oare doar i se părea sau 
fruntea maestrului de ceremonii chiar era acoperită de 
sudoare? 

Regina Gheţii îşi sfârşise numărul şi rămăsese la 
marginea arenei, în afara peretelui de sticlă, zâmbind 
mulţimii. Era punctul fix pe o scenă unde se perindau 
Analogi care umpleau arena cu apă, pietre, foc. 

Bogdan desfăcu braţele. 

— Doamnelor şi domnilor, urmează un Analog de 
Pământ. 

Ana îşi simţi toţi muşchii încordaţi. 

— Poate crea viaţă din lut, poate face florile 
dumneavoastră preferate să răsară, mai strălucitoare decât 
stelele pe cerul nopţii! 

Cortinele se dădură la o parte. Un asistent apăru în 
grabă, lăsând un ghiveci la marginea peretelui de sticlă, 
după care dispăru în culise. 

Din umbra cortinei apăru o siluetă. Lumea Anei se 
concentra într-un singur punct. Fetiţa înaintă încet în arenă, 
îmbrăcată într-o rochie de un cafeniu-închis, mult prea 
largă, brodată cu flori roşii, sclipitoare. Umerii ei erau 
gârboviţi, iar trupul - mai mic şi mai costeliv decât îl ştia 
Ana. [inea capul plecat, ascunzându-şi ochii frumoşi, de 
culoarea oceanului. 

Ana îşi înghiţi lacrimile. May era mult mai mică, faţă de 
ceilalţi Analogi din arenă. Fata înainta încet spre centrul 
arenei. Din public se auziră chicote, iar Bogdan râse 
binevoitor. 

— Ei, haide, drăguță! strigă el. Nu avem toată ziua la 
dispoziţie! 

May se strădui să grăbească pasul, cu ochii pironiţi în 
podea. Poalele rochiei i se răsuciră în jurul gleznelor, iar 
fata se împiedică şi căzu. 

Mulțimea râse, însă Ana scoase un icnet uşor, chinuit. 
Ramson o apucă de braţ. Ochii lui scânteiau. 

— Cei care ştiu să aştepte... şopti el. 

„sunt răsplătiți. 

În ciuda cuvintelor liniştitoare, înăuntrul Anei furia 
clocotea. Işi trezi Analogul la viaţă, ca să simtă sângele 
mulţimii. Cât de mult ar fi vrut să-şi asmută puterea asupra 
acestor ticăloşi! Cât de mult ar fi vrut să-i facă să simtă şi ei 
durerea, neajutorarea lui May! 

— O fi ea mică, dar este foarte talentată! declară 
Bogdan. Poate crea stânci şi le poate sparge. Le poate 
mânui. Şi poate să readucă la viaţă orice creşte din 
pământ. Stimaţi oaspeţi, v-o prezint pe Copila Pământului! 

Un murmur străbătu spectatorii. Pe scenă, May se 
ghemui lângă un ghiveci cu flori uscate. Expresia fetiţei era 
un amestec de tristeţe şi speranţă. Întinse mâinile către 
ghiveci. 

Pentru câteva momente, nu se întâmplă nimic. Apoi 
mulţimea exclamă plină de uimire, arătând spre tulpinile pe 
care începea să apară o nuanţă încântătoare de verde. În 
petale înflori roşul. In faţa lor, May insufla viaţă plantei. Ana 
se aplecă puţin spre arenă. 

Icnetele mulţimii, măştile ce zugrăveau chipuri de 
animale, torţele şi sticla cu piatră-neagră dispărură, din 
toate nemairămânând decât May. Şi-o amintea în mijlocul 
unui luminiş, înconjurată de pini înalţi, acoperiţi de omăt. 
Cuprinsese în palme o margaretă arsă de zăpadă, veştedă. 
Ţinea ochii închişi şi murmura. Treptat, margareta îşi 
desfăcuse petalele, căutând lumina soarelui de iarnă. 

Simţise atunci că fusese martoră la un miracol. 

Amintirea se stinse când mulţimea din Ring izbucni într- 
un ropot de aplauze. In arenă, Regina Gheţii zâmbea. 

Bogdan îşi desfăcu braţele. 

— lată cum cel mai mic este adesea şi cel mai 
subestimat, dar se dovedeşte mai puternic decât am crezut 
noi. Făcu o pauză teatrală, dând din mâini. Inelele de pe 
degetele lui străluceau. Aveţi să-i cereţi ceva talentatei 
noastre Copile a Pământului? 

Se auzi numaidecât un strigăt. 

— Fă să crească un pom fructifer! 

— Să jongleze cu pietre! 

— Să facă o statuie din lut! 

Cererile continuau să curgă. La picioarele lui Bogdan, 
încălţate cu pantofi lustruiţi, se adunau grămezi de monede 
de aramă, de argint şi de aur. May îşi ţinea capul plecat. În 
timp ce valuri de cereri batjocoritoare şi de zeflemele se 
abăteau asupra arenei, Bogdan îi porunci lui May să le 
îndeplinească. Stomacul Anei se întoarse pe dos. 

— Hei! 

Doi ochi căprui o priveau. O mână caldă îi apăsă umărul - 
blând, dar ferm. 

— O să se termine curând. Şi-apoi o să fie în siguranţă, 
cu noi, o asigură Ramson. 

Ana observă că-şi încleştase degetele în mânecile hainei, 
îşi trase mâna înapoi. 

Ceva îi atrase atenţia. Pe scenă aterizase un sac de piele, 
mare cât capul lui Bogdan. Monedele de aur se împrăştiară 
peste pantofii maestrului de ceremonii,  scânteind 
provocator în lumina torţelor. 

Tăcerea se înstăpâni peste mulţime. Ramson îşi îndreptă 
spatele. 

De lângă scenă răsună o voce clară. 

— Maestre, am o cerere cât se poate de specială. Şi cred 
că va fi foarte apreciată de public! 

Bogdan se aplecă să ridice punga dolofană, burduşită cu 
monede de aur. Rămase cu gura căscată. Din punga plină, 
monedele continuau să se reverse. 

— Domnul meu, zise Bogdan, văd că ştii deplin ce 
înseamnă un spectacol adevărat. 

In spatele lui, May îşi ridică în cele din urmă capul. 
Zâmbetul silit al Reginei Gheţii părea că încremenise. Din 

culise, samsarul cu ochi palizi privea scena, cu un interes 
rece. 

Ana avea o presimţire rea. Îl căută din ochi pe cel care 
vorbise. Începea să intre în panică. Monedele de aur oferite 
ajungeau pentru a hrăni cincizeci de familii, un an întreg, 
sau pentru a cumpăra o dacha. 

Niciun om cu mintea întreagă nu ar fi oferit o asemenea 
sumă pentru câteva minute de distracţie. 

Pe scenă, ochii lui Bogdan scânteiau de plăcere. Vocea 
lui deveni şi mai răsunătoare. 

— Dar cum altfel se fac afaceri aici, în Ring, dacă nu cu 
aur? Doamnelor şi domnilor, propun să-l ascultăm cu toţii 
pe acest domn, care vrea să ne ofere un spectacol pe 
cinste! 

Publicul izbucni în aplauze tunătoare. Brusc, un freamăt 
se iscă printre petrecăreţi. Un fulger auriu, o siluetă cu 
glugă. 

Când omul făcu un salt pe scenă, Ana îi văzu masca - şi o 
recunoscu. 

Imposibil să se înşele. Era nobilul de care se lovise când 
venise în Ring pentru prima oară. Purta aceeaşi mască pe 
care o avusese şi atunci: o faţă batjocoritoare. Cel mai bine 
îşi amintea flacăra din ochii lui. În acea seară, necunoscutul 
îi aruncase doar o privire iritată. 

Ceva nu era în regulă. 

— Ramson... şopti Ana. 

Dar nu apucă să mai adauge nimic, căci bărbatul începu 
să vorbească. 

— Am văzut multe, multe spectacole cu Analogi! strigă 
cu aroganță nobilul cu mască de aur, schiţând gesturi 
elegante. Şi am aşteptat mult timp un moment ca acesta! 

Ana făcu un pas în faţă. Se trezi croindu-şi drum printre 
oameni, cu dorinţa din ce în ce mai puternică de a ajunge 
lângă scenă. Lângă May. Auzi cum Ramson îi spuse apăsat 
pe nume şi îi simţi curgerea sângelui, când tânărul porni 
după ea. 

— Suntem bucuroşi să vă avem printre noi, nobile domn! 
chicoti Bogdan, mângâind punga cu aur. Zâmbetul i se 

întindea de la o ureche la alta. Vreau să aud ce pretenţii 
aveţi de la acest Analog. Aşa, voi putea... 

— Aş vrea ca toţi cei strânşi aici să-şi amintească 
împreună cu mine acest moment măreț! îl întrerupse 
nobilul. 

Cu o plecăciune adâncă, îşi scoase gluga. Părul roşcat 
sclipi în lumina torţelor, iar bărbatul făcu un pas înainte, 
apropiindu-se de marginea scenei. Lepădă şi masca, pe 
care o aruncă la pământ, în faţa peretelui din sticlă. 

Ana înlemni. Faţa omului din arenă era iluminată de 
triumf. 

Şi o cunoştea prea bine. 

Lângă ea, cineva o apucă de încheietură. Vag, îl auzi pe 
Ramson vorbindu-i. 

— Ana, ascultă-mă... 

Dar nu era în stare să-l asculte. Se holba la omul ăsta, 
care-o ducea cu gândul înapoi, în copilăria ei din palat, 
când el îi aducea ceai aburind şi piroşti fierbinţi. Dar nu 
acestea, ci vorbele şi strălucirea ochilor lui îi încălzeau 
inima. 

— Îl cunosc, zise ea, cu voce spartă. 

— Cum? 

Roşcovanul înşfăcă o tortă. 

— Nobili oaspeţi, vreau să vă mai spun un singur lucru. 

Ridică torţa, iar expresia de triumf de pe chipul său se 
prefăcu în ură. 

— Îl cunosc, repetă Ana. Ramson, el e... 

— Trăiască Revoluţia! 

Cu toată puterea, bărbatul izbi torţa de scenă. 

Flăcările cuprinseră micul şuvoi de ulei care se scurgea 
din torţă, pe podeaua de marmură, ca un şarpe scânteietor. 
Pentru o clipă, tânărul din arenă dispăru în spatele unui zid 
de foc, dar apoi păşi nevătămat prin el, cu braţele larg 
deschise. Doi stâlpi de foc se ridicau din palmele lui! 

Izbucniră ţipete. 

Ana se repezi spre arenă. 

Mulțimea o îmbrâncea, nobilii fugeau în toate direcţiile. 
Pe feţele lor, spaima luase locul poftei de distracţie. Dar 
Ana nu îi băga în seamă; ochii ei erau pironiţi asupra 
Analogului de Foc. 

luri! 

Îşi amintea de scânteile din ochii lui, când băiatul îi 
strecura prăjituri pe tava cu prânzul ei. Inflăcărarea aceea 
se prefăcuse într-un foc dezlănţuit, sălbatic. 

Spectacolul, punga cu aur, toate fuseseră menite să-l 
aducă în arenă. lar acum viaţa lui May era în pericol. 

O mişcare în firidele de sus îi atrase atenţia. Săgeţile din 
piatră-neagră ale arcaşilor străluceau în lumina portocalie a 
flăcărilor. 

Ana se răsuci iute spre arenă. Dincolo de flăcări, în 
spatele zidului de sticlă, May rămăsese singură. Samsarul 
se făcuse nevăzut. Anei i se păruse că-l zărise dispărând în 
spatele cortinei. 

Arcaşii traseră. 

Pentru o secundă înspăimântătoare, lumea păru că 
încetineşte şi nu se auzea decât şuierul săgeţilor. 

Ana îşi trimise Analogul spre sângele lui May. Din nou, 
Analogul întâlni piatra-neagră, rece şi goală. Panica o 
sugruma. 

Scena explodă, însă nu în sânge sau în foc... ci în gheaţă. 
Cristalele albe căpătau viaţă deasupra arenei, alcătuind o 
arcadă grea, sclipitoare. Săgeţile ricoşară în gheaţă şi 
căzură la pământ. 

Pe scenă, Regina Gheţii stătea dreaptă, cu braţele larg 

deschise. Părul ei alb-cenuşiu flutura în arşiţa flăcărilor. Se 
întoarse, întâlnind privirea lui luri, şi dădu din cap. 
Împreună, se răsuciră spre peretele protector. Dinspre cei 
doi izvorâră foc şi gheaţă. Spirale alb-argintii şi roşu-aprins 
izbiră cu putere sticla. 

Incă puţin, şi aveau să spulbere arena. Dacă sticla ceda, 
toţi cei aflaţi dedesubtul ei ar fi fost zdrobiţi. 

Ana trebuia s-o scoată pe May de aici, cât mai repede. 

— May! ţipă ea. 

O căută din priviri, în spatele Analogilor care atacaseră 
sticla. 

Copila era atât de aproape... Dar nu îndeajuns de 
aproape ca Ana s-o poată ocroti. 

Dinspre arenă ţâşni o pală de fierbinţeală care îi cuprinse 
tot corpul. Ana îşi feri ochii de spectacolul orbitor. 

luri călăuzi flăcările torţelor. Dogoarea se scurse într-un 
cerc de netrecut, în jurul arenei, luminând tot Ringul. 
Publicul îngrozit se îngrămădea spre ieşiri. luri era puternic, 
mult mai puternic decât fusese în copilărie. Sau poate că îşi 
ascunsese adevărata putere. Acum putea să mânuiască 
lesne focul, în vreme ce majoritatea Analogilor de Foc abia 
dacă reuşeau să aprindă o lumânare. 

Trebuia să ajungă dincolo de zidul care o ţinea captivă pe 
May. Trebuia să ajungă la ea. 

Ana îşi întinse Analogul, iar puterea ei prinse viaţă, mai 
strălucitoare ca orice flacără. Inşfăcă sângele lui luri şi pe 
cel al Reginei Gheţii şi trase. 

Cei doi se poticniră. Focul dezlănţuit şi gheaţa 
nimicitoare îşi încetară înaintarea, lăsând la vedere 
peretele acoperit de gheaţă. Pe suprafaţa lui apăruseră 
crăpături. ` 

luri se rostogoli. Privirea lui arzătoare poposi pe Ana. Işi 
ridică palmele. 

— luri... 

Când flăcările izbucniră din palmele lui, se pomeni lovită 
în stomac. Ana se izbi de marginea arenei, în faţa lui 
Ramson, care încerca să se desprindă de ea. Avea obrajii 
mânjiţi de funingine. 


e 184 + 


— Ana... îngăimă el. 

Fata îl împinse deoparte şi sări în arenă. 

Dincolo de gheaţă şi de sticla acoperită cu pete cenușii, 
văzu o siluetă mică. 

May ridică o mână. Din ghiveciul aflat în faţa ei se ridică 
un bulgăre de pământ. Cu un scrâşnet, se micşoră, 
căpătând duritatea unei pietre. May aruncă bulgărul şi 
nimeri zidul din piatră-neagră. 

BUM! 

Lovi din nou. 

Şi din nou. 

La a cincea încercare, sticla se sparse. Crăpături subţiri 
se răspândiră pe toată suprafaţa ei, cu un trosnet. 

Privind cum copila arunca bulgăre după bulgăre, Ana îşi 
dădu seama că May lucra împreună cu luri şi cu Regina 
Gheţii. 

May făcea parte din planul lor. Lupta alături de rebeli, 
pentru a pune capăt cruzimii Ringului, pentru a dărâma - la 
propriu - închisoarea de sticlă care-i ţinea prizonieri pe 
Analogi. 

Încă un bulgăre de lut. Cu un ultim pocnet răsunător, 
sticla se fărâmiţă. Pentru o clipă, cioburile se rostogoliră în 
aer. Gheaţa şi sticla se amestecară în mii de fărâme 
sclipitoare. 

Ana sări după May. 

luri sări după Ana. 

Regina Gheţii întinse o mână. Din pământ ţâşni gheaţa, 
întărindu-se cât ai clipi, într-o barieră arcuită deasupra lor. 

Fragmente din fostul zidul protector cădeau peste tot şi 
se izbeau cu clinchete de arcada de gheaţă. 

Când luri o azvârli la podea, Ana se lovi cu umărul de 
marginea arenei. Mâinile lui îi căutau gâtul, dinţii îi erau 
dezveliţi, într-o grimasă de furie. Ana se zbătea. Masca 
fierbinte şi asudată i se lipise de faţă. 

— luri, îngăimă ea. Opreşte-te... 

— O să afli ce simţi atunci când mori de mâna unui 
Analog, mârâi luri, ridicând o mână. 

Ana izbuti să-şi scoată masca. 

— luri, eu sunt! N 

El înlemni, cu braţul încremenit deasupra ei. In expresia 
lui se amestecau confuzia şi furia. Apoi o recunoscu. Se 
trase înapoi. Îşi luă repede mâinile de pe ea, ca şi cum 
trupul ei l-ar fi ars. 

— Kolst... 

— Ana! 

Cea mai dulce voce. Ana ar fi recunoscut-o oriunde. 

May îngenunchease în arenă, la zece paşi de prietena ei. 
Uimirea fetiţei lăsă repede loc bucuriei. 

Uşurarea o copleşi. Ana pe jumătate râdea, pe jumătate 
suspina. 

— May! 

O săgeată zbârnâi pe lângă Ana şi lovi marmura arenei. 

— May! 

Într-o secundă, bucuria Anei se prefăcu în panică. O altă 
săgeată lovi podeaua arenei, la o palmă de ea. In spatele 
ei, luri slobozi un strigăt îndurerat: 

— Diana! 

La marginea arenei, Regina Gheţii - Diana - îşi ridică 
privirea spre el. Tânăra pălise. Din nasul ei picura sânge. 

Un fulger ţâşni spre ea. Trupul Dianei tresări. Se prăvăli 
la pământ. O săgeată îi străpunsese spatele. Mirosul greu 
de sânge umplea aerul. 

— Diana! Dia... Strigătul lui luri se prefăcu într-un suspin 
înăbuşit. Nu! Nu! 

— luri! Ana îl apucă de braţ şi îl târî în spatele barierei de 
gheaţă. Trebuie să fugim. 

O săgeată izbi marmura, chiar lângă May. Ochii copilei se 
măriră. Ridică privirea, se întoarse şi o luă la fugă spre 
cortina de catifea. 

În umbra firidelor, soldaţii îşi pregătiră din nou arcurile. 
Ana se ridică sfidând pericolul. Înţelesese că nu va ajunge 
la May înainte ca vreo săgeată să o nimerească. 

Dar altcineva alerga către copilă. Ramson se repezise 
către May, sărind peste bucăţile de marmură spartă, fără 
să-i pese de hainele sale scumpe. Sub paşii lui scrâşneau 
cioburi de sticlă şi de gheaţă. Se rostogoli, o luă în braţe pe 

May şi se aruncă spre cortină. 

Vâjjj! O săgeată îi atinse mijlocul. Ramson îşi arcui 
spatele de durere, mormăi înăbuşit şi se împletici. 

Ana alergă spre ei. Impreună cu luri, îi târî pe May şi pe 
Ramson afară din arenă, în întunericul din spatele cortinei 
de catifea. 

În culise mirosea a mucegai şi a transpiraţie. Se 
împleticiră printr-un şir de draperii şi coborâră într-o 
încăpere slab luminată de câteva făclii. La stânga şi la 
dreapta se deschideau coridoare întunecate. Ţipetele 
mulţimii păreau să răsune dintr-o lume îndepărtată, ca şi 
cum draperiile groase îi fereau de haos, adăpostindu-i. 

Din semiîntuneric, o voce firavă îi ajunse la ureche. 

— Ana? 

Ana simţea un nod în gât. 

— May! zise ea încet. Fetele se năpustiră una spre 
cealaltă în acelaşi timp. Ana o strânse în braţe. Lacrimile îi 
ardeau ochii. Ai părul plin de funingine! 

May râse. li cuprinse obrajii în palme şi îi şterse lacrimile. 

— Tu eşti! Eşti chiar tu! 

Ana plângea de bucurie. Chicoti şi-şi lipi fruntea de a lui 
May. 

— Fireşte. Niciodată n-o să te părăsesc. 

luri îşi drese glasul. În palma lui dansa o flacără, 
luminând încăperea. 

— Pe aici! 

Ana o luă de mână pe May şi amândouă grăbiră pasul în 
urma lui. 

— Încotro? 

— A început Revoluţia, Ana, spuse May, cu ochii 
strălucind. luri face parte din Pe/erinele Roşii. E un rebel şi 
luptă alături de Analogi. Când m-au adus aici, i-am întâlnit 
şi pe ceilalţi. O să-i salvăm chiar acum. 

Lângă ele, Ramson tuşi tare şi se poticni. Se sprijini de un 
perete. Inima Anei se strânse când văzu cum tânărul îşi 
apasă palma pe rana provocată de săgeată. Simţi sângele 
mustind în stofa tunicii. 

— Ramson! 

— O să fiu bine, zise el, abia auzit. Norocul nostru. Drace! 
O revoluţie! 

— Pelerinele Albe au domnit prea mult şi nu au făcut 

nimic. Doar au asistat la suferinţa noastră! luri strânse 
pumnii. Vorbea cu înverşunare. E timpul să ne luăm soarta 
în mâini. Noi suntem dovada vie că pelerinele lor nu sunt 
albe, ci roşii - pătate de sângele Analogilor. Noi suntem 
flacăra speranţei... 

— Frate, nu avem timp de metafore! îl întrerupse 
Ramson, scrâşnind din dinţi. Dacă nu ieşim de aici, singurul 
lucru roşu va fi sângele tău pe spada unei Pelerine Albe. 

— Trebuie să plecăm, aprobă Ana, strângând mâna lui 
May. Acum! 

luri părea iritat. May interveni. 

— Nu! refuză copila. Nu plec fără ceilalţi. 

Parcă îmbătrânise cu câţiva ani în doar o săptămână. 

Vorbea hotărât, dar când întoarse capul spre Ana, ochii 
fetiţei erau rugători. 

— luri şi Diana au pus la cale toate astea şi m-au salvat. 
Au salvat o mulţime de Analogi. Şi vreau... vreau să ajut şi 
eu. May întinse din nou mâna către a Anei. Îţi mai aduci 
aminte de fata care mi-a oferit prăjitura, în Vintr'makt? Cât 
am fost aici, m-am gândit la ea în fiecare zi. Vocea ei 
tremura, însă Ana îi simţi hotărârea. Tu m-ai salvat, Ana. 
Vreau să-i ajut pe ea şi pe ceilalţi ca ea. Vreau să... May 
trase adânc aer în piept, iar când îşi ridică privirea, ochii îi 
străluceau. Vreau ca fiecare Analog din imperiu să ştie cum 
e să speri. 

Scânteia din ochii lui May şi convingerea din cuvintele ei 
stârniră ceva în inima Anei. 

Nu mai apucă să-i spună nimic. În coridor se auzi un 
sunet, în dreapta lor. Un tropăit ritmic, tot mai puternic cu 
fiecare secundă. 

Ramson înjură. 

— Gărzile! zise el. Poetule, unde-s Analogii? 

— Pe coridorul din stânga, spuse luri repede. Camera din 
capăt. 

Duse mâna la buzunar şi scoase un mănunchi de chei. 

— O să-i aduc eu, declară May. 

Fetiţa făcu un pas în faţă şi luă cheile din mâna lui luri. 
Se întoarse spre Ana. Lumina torţelor proiecta umbra ei 

mică pe o lume de flăcări pâlpâitoare. 

— Aşteaptă aici, Ana! 

May dispăru ca un fulger înghiţit de întuneric. 

— Du-te cu ea! îl îndemnă Ana pe Ramson. luri şi cu mine 
vom rămâne aici, ca să scăpăm de gărzi. 

Ramson şovăi. 

— Să nu mori, spuse el. 

— Să nu te laşi răpit, i-o întoarse ea. 

Ana îi auzi chicotul aspru şi îşi stăpâni un zâmbet. Se 
pregăti pentru înfruntare. 

Privirea lui luri îi ardea spatele. 

— Eşti în viaţă, şopti el. 

Băiatul o privea cu ochi mari. 

— Nu... nu-mi vine să cred. 

— lar tu, spuse Ana, tu eşti... un răzvrătit. 

Tropăitul cizmelor se apropia. 

— Vorbim mai târziu, da? întrebă luri. 

— Mai târziu, aprobă ea. 

Aşa cum anunţase Ramson, apărură gărzile. Şase soldaţi. 
Când torţele explodară în două coloane de flăcări, soldaţii 
căscară ochii cât roata carului. Ana se trase înapoi, 
urmărind uluită cum băiatul odinioară firav înainta spre 
gărzi. Din palmele lui izvorau flăcări care prinseră să se 
întindă pe zidurile din piatră ale coridorului. 

O umbră ţâşni la stânga ei, pe scările care duceau spre 
cortina grea, de catifea. 

Ana simţi pulsaţia puternică a sângelui înainte s-o vadă 
pe femeie. Când nou-venita apăru în lumină, tăişuri de oţel 
fulgerau în jurul ei, iar masca neagră licări. 

— larăşi tu! spuse Ana. 

Femeia îşi schimbase  straiele provocatoare, de 
curtezană. Acum purta pantaloni negri, strâmţi, şi cămaşă. 
Era acelaşi Analog de Oțel care păzea uşile Ringului şi care 
încercase s-o împiedice pe Ana să intre. Nu se vedea nici 
urmă de tovarăşa ei, yaeger-ul. Tânăra păşi în faţa Anei, 
blocându-i calea. Nenumărate lame mici se înşirau la 
cingătoarea ei, lucind asemenea unor colţi de fiară. 

Instinctul îi striga Anei să-şi asmută Analogul asupra 

femeii, să lupte din toate puterile. 

Dar cuvintele lui May o opriră. Ana şi Analogul de Oţel 
erau la fel: temute pentru calităţile care le separau de 
oamenii de rând şi persecutate de cei puternici. 

Ana ridică o mână. 

— Te rog, nu face asta. 

Ochii celeilalte scânteiară. 

— Dacă nu mori până la sfârşitul nopţii, o să mă omoare. 

— Cine? întrebă Ana, cu toate că bănuia care era 
răspunsul. _ 

— Lordul Kerlan. Analogul de Oțel ridică tăişul în aer. Imi 
pare rău. 

Ana nu mai zăbovi. Îi înhăţă sângele şi o izbi de perete. 
Ochii tinerei se măriră de uimire. Apoi se răsuci şi o lamă 
ţâşni din cingătoarea ei. 

Ana se aruncă într-o parte. Tăişul se înfipse cu zgomot în 
peretele din spatele ei. Se rostogoli şi se ridică în picioare. 
În aceeaşi clipă Analogul ei pierdu legătura cu Analogul de 
Oțel. 

O lamă îi crestă braţul. Ana ţipă şi se lipi de perete. 
Analogul ei fu distras de căldura sângelui care i se scurgea 
pe braţ şi de durerea ascuţită a cărnii spintecate. 

Un al treilea tăiş săgetă aerul, dar Ana se dovedi mai 
iute. Se agăţă de sângele adversarei şi trase. Aceasta 
scoase un strigăt de durere, curmat numaidecât de un 
hârâit înăbuşit - sângele începea să-i umple plămânii. 

— Nu eşti obligată să faci asta, spuse Ana. Vino cu noi! 
Luptă alături de noi! 

Analogul de Oțel se cutremură. Ţinea capul plecat. O 
păltoacă de sânge se lăţea pe podea, la picioarele ei. Când 
îşi ridică fruntea, ochii îi erau injectaţi, iar sângele picura 
din nasul şi de pe buzele ei. 

— Eu... 

Din senin, mintea Anei fii prinsă ca în menghină. 
Apăsarea cumplită îi smulse un strigăt. Lumea se înceţoşă, 
Analogul pieri, iar Ana se lovi de un zid rece, care-i era 
cunoscut. 

Din cortina de catifea se desprinse o umbră, iar în lumina 

torţelor păşi tânăra-yaeger. Pentru prima oară, arăta 
înfricoşată. 

O voce mătăsoasă rosti: 

— Omoar-o, Nuriaşa! 

Cineva ieşi la lumină. Pândea din spatele yaegerului şi al 
Analogului de Oțel. Ana zări scânteia ochilor palizi ai 
samsarului. 

Analogul de Otel - Nuriaşa - tuşi cu sânge. Pregăti o nouă 
lamă. Şovăia. 

— Omoar-o! porunci din nou samsarul. 

Ochii yaeger-ului se îngustară. Presiunea din capul Anei 
crescu. Se prăbuşi în genunchi, năucă de durere, încercând 
să se agaţe de orice lucru care ar fi salvat-o. Un singur 
gând o alina: May era în siguranţă, cu Ramson. 

Nuriaşa aruncă lama. 

Cineva ţâşni din coridor, la stânga Anei, o înşfăcă de 
mijloc şi o aruncă într-o parte. Ana se lovi de perete. 
Durerea îi explodă în spinare şi în braţul rănit. 

Scutură din cap pentru a se dezmetici. Ridică privirea. 

May stătea acolo unde, cu doar câteva clipe înainte, se 
aflase Ana. Un cuţit i se împlântase în stomac, până la 
plăsele. O pată întunecată se lăţea cu repeziciune pe rochia 
fetiţei. Degetele copilei se umpleau de sânge. Incerca să 
stăvilească şuvoiul stacojiu cu mâinile goale. Ochii îi erau 
larg deschişi şi miraţi. Când întâlniră privirea Anei, gura 
fetiţei se rotunji de uimire. 

Se împletici şi căzu la podea. 

Timpul păru să se oprească în loc. Restul lumii se 
evaporă, în urmă rămase doar trupul micuţ al lui May, 
prăbuşit pe podeaua însângerată. Imaginea asta avea să 
rămână întipărită pe veci în mintea Anei. Se apropie de 
copilă. | se părea că aude ţipete. Nimic nu mai avea sens. 

Ana o ridică pe May în braţe. Oare dintotdeauna fusese 
aşa uşoară? 

— May, şopti ea. 

Mâinile fetiţei erau lipicioase şi înroşite de sânge. 

În jurul Anei, totul se prefăcu într-un vârtej de fum şi 
sânge. li trebui un moment să-şi dea seama că apăsarea 

yaeger-ului asupra minţii ei dispăruse. 

Cu coada ochiului, îl văzu pe Ramson împingând-o pe 
fata-yaeger într-o parte. Tânărul îşi smulse pumnalul din 
spatele ei. Nuriaşa zăcea la picioarele lui, nemişcată, în 
băltoaca propriului sânge. Samsarul dispăruse. 

Ramson se uită la May. Blestemă cu voce scăzută. 

— Ana, şopti May. 

— Taci! Ana îşi puse mâinile tremurânde peste ale lui 
May, apăsându-i rana. O să opresc sângerarea şi o să te 
bandajez. 

Pieptul lui May sălta în respiraţii scurte, superficiale. Un 
şuvoi ameţitor de sânge se agăţă de simţurile Anei. 
Analogul se cutremură, iar ea se lupta cu greaţa. 

— Mama mea spunea - murmură May - că suntem doar 
praf şi stele. Îmi spunea... înainte să ne despărţim... să o 
caut în pământ şi-n stele. 

Ana se simţea sugrumată de disperare. _ 

— Nu! gemu ea. O s-o găsim, May... May! li luă capul în 
mâini. Clipi apăsat, ca să-şi stăpânească plânsul. Ascultă- 
mă! Mama ta te aşteaptă. E nerăbdătoare să te vadă. O s-o 
găsim împreună, bine? 

— Nu... nu vreau să pier. May se lupta să respire. Ochii ei 
erau plini de lacrimi. Vreau... să trăiesc. 

Ana pipăi rana fetei, agăţându-se cu disperare de 
sângele ei şi împingându-l înapoi în trupul mic, dar sângele 
i se strecura printre degete. Analogul ei nu învățase 
niciodată să-şi folosească puterile în felul acesta. Nu 
învățase decât să rănească şi să tortureze. Nu ştia să 
vindece. 

Din gâtlejul Anei ţâşni un țipăt de suferinţă. 

— Nu pot, gemu ea. Ramson... luri... Ajutor! 

— Revoluţia. Degetele micuţe ale lui May se prinseră de 
ale Anei, trăgând cu blândeţe, dar stăruitor. Făgăduieşte- 
mi, Ana, că vei lupta ca Revoluţia să reuşească. Pentru 
mama mea, pentru toţi Analogii. Şi făgăduieşte-mi... că o s- 
o găseşti. 

— O voi găsi, o voi găsi, suspină Ana. l-ar fi promis orice 
în clipa asta, numai ca s-o mai audă vorbind. O s-o fac, 

May, dar am nevoie de tine... 

Lumea se învârtea cu ea. Sângele lui May se scurgea ca 
nisipul dintr-o clepsidră. Timpul gonea neobosit către 
sfârşitul implacabil. 

— Praf şi stele, şopti May, tremurând. Suntem doar praf 
şi stele. 

— Te rog, May... Ana abia mai putea să respire. Te rog! 
Nu pleca unde acolo nu te pot urma. 

May trase adânc aer în piept. 

— Voi fi mereu cu tine, Ana, murmură ea. Închise ochii de 
culoarea oceanului. Adăugă cu glas stins: O să mă găseşti 
în stele. 

Ana o îmbrăţişă pe May şi se aplecă peste trupul copilei. 
Existau oare cuvinte pentru a descrie durerea asta care o 
sfâşia în bucăţi, săpa în fiinţa Anei şi o pustia? 

Ana deveni vag conştientă că lupta se sfârşise şi că 
trupurile gărzilor zăceau pe coridorul ce se întindea în faţa 
lor. Câţiva necunoscuţi se perindau pe lângă ea, privind-o. 
Mâini calde îi strânseră umerii. O voce cunoscută îi strigă 
numele. 

O palmă îi cuprinse obrazul, ridicându-i bărbia. Ana înălţă 
fruntea şi întâlni ochii lui Ramson. Voioşia lor obişnuită 
dispăruse, lăsând în urmă o expresie sumbră. Cu blândeţe, 
tânărul îi petrecu o şuviţă de păr după ureche. Degetele lui 
nu îi părăsiră obrazul. Aproape că-i putea citi gândurile. /mi 
pare rău. Cuvintele nerostite tremurau între ei. 

— Ana! spuse luri, cu voce sfârşită. Îmi pare rău. 

Ramson se răsuci brusc şi-l ţintui de perete, cu mâinile 
pe grumazul lui. 

— N-ai niciun drept să-ţi pară rău! mârâi Ramson. 

luri se sufoca. Apucă încheieturile lui Ramson, dar acesta 
nu-i dădu drumul. luri nu se mai opuse. 

— Dacă n-ai fi făcut cascadorii, nu s-ar fi întâmplat nimic, 
îi reproşă Ramson. Crezi că o revoluţie e un joc? Crezi că, 
dacă faci tămbălău pe domeniul lui Kerlan, impresionezi pe 
cineva? Ramson îi dădu drumul, iar luri se clătină, frecându- 
şi gâtul. Asta nu e revoluţie. E un masacru. Şi lucrurile se 
vor înrăutăţi dacă nu ieşim de aici chiar în clipa asta! 

Ana abia dacă-i auzea. Cuvintele lor nu o atingeau. Ceva 
dinlăuntrul ei se năruise, lăsând o rană vie, însângerată, 
amorţită. Se afla la un pas de abis, aşa cum fusese şi cu un 
an în urmă. 

— Ramson, spuse ea. 

Ramson tresări şi-l lăsă în pace pe luri. 

Peste tot în jurul Anei, urmărind scena cu regret sau cu 
teamă, stăteau Analogi. Copii şi adulţi, bărbaţi şi femei 
aduşi din toată lumea. Îmbrăcaţi cu haine stridente, pentru 

spectacolul din seara asta. Ana numără nouă. 

Nouă Analogi. Nouă vieţi în schimbul vieţii lui May. 
Meritase sacrificiul? Cum poate fi pusă în balanţă o viaţă, în 
schimbul alteia? Există o cale de a le măsura sau compara? 

Nu, îşi răspunse singură Ana. Atinse obrazul lui May. Era 
cald încă. 

După moartea mamei, papa îi spusese odată că există 
două feluri de durere. Cea care te doboară, care îţi frânge 
sufletul şi îţi sfărâmă inima, lăsând în urmă o carapace 
goală. Şi mai există un alt fel de durere, care te întăreşte. 
După ce o simţi, te ridici de jos, te îmbărbătezi şi o porţi 
mereu cu tine, ca pe o armură. Şi devii mai bun. 

În felul acesta, nu pierzi pe nimeni, niciodată. Îl porţi în 
inima ta. 

Ana închise ochii şi îşi lipi faţa de gâtul lui May. Pe obrajii 
ei se prelingeau lacrimi care se pierdeau în părul copilei. 

Făgăduieşte-mi, Ana, că vei lupta ca Revoluția să 
reuşească. Pentru mama mea, pentru toți Analogii. 

Ana trase adânc aer în piept. Nevoia de a acţiona, de a 
se mişca aprinse în ea o luminiţă. Se uită la chipurile 
Analogilor din jurul ei, care o urmăreau în tăcere. Şi 
aşteptau. 

Se ridică, strângând la piept trupul lui May. Scrută 
încăperea şi întâlni ochii lui luri. El îşi feri privirea. Era 
limpede că se simţea vinovat. 

— Trebuie să fugim prin tuneluri, spuse Ana. 

— Diana ne-a învăţat să călătorim prin tuneluri, zise luri. 
Tristeţea aproape că îl gâtuia. A lucrat ani de zile cu 
samsarii de Analogi, pregătindu-se pentru clipa asta. Avem 
o casă de refugiu în afara oraşului. 

— Atunci, trebuie să pornim şi să ajungem acolo, 
interveni Ramson. Va mai dura o vreme până când vor 
trimite pe alţii împotriva noastră. Dacă ne grăbim, îi putem 
evita. 

luri miji ochii şi întrebă: 

— Cine te-a numit şef? 

— Tu şi incompetenta ta, se răsti Ramson. Ce-aveai de 
gând să faci, după ce ai distrus arena şi ai pus toate gărzile 

pe urmele tale? Să rămâi aici şi să reciţi poezii? 

— Opriţi-vă! strigă Ana. 

Cei doi tineri se întoarseră spre ea. 

Ana încerca să-şi limpezească mintea. Trupul lui May 
atârna în braţele ei. Cum stătea aşa, cu ochii închişi, s-ar fi 
crezut că adormise, după o zi obositoare. 

Concentrează-te! îşi spuse Ana. Nu avea să o părăsească 
pe May. Se răsuci spre luri. 

— Ramson şi cu mine plănuiserăm să fugim prin tuneluri. 
Se pare că suntem cu toţii de acord cu ideea asta. 

luri dădu din cap. 

— Labirintul ăsta de coridoare o să fie în avantajul 
nostru, din moment ce soldaţii vor trebui să se răsfire. 

— Şi-atunci, ce mai aşteptăm? întrebă Ramson. 

Se îndepărtă de peretele de care se sprijinise până mai 
adineauri. Sângerarea lui se oprise, după cum îşi dădu 
seama Ana. 

luri le vorbi Analogilor care aşteptau tăcuţi lângă perete: 

— Pelerine Roşii, a venit vremea noastră! Acela care stă 
în drumul nostru către libertate ne este vrăjmaş. Nu ezitaţi 
să-l răpuneţi. După o clipă, luri continuă, cu ochi înflăcăraţi: 
Şi jur pe toate zeitățile că vă voi proteja pe toţi, cu preţul 
vieţii mele! 

Parcă ar fi scăpărat un amnar lângă nişte vreascuri. 
Printre Analogi părea că se iscase un vânt invizibil, care-i 
îndemna să-şi îndrepte spinarea şi le înlocuia teama cu o 
hotărâre de neclintit. 

luri pocni din degete. În palmele lui izbucniră flăcări mai 
strălucitoare decât un glob-de-foc. 

— Pe aici! îi chemă luri. 

Ana, Ramson şi Analogii îl urmară. 

Înaintau în tăcere. Nu se auzea decât sunet de paşi şi 
respiraţii grăbite. Ramson mergea aproape de Ana, 
aruncându-i priviri lungi. Ochii fetei erau aţintiţi în faţă, la 
părul roşcat al lui luri. Încerca să nu se gândească la trupul 
lui May, care-i îngreuna braţele. 

Treptat, podeaua de piatră deveni aspră şi alunecoasă 
din pricina muşchiului. Tunelurile se ramificau precum 

rădăcinile unui copac şi deveneau tot mai înguste, până 
când nu mai putură înainta decât în şir indian. În câteva 
rânduri, pe Ana o cuprinse teama că se rătăciseră, că nu 
vor mai ieşi niciodată de aici, că vor muri captivi în labirint. 
Analogul ei era atent. Căuta semne că se apropia vreun 
şuvoi de sânge cald. 

Părea că trecuseră ore întregi, când aerul se schimbă 
deodată. Se răcori, iar un vânticel îndepărtat făcea flăcările 
din palmele lui luri să pâlpâie. Treptat, întunericul din jurul 
lor se risipi şi în depărtare apăru o lumină. Se apropiau de o 
uşă spartă, care se legăna în balamale. 

luri o ţinu deschisă, aşteptând ca Analogii să facă primii 
paşi în libertate. 

Stelele aruncau o lumină rece asupra lor, în vreme ce se 
furişau prin oraş ca nişte umbre. Îl urmau pe luri pe 
străduţele întunecate, din ce în ce mai pustii. Treptat, 
caldarâmul se preschimbă într-un drumeag plin de praf. 
Căsuţele cu acoperişuri roşii, înghesuite unele în altele, 
erau înlocuite de bordeie din chirpici. 

Taigaua Sivernaia se profila ameninţător, ca un zid de 
copaci. La marginea pădurii văzură o dacha singuratică, la 
ferestrele căreia scânteiau luminiţe. Când se mai apropiară, 
Ana zări pe uşă o plăcuţă de lemn pe care cineva scrisese 
cu litere elegante: Atelierul de spiritism al Shamairei. 

Grupul se opri în faţa colibei, tremurând şi răsuflând 
anevoie. luri bătu la uşă. 

Uşa se deschise de la prima bătaie. Cu braţele ostenite 
de povara trupului pe care îl purta, Ana intră. 

Căldura o învălui. In vatră trosnea focul, iar aerul era 
înmiresmat de mirodenii. Ana îşi spuse că dacha era curată 
şi împodobită. Pe pereţi erau rafturi înţesate de cărţi. Pe 
cotoarele volumelor citi cuvinte cu litere aurite, caligrafiate. 
In mijlocul încăperii se întindea un covor uriaş, brodat 
amănunţit, cu păsări şi trandafiri colorați în roşu bogat şi în 
auriu. Covorul era înconjurat de divane pline de perne, iar 
în centrul lui trona o măsuţă pe care se odihnea un 
samovar mare, de argint. 

luri îşi scoase încălţările şi păşi în odaie. 

Ana ar fi dat orice să se întindă pe un divan şi să vadă 
cum May deschidea ochii. 

— Muritorilor, vorbiţi, ca să fiţi recunoscuţi de Mama 
Atotcunoaşterii! răsună o voce profundă. 

Ana tresări. 

— Shamaira, eu sunt! zise luri. 

Se auziră paşi. Din spatele unei draperii grele, din 
brocart, apăru o femeie de vârstă mijlocie. Ochii îi erau 
conturaţi cu kohl, ceea ce îi scotea în evidenţă pielea 
măslinie. Pe cap purta un şal mătăsos. Atenţia Anei fu 
atrasă de pomeţii ei proeminenţi şi de ochii aprigi. Era 
frumoasă, ca o leoaică micuță. 

— A, tu erai! murmură femeia. Îi cercetă pe toţi pentru 
câteva clipe, după care expresia ei se schimbă. Zâmbi 
radios. Bine aţi venit! 

— Nu în seara asta, Shamaira! o atenţionă luri, 
gesticulând spre Ana. 

Privirea Shamairei se îmblânzi. 

— O! exclamă gazda lor, apropiindu-se şi punând o mână 
pe trupul lui May. 

Atingerea femeii era uşoară. Ochii ei îi întâlniră pe ai 
Anei. Purtau o tristeţe aşa de adâncă, încât Ana simţi că 
zidul pe care îl ridicase între ea şi restul lumii începea să se 
surpe. 

— Un Analog din Chi'gon, murmură Shamaira. O să 
înapoiem sufletul ei zeităților. Îmi dai voie? 

Braţele Anei o strânseră pe May şi mai tare. Avea 
senzaţia că astfel amâna înfruntarea realităţii cumplite. 
Realitatea unei lumi fără prietena ei. 

— A murit, copila mea, spuse blând Shamaira. Şi trebuie 
s-o redăm zeităților şi celor dragi ei. Nu se cade ca morţii să 
bântuie prin lumea asta. 

Ana îi îngădui Shamairei să o ia pe May. Gesturile ei erau 
grijulii, de parcă avea de-a face cu un nou-născut. Capul 
fetiţei atârna pe umărul femeii, iar Ana îşi aminti de 
timpurile când o ducea în spate pe copilă, după o lungă zi 
de călătorie. 

Doar atât îi mai rămăsese: amintirile şi umbra apăsării lui 

May în braţele ei goale. 

Grădina Shamairei era plină cu viță-de-vie şi cu plante 
felurite, chiar şi unele despre care Ana nici nu auzise. Fata 
păşea printre ferigi, înaintând tot mai mult în grădina 
cufundată în linişte. Mireasma misterioasă a plantelor 
plutea în aerul rece al nopţii. Dincolo de grădină începea 
enorma Taiga Sivernaia. 

Ana se sprijini de un gard din lemn şi se cuprinse cu 
braţele. Frigul i se strecura în oase. 

Cineva se mişcă în spatele ei. Ana cunoştea bine 
prezenţa aceea: caldă, luminoasă şi înflăcărată, purtând 
mirosul cuptorului din bucătărie, aroma prăjiturilor 
proaspete şi a ceaiului fierbinte, servit dintr-un samovar de 
argint. Şi totuşi parcă avea în faţă un străin. Băiatul pe care 
îl cunoscuse în copilăria ei era delicat, cu obraji bucălaţi şi 
păr scurt. Băiatul acela râdea din orice. În amintire, Ana îl 
revedea în faţa unei vetre din bucătăria palatului, cu 
sudoarea curgându-i şiroaie pe frunte şi cu faţa murdară de 
funingine. 

Acum, doisprezece ani mai târziu, luri se înălţase mult. 
Muşchii braţelor sale pistruiate se îngroşaseră, iar chipul lui 
era umbrit de barbă. Părul îi crescuse până la umeri. Il ţinea 
legat într-o coadă care strălucea ca o flacără atunci când 
lumina îl atingea. În ochii lui negri era o asprime pe care 
Ana nu o mai văzuse. 

Se priviră îndelung. Ana căuta trăsăturile băiatului de 
altădată. Întinse cu timiditate mâna, ca să atingă o cicatrice 
de pe gâtul lui. 

Expresia lui luri se îmblânzi. 

— Eu sunt, Ko/st Prinţesă, murmură el, luându-i degetele 
în mâinile sale aspre şi bătătorite. 

Când luri o luă în braţe, ea îşi îngropă faţa în umărul lui 
vânjos, încercând să regăsească aroma de aluat copt. In 
locul ei, simţea doar miros de foc şi de fum. 

Dar era tot luri al ei, cel care stătuse la uşa ei, când fata 
fusese chinuită de coşmaruri groaznice. El îi adusese tăvi 

cu piroşti, doar ca să aibă ocazia de a o zări pentru o clipă 
şi de a-i murmura câteva cuvinte. 

— Spune-mi „Ana”, şopti fata, după ce se desprinse de 
el. Îşi şterse lacrimile. 

— Am crezut că eşti moartă, zise luri. Şi el plângea. 
Curtea a anunţat că... 

— Nu eu l-am ucis pe papa. Tonul Anei era implorator. 
Am încercat să-l salvez... dar nu am putut. 

— Ştiu, spuse luri. Te cunosc, Ana. Întotdeauna ai 
împărţit cu mine mâncarea ta. lar când iepuraşul tău a 
murit, ai plâns luni întregi după el. N-ai fi în stare să-ţi 
omori tatăl. 

Confirmarea aceasta îi umplu iar ochii de lacrimi. Se 
simţea slabă şi puternică deopotrivă. 

— Papa a fost otrăvit, luri. 

— Otrăvit? 

Ana încuviinţă din cap. 

— În noaptea aceea am văzut un bărbat. Alchimistul 
palatului, cel care a dispărut cu mulţi ani în urmă. A turnat 
o licoare pe gâtul lui papa şi apoi l-am văzut murind. Ana se 
cutremură. luri o strânse iar în braţe. Am încercat să scot 
otrava din el. Ana închise ochii şi se sprijini de prietenul ei. 
Cuvintele se revărsară dintr-odată: Era o licoare ce lucra 
încet, luri. Mirosea exact ca medicamentul amar pe care-l 
lua papa. Nu l-a ajutat niciodată să se facă bine; 
dimpotrivă, i-a înrăutățit starea. In noaptea aceea, 
alchimistul i-a dat ultima doză. 

Lângă ea, luri se încordă. 

— Drace! blestemă el. 

Văzându-i expresia îngrozită, Ana tăcu. 

— Ana, trebuie să ştii ceva. Ko/st împăratul, fratele tău, e 
bolnav. 

Ana îşi răsuci fulgerător capul spre luri. 

— Cum? 

— Este întocmai ca boala tatălui tău. Curtenii cred că e 
un beteşug moştenit în familie. Tuşeşte, este slăbit şi are 
mintea tulburată. luri se cutremură. Dar dacă este adevărat 
ce spui, înseamnă că şi el a fost otrăvit. 

Tuse. Stare de slăbiciune. Tulburare a minţii. Ana se 
agăţă de gardul din lemn, fiindcă lumea începea să se 
învârtă cu ea. Îşi aminti de chipul tatălui ei, palid precum 
ceara, când sângele îi ţâşnise din gură şi corpul lui se 
zvârcolise. 

— Imposibil, spuse ea. 

Însă chiar şi în urechile ei cuvântul suna fals. 

Nu era cu putinţă ca Luca să fie otrăvit. Piotr Teţiev nu 
mai lucra la palat de ani buni. 

Dar dacă Teţiev avea un ajutor în palat? Ana se gândi iar 
la noaptea aceea. La urma urmei, alchimistul intrase în 
dormitorul împăratului fără să stârnească nicio suspiciune. 

Însă până când îl găsea pe Teţiev, toate astea erau doar 
bănuieli. 

El avea toate răspunsurile pe care le căuta Ana. 

Îşi împreună mâinile, ca să le stăvilească tremurul. 

— Mă întorc la Luca. Mai rămân o zi aici, după care voi 
porni călare spre Salskov. 

Trebuia să discute cu Ramson despre amânarea părţii ei 
de învoială. Pierduse prea mult; nu voia să-l piardă şi pe 
Luca. 

— Fratele meu... Cum se simte? 

— Am plecat de la palat acum vreo zece luni, răspunse 
el. Pe atunci, împăratul încă mai conducea Consiliul Regal, 
dar în restul timpului zăcea în camera lui. 

Ana se îngrozi. Şi-l închipuia pe Luca singur în odaia lui, 
în vreme ce otrava îi lua în stăpânire, treptat, trupul şi 
mintea. Disperarea îşi înfipse colții ascuţiţi în inima ei. 
Simţea pornirea să încalece imediat şi să gonească spre 
Salskov. 

Gândeşte, Ana! 

Dacă se întorcea la palat cu mâna goală, fără Teţiev, 
avea să fie tratată drept ucigaşă şi trădătoare. 

Legea imperială chiriliană le garanta tuturor o judecată 
dreaptă. Din legile pe care le studiase cu atenţie, sub 
îndrumarea tatălui ei, Ana ştia că noile dovezi despre a 
căror existenţă aflase erau un motiv întemeiat pentru 
cercetări mai amănunțite cu privire la asasinarea 

împăratului. 

Avea nevoie de Teţiev pentru a-şi spăla numele. Odată 
ce-şi recăpăta titlul şi îşi dovedea nevinovăția, putea da 
totul în vileag. Va pune mâna pe uneltitori. 

— O să-l prind pe alchimist şi apoi o să mă întorc, îi zise 
Ana. 

De data asta, vocea ei era fermă. 

În ochii lui luri se aprinse o văpaie. 

— O să te întorci? Ana, viitorul nu depinde de Luca, nici 
de palat şi nici de Salskov. De secole, legiuitorii Chiriliei 
sunt martori la asuprirea celor ca noi. Dacă există un viitor, 
acesta nu se află acolo. 

Simţea cum mica scânteie de speranţă din inima ei se 
stingea încet, preschimbându-se în cenuşă. 

— De ce nu? şopti fata. De îndată ce-i voi spune lui Luca 
despre tot ce se întâmplă în imperiu, o să ia măsuri. Noi 
vom lua măsuri. Ilmpreună. Aşa cum... Aşa cum i-am 
făgăduit lui May. 

Dar în ochii lui luri stăruia tristeţea. Mâhnirea acoperise 
urmele râsului şi ale copilăriei, aşa cum toamna se abate 
peste vară. 

— In lunile care s-au scurs de când am părăsit palatul, 
am văzut multe şi am trecut prin şi mai multe, Ana. 
Nedreptăţile din imperiul nostru nu pot fi înlăturate de o 
singură persoană. Pentru noi, a trecut timpul când ne 
puteam bizui pe cârmuitori binevoitori. 

Ana îşi trase mâinile dintr-ale lui. Simţea un frig lăuntric. 

Deodată, auziră paşi. 

Se îndepărtară unul de celălalt. În uşa colibei apăru 
Shamaira. Avea o expresie gravă. Întâlni privirea Anei şi se 
apropie. 

Ramson o urma, purtând cu grijă trupuşorul lui May. 
După el veneau Analogii din Ring. Duceau cu ei lămpi 
colorate, care împrăştiau întunericul. 

Ana luă copila din braţele lui Ramson. 

Oare cum îşi îngropau morţii cei din Chi'gon? May îşi 
părăsise ţinutul de baştină când era foarte mică, iar 
puţinele lucruri pe care Ana le ştia despre regatul Insulelor 

Aseatice le aflase din poveştile şi cântecele pe care copila 
şi le aducea aminte. 

Ana îşi aminti de fetiţa ghemuită în zăpadă, readucând la 
viaţă o mică floare albă. Copi/la mea, suntem doar praf şi 
stele. 

— O vom îngropa, şopti fata. 

Shamaira dădu aprobator din cap şi murmură: 

— A venit timpul ca micuța să se întoarcă acasă. 


O îngropară pe May în pământ, înconjurată de flori, de 
plante şi de viaţa care pâlpâia în curtea Shamairei. 
Împrăştiară petale de flori peste trupul ei. Shamaira îngână 
o rugăciune nandjiană. 

Ana potrivi o margaretă albă între degetele lui May şi o 
sărută pe frunte. Îi mângâie părul pentru o ultimă oară, 
după care făcu un pas în spate. Ramson şi luri luară 
lopeţile, iar Ana privi cum May dispărea încet în pământul 
primitor. 

Prin viţa-de-vie şi prin frunzele de ferigi începu să adie 
vântul, aducând miros de zăpadă şi de flori. May fusese 
lumină, viaţă şi speranţă; zeitățile aveau s-o întoarcă în 
ţărână, în flori şi în viaţa care îşi urma cursul pretutindeni în 
jurul ei. Fetiţa urma să trăiască în soarele care încălzeşte 
pământul şi în stelele care fac noaptea mai puţin 
întunecoasă. 

Avea să trăiască în inimile tuturor Analogilor care 
continuau să spere. 

Rămaseră cu toţii în grădină un timp îndelungat, cu 
capetele plecate şi cu ochii închişi. Vântul şoptea, florile 
murmurau, iar rugăciunea Shamairei se înălța spre cer, 
unde stelele tăcute vegheau. 

După ce toţi ceilalţi intrară în dacha, ca să se 
pregătească pentru noapte, Ana mai rămase puţin afară. 
Îngenunche pe pământul proaspăt răscolit, punându-şi 
palmele pe moviliţa sub care zăcea May. Se gândea la 
ptici'moloko, la monedele de aramă pe care i le dăduse, la 
strălucirea din întunericul năpădit de zăpadă, la şoapta unui 
înger în cea mai întunecoasă şi mai geroasă noapte. 

Lumina stelelor picura în jurul ei, aidoma unor lacrimi. 

— Nu te găseam, micuță tigroaică. 

Ana văzu trupul Shamairei conturat de lumina singurei 
lămpi care mai pâlpâia. 

— Cum mi-ai zis? 

În loc să răspundă, Shamaira se apropie de ea. Pe o tavă 
aducea un samovar şi o lampă. Puse cu grijă tava pe 
pământ, după care se aşeză. Lampa arunca o lucire caldă 
peste ţărâna în care dormea May. 

— A fost o zi lungă, spuse Shamaira, turnând ceai 
fierbinte în două pahare. În mijlocul tăvii, într-un mic 
castron de sticlă, erau cuburi de zahăr. Aşa suntem noi, 
nandjienii: avem ceai pentru orice ocazie. 

Ana primi ceaiul şi mulţumi. Paharul îi încălzea mâinile. 

— Nu eşti singura care a pierdut pe cineva drag în acest 
război tăcut, spuse femeia, după ce sorbi din ceai. Mi-am 
pierdut fiul la un târg de Analogi, cu mulţi ani în urmă, şi de 
atunci îl tot caut. După doisprezece ani, încă nu am 
renunţat. De ce crezi că am rămas în imperiul ăsta putred, 
să-i distrez pe chirilieni cu poezii recitate şi cu ghicitul 
viitorului în zaţul cafelei? Care om cu mintea întreagă ar 
adăposti nişte răzvrătiți ce poartă o revoluţie pe care el s-ar 
putea să nu o mai apuce vreodată? Ochii Shamairei ardeau. 
Puţini se nasc în lumea asta ca să fie fericiţi şi să ducă o 
viaţă împlinită. Zeităţile ştiu că nu asta e adevărata viaţă. 
Nu, micuță tigroaică. Luăm ceea ce ni se dă şi luptăm din 
răsputeri să ne fie mai bine. 

Vorbele Shamairei stăruiră în aer chiar şi după ce femeia 


e 206 œ» 


tăcu. Lacrimile de pe faţa Anei se răciseră. Ruşinată, fata îşi 
feri chipul şi îşi şterse obrajii. Se gândi iar la cuvintele 
astea: micuță tigroaică. 

Era porecla pe care i-o dăduse mama ei. 

— De ce-mi spui aşa? 

— Ştiu cine eşti. Vocea Shamairei era liniştită, dar fermă. 
Am fost martoră la evenimentele din ziua aceea, în 
Vintr'makt-ul din Salskov. Sora mi-a şoptit despre focul 
dinlăuntrul tău şi despre destinul tău măreț. 

Ana îşi adună curajul şi privi în ochii femeii. 

— Cine eşti? 

— Eu sunt o Văzătoare a Nevăzutului, draga mea. 
Zâmbetul Shamairei era şi fermecător, dar şi primejdios. În 
Regatul Nandji există numeroase credinţe. A mea e 
amestecată cu magia. Nandjienii cred într-un Duh divin, 
împărţit înjumătăţi - un Frate şi o Soră. Femeia ridică 
lampa. Fratele, Stăpânul Luminii şi al Focului, domneşte 
peste tot ce este vizibil şi peste tot ce poate fi atins în 
această lume. lar Sora... Femeia cobori lampa. Ea e Zeița 
Întunericului şi Prima Văzătoare a Nevăzutului, zeiţa tuturor 
lucrurilor metafizice şi spirituale. Analogul meu se trage din 
ea; mai bine zis, din timp - atât cel trecut, cât şi cel care va 
veni. 

Ana se încruntă. 

— Tu... poţi schimba timpul? 

Ideea i se părea ridicolă. 

— Nu, copila mea, dar pot zări frânturi din el. Shamaira 
duse o mână la inimă. Văd nevăzutul, Anastasia. 

— Şi poţi să-ţi vezi fiul? Il poţi găsi? 

Și, gândi ea, ruşinându-se să o spună cu voce tare, poti 
vedea încotro ar trebui să mă îndrept? 

Shamaira izbucni în râs. 

— Nu pot să cunosc nevăzutul, dacă nu l-am văzut mai 
înainte. Dacă nu ai fi în faţa mea, nu aş vedea nimic. 
Zâmbetul ei deveni trist. Fără fiul meu în faţa mea, nu-i pot 
citi soarta. 

— Prin urmare, Analogul tău e un blestem, la fel ca al 
meu, spuse Ana. 

— Toţi Analogii sunt spade cu două tăişuri. Trebuie să 
învăţăm să le mânuim. Se lăsă o tăcere scurtă când 
Shamaira duse paharul la gură. Bea-ţi ceaiul! Se răceşte. 

Ana sorbi. Avea gust de trandafiri. 

— Îmi poţi spune încotro s-o apuc? 

Shamaira puse paharul pe tavă. Ridicând samovarul, îşi 
mai turnă ceai, oferindu-i şi Anei. 

— Vezi tu, copila mea, timpul este un râu mare, alcătuit 
din nenumărate şuvoaie. Alegerile tale sunt cele care-ţi 
definesc calea. 

Alegerile tale. Cuvintele stârniră o adiere uşoară în jurul 
Anei. Analogul tău nu te defineşte. 

Dar, oricât şi-ar fi dorit să scape de Analogul ei sau să 
aibă un altul, cu totul diferit, Ana rămânea o purtătoare de 
Analog. 

May şi alţi nenumărați Analogi erau victime ale 
nedreptăţilor din imperiul ei. Ana trebuia să lupte ca să se 
întoarcă lângă Luca, purtând cu ea mărturisirea lui Piotr 
Teţiev. Trebuia să pună capăt comerţului cu Analogi. 

Promite-mi. 

Ea şi Luca aveau să îndrepte totul. Încetul cu încetul. 

Ana răsuflă prelung, umplându-şi plămânii cu aerul rece 
şi înviorător al Chiriliei. Deasupra, norii se risipiseră, iar 
stelele sclipeau pe pânza imensă a nopţii. În aer plutea 
mireasma zăpezii ce avea să cadă curând. 

— Mi-a părut bine să te cunosc, Shamaira. 

Chicotul  Shamairei aducea cu sunetul strident al 
metalului zgâriat. 

— Presimt că drumurile noastre se vor întâlni din nou, 
micuță tigroaică. Puse o mână pe umărul Anei. Draga mea, 
Sora îmi spune că te aşteaptă cineva în odaia din spate. 
Cineva pe care şi tu vrei să-l vezi. 


Când Ana intră, lămpile luminau difuz încăperea. Analogii 
şi luri întinseseră pături şi perne pe podea. Unii leneveau, 
alţii adormiseră deja. Mirosea plăcut, a fân şi a orezul pe 
care Shamaira i-l servise la cină. În liniştea asta, Ana auzea 
scârţâitul ferestrelor şi al uşii izbite de vânt. Ţinându-şi 


e 208 >» 


respiraţia, dădu deoparte draperiile grele, de brocart, care 
separau camera din spate de restul încăperii. Pe toţi pereţii 
erau rafturi pline cu volume prăfuite şi cu pergamente, iar 
în mijloc - o sofa vişinie. 

Inima Anei tresări când zări nişte plete nisipii, care-i erau 
cunoscute. 

Aşezat pe sofa, Ramson îşi ridică privirea. Ţinea în mână 
o cârpă. Ochii lor se întâlniră. Când văzu că tânărul îşi 
scosese cămaşa şi acum ştergea sângele care îi păta 
corpul, Ana simţi cum fierbinţeala îi inunda obrajii. In faţa 
lui se afla o mică găleată cu apă. Ana îşi aminti că fusese 
rănit de o săgeată când o luase pe May din arenă. 

Pentru o clipă, vru să se răsucească pe călcâie şi să se 
strecoare în păturile pregătite de Shamaira. Dar ceva nu-i 
dădea pace. 

— Te simţi... 

Ana gesticulă spre cârpă şi spre stropii de sânge care 
acopereau pieptul lui. 

El se uita cercetător la Ana. Ochii lui frumoşi erau 
întrebători. 

— Sunt bine, spuse Ramson. 

Ana se aşeză cu grijă pe marginea sofalei, cât mai 
departe. Luă cârpa udă şi începu să îi tamponeze pielea. 

Tânărul mirosea a _ transpiraţie şi a sânge, ambele 
amestecate cu o urmă de parfum. Aşa cum bănuise Ana, 
Ramson era vânjos, cu muşchi bine conturaţi, dar şi 
suficient de mlădios pentru a scăpa printre degetele 
duşmanilor. Crestături albe se întretăiau pe pielea lui - 
probabil cicatrice din trecutul pe care îl ascundea cu atâta 
înverşunare. lar pe pieptul lui... Fata tresări. Pe pieptul lui 
văzu o porţiune de carne albă, încreţită. Un însemn. 

— Ana... 

Se uită la el, cuprinsă de vinovăţie. Imaginea însemnului 
îi stăruia în minte. El o privea fix. Ochii lui sclipeau în 
lumina lămpilor. 

— Ana, îmi pare rău... pentru May. 

Fata se străduia să nu ia în seamă rafalele de vânt de 
afară, să nu se gândească la faptul că, poate, May era 

înfrigurată şi se simţea singură în mormânt. 

— Ei rămân cu noi, spuse Ramson, cu voce mai blândă ca 
oricând. Cu două degete, îşi atinse pieptul. Vor rămâne aici, 
cât timp nu îi uităm sau atâta timp cât ei doresc să rămână. 

Avea dreptate. Nimic nu putea umple vreodată absenţa 
celor pierduţi... dar Ana purta cu ea promisiunile făcute lui 
May. ŞI, în felul acesta, fetiţa trăia mai departe. 

Ramson puse o palmă peste mâinile ei. Simţind atingerea 
neaşteptată, Ana tresări. 

— Mulţumesc, spuse el răguşit. 

Luă cârpa din mâinile fetei şi o înmuie în apă. 

Apoi îi ridică braţul şi, cu o gingăşie la care Ana nu se 
aşteptase, Ramson începu să-i tamponeze rana din umăr, 
lăsată de tăişul de oţel al Nuriaşei. Fata începu să tremure. 
Pielea i se înfiora sub atingerea lui. Auzea doar clipocitul 
apei şi foşnetul cârpei. Picături mici se prelingeau pe pielea 
fetei, amestecându-se cu urmele calde lăsate de degetele 
lui. 

Ana închise ochii. Avea nevoie să-şi abată atenţia. Rosti 
primele cuvinte care-i veniră în minte. 

— Ai făcut parte din gărzile imperiale sau ai fost soldat 
înainte să... înainte de asta? 

Ramson izbucni în râs. 

— Shamaira te-a învăţat să vezi trecutul? 

— Lupţi de parcă ai fi soldat, adăugă ea. Am văzut 
oameni instruiți în luptă, iar mişcările tale sunt precise şi 
exersate, ca ale lor. Ai bătături. Şi cicatrice pe corp. Nu 
toate provin de la pumnale; sunt tăieturi lungi, lăsate de 
săbii. 

Nu intenţionase să spună atât de multe, ci doar să-şi 
limpezească mintea. Dar, stând aşa de aproape de el, cu 
umbra atingerilor lui încă zăbovindu-i pe piele, simţea că 
inima i se deschidea în faţa lui. Trecutul misterios al 
tânărului o frământa de ceva timp şi, deşi învoiala lor nu 
presupunea să-şi dezvăluie unul altuia secretele... ea voia 
să le ştie pe ale lui. 

Tânărul o privea cu o sclipire în ochi şi cu un surâs 
ciudat. 

— O să-ţi dau un indiciu. N-am făcut parte din gărzile 
imperiale şi nici soldat n-am fost, aşa că în privinţa asta te 
înşeli. Totuşi ai dreptate când spui că am fost instruit 
pentru luptă. 

Ana se încruntă. Era, probabil, un recrut al vreunui grup 
de mercenari. Poate că nu luptase niciodată într-o bătălie 
adevărată. Să fi fost un dezertor? Sau renunţase la 
instrucţia militară în favoarea unui trai mai îndestulat? 

— Cum ai ajuns aici? ceru ea să afle. 

Ramson duse un deget la bărbie. 

— Păi... să vedem. Dacă-mi amintesc bine, am sosit 
călare în Novo Minsk, am scăpat ca prin minune din Ring, 
după care n-am avut de ales şi a trebuit să-l urmăm pe 
prietenul tău, Pelerina Roşie... 

— Ramson! 

Ana era iritată. Doar ştia bine cu cine avea de-a face. De 
ce se aşteptase să primească un răspuns clar de la el? 

Următoarea lui replică o luă prin surprindere. Ramson îşi 
cobori privirea în podea. O şuviţă îi căzu pe obraz. 

— M-am înhăitat cu cine nu trebuie. 

Ana se aplecă spre el. În clipa asta, cu umerii încovoiaţi şi 
cu capul plecat, părea tare vulnerabil. Ar fi vrut să întindă 
mâna şi să-l atingă. 

Işi stăpâni pornirea. Cuvintele Shamairei se desprinseră 
de pe buzele ei: 

— Viaţa nu e doar fericire şi miracol. Trebuie să luăm 
ceea ce ni se dă şi să luptăm să ne fie mai bine. Asta mi-a 
spus Shamaira. Şi are dreptate, Ramson. 

El rămase tăcut. Răsuflă încet şi îşi ridică iarăşi ochii spre 
Ana. 

— O tânără nobilă. 

Ana clipi, nedumerită. 

— Poftim? 

— Ai încercat să-mi ghiceşti trecutul. Acum o să încerc şi 
eu să-l ghicesc pe al tău. Un zâmbet jucăuş îi arcuia buzele. 
Tânără nobilă. Vorbeşti chiriliana nobililor, cu inflexiuni 
melodioase şi vocale rotunjite. Ramson miji ochii şi se bătu 
cu un deget în bărbie, meditativ. Eşti foarte educată. 

Uneori, am impresia că ai memorat o bibliotecă întreagă. Şi 
te porţi ca şi cum ţi-aş aparţine, îmi dai porunci. Nazurile şi 
amenințările tale goale... 

— Nu sunt ameninţări goale. 

— Felul în care îţi salţi bărbia, când priveşti cu dispreţ. 
Adesea, eu sunt ţinta acelei priviri. Ramson zâmbea. Ana 
văzu în ochii lui ceva care îi tăia răsuflarea şi îi provoca 
ameţeală. Când eşti speriată, ridici fruntea şi-ţi tragi umerii 
înapoi, ca şi cum te-ai îndemna să fii curajoasă. Când 
gândeşti profund, te încrunţi. lar uneori, când crezi că nu te 
vede nimeni, ai o privire pierdută, aproape tristă. Zâmbetul 
tânărului dispăru, dar scânteia din ochii lui se înteţi dintr- 
odată - o vâlvătaie care ameninţa s-o cuprindă, s-o mistuie. 
Când intri într-o încăpere, ai eleganța şi demnitatea unei 
împărătesc şi jur că până şi zeitățile se opresc să te 
privească. 

Ana uitase să mai respire. Inima i se zbătea în piept. Se 
simţea împinsă spre el de o atracţie inexplicabilă, 
magnetică. Reuşi să îngaime: 

— N-aş zice că acestea sunt neapărat caracteristici ale 
unei tinere nobile. 

— Atunci, poate că n-am întâlnit eu multe asemenea 
tinere, zise el încet. Cel puţin, n-am întâlnit niciodată una 
ca tine. 

Inima ei o luă la galop când Ramson întinse o mână şi-i 
petrecu o şuviţă de păr după ureche. Atingerea lui îi stârni 
fierbinţeală în tot trupul. Încăperea i se părea prea caldă, 
mirosul îmbătător de mirodenii o ameţea. Deodată, ochii ei 
poposiră pe încheietura lui stângă. 

Şi văzu ceva. 

— Ce-i asta? şopti fata, atingându-l uşor. 

Un tatuaj: conturul negru al unei plante cu trei flori mici, 
ca nişte clopoței. Simplă şi elegantă. 

Ramson îşi retrase braţul, frecându-şi încheietura. 

— Nimic important. 

— Ramson... 

— Ar trebui să ne odihnim. Se face târziu. 

Faţa lui încremeni. Ea se întrebă dacă nu cumva îşi 

imaginase cele întâmplate în ultimele minute. Poate că era 
prea obosită. 

Dintr-odată, camera deveni înăbuşitoare. Fierbinţeala, 
aromele şi rafturile pline o copleşeau. Simţea nevoia să iasă 
din încăpere chiar acum. Ana se ridică. Obrajii i se înroşiră. 
De ruşine? Din pricina dezamăgirii? Dar la ce se aştepta din 
partea lui? Intrase oare în odaia asta crezând că el avea să 
îşi deschidă inima în faţa ei şi să-i spună toate tainele sale? 
Că avea să îşi lepede măştile, îngăduindu-i Anei să-l 
zărească, măcar o clipă, pe adevăratul Ramson? 

Când Ramson se ridică de pe sofa şi îşi puse cămaşa, o 
năpădiră lacrimile. Se întrebă dacă într-adevăr văzuse în el 
ceva care merita salvat sau dacă fusese doar o amăgire. 

Ana simţi prezenţa unui sânge străin, iar asta o smulse 
din gândurile ei. Îşi eliberă Analogul. Sângele lui Ramson 
ardea, strălucitor şi fierbinte, în timp ce sângele celorlalţi 
Analogi pulsa constant în încăpere. 

Dar afară aştepta cineva. 

— Ramson! îl apucă de braţ, iar el o privi cu surprindere. 
Sunt oameni... 

În aceeaşi clipă, în uşa din faţă răsunară trei bătăi 
uşoare. Un Analog se ridică şi se duse să deschidă. 

Avea o presimţire. Abia apucă să deschidă gura, că auzi 
uşa izbindu-se de perete. 

Izbucni un țipăt şi aerul explodă, însângerat. 

Ana se năpusti spre draperiile din brocart, dar Ramson o 
înşfacă de braţ şi îi astupă gura. 

— Incă nu am fost descoperiţi, şopti el. Trebuie să 
folosim acest lucru în avantajul nostru. Fii calmă, 
cântăreşte situaţia şi apoi ia o hotărâre. 

In odaie se auzi zgomot de sticlă spartă, apoi izbucniră 
ţipete. Ana îşi ţinea respiraţia. Ramson trase uşor draperiile 
în lături şi aruncă o privire. 

Uşa de la intrare era deschisă şi un vânt rece pătrunsese 
în casă. Un bărbat necunoscut ţinea un pumnal la gâtul 
unei fete-Analog. 

— Dacă faceţi o mişcare, fata asta moare! 

Ramson îl văzu pe luri. Stătea cu spatele la Ana, cu 
pumnii strânşi. Restul Analogilor se adăpostiseră în spatele 
canapelelor şi divanelor. Groaza se citea limpede pe 
chipurile lor. Coşmaruri neştiute le bântuiau privirile. 

Nimeni nu mişca. 

Deodată, în spatele intrusului se ivi un alt bărbat. 

— Mă tem că trebuie să vă întoarceţi în Ring. 

Părul blond-deschis al bărbatului reflecta lumina lămpilor, 
iar ochii lui erau de un albastru spălăcit. Parcă toată 
culoarea şi viaţa se scurseseră din ei. La vederea lui, un val 
de furie se stârni în Ana. 

Era samsarul. Fata îşi aminti uşile din piatră-neagră ale 
căruţei şi trupul lui May aruncat pe umerii lui. 

Ana îl văzuse în Ring, urmărind cum nenumărați Analogi 
erau siliţi să-şi joace rolurile şi să lupte până la moarte. 

Tot el ordonase atacul din culise. Omoar-o, Nuriaşa! 

Ana se gândi la trupul lui May în braţele ei, atât de uşor şi 
de neajutorat. 

Vreau să trăiesc. 

lar acum May zăcea în pământ. 

Ana începu să tremure. Mânia ei creştea, luând locul 
suferinţei. 

May nu mai trăia. 

Şi era numai... vina... acestui om. 

Ramson îi cuprinse mijlocul, dar ea îl împinse, folosindu-şi 
Analogul. Tânărul se prăbuşi pe sofa. Ana dădu draperiile în 
lături şi păşi în încăpere. 

Aproape fără efort, îl ridică în aer pe primul samsar. Era 
una cu Analogul ei. Se mişca odată cu ea, la cel mai mic 
gând, ca un braţ fantomatic, ca o prelungire a trupului ei. 
Pumnalul bărbatului căzu pe duşumea. Samsarul scoase un 
sunet gâtuit. Ana îi înşfăcă sângele. 

Era cât se poate de conştientă că purta doar un halat 
strâmt, negru. Mantia şi gluga rămăseseră în camera din 
spate. Îşi lăsase în Ring mănuşile sfâşiate. Omul se 
zvârcolea în aer, ca o păpuşă stricată. Treptat, culoarea 
dispărea din obrajii lui. La un moment dat, samsarul dădu 
ochii peste cap. 

Ana îl azvârli într-o parte. Bărbatul se lovi cu zgomot de 
un perete şi rămase nemişcat. Auzi strigătele Analogilor, 
apoi îl văzu pe luri ţâşnind spre fata-Analog şi trăgând-o în 
spatele sofalei. 

Ana păşi pe lângă ei. 

Samsarul cu ochi palizi stătea în pragul uşii. Când o văzu, 
mâna în care strângea pumnalul începu să tremure. 

Ana respira anevoie. În faţa ochilor vedea numai roşu, iar 
capul ei vuia. Întinse o mână tremurătoare spre bărbat. 
Venele i se întunecaseră. Acum erau îngroşate. Şerpuiau 
prin palma şi prin încheietura ei. În lumina lămpilor, erau 
groteşti, înfiorătoare. 

Anei nu-i păsa. Furia ei era o fiinţă vie, care deforma totul 
în jur şi colora lumea în roşu. 

Samsarul căzu în genunchi. Tremura. Sudoarea îi 
acoperea faţa. 

— T... te rog, şopti el. Kerlan mă va ucide... 

Dar nu mai apucă să-şi încheie spusele. Ana îşi înfăşură 
Analogul în jurul lui şi-l săltă în aer. El o ucisese pe May. 
Voia să-l sfâşie în bucăţi, să-i scurgă sângele picătură cu 
picătură şi să-l vadă suferind... 

— Ana! 

Cineva o izbi în spate. 

Căzu la podea şi se trezi ţintuită sub Ramson, care 
răsufla anevoie. Sângele picura din rana lui, îmbibând 
bandajul care îi înfăşura mijlocul. Tânărul o pironi la podea, 
apăsând-o cu toată greutatea. 

— Controlează-te! mârâi el. Gândeşte! 

— Dă-te de pe mine! urlă ea. 

— Avem nevoie de răspunsuri. Cine l-a trimis? Cum ne-a 
găsit? Ne-am putea alia cu el... 

— Dă-te de pe mine! 

Ana rostise cuvintele cu duşmănie. 

Ochii lui Ramson îi priviră pe ai ei. Strânsoarea lui crescu. 

— Nu! 

Îşi asmuţi Analogul asupra lui Ramson, care rămase 
nemişcat, cu ochii holbaţi. Pe gâtul şi pe tâmplele lui, 
venele începeau să se umfle. Fata îi controla sângele. 

Îl azvârli în celălalt capăt al camerei. 

Ramson se prăbuşi la podea. Ana era vag conştientă că 
luri şi Analogii o urmăreau, încremeniţi în ascunzişurile lor. 

Se răsuci spre samsar. Acesta se ghemuise la pământ. 
Cu uşurinţă, Ana îl săltă din nou în aer. Se apropie de el, 
cuprinsă de un calm ciudat. 

— Mă recunoşti? 

Parcă altcineva ar fi vorbit cu buzele ei. 

Omul era suspendat în aer, cu trupul arcuit şi cu ochii 
ieşiţi din orbite. Dădu să vorbească, dar sângele ţâşni din 
gura lui. 

— Nu-ţi aduci aminte? întrebă Ana. Simţea un fel de 
euforie. Poate că-ţi aminteşti totuşi de micuța Analog de 
Pământ, pe care ai răpit-o în Kirov. Copila pe care ai adus-o 
în Ring, noaptea trecută. Cea pe care ai ucis-o. 

Recunoscând-o, faţa samsarului se lumină. Se smucea ca 
să-i scape din strânsoare, deschizând şi închizând gura ca 
un peşte pe uscat. Ana ajunse la câţiva paşi de el. Vedea 
cum vinişoarele din ochii lui se spărgeau. De pe buzele lui 
se scurgeau stropi roşii. 

Ana îşi aminti de Târgul de larnă din Salskov, de ţipetele 
şi groaza celor din jur când Analogul ei răpusese opt 
oameni nevinovaţi. Auzi vocea lui Luca - vocea raţiunii, 

care îi călăuzise mâna şi Analogul. 

El ar fi povăţuit-o să ierte. 

Privind faţa imploratoare a samsarului, Ana căută în sine 
o urmă de milă. 

În schimb, găsi amintirea ochilor lui May, din care se 
scurgea viaţa. 

Samsarul îi şopti sugrumat: 

— Monstrule... 

Ana zâmbi. Ridică mâna cu vene îngroşate şi strânse 
gâtul omului. Sângele simţit sub degetele ei o îmbăta. 

— Ar trebui să ştii că, uneori, doar un monstru poate să 
distrugă un alt monstru. Îşi apropie chipul de al lui, silindu-l 
să-i privească ochii stacojii. Să-ţi aminteşti faţa mea când 
vei arde în iad, deimhov! 

Îşi încordă degetele şi trase cu putere. 

Carnea se sfâşie. Sângele prinse să curgă din trupul 
samsarului, ca vinul dintr-o sticlă destupată. Se împrăştia 
pe podea, adunându-se în băltoace sub cizmele fetei. 

Pe măsură ce viaţa părăsea corpul samsarului, controlul 
Anei asupra lui slăbi. Stârvul se prăbuşi pe duşumea. 

Analogul se retrase ca o maree. Odată cu el, dispărură 
stacojiul din irisurile ei, băzâitul din urechi şi iureşul pe care 
îl simţise în trup. Cadavrul zăcea la picioarele ei. 

Ana se dădu înapoi. Stomacul i se strânse ghem. Simţea 
fiere pe limbă. Încăperea era cu susul în jos. Divane şi 
sofale răsturnate. Globuri-de-foc împrăştiate şi cărţi rupte. 
Rafturi prăbuşite. lar în celălalt capăt al încăperii, trupul lui 
Ramson zăcea ghemuit lângă perete, acolo unde-l aruncase 
ea. 

| se puse un nod în gât. Odaia se golise. Draperiile grele, 
ce separau camera din spate de restul dachei, fuseseră 
date în lături, iar luri se uita la ea. In spatele lui stătea 
Shamaira, care strângea în braţe un copil Analog. În spatele 
lor aşteptau ceilalţi. 

Ochii Anei se umplură de lacrimi. 

— Îmi pare rău... Eu nu... Eu... 

Cuvintele se stinseră pe buzele ei. Nimic nu putea să 
justifice faptele ei din seara asta, săvârşite sub ochii atâtor 

martori. 

Eşti un monstru. 

O năpădirile amintirile. Când avea opt ani, lumea ei 
devenise o învălmăşeală de ţipete şi groază. Respirația i se 
înteţi. 

Se răsuci pe călcâie şi ieşi din dacha. 

Mai era puţin până se crăpa de ziuă. Aerul rece îi înţepa 
obrajii. Frigul i se strecura în oase. Umbra Taigalei Sivernaia 
se întindea în faţa ei. Îşi amintea noaptea când pierduse 
totul şi îşi căutase scăparea în beznă. 

În seara asta, fusese iar la un pas de a pierde totul. May, 
lumina din viaţa ei, o ajutase să rămână cu picioarele pe 
pământ, să fie bună. Îi arătase cât de importantă e iubirea. 

May pierise. 

Dar mai avea pe cineva, îşi spuse Ana. Peste dacha 
Shamairei cobora o ceaţă uşoară, aurie. Lumina zorilor. 

Luca încă trăia. Şi avea nevoie de ea. 

Păşea înainte. Novo Minsk moţăia sub un cer a cărui 
culoare se preschimba încet, din negru în violet. 

Auzi paşi în spatele ei. O voce cunoscută îi rosti numele. 

Ana se opri. 

În strălucirea îndepărtată a colibei văzu părul lui luri, roşu 
ca focul. 

— Nu pleca, spuse el. 

Ana se gândi la vremea când ea şi luri fuseseră copii, în 
palat. După crize de furie sau după zile întregi de tăcere, ea 
tipa la băiat, cerându-i să plece. Cu toate acestea, luri 
rămânea la uşa ei ore întregi. Micile lucruri care o 
ancoraseră în prezent - vederea tunicii lui din stofă aspră, 
când băiatul trecea pe lângă iatacul ei, ciocănitul uşor şi 
promisiunea lui că se va întoarce cu micul dejun; clinchetul 
ceştii ei, în tăcerea dimineţii, în vreme ce luri se îndepărta 
cu paşi neauziţi - îi amintiseră că, indiferent în ce o 
transformase Analogul ei, de cealaltă parte a uşii era cineva 
care o aştepta. Ana trebuia să trăiască şi să spere. 

— Îmi pare rău, îngână Ana. 

— Rămâi, insistă luri, întinzându-i mâna. 

Ana aproape că o luă într-ale ei. Dar apoi îşi văzu venele 

sinistre. Se gândi la stacojiul din ochii ei. La corpurile celor 
doi samsari, la sângele ce băltea în jurul lor. Şi la Ramson, 
zăcând inconştient pe podea. 

Făcu un pas înapoi. 

— E mai înţelept să plec, şopti ea. 

Ochii lui luri se înnourară. 

— Îţi repet ce am mai zis: viitorul e aici, cu noi. În mâinile 
poporului. 

— O să îndrept totul, zise Ana. 

Dar ce anume avea să îndrepte după ce se întorcea la 
palat? se gândi la Luca şi la cuvintele acestuia, care-i 
definiseră întreaga viaţă, la papa, care îi întorsese spatele 
în ziua când fiica lui dăduse la iveală partea cea mai rea din 
fiinţa ei. Cu ochii minţii, Ana văzu trupul părintelui său, 
zvârcolindu-se sub mâinile ei pătate de sânge. Sângele roşu 
şi zăpada albă din Vintr'maktul din Salskov, pielea 
pământie a samsarului. 

Monstru. 

Deimhov. 

Avea să găsească o soluţie pentru problema ei, îşi 
făgădui Ana. Vinovăţia o apăsa. Mult timp se agăţase de 
ideea că, dacă-l găsea pe alchimist şi răzbuna moartea 
tatălui ei, atunci, într-un fel, şi ea avea să fie mântuită. 

Însă trebuia să-şi câştige mântuirea, trebuia să înveţe să 
se ierte, ca să poată lupta pentru alţii. 

Analogii din imperiul ei nu aveau timp să aştepte 
dreptatea pe care o meritau. În plus, exista cineva care îi 
putea conduce spre năzuinţa lor. 

Ana luă mâinile lui luri într-ale ei. 

— Vei fi un mare conducător, luri, spuse ea. Îmi pun 
zălog inima şi ajutorul meu în luptă. Dar mai întâi trebuie să 
îndrept greşelile pe care le-am făcut. 

luri duse la buze degetele fetei. 

— Când termini de făcut ce ţi-ai pus în minte, zise el, 
trimite un  şoim-de-zăpadă în Portul Apelor de Aur. 
Plănuiesc să clădesc o fortăreață în Sud. Revoluţia noastră 
va porni de acolo. O cuprinse în braţe. Şi nu uita că te 
iubesc, indiferent ce vei alege. 

— Şi eu te iubesc, prietene. 

ÎI strânse tare în braţe, adulmecând mirosul de fum şi de 
foc al lui luri. Închise ochii. Ar fi vrut să rămână aşa pe veci. 

Tânărul îi petrecu ceva pe după gât. Obiectul era cald pe 
pielea ei. Ana îl luă în palmă. Un pandantiv. Un cerc mic, 
din argint, împărţit în patru părţi egale - câte una pentru 
fiecare anotimp. 

— Un Deis'krug, spuse luri, luând-o de mână. Ne vom 
întoarce de unde am plecat. 

— Da. Ne vom revedea, încuviinţă Ana. Posibilitatea ca 
aceasta să fie ultima oară când se vedeau era un gând 
căruia nu-i putea da glas. Zi-i Shamairei să aibă grijă de 
Ramson. Spune-i că-mi pare rău şi că... o să-l caut după ce 
se termină totul, pentru a onora învoiala noastră. 

Pe drum, între casa Shamairei şi întinderea nesfârşită a 
nopţii, luase o hotărâre. Era vina ei că trupul însângerat al 
lui Ramson zăcea pe podeaua dachei. 

Nu putea îngădui să mai rănească pe altcineva. Avea să-l 
regăsească pe Ramson - sau el avea s-o regăsească - după 
ce toate astea se sfârşeau. Avea să-l răsplătească pentru 
ajutorul lui. Dar acum trebuia să-l găsească singură pe 
alchimist. 

Dacă luri avea întrebări, nu le rosti. Zise doar atât: 

— Aşa voi face. 

Ana se trase înapoi. 

— Deis blesia ti, luri. 

„Zeitătile să te binecuvânteze. Cuvintele nu erau de 
despărțire, ci de speranță. Urări de bine pentru cei dragi. 

— Deis blesia ti, Kolst Prințesă. 

În tăcerea noptii, vocea lui părea firavă. Ana îi întoarse 
spatele şi porni spre Novo Minsk. Spre hanul unde o 
aşteptau sacul ei, îmbrăcămintea şi pergamentele cu hărți 
şi planuri. Trebuia să se pregătească pentru balul dat de 
Kerlan. 

Simţea cum scânteierea sângelui lui luri se îndepărta. Se 
micşora tot mai mult, pe măsură ce Ana înainta prin 
Taigaua Sivernaia. Căldura acelui sânge o însoţi până când 
picioarele fetei atinseră caldarâmul străzilor din oraş. 

Dachele se înmulţeau peste tot în jurul ei. lar când se uită 
în urmă, spre pădure, luri şi dacha Shamairei dispăruseră, 
înghiţiţi de noaptea nesfârşită, ca şi cum n-ar fi existat 
niciodată. 

Se crăpa de ziuă când ajunse la han. Camera şi lucrurile 
lor rămăseseră neatinse, învăluite de lumina aurie şi vagă 
care se strecura prin ferestre. Ana zăvori uşa, făcu doi paşi 
şi se prăbuşi în patul mic. 

Somnul o fură cu totul. 

Cerul era în flăcări când se trezi. Era ameţită, năucă şi 
stoarsă de puteri, de parcă ar fi dormit zile întregi. Pe cer 
se strânseseră nori, iar soarele ce apunea îi lumina în 
nuanţe strălucitoare de roşu, coral şi violet. Când deschise 
fereastra, aerul era încărcat de mirosul iernii şi de 
promisiunea zăpezii. 

Se spălă în mica baie din capătul holului, străduindu-se 
să nu se gândească la petele de sânge închegat de pe faţa 
şi mâinile ei. Parcă totul n-ar fi fost decât un vis - luri, 
Pelerinele Roşii, Shamaira, samsarii. Şi May. 

Refuza să se gândească la toate acestea. Trebuia să 
amâne. In această seară avea loc evenimentul pentru care 
se pregătise în ultimele unsprezece luni. 

Avea să treacă şi seara asta. Urma să-l găsească pe 
alchimist şi să plece de aici. Ana alungă într-un colţ al minţii 
amintirile din zilele trecute. Avea nevoie să fie în cea mai 
bună formă. Trebuia să fie puternică şi isteaţă. 

Scotoci prin pachetele îngrămădite lângă perete, până 
găsi ceea ce căuta. Rochia pe care o cumpărase cu puţin 
timp în urmă alunecă uşor pe trupul ei. Era croită din 
mătase albă, împodobită cu mărgeluţe argintii şi albastre. 
Se revărsa în falduri, lungă până în pământ. Când se privi în 
oglinda care atârna pe perete, i se tăie răsuflarea: rochia 
scânteia asemenea zăpezii. _ 

Luă cutiile cu creme şi pudre. Incepu să se fardeze, 
amintindu-şi gesturile cameristelor, când încă locuia în 
palat. Crema întinsă pe piele, ca să acopere vânătăile şi 
asprimea. Pudre cu miros de trandafiri. Un strop de roşu pe 
buze. 

Când se ridică şi aruncă o privire în oglindă, se simţi mai 
liniştită. Abia dacă o recunoştea pe fata asta. Tânăra 
fardată şi îmbrăcată cu grijă i se părea străină. O doamnă 
din înalta societate a oraşului Novo Minsk. 

Nimeni n-avea s-o recunoască. Era o fantomă. 

Când îşi potrivi pe faţă masca pe care o alesese, se 

relaxă. Culoarea se potrivea cu rochia ei. Pe margini, masca 
era împodobită cu desene argintii, care zugrăveau fulgi de 
nea. De obicei, la Firvassnej nu se purtau măşti. Dar 
locuitorii din Novo Minsk păreau să aibă o slăbiciune pentru 
balurile mascate. 

La toate balurile din oraşul ăsta se poartă măşti? îl 
întrebase pe Ramson, cu câteva zile în urmă. 

El îi zâmbise din spatele propriei măşti negre. Locuitorii 
din Novo Minsk au o mulțime de lucruri de ascuns. 

Ana scoase din sacul ei lucrurile rămase şi le îngrămădi 
într-o poşetă cu mărgele, pe care o cumpărase pentru bal. 
Puse în ea desenele care-i înfăţişau pe Luca, pe părinţii ei, 
pe mamika Morganya şi pe Piotr Teţiev. Un glob-de-foc 
nefolosit. O hartă. Când ajunse la fundul sacului, scoase un 
firfiric de aramă. 

Era ultimul dintre cei trei pe care i-i dăduse lui May. 

Clipi, iar imaginea fetiţei zâmbind cu gura până la urechi 
pieri în amurg. 

Îl ucisese pe samsarul care o omorâse pe May. Dar poţi 
plăti cu o viaţă pentru o alta? 

Ana sărută moneda şi o strecură în poşetă. Găsi hârtia cu 
adresa reşedinţei Kerlan şi o puse alături de documentele ei 
false. 

Aruncă restul hârtiilor într-o găleată de tinichea, le dădu 
foc. Le privi arzând, până când din ele nu mai rămase decât 
cenuşa. 

Ana îşi puse mănuşi alb-argintii, asortate, îşi potrivi pe 
umeri capa de blană şi, înainte să plece, aruncă o ultimă 
privire în camera acum goală. Era gata. Ramson făcuse rost 
de invitaţii pentru domnul şi doamna Farrald - un nume de 
familie bregonian, destul de răspândit. Numele acesta îi 
stârnise curiozitatea. Ramson avea motive întemeiate 
pentru alegerile sale; nu era momentul potrivit să le pună 
sub semnul întrebării. Avea să apară singură la uşa 
reşedinţei lui Kerlan. În rest, planul nu se schimbase: să-l 
găsească pe Teţiev, să-l momească în beci şi să fugă prin 
tunelul secret. Ramson închiriase o trăsură care să-i ducă 
departe, foarte departe. 

Soarele apusese. Ultimele raze lăsau locul mantiei vineţii 
a nopţii. Pe cer se adunau nori de furtună. Lampagiii 
alergau pe străzi, readucând oraşul la viaţă. În depărtare se 
auzeau acordurile muzicii din taverne. La ora asta, în 
Salskov lumea aprindea la ferestre lampioane din hârtie 
albastră. Acolo, oamenii stăteau acasă şi priveau Prima 
Zăpadă alături de cei dragi, în timp ce locuitorii din Novo 
Minsk umpleau străzile. Ana trecu pe lângă cete de chefiii 
care cântau în chiriliana veche, îmbrăcaţi în robe albe şi 
purtând podoabe strălucitoare. Dansau, râdeau şi beau. 
Măştile lor şi monedele pe care le ţineau în mâini sclipeau 
în lumina torţelor. 

Ana grăbi pasul, cu Analogul alert şi cu nervii încordaţi. 
Studiase harta oraşului Novo Minsk: avea de mers jumătate 
de oră până la reşedinţa lui Kerlan. 

Treptat, străzile aglomerate se  lărgeau, dachele 
deveneau tot mai înalte. Apăreau case impunătoare. 
Miasma de băutură ieftină şi de resturi era înlocuită de 
parfumul florilor. 

In cele din urmă, Ana ajunse la destinaţie. Trase adânc 
aer în piept. 

Sub cerul cenuşiu, care vestea zăpadă, reşedinţa era un 
spaţiu vast, o mulţime de pajişti luxuriante, care se 
întindeau cât vedeai cu ochii. Pretutindeni, fântâni 
arteziene şi statui din marmură. În mijloc se înălța o clădire 
- un colos bej-auriu, luminat de torţe. 

Oaspeţii soseau. Caleştile pătrundeau prin porţile aurite, 
pe lângă valeţi în livrele, drepţi precum lumânările. Puţini 
oaspeţi veneau pe jos. Toţi purtau rochii splendide, cape de 
blană sau costume negre, lucioase. Măştile sclipeau în 
lumina felinarelor din grădini. 

Ana urmă marea de oameni. Bogăția de aici depăşea tot 
ce văzuse vreodată: alei pietruite, tufe de flori dintre cele 
mai exotice - de la irişi chirilieni la trandafiri nandjieni de 
deşert - şi colivii cu păsări colorate, de toate soiurile. Ana 
trecu pe lângă un mic ţarc care adăpostea câteva dintre 
cele mai rare animale din lume. | se păru că recunoaşte un 
leopard de zăpadă kemeiran. Într-un bazin zări umbra unei 

balene. 

Inima i se strânse. Evident, Alaric Kerlan era un 
colecţionar. 

În timp ce Ana se apropia de clădire, văzu un licăr 
cenuşiu la ferestre. O scutură un fior. Nu s-ar fi mirat să 
vadă piatra-neagră împodobind locuinţa, care părea clădită 
cu scopul de a oferi siguranţă deplină. Clădirea enormă se 
profila ameninţător, iar Ana îşi spuse că locul acesta 
semăna cu un păianjen uriaş în centrul unei pânze enorme 
de spioni, samsari şi nelegiuiţi. 

Prin uşile gigantice, din lemn de mahon, se revărsau 
lumina şi muzica. Oaspeţii se strânseseră pe treptele de 
marmură. Un şir de paznici aşteptau în faţa uşilor şi un 
bărbat într-o tunică neagră ţinea în mâini un teanc gros de 
hârtii. 

Inima prinse să-i bată tare şi spaima îi încetini paşii. 
Sângele, la fel de asurzitor ca oaspeţii entuziaşti din jurul 
ei, îi luă în stăpânire gândurile. Pereţii de piatră-neagră 
păreau să murmure ameninţător. 

Farrald, îşi aminti ea. Ea era doamna Farrald. Uşierul nu 
avea niciun motiv să n-o lase să treacă, mai ales că Ana 
arăta tot atât de respectabil ca oricare alt invitat. 

Dar, pentru a intra, trebuia să se şi comporte ca un 
invitat. 

Se gândi la Ramson, la cât de uşor putea să se 
transforme în altcineva. Ana îşi trase umerii în spate, ridică 
bărbia şi păşi pe treptele de la intrare, în urma celorlalţi 
oaspeţi. 

Uşierul abia dacă-i aruncă o privire. 

— Numele şi invitaţia, vă rog. 

Ana îngheţă. Pământul îi fugi de sub tălpi. Invitaţia! Oare 
de ce nu-i pomenise Ramson despre asta? Mintea ei răscoli 
repede prin amintirea discuţiilor din zilele trecute, când ea 
şi Ramson puseseră planul la punct. Fata bâigui: 

— D... doamna Farrald. 

Ramson nu pomenise nimic despre acest amănunt 
crucial. De ce? Tâmplele ei zvâcneau. 

Oare Ramson o păcălise? 

Oare pur şi simplu se purtase ca un şarlatan, dându-i 
doar informaţiile menite s-o convingă să aibă încredere în 
el, dar nu destule amănunte ca fata să poată acţiona pe 
cont propriu? 

Cu mâini înmănuşate, uşierul răsfoi hârtiile. 

— Invitaţia, vă rog! 

— Eu... Palmele îi transpirau în mănuşi, iar gura i se 
uscase. Nu se pricepuse niciodată să mintă. Mă tem că am 
pierdut-o. 

Uşierul îi aruncă o privire înţelegătoare. În spatele ei, 
câţiva invitaţi începură să murmure. 

— Imi pare rău, doamnă, dar nu putem primi oaspeţi fără 
invitaţie. Vă rog, daţi-vă deoparte. O să trimit după valetul 
Lordului Kerlan. Probabil că omul observase panica de pe 
faţa ei, căci adăugă, ca pentru a o linişti: Nu vă faceţi griji, 
este doar o precauţie. Valetul Lordului Kerlan îi ştie pe toţi 
oaspeţii Măriei Sale. 

Ana strânse cu putere poşeta cu mărgele, ca să-şi 
stăpânească tremurul. Valetul Lordului Kerlan nu avea s-o 
recunoască. Urma să fie izgonită, poate chiar arestată, 
înainte să facă un singur pas înăuntru. 

Gândeşte, Ana! Aproape că auzea vocea mustrătoare a 
lui Ramson, ca atunci când fata era pe cale să ia o hotărâre 
nechibzuită. 

Gândeşte! Ce ar face Ramson? 

Uşierul ridică o sprânceană. 

— Doamnă, vă rog să vă daţi la o parte, ca să poată intra 
ceilalţi oaspeţi. 

Ana înlemnise. Zeci de posibilităţi i se perindau prin 
minte, însă niciuna potrivită. Ar fi putut să fure o invitaţie şi 
să pretindă că e un alt oaspete, dar uşierul ar fi recunoscut- 
o, cu siguranţă, şi şi-ar fi dat seama de vicleşug... Ar fi 
putut să... să... 

— Vă rog, domnule! Eu... 

— Aici erai! 

O voce apărută din senin. Simţi o prezenţă în spatele ei, 
caldă şi puternică. O mână i se lăsă pe umăr. La nări îi 
ajunse un parfum cunoscut. 

Picioarele i se înmuiară de uşurare. 

Ramson păşi lângă ea, zvelt şi sigur pe sine, îmbrăcat în 
frac negru. Ochii îi scânteiau în spatele măştii. Cu o mică 
plecăciune, îi întinse uşierului două plicuri care purtau sigilii 
de ceară. 

— Suntem domnul şi doamna Farrald, declară el. Îmi cer 
scuze pentru încurcătură. M-am rătăcit de soţia mea, în 
aglomeraţie. 

O strângea aşa de tare de braţ, încât carnea o durea. 
Zâmbetul lui tăios era un semn clar că Ramson nu se 
bucura să o revadă. 

Ana simţea schimbarea - o rigiditate a gesturilor şi a 
zâmbetului pe care n-o mai văzuse până acum, oricât de 
rece s-ar fi purtat unul cu celălalt. 

Ramson era furios. Fireşte! La urma urmei, îl azvârlise 
într-un perete şi apoi îl lăsase baltă. 

Uşierul îşi plecă fruntea. 

— Vă rog, domnule şi doamnă Farrald. Puteţi intra. 

Făcu o temenea, fără să-i scape din ochi, apoi îi pofti să 
intre. 

Pătrunseră într-un hol uriaş, cu două etaje. Candelabrele 
de cristal aruncau o lumină caldă, aurie. La dreapta şi la 
stânga se deschideau firide flancate de sculpturi din 
marmură. Oaspeţii se tolăniseră în scaunele tapiţate cu 
catifea şi pluş sau stăteau aplecaţi peste balustradele de la 
al doilea etaj şi sporovăiau. 

Ramson o ţinea strâns de încheietură, conducând-o prin 
încăpere. 

— Doar nu credeai c-o să te las să pleci fără să-ți 
mulţumesc pentru minunatul tău dar de despărţire! mărâi 
el. 

Vorbele lui tăiau în carne vie. Ramson se mai purtase şi 
altădată rece cu ea, fusese calculat ori indiferent, dar 
niciodată furios. Acum clocotea. Furia era ceva... intim. 

— N-am vrut să te mai pun în primejdie, spuse ea, 
lăsându-se condusă către etajul al doilea, pe o scară în 
spirală. N-ar fi trebuit să vii. 

El pufni. 

— Prin urmare, ar fi trebuit să permit să fii descoperită 
din cauza prostiei tale? 

Enervată, Ana ridică tonul. 

— Măcar dacă mi-ai fi spus de invitaţie, în loc să mă 
păcăleşti! Nu ai deloc încredere în mine. Nici eu n-ar fi 
trebuit să mă încred în tine. 

Ochii lui Ramson fulgerară. 

— De când e numele meu demn de încredere? 

Al doilea etaj era aproape pustiu. Ramson aruncă rapid o 
privire în jur. 

— Aici, spuse el deodată. _ 

Dădu deoparte o draperie roşie şi grea. In spatele 
acesteia era o firidă. 

Ana văzu o uşă de sticlă, care se deschidea într-un 
balcon, afară, unde domnea întunericul. 

Ana păşi în firidă. Când se răsuci spre el, Ramson îşi 
scoase masca. Chipul lui era proaspăt bărbierit, rece şi 
tăios. Părea mai furios ca niciodată şi, judecând după felul 
în care îşi atingea coastele, avea dureri. Fata se simţea 
ruşinată, dar, pe de altă parte, furia lui o irita. 

— Îmi pare rău. Acum eşti mulţumit? se răsti ea. 

— Îţi pare rău, repetă Ramson, apoi păşi spre ea aşa de 
ameninţător, că fata se dădu înapoi, lovindu-se de uşa de 
sticlă. Şi de ce îţi pare rău, mă rog? Fiindcă ai ucis doi 
dintre oamenii lui Kerlan, cu o noapte înainte de bal? Că 
aproape m-ai ucis şi pe mine? Că ai fugit fără un cuvânt, 
lăsându-mă să-mi bat capul cu mesajul pe care mi l-ai 
transmis prin luri? 

Remuşcarea fetei pieri. Furia creştea în ea, aţâţată de 
acuzaţiile tânărului. 

— Oamenii lui Kerlan au omorât-o pe May şi au exploatat 
Analogii, mârâi ea. Au primit ce-au meritat. 

Ramson lovi aerul cu mâna. 

— Da, iar tu aproape că ne-ai dat de gol. Uşierul ăla a 
fost cu ochii pe noi când am intrat. Nu m-aş mira să aflu că 
a alertat gărzile lui Kerlan. M-am târguit pentru o intrare 
paşnică la balul ăsta, iar tu ai stricat totul. Vrei să câştigi o 
bătălie, dar pierzi din vedere războiul. 

Stăteau foarte aproape unul de celălalt. Ana ar fi vrut să-l 
înşface de revere şi să-l zgâlţâie până-i clănţăneau dinţii. li 
veniră în minte dacha Shamairei, focul molcom, mirosul de 
fum şi de mirodenii, speranţa încolţită în inima ei. Crezuse 
că în el exista ceva care merita să fie salvat. 

Ana cobori tonul şi spuse tăios: 

— Nu vorbi de May ca şi cum moartea ei a fost un 
sacrificiu necesar! Pentru tine, bătăliile şi războaiele astea 
par un joc. 

Ramson miji ochii. 

— Ana, taci! 

Lacrimile pe care i le stârnea gândul la May o înecau. 

— O fi uşor pentru tine să vorbeşti aşa, continuă ea, 
furioasă, dacă nu ai iubit niciodată pe nimeni, în afară de 
tine. 

Cu un singur pas, Ramson anulă distanţa dintre ei. 
Instinctiv, Ana se dădu înapoi şi întâlni sticla uşii. Ramson 
se aplecă peste ea şi îşi sprijini o mână de uşă. Apoi întinse 
cealaltă mână. În mintea Anei răsări gândul nebunesc că 
Ramson o va răni sau o va săruta. Tânărul îi puse un deget 
pe buze. 

— Te rog, taci, şopti el, iar încordarea din vocea lui o făcu 
să înlemnească. 

Ramson stătea aşa de aproape, că Ana vedea limpede 
cicatricele de pe bărbia lui, uşoara încovoiere a nasului, 
genele plecate peste ochii căprui. Tânărul privea undeva la 
dreapta ei. Se înclină şi îi şopti: 

— Suntem urmăriţi. 

Ana se concentră. Prin ceața lacrimilor, aruncă o privire 
în jur, spre firida îngustă. Dintr-odată, deveni conştientă de 
tăcerea care domnea dincolo de draperie, de zgomotele 
îndepărtate şi de muzica din sala de bal. De faptul că vocile 
lor puteau fi auzite de oricine ar fi stat la pândă, afară. 

Mâna lui îi cuprinse umărul, privirea tânărului o întâlni pe 
a ei. Ana se simţea aidoma unei sălbăticiuni gata să facă un 
lucru nesocotit. Înghiţi în sec. Potopul emoţiilor ei dispăru la 
fel de repede precum apăruse, potolit de teamă şi de 
nevoia de a acţiona. 

Uitându-se în ochii lui, Ana îşi trezi Analogul. Parcă ar fi 
aprins o torţă; puterea ei o ajuta să simtă sângele fierbinte 
şi strălucitor din corpul lui Ramson, care pulsa iute din 
cauza bătăilor năvalnice ale inimii. Ana cercetă mai 
departe. Analogul ei străbătu al doilea etaj al sălii de bal şi 
întâlni o întunecime pustie, până când... 

Acolo! 

O siluetă nemişcată stătea pe scară, cu câteva trepte 
mai jos de firida lor. 

Teama îi înflori în piept. 

Ramson îi scruta chipul. Părea să ştie foarte bine ce 
făcea fata. 

— Simti pe cineva? spuse el, abia mişcându-şi buzele. 

Ana dădu aprobator din cap. 

— Poţi să-mi zici ceva despre ce vezi? Ce poartă sau cum 
arată? 

Ca un răspuns la întrebarea lui şi la tatonările Analogului, 
Ana simţi cum ceva se întindea către ea - o forţă aprigă şi 
îngheţată, care se agăța de Analogul ei, înăbuşindu-l. 

Senzaţia îi era foarte cunoscută. Genunchii i se înmuiară. 
Îşi aminti când o mai simţise. 

— Un jaeger, şopti Ana. 

Ramson dădu din cap, aproape imperceptibil. 

— Nu face nicio mişcare! Cuplurile vin în firida asta tot 
timpul... pentru intimitate. Lasă-l să creadă că de asta 
suntem aici. 

Ana îşi dădu seama că îl ţinea pe Ramson strâns lipit de 
ea - o mână cuprinzându-i umărul, iar cealaltă, spatele. 
Ramson îi pusese o mână pe talie. Cealaltă palmă se 
sprijinea de umărul Anei. Fata îi simţea parfumul proaspăt, 
aroma misterioasă, ca de mirodenii. 

Se aplecă deasupra ei şi îşi lipi fruntea de sticla rece a 
uşii. 

— Ai încredere în mine, murmură el, iar respiraţia lui îi 
mângâie pielea gâtului. Şi spune-mi dacă face vreo 
mişcare. 

Ai încredere în mine. 

Inima Anei bătea nebuneşte de teamă, dar şi din pricina 

unui fior ciudat, pe care nu putea să-l înţeleagă. Hainele lor 
foşneau. În lumina slabă care pătrundea pe sub draperie, în 
micul lor adăpost, cei doi nu erau decât o încâlceală de 
mătăsuri şi stofe, de membre şi de respiraţii uşoare, 
precaute. 

Ramson  oftă,  relaxându-şi uşor muşchii gâtului. 
Respirația lui încălzea pielea Anei, gâtul şi umerii ei 
dezgoliţi. Doar un pic mai aproape şi... 

Ceva se mişcă în câmpul Analogului. Ana îşi veni în fire. 

Necunoscutul de afară plecase. 

Yager-ul cobori scara. Vibraţia sângelui slăbi şi omul se 
pierdu în vacarmul sălii de bal. 

— A plecat, murmură ea. 

Răsuflarea lui Ramson o încălzea. Bătăturile din palma 
tânărului zgâriară uşor pielea Anei, când el îşi retrase braţul 
şi se dădu înapoi. O şuviţă de păr îi căzuse în ochi. Fata 
simţi pornirea de a întinde mâna şi de-a o da la o parte. 

O privea. Ana îl privea şi ea, ruşinată de izbucnirea ei de 
mai înainte. Furia părea să-l fi părăsit şi pe Ramson, care se 
uita la ea năuc, cu buzele uşor întredeschise, ca şi cum ar fi 
vrut să spună ceva, dar totodată aşteptând ca Ana să 
vorbească. 

Ana înghiţi în sec. Fierbinţeala i se răspândea pe gât, iar 
tăcerea devenea insuportabilă. Trebuia s-o destrame 
cumva. 

Se pomeni vorbind: 

— Ramson, să nu-mi mai spui vreodată să tac! 

El clipi, iar colţurile buzelor sale se ridicară într-un 
zâmbet. Nu era un rânjet şmecheresc sau tăios, ci un 
zâmbet adevărat. Ochii lui scânteiau, ca şi cum replica fetei 
i se părea amuzantă. Ana avea senzaţia că, pentru prima 
oară, împărtăşeau un moment sincer, tandru. 

Un val cald îi inundă pieptul. Ana se răsuci cu spatele, cât 
pe ce să-i răspundă la zâmbet. 

Mânerul de alamă al uşii de sticlă se răsuci când îl apăsă. 
O briză răcoroasă pătrunse înăuntru, aducând mirosul 
nopţii de iarnă. Ana aruncă iarăşi o privire spre draperia 
roşie din spatele lor şi necunoscutul de adineauri îi reveni în 

minte. Se cutremură. 

— Putem vorbi afară? 

Pe faţa lui Ramson juca umbra unui zâmbet. 

— Sigur că da, spuse el, deschizându-i uşa. După tine, 
doamna mea. 

O verandă înconjura reşedinţa lui Kerlan. Afară erau 
câţiva oaspeţi. Lămpile luminau slab în noapte. Deasupra, 
cerul era întunecat şi mohorât, iar în aer plutea o tăcere 
adâncă, de parcă pământul îşi ţinea respiraţia, aşteptând 
sosirea Zeităţii lernii. 

Ana se sprijini de balustrada de marmură. Răsuflă şi se 
uită cum respiraţia ei stârnea un norişor de abur. Ramson 
se apropie de ea. Ceva legat de Firva'sne/, de felul în care 
aerul tremura, plin de promisiunea zăpezii, o umplea de o 
speranţă stranie. Altădată, familia ei pleca în oraş, ca să 
asiste la parada anuală, dar noaptea, după ce servitorii 
mergeau la culcare şi tăcerea se înstăpânea peste palat, 
mama, papa, Luca şi mamika Morganya se adunau în odaia 
lui papa, să privească împreună, în familie, prima ninsoare 
din an. Chiar şi după moartea mamei, după întâmplarea din 
Vintr'makt, după ce papa se îmbolnăvise, Luca şi mamika 
Morganya îi rămăseseră mereu alături. 

Inspiră adânc, întrebându-se dacă în clipa asta Luca se 
uita şi el pe fereastră, dacă se gândea la ea. 

— Ştii - spuse ea încet, mai mult pentru sine -, Firva'snej 
nu e despre dans şi petrecere. E despre venerarea tăcută a 
primei zăpezi, a primului suflu al zeităţii care ne ocroteşte. 
Şovăi, dar ceva o îndemna să vorbească mai departe. 
Acasă, sărbătoream aprinzând lumânări de rugăciune şi 
apoi aşteptam afară să cadă prima zăpadă din an. 

Rămaseră tăcuţi pentru câteva clipe, apoi Ramson zise: 

— La mine acasă nu venerăm zeitățile voastre. Noi avem 
trei zei: Marea, Cerul şi Pământul. 

Vocea lui avea o prospeţime pe care Ana nu o mai 
simţise până acum, o sinceritate tăcută, care-i apropia. 

Trei zei. Dintr-odată, în mintea ei se făcu lumină. Îşi 
aminti sutele de pagini din volumele pe care le studiase, de 
bregonieni şi de zeii lor, de valorile pe care aceştia le 

preţuiau şi de Marină. De numele de familie bregonian, pe 
care Ramson îl alesese pentru invitaţia la bal. Accentul din 
glasul lui - atât de discret, încât nu-l putuse identifica. Dar 
acum ştia. 

Ana se întoarse spre el. 

— Eşti bregonian. 

O altă piesă de puzzle pusă la locul potrivit. 

Ramson îşi ţinea masca în mână. Îi întâlni privirea, iar în 
ochii lui citi un soi de nesiguranţă. Cum de nu-şi dăduse 
seama? se gândi la semnele de pe mâinile lui, la cicatricea 
lungă de pe spatele său, la faptul că mânuia spada mai 
bine decât orice soldat pe care Ana îl văzuse vreodată. 

— Ai făcut parte din Marina Regală bregoniană, aşa e? 

— Am fost instruit pentru Marină, confirmă el încet. 

Totul căpăta sens. Bregonienii trăiau pentru curaj şi 
onoare. Indiferent ce fel de om devenise Ramson şi care 
era povestea lui, Ana întrezărise în el scânteia ambelor 
valori. Poate că... poate că încă era curajos şi un om de 
onoare. Poate că încă se mai putea schimba. 

Silueta lui pe jumătate învăluită în umbră se profila pe 
cerul fără stele. Un tânăr mascat, o enigmă pe care se 
străduise s-o descifreze încă din prima zi când îl întâlnise. 
Rămăseseră multe lucruri pe care nu le ştia despre el, 
atâtea pe care, probabil, nu avea să le afle vreodată. 

— Dar cum se face că un recrut al Marinei Regale a 
devenit un şarlatan în Chirilia? 

El clătină din cap. O povară părea să apese pe umerii lui. 
Ochii îi erau înnouraţi când se întoarse spre ea. 

— Nu contează. Aşadar ştii planul. Trăsura te va aştepta 
la capătul tunelului, la zece fix. Dacă nu eşti acolo la timp, 
va pleca. 

— Ştiu, spuse Ana. 

Ramson scotoci într-un buzunar şi-i puse ceva în mână. 

Un ceas din argint. Anei mai că-i venea să zâmbească, 
gândindu-se cât de practic era darul lui Ramson. 

Dar următoarele lui cuvinte o loviră ca un ciocan. 

— N-a mai rămas mult timp, Ana. Ar trebui să ne spunem 
adio. 

Ana îl fixă cu privirea, cuprinsă brusc de spaimă. Crezuse 
că planul era clar: trebuia să-l prindă pe Teţiev, să se 
întoarcă la fratele ei şi să îndrepte totul. Ar fi trebuit să 
îndeplinească partea ei de învoială. 

Nu se aşteptase să-şi ia rămas-bun aşa de repede. 

Lumea ei, atât de atent construită din posibilităţi şi 
scenarii de viitor, dispăru în ceaţă. 

— Dar... Cum rămâne cu Învoiala noastră? Nu mi-ai cerut 
să-mi respect partea. 

Ramson răsuflă prelung, stârnind un norişor de abur. 

— Nu mai vreau nimic de la tine. În seara asta, învoiala 
se sfârşeşte. 

Ceva nu părea în regulă. Ana se frământa aprig, 
căutându-şi cuvintele. El deja se pregătea să-i întoarcă 
spatele. Işi potrivi masca pe chip. 

Fata îl apucă de încheieturi. 

Ramson îi aruncă o privire. 

— Ce...? 

— Vino cu mine! îi ceru Ana. Poţi să fii bun. 

Cuvintele îşi luară zborul de pe buzele ei, dar apoi nu mai 
găsi nimic de spus. 

Ceva se schimbă în expresia lui, ca şi cum un văl de 
ceaţă se destrămase şi, pentru prima oară, ea îl vedea cu 
adevărat. |n ochii lui căprui, scânteietori, se citea 
sinceritatea. Ramson zise: 

— Când eram mic, tata îmi spunea că în lume nu există 
bine şi rău desăvârşit. Că oamenii trăiesc doar în diverse 
nuanţe de cenuşiu. Degetele tânărului îi mângâiară 
încheieturile. Atingerea lui îi făcu pielea ca de găină. Şi am 
crezut asta până te-am întâlnit, Ana. Aşa că... îţi 
mulţumesc! 

Nuanţțe de cenușiu. De ce anume îi aduceau aminte 
cuvintele astea? Oamenii trăiesc doar în diverse nuanţe de 
cenuşiu... 

Ceea ce te defineşte este felul în care alegi să-ţi foloseşti 
Analogul. Un vânticel blând îi săruta obrajii, aducând 
amintirea vocii lui Luca. 

— Ai dreptate, spuse ea încet, susţinându-i privirea. 


e 234 œ» 


Lumea nu e doar în alb şi negru. Dar îmi place să cred că 
alegerile noastre sunt cele care ne definesc. Mâinile lui erau 
calde şi ferme. Fă alegerea corectă, Ramson! 

Ceva umed i se aşternu pe obraz, iar pe faţa lui Ramson 
citi uimire. Ana simţi o altă atingere umedă şi rece, apoi o 
alta, şi încă una. lar când un fulg ateriză în părul lui 
Ramson, înţelese că începea să ningă. 

Ridicară amândoi capetele spre cer, către fulgii argintii 
care se roteau în aer, ca mai apoi să li se aşeze pe umeri, 
pe straie, pe feţe, pe buze şi pe gât. Dacă exista un 
moment pe care Ana ar fi vrut să-l deseneze, acesta era. 
lată scena pe care voia să şi-o amintească mereu. 

Degetele lui Ramson se desprinseră de mâna ei. Fulgii 
cădeau lin, agăţându-i-se în păr şi în gene. Părea mai tânăr 
şi mai vulnerabil ca oricând. Se gârbovi, ca pentru a se feri 
de frig. Ceva fulgeră pe chipul lui. 

— Rămas-bun, Ana! 

Fata ar fi vrut să strige. Stai! Spune-mi numele tău 
adevărat! Spune-mi cine eşti! Ar fi vrut să-i spună ceva, 
orice, ca să mai rămână puţin cu ea. 

În schimb, îi şopti doar atât: 

— Rămas-bun, Ramson! 

Şi-l urmări dispărând în noapte, în ninsoarea tăcută. 

Voia să-şi adune gândurile, să încerce să descurce iţele 
încâlcite ale sentimentelor sale. De-acum, ninsoarea se 
îndesea, căzând în vârtejuri. 

Jos, pe veranda ce ducea în grădină, o siluetă se ivi din 
întuneric, înfăşurată într-o robă albă. Când privirea Anei 
poposi asupra necunoscutului, inima ei începu să bată 
năvalnic. Sângele îi pulsa în urechi. 

Omul îşi dădu capul pe spate, privind cerul. Anei i se 
părea că vede o fantomă. 

Teţiev era aici! 

Ramson purtase multe măşti în viaţa lui, folosindu-le 
după plac, ca pe o a doua piele. Întotdeauna jucase roluri, 
pentru a-şi duce treaba la capăt. În seara asta, ceva mai 
devreme, când se privise în oglindă - proaspăt bărbierit, în 
frac negru, cu părul aranjat -, pur şi simplu i se păruse că 
purta o altă mască, pregătindu-se pentru un alt spectacol. 

Doar că... 

Stând aici, cu Ana, sub ninsoarea blândă, se simţea fără 
mască, vulnerabil. Fata învia umbra băiatului care Ramson 
fusese odată. Ana îi stârnea dorinţa de a fi iarăşi acel băiat. 
Inima lui fremăta când se gândea la ce ar fi putut deveni 
dacă ar fi fost un om mai bun, dacă ar fi făcut alegeri mai 
bune. 

Vino cu mine. Poţi să fii bun. 

Ana fusese acea alegere şi, într-un fel, Ramson îşi 
respectase alegerea. Înainte de a ajunge la Kerlan, făcuse 
un ocol. Trecuse pe la casa unui curier, de unde trimisese 
un şoim de zăpadă, cu penele mai albe decât omătul 
proaspăt aşternut. m 


Diseară, la reşedinţa lui Kerlan, la Prima Ninsoare. 

Pusese o şuviţă de păr negru în ciocul şoimului. Păsările 
acestea aveau un simţ al mirosului extraordinar de ascuţit 
şi erau capabile să-şi urmărească prada kilometri întregi, 
prin munţii îngheţaţi ai Chiriliei. Odată şoimii instruiți, 
deveneau cei mai buni curieri. 

Biletul fusese trimis, iar rotiţele planului se puseseră în 
mişcare. Ana avea să ajungă cât mai departe de Novo 
Minsk, de lumea nelegiuită în care trăia Ramson, plină de 
crime şi de întuneric. Ea se născuse bună. Trebuia să lupte 
pentru lumină. Şi urma să poarte cu ea şi fantoma omului 
care el ar fi putut să fie. 

Însă pentru el era prea târziu. Ramson cel de acum 
credea că nu există nici rău, nici bine, ci doar felurite 
nuanţe de cenuşiu. 

Avea să îşi amintească acest lucru când îl va ucide pe 
Alaric Kerlan. 

Ramson închise ochii. Când îi redeschise, calculele lui 
limpeziseră totul. Simţea un calm desăvârşit. Era Ramson 
Vorbădulce, viitorul Lord al Ordinului Lăcrămioarei. La 
picioarele lui se afla sala de bal, un teatru cu oameni 
împodobiţi cu haine ţipătoare şi bijuterii scânteietoare. 

Ramson îşi puse din nou masca. Lumea era scena sa, iar 
în seara asta dădea, pur şi simplu, un alt spectacol. 

Cel mai mare din viaţa sa. 

Marele orologiu din mijlocul sălii de bal arăta ora nouă şi 
şaptesprezece minute. Avea la dispoziţie patruzeci şi trei de 
minute ca să-l găsească pe Kerlan şi să-l convingă să îl 
numească iarăşi Adjunct al Ordinului. lar hotărârea lui Alaric 
trebuia scrisă în mandatul oficial al Ordinului. 

Şi-apoi, exact în clipa în care Kerlan termina de iscălit şi 
ridica tocul de pe hârtie, Ramson avea să-l ucidă. 

Simţea în mânecă mânerul pumnalului, un tăiş perfect, 
lung cât antebraţul lui Ramson. „Spintecătorul” - aşa 
botezaseră bregonienii acest soi de pumnal, pe care 
obişnuiau să-l folosească pentru a le da adversarilor 
lovitura de graţie. La o singură mişcare de deget, un 
mecanism ascuns lăsa tăişul să alunece în palma lui. 

Pentru prima oară de când sosise aici, îşi îngădui să 
cerceteze holurile. Amintirile năvăliră pe nepusă-masă. Cu 
ochii minţii, tânărul vedea cum se zvârcoleau pe covoarele 
roşii trupurile celor de care se descotorosise pentru că-i 
stătuseră în cale: pescari, traficanţi de arme şi afacerişti 
care încercaseră să-l păcălească. Incă auzea urletele lor 
înăbuşite, răzbătând prin uşile închise, care duceau spre 
beci. Puțin câte puţin, Ramson îl ajutase pe Kerlan să 
curețe Chirilia de oricine le stătea în drum, extinzând 
domnia subterană a Ordinului. Ordinul Lăcrămioarei era 
asemenea unei mâini invizibile, care îşi răsfira degetele la 
adăpostul imperiului destrămat. 

Gata cu astea! se gândi el. Înainta de-a lungul holurilor, 
tot mai departe de muzică, de dans şi de lumină. Aici, 
covoarele erau mai puţin tocite, iar pereţii erau decoraţi cu 

rame poleite, care puneau în evidenţă picturi reprezentând 
locuri îndepărtate, insule misterioase şi oceane turcoaz, 
sclipind în soare. 

Ramson recunoştea locurile. Întotdeauna îl frământase 
faptul că împărţise acelaşi regat cu Alaric Kerlan, că vieţile 
lor semănau atât de mult: amândoi fugiseră de propriile 
fărădelegi şi se stabiliseră într-un imperiu străin. Era ca şi 
cum, într-o încercare disperată de a nu deveni un demon, 
ca tatăl lui, Ramson alesese o cale care îl transformase într- 
un alt fel de monstru. 

Candelabrele scânteiau. La petrecerile sale, Kerlan îşi 
făcea întotdeauna apariţia după nouă seara. Ramson se 
apropia de odaia acestuia. Spre surprinderea lui, nu vedea 
niciun paznic. 

— Stai! E 

Din umbra unui coridor se desprinse un om. Il privea pe 
Ramson cu răceală. Ramson îl recunoscu. Era Felix. 

— Oaspeţii sunt bine-veniţi în sala de bal a Lordului 
Kerlan, zise Felix. Însă n-au ce să caute în odăile lui. 

Ramson rânji sinistru. 

— Nu sunt un oaspete oarecare, Felix, spuse el, 
scoţându-şi masca. 

Surpriza îl luă pe nepregătite pe Felix, care făcu ochii 
mari. Mâna lui căuta spada. Omul se lipi de perete. 

— Vor... Vor... Vorbădulce! 

În batjocură, Ramson făcu o plecăciune. 

— În carne şi oase! Pari fericit să mă întâlneşti. Vreau să-l 
văd pe Alaric. 

Felix ridică din umeri. 

— Nu... nu te pot lăsa să treci, zise el în cele din urmă, 
scoţându-şi sabia din teacă. Reşedinţa lui Kerlan are reguli. 

— Reguli stabilite de mine, completă Ramson. Făcu un 
pas spre Felix. Se delecta cu imaginea celuilalt, care se 
făcea din ce în ce mai mic. Acum dă-mi voie să trec, ca să 
nu-ţi folosesc corpul drept preş! 

— Nu cred că va fi nevoie de aşa ceva, interveni o voce 
cunoscută, cu inflexiunile limpezi ale graiului nobilimii 
chiriliene. 

În coridor apăruse, ca din senin, un alt bărbat. Haina din 
mătase indigo flutura pe corpul lui zvelt, iar pantofii săi 
aveau vârfuri aurii. 

— lată-te din nou, Ramson, spuse Alaric Kerlan, iar ochii 
lui scânteiară. Am venit să-ţi urez personal bun-venit. 

La vederea şefului său, Felix luă poziţie de drepţi, dar 
Alaric trecu pe lângă el ca şi cum nici nu îl observase. 
Ramson rămase pe loc. Se încordă. Avea senzaţia că 
prinsese rădăcini, de parcă o ciudată neputinţă coborâse 
asupra lui, prinzându-l iarăşi în mrejele lui Alaric Kerlan. 

— Ramson, fiule... Dinţii lui Kerlan, de un alb orbitor, 
sclipiră când Lordul zâmbi. A trecut atâta timp. 

— Am aşteptat cu nerăbdare ziua asta, zise Ramson, 
silindu-se să zâmbească. 

— Sunt foarte onorat. Kerlan gesticulă spre o uşă 
apropiată. Aş fi o gazdă din cale-afară de nepoliticoasă 
dacă nu te-aş invita la ceai. Te rog, intră! 

Ramson intră într-un birou cu pereţi plini de rafturi. Erau 
ocupate nu doar de volume aurite şi cărţi prăfuite, dar şi de 
obiecte rare, excentrice sau - aşa cum îi plăcea lui Kerlan 
să le numească - exotice; un dragon sculptat în jad adus 
din Kemeira, o lampă de alamă, care părea să provină 
dintr-unul dintre regatele din Sud, o bucată de piatră în 
culorile curcubeului, găsită de pe fundul Mării Tăcute. In 
colţ, un orologiu mare, din bronz, întrerupea tăcerea cu 
ticăitul lui ritmic. 

Ramson se cutremură. Îşi amintea bine camera asta, 
prea bine chiar - ca şi cum s-ar fi aflat în ea abia ieri, ud 
leoarcă, rătăcit şi disperat; un băiat care nu avea unde să 
se ascundă şi nici încotro să fugă. 


După moartea lui Jonah, Ramson nu-şi mai dorise nimic 
altceva decât să părăsească Marina, să plece departe de 
tatăl lui, de Bregonia, de locurile pe care le considerase 
sigure şi dragi, dar care îl trădaseră. 

Pe când avea doar doisprezece ani, se urcase, în miez de 
noapte, într-una dintre căruțele de aprovizionare ale 
armatei. Avea cu el doar o pungă cu monede şi o bucată de 

hârtie pe care fuseseră măzgălite, în grabă, un nume şi o 
adresă. Incă îşi amintea cum se ghemuise în căruţă, printre 
lăzi cu legume râncede şi carne stricată, privind cum 
luminile Fortului Albastru deveneau tot mai mici. 

Vizitiul îl găsise a doua zi şi-l azvârlise din căruţă. 
Ramson mersese pe jos, sub cerul acoperit de nori, 
înconjurat de câmpii unduitoare, în ploaie. Fără Jonah şi 
lipsit de busolă, se rătăcise. Ar fi vrut să se târască într-un 
şanţ şi să moară acolo, în noroi. Dar, pe de altă parte, îi era 
prea frică şi era nespus de furios. 

Aşa că se silise să meargă mai departe. În fiecare 
dimineaţă, îşi spunea: Încă o zi. Încă o zi, şi-l vei întâlni 
iarăşi pe Jonah. 

Cine ştie cum, prin voia zeităților sau prin vreo minune, 
ajunsese într-un oraş. Intrase împleticindu-se într-o tavernă, 
scosese punga cu monede şi ceruse mâncare şi apă. 

Ceva mai târziu, în aceeaşi zi, câţiva băieţi mai mari îl 
atrăseseră într-o cursă. Ţipând şi lovindu-l cu picioarele, 
băieţii îl târâseră pe o alee întunecată, unde îl bătuseră, îi 
luaseră banii şi pumnalul şi-l lăsaseră să moară. 

Dar Ramson nu murise. 

In cele din urmă, când reuşise să-şi adune puterile, 
noaptea era în toi. Avea buzele sparte şi umflate, nasul rupt 
şi coastele învineţite, dar era în viaţă. 

Aşa arăta cu adevărat lumea. Nu bună, strălucitoare şi 
plină de lumină, ci mai degrabă un loc cenuşiu, după cum îl 
descrisese Jonah, unde cel puternic îl stăpâneşte pe cel 
slab, iar răul triumfă şi înfloreşte. 

Aici nu avea să găsească bunătate sau blândeţțe. jonah îi 
spusese asta. În cele din urmă, întunericul îl înghiţise şi pe 
el. 

Ramson rugase prima persoană întâlnită - un bătrân într- 
o şaretă trasă de cai - să-i ofere adăpost. Noaptea, 
rămăsese în hambarul bătrânului, dar somnul nu se lipise 
de el. Scosese din buzunar bucata de hârtie udă şi 
mototolită, pe care fusese scris un nume. Când încercase 
să netezească hârtia, cerneala se scursese, pătându-i 
degetele. Ramson repetase la nesfârşit numele. Simţea că 

avea un scop care îl umplea de înverşunare şi furie. 

La primele ore ale dimineţii, furase şareta şi calul 
bătrânului care-l salvase. În noaptea următoare se 
îmbarcase pe un vas şi nu mai privise niciodată înapoi, nici 
măcar când Bregonia devenise doar un punct la orizont, 
înghiţit apoi de marea întunecată şi infinită. 

După câteva săptămâni, dincolo de ocean, strângând în 
pumn preţioasa lui hârtie, ajunsese la destinaţie. Stătea în 
faţa unei porţi aurite şi avea dinainte cea mai frumoasă 
casă pe care o văzuse vreodată. 

Când ceruse să fie primit de Lordul Kerlan, unul dintre 
paznici râsese. 

— Te asigur că o să vrea să mă vadă, spusese Ramson, 
într-o chiriliană stângace. 

Celălalt paznic izbucnise în hohote. 

— Uite un adversar pe măsura ta, Nicolai! chicotise el. 

Ramson se înfuriase. 

— Nu ştiţi cine sunt, se răstise el. Habar n-aveţi cât de 
valoros sunt pentru Lordul Kerlan. Şi pun rămăşag că, dacă 
aude că m-aţi alungat de la poarta lui, nu veţi mai apuca 
ziua de mâine. 

Cei doi paznici se prăpădeau de râs. 

— Vai de mine! Sper că nu am o reputaţie atât de 
proastă! exclamase un glas necunoscut. 

Ramson se răsucise pe călcâie. 

Văzuse un bărbat cu melon purpuriu. Părea de vârstă 
mijlocie. Părul lui castaniu începea să se rărească. Ochii îi 
scânteiau. Îmbrăcat în cămaşă şi în pantaloni ieftini, arăta 
ca un vecin binevoitor. 

În ciuda înfăţişării lui paşnice, paznicii înţepeniseră şi 
murmuraseră: 

— Lordul Kerlan... 

Ramson se zgâise la el. Tatăl lui îi povestise cum fugise 
Kerlan, vestitul nelegiuit bregonian, şi se stabilise în 
Chirilia, unde construise un imperiu al hoţiei şi corupţiei, 
aproape la fel de puternic precum Imperiul Chirilian. Alaric 
Kerlan era o legendă şi un monstru, un om sinistru, al 
întunericului. Se zvonea că zâmbetul lui era de ajuns pentru 

a spinteca un om. 

In ciuda reputației sale, nu îl întrecea în înălţime pe 
Ramson şi surâsul lui era prietenos. Să fi fost acesta 
bărbatul despre care tatăl lui vorbise cu ură neîmpăcată, 
omul pe care amiralul Roran Farrald voia să-l doboare? 

— Ce pot să fac pentru tine, băiete? 

Ramson cel lute de Limbă rămăsese mut pentru câteva 
clipe. In cele din urmă, bâiguise: 

— Eu... eu pot să fac ceva pentru tine. 

Kerlan păruse amuzat. 

— Care e numele tău? 

— R... Ramson. Ramson Farrald. 

Buzele lui Kerlan tresăriseră aproape imperceptibil. 

— Un băiat bregonian. Invită-l înăuntru, Nicolai! Mi-ar 
plăcea să aud ce veşti aduce un tânăr bregonian aflat aşa 
departe de casă. 

Lordul ştia că Ramson era fiul unui om puternic, care îl 
ura. Fireşte că ştia. Dar aroganţa băiatului îl intrigase. O 
jumătate de oră mai târziu, Ramson era înăuntru, îmbrăcat 
cu o vestă şi cu pantaloni care-i erau prea mari. În locul 
cizmelor pline de noroi, acum purta încălțări din mătase. 

Incăperea era înţesată de rafturi pline ochi cu cărţi legate 
în piele. Când privise mai îndeaproape, văzuse litere aurii 
sclipind pe cotoarele lor. Pe podea era întins un covor mare 
şi roşu, sub o măsuţă de cafea sculptată din lemn de 
abanos. Camera nu era plină până la refuz cu statui aurite, 
însă luxul se făcea simţit în intarsiile din lapislazuli ale 
măsuţei şi în vasele kemeirane rare, etalate pe rafturi. 

— Ei, iată-ne aici! 

Ramson tresărise. Uşa se deschisese neauzit. Lordul 
Kerlan scosese un toc din buzunarul de la piept şi închisese 
uşa în urmă. 

— la loc, fiule! Ramson... Aşa ziceai că te cheamă? Vrei 
nişte ceai? Pari pe jumătate îngheţat. 

Amorţit, Ramson se aşezase pe canapeaua îmbrăcată în 
catifea roşie, în faţa măsuţei de cafea. Lordul Kerlan îl 
cerceta cu ochi amuzaţi. Băiatul îşi dăduse seama că nu 
răspunsese la întrebare. 

— Nu, spusese Ramson. Mulţumesc, nu vreau ceai. 

Kerlan îşi înclinase capul într-o parte. 

— Foarte bine. Se apropiase de măsuţă, jucându-se cu 
tocul. Ce pot să fac pentru tine, Ramson Farrald? 

Ramson repetase ce urma să spună încă din noaptea 
petrecută în hambar, când zăcuse în fân, fără să poată 
pune geană peste geană şi cuprins de dureri. 

— Îl cunoşti pe tatăl meu, Roran Farrald? 

Lordul Kerlan răsfoia un teanc de hârtii. Se oprise. Ochii 
bărbatului îi cercetaseră îndelung faţa. 

— Da, îl cunosc. 

Ramson se aplecase spre gazda lui şi strânsese marginea 
canapelei cu atâta putere, încât încheieturile degetelor i se 
albiseră. După care spusese răspicat: 

— Vreau să te ajut să-l distrugi! 


Aceste lucruri se petrecuseră demult. Băiatul cu inima 
sfărâmată şi furios pe lumea întreagă murise cu şapte ani 
în urmă, pe o alee întunecată. Altcineva se ridicase din 
noroi şi îi luase locul. Acum se afla din nou în aceeaşi 
încăpere, calm şi rece. Purta o tunică neagră, din mătase, 
plătită cu sângele vărsat în afacerile sale. 

Dar Ramson ştia că era la fel de pierdut ca băiatul acela. 

Kerlan închise uşa şi traversă tăcut camera. Ramson era 
obişnuit cu mişcările lui. Kerlan se pricepea să se furişeze. 

Alaric se opri în faţa măsuţei de cafea, expunându-şi 
încrederea în sine ca pe un costum scump. În ochi avea 
aceeaşi sclipire jucăuşă. Insă, dacă te-ai fi apropiat de el, ai 
fi simţit miasma de putere care îl însoțea, mirosul fetid al 
lăcomiei şi al corupţiei, ascuns sub o undă de parfum. 
Ramson Farrald cel de acum şapte ani nu văzuse toate 
astea; pentru el, Kerlan fusese un mijloc de a-şi îndeplini 
scopul. Mijlocul prin care îşi putea distruge tatăl, omul care 
îi răpise totul. 

Dar acum Ramson Vorbădulce vedea limpede. 

— Şezi, fiule! îl invită Kerlan. Se aşeză şi îi arătă lui 
Ramson scaunul din faţa lui. Marele orologiu de alamă 
ticăia. Am crezut că iscoadele mele au greşit când mi-au 

adus vestea evadării tale. Se pare însă că eu am fost cel 
care s-a înşelat. 

Ramson îi întoarse zâmbetul. 

— Am străbătut drum lung ca să te revăd, Alaric. 

— Atunci, convinge-mă că n-ar trebui să te trimit înapoi 
în temniţă. 

— Nu e nevoie să te conving. Încă nu m-ai ucis, deci a 
ajuns la urechea ta vestea că am ceva de oferit. Ceva ce 
valorează mai mult decât orice Învoială pe care ai încheiat- 
o vreodată. 

Kerlan îşi izbea ritmic tocul de un inel masiv, împodobit 
cu o nestemată, purtat pe degetul lui mijlociu. 

— E posibil să fi ajuns până la mine unele zvonuri. 
Yaeger-ul meu a mirosit, într-adevăr, ceva ciudat în 
legătură cu o tânără domnişoară. 

Deci Igor şi Bogdan îşi făcuseră treaba şi transmiseseră 
mesajul mai departe - aşa cum plănuise Ramson. lşi 
stăpâni un surâs de mulţumire şi imită privirea rece a 
fostului său stăpân. 

— Ai auzit vreodată de Vrăjitoarea de Sânge din Salskov? 
întrebă el. Cum Kerlan păstra tăcerea, continuă: Ti-am 
adus-o. 

Kerlan chicoti. Îşi lovi vârful degetelor cu tocul. 

— Nu, nu ai adus-o, Ramson. Vrei ceva în schimb. 

— Am învăţat de la cei mai buni. 

— Ai evadat din temniţă, te-ai arătat la uşa mea, deşi ți- 
ai pierdut rangul în Ordin, şi acum vrei să închei o Învoială 
cu mine? Nu ştiu dacă ar trebui să-ţi admir curajul sau să 
râd de prostia ta. 

— Şi totuşi m-ai primit la tine-n casă. Se ştie doar că te 
descotoroseşti de oaspeţii nefolositori încă din primele clipe 
ale întâlnirii, Alaric. Şi uite că a trecut mai bine de un minut, 
dar tot pleci urechea la ce am de zis. Ramson se aplecă 
peste măsuţa de cafea. Vrei Invoiala pe care ţi-o propun. 

Ochii lui Kerlan se îngustară şmechereşte, ca de fiecare 
dată când angajaţii lui se arătau eficienţi şi pricepuţi. 
Ramson încă se înfiora amintindu-şi privirea acestor ochi 
reci şi cenuşii, atunci când un membru al Ordinului făcea o 

greşeală. 

— Continuă, dragul meu băiat! 

— Numeşte-mă iar Adjunctul tău, iar eu o voi folosi pe 
Vrăjitoarea de Sânge în orice scop doreşti. li voi dobori pe 
trădătorii din Ordin. Îi voi îngropa pe vrăjmaşii tăi. Voi face 
Ordinul invincibil. Ramson se forţă să afişeze un rânjet 
crud. Vrăjitoarea este puternică, dar nestatornică. l-am 
câştigat încrederea. Ştiu cum s-o manipulez şi am ajuns 
mai aproape de ea decât oricine. 

Căzut pe gânduri, Kerlan îşi freca inelul de toc. Zgomotul 
aducea cu sunetul săbiilor muşcând din oase. 

— M-ai dezamăgit, băiete. Ţi-am încredinţat o misiune, 
iar tu ai dat greş. Ştii ce părere am eu despre eşecuri... mai 
ales când e vorba de ofiţerii mei. 

— Oamenii învaţă din propriile greşeli. lar eu mă pricep 
de minune să învăţ. 

Ramson se silea să nu se gândească la noaptea când 
Kerlan trimisese după el şi-i încredinţase cea mai grea 
misiune din cei şapte ani de când fusese acceptat în Ordin. 
Ucide-l pe împărat, spusese Kerlan, chiar în camera asta. 
Ucide-l, iar dacă va fi găsită cea mai mică dovadă că eu am 
ordonat asasinatul, voi fi primul care se va oferi să-ți ia 
locul la spânzurătoare. 

Câteva zile mai târziu, în drum spre Salskov, Ramson 
fusese capturat. Pelerinele Albe îl arestaseră fără motiv şi îl 
lăsaseră să putrezească în temniţa Cascada Fantomelor. 

În timpul nopţilor lipsite de somn, între pereţii acoperiţi 
de murdărie, când duhoarea de transpiraţie şi de urină era 
insuportabilă, un singur gând îl bântuise. Dacă Pelerinele 
Albe nu i-ar fi pus bețe în roate, oare şi-ar fi dus treaba la 
bun sfârşit? Cât de departe ar fi mers ca să-şi dovedească 
loialitatea fată de Ordin? 

Kerlan tăcea. Ramson alungă aceste gânduri. Nu avea 
timp pentru sentimentalisme. 

— Ştiam ce mă aştepta dacă dădeam greş, Alaric. 
Interesele noastre erau aceleaşi. Cineva din Ordin şi-a dat 
drumul la gură. Il voi distruge. 

Kerlan îşi ridică privirea. Zâmbea. Nu pentru prima oară, 

Ramson habar nu avea cum să interpreteze zâmbetul 
fostului său stăpân. Mai văzuse expresia asta atunci când 
Kerlan îl promovase ca Adjunct, dar şi cu câteva secunde 
înainte ca acelaşi Kerlan să taie gâtlejul unui om. 

— Deja am luat o hotărâre, declară Alaric, iar Ramson 
simţi o strângere de inimă. Pur şi simplu voiam să te văd 
luptând. Ştii că-mi place să mă joc cu mâncarea. 

Ramson se uită la ceas. Nouă şi patruzeci şi opt de 
minute. Peste douăsprezece minute, Ana avea să iasă în 
siguranţă de aici. 

Trebuia să mai tragă un pic de timp. 

— Te tot uiţi la ceas, fiule, spuse Kerlan, iar Ramson îşi 
îndreptă atenţia spre el. Aştepţi pe cineva... sau ceva? 

Ramson se înfioră. Lordul nu vorbea niciodată fără să-şi 
aleagă cu atenţie fiecare cuvânt. 

— N-aş vrea să întârzii la balul tău, Alaric. 

— Prea bine! Lordul scoase o bucată de hârtie dintr-un 
sertar al biroului. Începu să scrie cu tocul lui din aur. 
Fiecare mişcare pe hârtie provoca un scârţâit strident, care- 
i stârnea lui Ramson fiori pe şira spinării. Încheiem Învoiala? 
De când ai plecat, am tot căutat un alt Adjunct. N-am găsit 
pe nimeni care să-ţi semene cât de puţin ca isteţime şi 
ambiţie. 

Ramson îşi plecă fruntea. Pumnalul din mâneca lui se 
mişcă uşor. 

— Mă simt onorat, stăpâne. 

Kerlan făcu o pauză. Încheietura lui se sprijinea de hârtia 
contractului. 

— Cred că ştii povestea cu Pisica şi Leul, nu-i aşa? 

Ramson se încruntă. 

— Nu o cunosc. 

Alaric lăsă tocul jos. În ochii lui se citea o expresie care li 
s-ar fi părut amabilă celor ce nu-l cunoşteau. 

— Este o veche poveste bregoniană, fiule. Bănuiesc că 
mama ta, fiind moartă, nu a apucat să ţi-o spună. 

Pe fata lui Ramson nu tresări niciun muşchi. 

— Pisica era predecesoarea şi stăpâna Leului, continuă 
Kerlan. Leul o tot ruga pe Pisică să-l instruiască în felurite 

privinţe. Pisicii i se făcu milă de el şi-l învăţă ceva nou în 
fiecare zi. Şi iată cum, cu timpul, Leul devenea tot mai 
ager, mai isteţ şi mai necruţător. Voia s-o înlăture pe Pisică, 
să devină stăpânul muntelui. Într-o bună zi, Leul s-a întors 
împotriva Pisicii. S-a folosit în luptă de puterea, forţa, 
mărimea şi ghearele lui ascuţite. Dar, vezi tu, Pisica era mai 
bătrână şi mai vicleană. Exista ceva ce nu-i dezvăluise 
Leului: Pisica se putea urca în copaci. Kerlan ridică 
degetele, iar inelele lui sclipiră în lumină. ŞI, în felul acesta, 
Pisica a supravieţuit. Şi-a dat seama de pericolul de a avea 
un ucenic care îi semăna prea mult ca ambiţie şi 
inteligenţă. Ştia că un asemenea ucenic i-ar fi putut aduce 
pieirea, aşa că a avut grijă să-şi păstreze un avantaj. 

Alaric tăcu. Ochii lui cenuşii îl străpungeau pe Ramson. 
Pe buze îi juca un zâmbet. Ramson îşi simţea gâtlejul uscat, 
inima îi bătea nebuneşte, iar mintea lui o luase la goană. 

Încet, Ramson îşi relaxă corpul, simțind greutatea 
pumnalului pe antebraţ. 

— Şi iată de ce, încheie Kerlan, aplecându-se şi zâmbind 
mai larg, găsesc că este împotriva intereselor mele să 
angajez un Adjunct care va încerca să mă asasineze chiar 
aici! 

Când Kerlan rosti ultimul cuvânt, Ramson ţâşni în 
picioare. Îşi smuci încheietura, pumnalul ieşi la iveală. Lama 
scânteia în lumina lămpii. Sări peste biroul lui Kerlan, ridică 
tăişul, îşi luă avânt... 

În clipa următoare, braţul îi amorţi. Pumnalul căzu pe 
biroul din lemn de stejar. Degetele tânărului atârnau 
neputincioase. Pentru o clipă, Ramson îşi privi uluit braţul. 
Auzi râsul lui Kerlan. 

O senzaţie ciudată i se strecură în corp. Tot aşa se 
simţise când colindase străzile, flămând. De parcă muşchii 
lui se sfrijiseră şi nu-l mai ascultau. 

Icni şi se prăbuşi pe podea. Mișcă-te! îşi porunci el, dar 
braţele îi rămaseră împietrite, parcă străine de corpul lui. 

Pantofii lustruiţi ai Lordului ocoliră biroul. Kerlan se 
aplecă şi ridică încet, calm, pumnalul scăpat de Ramson. 

— Frumoasă armă! zise el, după care se uită la Ramson. 

S-ar fi putut crede că expresia lui era una de milă, dar 
Ramson ştia adevărul. Kerlan savura momentul. 

În odaie se strecură o femeie. Părul ei - atât de negru, 
încât lumina lămpii îl făcea să pară albastru - şi pielea 
arămie îi trădau originea: una dintre Insulele Aseatice. Se 
sprijini de perete, înaltă şi suplă. Se uita la Ramson aşa 
cum îşi priveşte o pumă prada. 

— Câtă neglijenţă din partea mea! oftă Kerlan, lovindu-şi 
uşor tâmpla şi prefăcându-se încurcat. Am uitat să fac 
prezentările. Ea este Nita, cel mai nou membru al nostru şi 
Adjunct al Ordinului Lăcrămioarei. 

Lui Ramson i se învârtea capul, muşchii săi păreau că se 
topiseră, iar plămânii parcă se striveau sub propria 
greutate. Ca din depărtare, îl auzi pe Kerlan: 

— Cred că ar putea fi considerată un Analog de Carne, 
deşi mai degrabă manipularea puterii e punctul ei forte. 
Puterea din muşchii tăi, din organele tale, din inima ta... 

Durerea care răscolea dintr-odată pieptul lui Ramson îi 
provoca valuri de greață. Se înăbuşea. 

Kerlan chicoti. Nita zâmbea. Apoi simţi cum lama rece şi 
tare a pumnalului i se plimba pe obraz, mânuită de Alaric. 

Groaza îl gâtuia. Il văzuse pe Kerlan torturând oameni, 
stătuse lângă el şi îi înmânase instrumentele cumplite. 

— Cum spuneam, dragă băiete, îmi place să mă joc cu 
mâncarea, aşa că nu-ţi face griji; deocamdată, nu vei muri. 
Te păstrez pentru mai târziu. Kerlan se ridică, netezindu-şi 
haina indigo, impecabilă, şi strecură în buzunar pumnalul 
lui Ramson. Umbra lui cădea asupra tânărului, estompând 
lumea din jur. Trebuie să mă retrag. Sper că am fost o 
gazdă amabilă. Acum e nevoie să-mi fac apariţia la bal. În 
seara asta, am câţiva oaspeţi importanţi. Dinţii Lordului 
Kerlan sclipiră. Şi se pare că trebuie să găsesc o anumită 
fată. 

Nu! strigătul răsună doar în mintea lui Ramson. Paralizat, 
privi cum Kerlan dispare în hol. Apoi Nita păşi mai aproape 
de el şi presiunea din pieptul lui crescu. Gâtlejul i se strânse 
şi tot corpul îi amorţi. 

Pete negre îi acoperiră vederea. Curând, se prăbuşi în 

întuneric. 

Ninsoarea se îndesea. Fulgii se învârtejeau în rafale, pe 
sub lămpile care se legănau, luminând veranda. Chiar şi 
umbrele lor se agitau, în vreme ce Ana trecea pe lângă ele. 
Oaspeţii aflaţi afară adineauri se retrăseseră înăuntru. Prin 
ferestrele înalte şi pe uşile deschise se revărsau muzica, 
râsul şi lumina sălii de bal, acoperind paşii grăbiţi ai Anei. 
Cobori scările de marmură, trecu de balustrada verandei şi 
ajunse la parter, în spatele unui stâlp. 

Inima ei bătea nebuneşte. Se retrase în umbră, cu ochii 
în patru. El era. Fără îndoială că el era, se gândi Ana. Vedea 
albul robei bărbatului, capul lui pleşuv şi paloarea 
degetelor, când le ridică spre cer. La gâtul lui sclipea un 
Deis'krug de argint şi fata îşi aminti că omul purtase 
aceleaşi haine cu un an în urmă, când îl ucisese pe papa al 
ei. 

Teţiev desenă un cerc cu degetele, pe piept, în semn de 
respect faţă de zeitățile chiriliene, şi îşi ridică fruntea spre 
cer. 

Ramson o ajutase să ticluiască şiretlicul perfect: Ana 
avea să-i spună că era un mesager din partea lui Kerlan, 
care-i cerea lui Teţiev să verifice deisvvoşk-ul din beci, 
înainte să ajungă noul transport de Analogi. 

Dar minciunile şi înşelătoriile erau felul lui Ramson de a 
rezolva treburile. lar ea nu proceda aşa. 

Ana îşi trezi Analogul. Păşi spre bărbat. Teţiev stătea cu 
spatele la ea. Zăpada înăbuşea zgomotul paşilor. Tot trupul 
fetei tremura, iar stomacul i se strânse într-un ghem 
dureros. 

Cât pe ce să alunece, Ana îşi înăbuși un țipăt. 

Teţiev se întoarse. 

— Ce...? bâigui cu el, cu ochii mari, iar Ana îşi asmuţi 
Analogul şi se agăţă de sângele lui, având grijă să-şi 
ascundă faţa sub glugă. 

Teţiev horcăi. 

— Simţi? Ana îi smuci sângele. Teţiev gemu. Asta-i doar 

ca să ştii ce sunt în stare să-ţi fac. Urmează-mă în linişte, şi 
vei trăi. 

Cu inima galopând, îl conduse în sala de bal. Analogul 
Anei se încolăcise pe gâtul bărbatului, ca un lasou. Mergea 
la şase paşi în faţa lui; mai că putea să-i vagă silueta 
conturându-se în mintea ei. El o urma în tăcere, cu mâinile 
la piept. 

Uriaşul orologiu de alamă din mijlocul sălii de bal bătu, 
anunțând că rămăsese un sfert de oră până la ora zece. 
Ana şi alchimistul se furişară în labirintul de coridoare din 
reşedinţa lui Kerlan. Ana îşi repeta în minte indicaţiile pe 
care Ramson îi ceruse să le înveţe pe dinafară - prima la 
stânga, prima la dreapta, a cincea la stânga - şi harta 
reşedinţei lui Alaric, pe care o memorase până la ultimul 
amănunt. 

Holurile erau straniu de pustii. Labirintul se îngusta tot 
mai mult. Podelele goale nu mai erau acoperite cu covoare 
scumpe. Decorul costisitor dispărea treptat. Aici, pereţii 
erau goi. In această parte a reşedinţei plutea o atmosferă 
de delăsare, amestecată cu o încremenire nefirească, 
stârnindu-i senzaţia că păşea într-un teritoriu interzis. 

Işi trimise Analogul înainte, să cerceteze împrejurimile. 
Nu simţea prezenţa vreunui paznic sau a vreunui servitor. 
Când cotiră pentru ultima oară şi nimeriră într-o fundătură, 
o cuprinse neliniştea. In faţa lor se afla o uşă obişnuită, din 
lemn de stejar, cu un mâner rotund, din alamă lustruită. 

Trăgând adânc aer în piept, Ana apucă mânerul şi începu 
să-l rotească. Dovă rotații în sensul acelor de ceasornic, 
apoi cinci invers, după care roteşti din nou, de trei ori, în 
sensul acelor de ceasornic. Vocea lui Ramson părea să-i 
şoptească la ureche, ba chiar simţea cum atingerea lui 
fantomatică îi călăuzea mâinile. Apoi împinse. 

Trosnetul şi huruitul uşii o făcură să tresară. Zgomotele 
răsunau din interior, ca şi cum mecanisme tainice se 
puseseră în mişcare. Ana se lăsă cu toată greutatea pe ea 
şi împinse. 

Lemnul se urni cu un scrâşnet, centimetru cu centimetru. 
Fata îşi dădu seama că, în ciuda aparenţelor, nu era o uşă 

oarecare. Era mai groasă decât braţul ei, iar când se 
deschise, Ana văzu pereţii negri, lucioşi. Un frig ciudat i se 
strecură în oase. Slăbiciunea îi înmuia muşchii. Piatră- 
neagră! 

O pată întunecată se întindea de la vârful încălţărilor ei 
până la scara ce se pierdea în întuneric. Era ca şi cum 
cineva ar fi desenat, cu o pensulă înmuiată în cerneală, 
drumul spre adâncimi nevăzute. Sânge! ţipă Analogul ei. 

— Pe-aici, îi spuse lui Teţiev. 

In tăcere, bărbatul începu să coboare. 

Ana înhăţă o torţă din suportul ei. Teţiev trecu pe lângă 
ea şi pătrunse în beznă. Albul robei sale reflecta lumina 
flăcării. Ana închise uşa în urma ei şi-l urmă pe alchimist. La 
capătul scării se afla o încăpere modestă, cu pereţi din 
piatră cioplită grosolan. De-a lungul pereţilor se întindeau 
lanţuri, ca nişte vene groteşti, iar în dreapta încăperii, un 
coridor se deschidea în întuneric. 

Ana îşi îndreptă umerii. După atâta timp, omul pe care îl 
căutase era în faţa ei. 

Teţiev stătea cu faţa spre coridor, neclintit. Trupul 
acesta, poleit de luna albă ca osul, stătuse aplecat 
deasupra tatălui ei muribund. 

— Intoarce-te! porunci ea. 

Omul se supuse încet. Ochii lui cenușii erau îngroziţi. Ana 
potrivi torţa într-un suport, pe perete. 

— Mă recunoşti? 

În lumina pâlpâitoare, Teţiev părea să tremure. 

— Nu. 

Furia crescu în Ana. Desfăcu panglica măştii şi îşi 
descoperi chipul. 

— Kolst Prinţesa Anastasia! şopti el. 

— Am pierdut titlul ăsta. Îi era greu să-şi înăbuşe 
înverşunarea. De fapt, am pierdut totul. Din cauza ta! 

Vocea fetei tremura. Zidul pe care îl ridicase în jurul 
hăului negru al propriei dureri ameninţa să se prăbuşească. 

Intreabă-l despre Luca! Spune-i că-l duci înapoi la 
Salskov. Şi ieşi cât mai repede de aici! 

Dar cu totul alte cuvinte îi apăsau inima - cuvinte pe care 

voia să le rostească de atâta timp şi la care visase fără 
întrerupere. Ana se întoarse spre ucigaşul tatălui ei, 
respirând anevoie. 

— De ce-ai făcut-o? 

Faţa lui Teţiev se îndepărtă de lumina torţelor. 

— N-am vrut. 

Mărturisirea o lovi ca o palmă. 

— Nu ai vrut, zise ea, scrâşnind din dinţi. Deci l-ai ucis pe 
tata întâmplător? 

— N-a fost o întâmplare, şopti Teţiev. Dar nici nu am vrut 
să-l omor. Am fost manipulat. Ea îmi controla mintea... Nu 
ştiam ce fac... 

Un cuvânt îi atrase atenţia. 

— Ea? repetă Ana. Despre cine vorbeşti? 

Teţiev îşi trecu o mână tremurătoare peste faţă. 

— Pe toţi zeii! Nici măcar nu-ţi trece prin cap! 

Inima Anei stătu în loc. 

— Ce anume? 

— Kolst Contesa Morganya a plănuit totul. 

Fata se zgâia la el. Incepea să înţeleagă. 

Apoi izbucni într-un râs mohorât. 

— Mi-ai ucis tatăl şi acum încerci să dai vina pe mătuşa 
mea? Chiar că eşti... Ana găsi, în sfârşit, cuvântul potrivit. 
Smintit! 

— Ai dreptate. Nu-i corect s-o învinuiesc numai pe 
Morganya, şopti Teţiev. Am fost alături de ea la început, 
înainte ca toate s-o ia razna. 

— Eşti nebun! mârâi Ana. 

Dar nu nebun era cuvântul pe care-l căuta. Flăcările 
portocalii pâlpâiau, conturând pomeţii ascuţiţi ai lui Teţiev 
şi ochii lui rătăciţi. Nu arăta ca un nebun; arăta ca un om 
bântuit. 

— Morganya şi cu mine ne-am întâlnit cu mulţi ani în 
urmă, începu el să povestească. Ana se trezi prinsă în 
şuvoiul cuvintelor, cuprinsă de groază, de neputinţă şi de 
convingerea că, în ciuda îndoielilor sale, alchimistul spunea 
adevărul. După cum probabil ştii, Ko/st Prinţesă, viaţa în 
imperiu nu este uşoară pentru Analogi. Mi-am pierdut ambii 


e 253 + 


părinţi - erau Analogi -, iar Morganya tocmai scăpase din 
mâinile non-Analogilor, după luni de captivitate şi de 
chinuri. Eram distruşi, sfărâmaţi, dar am reuşit să sperăm şi 
să visăm. Ne-am imaginat un viitor măreț, unul mai bun, în 
care Analogii pot umbla liberi, fără să fie asupriţi. Dar 
niciunul dintre noi nu era încă atât de puternic încât să 
transforme visul în realitate. Ne-am antrenat Analogii 
împreună: al meu mă ajută să transform elementele 
naturale, al ei îi permite să controleze trupul şi mintea 
celorlalţi. 

Anei i se părea că vocea lui venea de departe, ca şi cum 
asculta o poveste ciudată, fantastică. Mamika. El vorbea 
despre mamika ei - Morganya, femeia cu ochi blânzi, atât 
de devotată zeităților. 

Despre ea povestea, despre Analogul ei, despre planul 
ei... de a-l ucide pe tatăl Anei. 

— O întâmplare a schimbat pentru totdeauna viaţa 
Morganyei, adăugă Teţiev. 

Ana bănuia la ce întâmplare se gândea alchimistul. 

Intr-o zi, când părinţii ei călătoreau prin imperiu, 
descoperiseră o fată plină de vânătăi şi pe jumătate 
dezgolită, care plângea, târându-se printre dărâmăturile 
unei dacha. 

— Noi am pus totul la cale. Când împărătesei i s-a făcut 
milă de Morganya şi a adus-o la palat, amândoi am ştiut că 
puseserăm în mişcare ceva măreț... şi că vom schimba 
lumea. 

Povestea se revărsă de pe buzele lui Teţiev, ca un 
coşmar. 

— A câştigat încrederea împărătesei. A fost ridicată la 
rangul de Contesă a Chiriliei, prima în ordinea succesiunii la 
tron, după familia imperială. Apoi m-a angajat la palat. 
Morganya îşi ascundea Analogul bând zilnic deis'voşk. Anii 
treceau, dar Morganya avea răbdare. [inta ei era tronul. 
Intre timp, născociserăm otrava perfectă. Efectul ei era 
treptat, căci trebuia să ne asigurăm că nu îi omora pe 
degustătorii regali, ca să nu stârnească bănuieli. Otrava era 
invizibilă, nu lăsa urme. În schimb, avea gust amar. Am 

amestecat-o în mâncare, pretinzând că e un medicament. 
După un an, Katerina a murit, iar noi eram cu un pas mai 
aproape de tron. 

Ana îşi simţea genunchii moi şi avea senzaţia că se va 
prăbuşi. Prin minte i se perindau imagini - un alchimist în 
robă albă, o contesă tânără şi frumoasă, o împărăteasă 
bună, un împărat cu inima sfâşiată -, bucăţi dintr-o poveste 
ce prinsese viaţă, ducând către un sfârşit inevitabil. 

— Dar trecutul Morganyei lăsase o rană în ea, continuă 
Teţiev. lar rana s-a infectat treptat, luându-i minţile. Mi-am 
dat seama prea târziu că ea nu plănuia să echilibreze 
balanţa, ci s-o încline în favoarea ei. Morganya dorea să 
răstoarne  orânduiala lumii,  supunând  non-Analogii 
conducerii noastre... sau eliminându.-i. 

Nu! Ana nu putea să creadă. Cum să accepte una ca 
asta? Mamika ei blândă şi pioasă era o ucigaşă 
răzbunătoare şi vicleană? Avea un Analog de Carne, capabil 
să manipuleze mintea celorlalţi? 

Ana se scutură de vraja ciudată a poveştii. Lumea îşi 
recăpătă contururile. Simţi cum sângele fierbinte din corpul 
lui Teţiev pulsa. Analogul ei îl înşfăcă şi îl izbi de perete. 

— Minti! strigă ea. 

Teţiev gâfâia. Ochii lui sclipeau în lumina torţelor. 

— Am fost prizonierul minciunilor mele, gemu el. Acum, 
pentru prima oară după mulţi ani, spun adevărul. 

— Mincinosule! ţipă fata, ţintuindu-l de perete. Mânia ei 
spori cruzimea Analogului, care începu să sugrume venele 
alchimistului. Te voi ucide! 

— T... te rog, Kolst Prinţesă! spuse el, pe jumătate 
gâfâind, pe jumătate suspinând. Dacă mint, dacă eu sunt 
singurul vinovat, atunci cine îţi otrăveşte fratele? 

Luca. 

Gândul la fratele ei îi prefăcu furia într-o groază rece. 

— Spun adevărul, Ko/st Prinţesă, zise Teţiev. O lacrimă i 
se prelinse pe obraz. Trebuie să hotărăşti ce vei face cu 
acest adevăr. 

Ana îl azvârli la pământ. Tremurând, îi întoarse spatele. 
Lacrimile cufundau totul în ceaţă. Povestea lui Teţiev 

continua, răsunând în urechile ei. 

— După ce a murit Katerina, am părăsit-o pe Morganya. 

Vocea lui tremura. Ana închise ochii. Punea cap la cap 
povestea alchimistului cu realitatea ei. Rezultatul era o 
tapiserie zdrenţuită, pe care, undeva, se găsea adevărul. 

— M-am ascuns ani întregi, dar, până la urmă, Morganya 
m-a găsit. De data asta, mi-a luat minţile. 

Trebuie să iei singură ceea ce vrei, îi spusese Morganya. 

— În lipsa mea, a devenit şi mai puternică. Tu şi fratele 
tău eraţi aproape adulţi. Morganya ştia că nu mai avea mult 
timp. Mi-a controlat mintea un an întreg; am pregătit otrava 
pentru împărat. A pus la cale o înscenare, în noaptea când 
plănuiam să-i dăm doza fatală. 

Ana ştia prea bine ce urmase. Retrăise în minte, de mii 
de ori, noaptea care-i schimbase pentru totdeauna cursul 
vieţii. 

— Tocmai îi dădeam împăratului doza, când tu ai dat 
buzna în cameră şi mi-ai înşfăcat sângele. Cu Analogul tău, 
ai îndepărtat controlul pe care Morganya îl avea asupra 
mea. Fără să ştii, m-ai salvat. 

Lumina lunii. Trupul Alchimistului, profilat pe fundalul 
ferestrei deschise. Oftatul lui, uşor ca briza. Deis'krug-ul 
argintiu de pe pieptul lui. 

Ana îşi întoarse chipul spre el. În furtuna gândurilor, 
mintea ei se agăţă de câteva cuvinte. 

— Cum adică? Cum am îndepărtat controlul Morganyei 
asupra ta? 

Teţiev o privea în ochi. Stătea pe podea. Roba lui se 
murdărise. Aşa, încovoiat, arăta jalnic. 

— Morganya este puternică, dar nu invincibilă. Nu poate 
controla decât o minte odată, iar controlul ei poate fi 
înlăturat. Când ţi-ai abătut Analogul asupra mea, ai 
îndepărtat influenţa Morganyei. Ai îndepărtat controlul 
asupra minţii mele, m-ai salvat. Dar apoi m-ai condamnat, 
căci imediat după ce l-am ucis pe împărat, am redevenit eu 
însumi. 

Ana îi cercetă expresia îndurerată. Mânia ei fusese 
înlocuită de o furie rece, calculată. 

— Şi ai fugit. 

EI îşi plecă fruntea. 

— Sunt un laş, Ko/st Prinţesă. Dar nu mi-e teamă să-mi 
recunosc laşitatea. 

În cugetul Anei, limpezimea spintecă haosul furiei. 

Teţiev vorbea despre un complot urzit acum mai bine de 
zece ani, orchestrat de însăşi mătuşa Anei. lar complotul 
era la un pas de reuşită. 

Ana trebuia să se întoarcă la palat, împreună cu Teţiev. 
Să dea totul în vileag, în faţa Curţii Imperiale. S-o 
condamne pe Morganya. Să-l salveze pe Luca. Şi apoi, 
împreună cu luri, să distrugă mecanismul care îngăduise 
acestui imperiu să prospere pe seama Analogilor. 

Dar, mai întâi, fratele ei trebuia să rămână în viaţă. 

— Un antidot, spuse ea. Vreau să-mi găseşti un antidot 
pentru otrava asta. 

— Există, zise Teţiev, iar genunchii Anei mai că se 
înmuiară de uşurare. Am pregătit unul, în caz că 
degustătorilor regali li s-ar fi făcut rău. E în spiţeria 
palatului, împreună cu otrava. 

Exista un leac. 

Luca avea să trăiască. 

Teţiev rupse tăcerea. 

— Ascultă-mă cu atenţie, Ko/st Prinţesă! Trebuie să 
înfrunţi mai mulţi duşmani decât îţi închipui. Morganya s-a 
aliat cu Alaric Kerlan şi cu Ordinul Lăcrămioarei. Au o 
învoială: el nu va mai contracta Analogi după ce ea va urca 
pe tron; în schimb, Morganya îl va ajuta să cucerească 
Bregonia. Am câştigat încrederea lui Kerlan, l-am slujit de 
departe. Cu aproape patru luni în urmă, Kerlan şi-a trimis 
Adjunctul să-ţi ucidă fratele. 

Sângele Anei îngheţă. 

— Am zădărnicit asasinatul, alertând Patrulele Imperiale. 
Adjunctul a fost arestat şi aruncat în temniţă. Dar am auzit 
că a evadat. Şi ştiu că mă caută. In seara asta, este aici. 
Teţiev slobozi un hohot scurt, tremurător. Zeităţilor le place 
să se joace cu soarta noastră, Ko/st Prinţesă. Dacă nu m-ai 
fi găsit în seara asta, mi-aş fi luat viaţa. Nu mai pot trăi în 

minciuni şi înşelăciune, privind mereu peste umăr şi 
dormind cu otrava sub pernă. 

Ana îi auzea cuvintele ca şi cum ar fi fost rostite de foarte 
departe. Un vuiet îi umplu urechile. Dintr-odată, se văzu din 
nou în dacha din Taigaua Sivernaia, cu Ramson alături, 
care-i zâmbea larg. 

Tu ce doreşti? 

Răzbunare. Plănuiesc să-mi distrug vrăjmaşii unul câte 
unul, ca să-mi recapăt rangul şi ceea ce-mi aparține. 

Scena din închipuirea ei se schimbă. Acum era în dacha 
Shamairei. Odaia era plină de o căldură ameţitoare şi de 
parfum îmbătător. Îşi aminti că văzuse tatuajul de pe 
încheietura lui Ramson. Desenul înfăţişa o lăcrămioară. 

Ordinul Lăcrămioarei. 

Brusc, piesele se aşezară la locul lor. Parcă înaintase 
printr-o pâclă deasă, căutând ceva nedefinit... şi, deodată, 
acel ceva îi apăruse în faţă! 

Ramson lucrase pentru Kerlan. lar Kerlan lucra cu 
Morganya. 

Lacrimile îi usturau ochii. Se gândi la Ramson, la felul în 
care o privise în ninsoare, cu ochi strălucitori, ca de copil. 

Se prefăcuse. Tot ce îi spusese omul ăsta despre sine 
fusese o minciună. lar ea se lăsase prostită. 

Dar nu avea timp să-şi plângă de milă. 

Ana ridică privirea către alchimist. Totul era clar. 

— Mă întorc la Salskov, s-o opresc pe Morganya. Tu vii cu 
mine. 

Teţiev îşi şterse sudoarea de pe frunte. 

— Voi fi executat pentru trădare, şopti el. 

— Îţi garantez că vei fi iertat, dacă mă ajuţi. 

| se întoarse stomacul pe dos când rosti aceste cuvinte; 
aşteptase un an întreg să-l vadă pe Teţiev murind. Insă 
acum ea nu mai era doar Ana, fata înspăimântată, care se 
împleticea prin Taigaua Sivernaia, dorind să-şi recapete 
casa şi familia. 

Era Anastasia Mihailova, Prinţesa Chiriliei, iar imperiul 
depindea de ea. f 

Teţiev se târî spre fată. Obrajii lui erau uzi de lacrimi. li 

apucă poalele rochiei şi le sărută. 

— Mulţumesc, Ko/st Prinţesă! Blândă, bună, miloasă... 

Ana îşi smulse rochia din mâinile lui. 

— Nu sunt nici blândă, nici miloasă. Te las să trăieşti doar 
pentru că viaţa ta nu valorează nimic pentru mine. Dar, 
dacă faci o singură greşeală, nu voi ezita să te ucid! 

Îi întoarse spatele, dezgustată. Deodată, degetele ei 
atinseră ceasul de argint, dăruit de Ramson. Ar fi vrut să-l 
azvârle pe podea şi să-l vadă sfărâmat. 

Se uită la ceas. Nouă şi patruzeci şi opt de minute. 

— Plecăm, zise ea, rotindu-se pe călcâie şi luând torţa din 
suportul ei. Ramson spusese că dura cinci minute să ajungă 
la capătul tunelului de evadare. Vino după mine! 

Ana îşi trimise Analogul în faţă, căutând căldura sângelui 
străin. Poate că li se întindea o capcană. Exista posibilitatea 
ca la ieşirea din tunel să nu aştepte o trăsură. Poate că 
Ramson o trăsese pe sfoară. Dar era singura cale de ieşire. 

Galeriile erau pustii. Se auzeau doar răsuflările celor doi 
şi paşii lor grăbiţi, care stârneau ecouri între pereţii de 
piatră. Podeaua de sub tălpile lor era mai aspră, iar aerul - 
mai umed. 

La capătul tunelului găsiră o uşă prin ale cărei crăpături 
pătrundea lumina lunii. Ana stinse torţa şi împinse uşa. Se 
deschise cu uşurinţă. 

Respiră uşurată. 

Se aflau în spatele grădinilor lui Kerlan. O potecă şerpuia 
printre copacii înalţi. Intrarea era acoperită de flori albe şi 
de iederă. 

Pe iarbă, în umbra unor tufişuri, aştepta o trăsură. La 
apropierea lor, doi va/kryfi bătură cu copitele în pământ. 

Ramson nu minţise. 

Ana se întoarse spre Teţiev. 

— Urcă! îl îndemnă Ana. 

Dar Teţiev dispăruse. 

În locul lui văzu un bărbat îmbrăcat într-o redingotă 
neagră. Lumina lunii arunca o umbră lungă în calea sa, 
amintindu-i Anei de temniţa Palatului Salskov şi de mirosul 
înţepător al fricii şi al deis’ voşk-ului. 

Vladimir Sadov îi zâmbea cu gura până la urechi, 
împreunându-şi degetele albe. 

— Bună seara, Ko/st Prinţesă. Te-am aşteptat. 

Se auzi un foşnet slab. Ana simţi o durere cumplită în 
umăr, apoi lumea se întunecă. 

Întunericul sosea şi dispărea, dar durerea era fără sfârşit. 

Ramson se lupta să iasă din abisul somnului. Cineva îl 
scutură. 

Gemu şi deschise un ochi. Regretă numaidecât, căci 
lumina strălucitoare era dureroasă şi totul în jur începu să 
se legene. 

În aer stăruia duhoarea de sânge şi de sudoare. 
Recunoştea camera, pereţii însângeraţi, lanţurile şi dulapul 
plin de flacoane cu otrăvuri necunoscute. Se afla în temniţa 
casei lui Kerlan, însă de data asta, el era prizonierul. 

Umerii îl dureau. Se opinti şi simţi strânsoarea cunoscută 
a cătuşelor în jurul încheieturilor. Ramson se lăsă din nou 
să cadă lângă perete. 

Se afla aici de ore întregi, poate chiar mai mult de-atât. 
Nu mai ştia când îl aduseseră în temniţă. Cel care Îi 
interogase - o matahală cu mască neagră - nu se vedea 
nicăieri. Într-un colţ, Ramson observă o găleata cu apă 


neagră. ÎI scutură un fior când îşi aminti senzaţia de 
sufocare, de înec. 

— Te-ai trezit. 

Ar fi recunoscut oriunde vocea asta. Întoarse capul. 

— Tu! 


— Eu, confirmă Kerlan cu satisfacţie. O să mă ocup eu de 
tine. Până şi omul meu are nevoie de somn. Pe deasupra, 
nu am încredere decât în mine, când vine vorba de astfel 
de treburi. _ 

Ramson ştia că Lordul încerca să-l tulbure. Işi îndreptă 
gândurile spre altceva. 

Ana! . 

Simţi o strângere de inimă. Se sili să respire liniştit. In 
clipa asta, Ana era departe, pe cărări neştiute, în Taigaua 
Sivernaia, alături de alchimistul ei. 

Ramson habar nu avea încotro se îndrepta Ana sau dacă 
avea s-o mai vadă vreodată. Se abţinuse cu bună-ştiinţă să 
întrebe. 

Zâmbind, Kerlan îl cerceta. 

— Te gândeşti la fata ta, Ramson? Nu-ţi face griji. Un 
prieten se ocupă de ea chiar acum. 

O panică rece i se răspândi prin vene. Ramson se forţă să 
nu ceară lămuriri. 

— Alaric, când ai de gând să-ţi faci chiar tu munca 
murdară, în loc să-ţi trimiţi oamenii? 

Lovitura veni din senin, fulgerătoare, drept în creştet. 
Tânărul se clătină, apoi gemu şi tuşi. Sângele picura pe 
podeaua din piatră. 

— Mi se pare că te-am supărat, Alaric, gâfâi el. 

— Să vezi ce te aşteaptă în cele câteva zile care ţi-au 
rămas de trăit! Spune-mi, Ramson Vorbădulce: cum vrei să 
mori? Kerlan făcu o pauză. Sau preferi să-ţi spun... Ramson 
Farrald? 

Un nume pe care, până în seara asta, Ramson nu îl mai 
auzise de şapte ani; un trecut pe care încercase să-l 
îngroape, făurindu-şi un nou nume şi o nouă viaţă. Kerlan 
ştia şi se folosea de lucrurile acestea. Răsucea cuțitul în 
rană. Ştia că astfel îl rănea mai cumplit decât dacă ar fi 
folosit un tăiş adevărat. 

Ramson mârâi: 

— N-ai niciun drept să rosteşti numele ăsta, ticălosule! 

— Crezi că vei fi vreodată mai isteţ decât mine, băiete? 
şuieră Kerlan. Mereu am fost cu un pas înaintea ta. Pentru 
mine, vei fi veşnic cerşetorul sărac, jalnic şi smiorcăit, care 
s-a târât la uşa mea, acum şapte ani. Râsul lui Kerlan 
răsună aspru. Işi apropie faţa de a lui Ramson. 

— Ai fi putut ajunge cineva, fiule. Lângă mine, ai fi putut 
schimba soarta imperiului. Soarta /umii! Dar acum vei muri 
necunoscut şi neînsemnat, iar trupul tău va putrezi într-un 
şanţ. Rânji. La fel ca nenorocita de maică-ta. 

Ramson îl scuipă. 

Kerlan se ridică. Işi şterse nepăsător obrazul. 

— Mi se pare că te-am supărat, Ramson, spuse el 
încântat. Tânărul ştia prea bine că tonul ăsta anunţa mari 
primejdii. Şi o să te supăr încă şi mai mult! 

La semnul lui, doi membri ai Ordinului îl săltară pe 

Ramson în genunchi. Loviturile de bici îl aduseră în pragul 
leşinului. Dar pentru el adevărata tortură începu abia când 
îi băgară capul în găleata cu apă neagră. 


Ramson cunoştea bine senzaţia de înec. Ca recrut 
bregonian, profesorii de la Fortul Albastru îşi obişnuiau 
elevii cu toanele mărilor. Recruţii învățau să plonjeze, să 
înoate, să plutească şi să se scufunde. Se antrenau să-şi 
ţină respiraţia în apă, să sfideze nevoia de aer şi, în unele 
ocazii, ajungeau chiar la un pas de înec. 

Însă abia la moartea lui Jonah pricepuse Ramson că nu 
poţi învăţa să te îneci. _ 

Se întâmplase cu o lună înainte de Imbarcare, cel mai 
important examen din cariera unui recrut. La doisprezece 
ani, în pragul maturității, fiecare elev trecea printr-un 
examen psihic şi fizic riguros, în faţa unei comisii formate 
din cei mai respectaţi luptători ai Marinei. Rezultatele 
examenului erau publicate în toată Bregonia, iar căpitanii 
Marinei Bregoniene veneau să aleagă recruți care să fie 
muşi pe vasele lor. 

Cu o lună înainte de examen, Ramson primise o scrisoare 
de la un tămăduitor din orăşelul Elmford. 

Mama lui era pe moarte. Ceva din apa murdară pe care o 
băuse biata femeie îi provocase urticarie şi dureri de 
stomac. Urmase febra. 

Mama lui îl chemase pe tămăduitor abia la apariţia 
febrei. 

După ce citise scrisoarea, Ramson se simţise stors de 
vlagă. Recruţii îşi vizitau rar familiile, dar el nu mai fusese 
acasă de când tatăl lui venise în Elmford şi-l luase pe băiat 
cu el, în miez de noapte. 

Încă îşi amintea expresia de pe chipul mamei sale: un 
amestec de revoltă şi frică. Poate ştiuse că acest moment 
avea să vină. Femeia albise din pricina traiului greu. Pe 
băiat îl bântuiau ochii ei căprui, poziţia trupului ei, atunci 
când plecase împreună cu amiralul, iar ea rămăsese în 
prag. 

Amiralul Farrald îi întorsese femeii spatele, fără să 

privească în urmă. 

La fel făcuse şi Ramson. 

Când terminase de citit scrisoarea, gonise aşa de tare, 
încât crezuse că nu se va mai opri niciodată. Trecuse de 
uşile de fier şi pe sub arcade, până ajunsese la cheiuri. 
Valurile oceanului scânteiau ca diamantele, sub soarele 
arzător. Trebuia să fugă. Trebuia să facă ceva necugetat. 

Ramson se aruncase în ocean şi înotase până departe. 

Când se întorsese, pe cheiuri îl aştepta Jonah. 

— Vrei să vorbim? 

Jonah îşi cufundase un picior în apă, iscând alene cercuri. 

Ramson se tolănise pe pietrele încălzite de soare şi-i 
povestise totul. Din părul lui picura apa, iar soarele îi usca 
trupul, lăsându-i pe piele cristale de sare. Valurile se 
spărgeau lângă el, aducând mirosul oceanului, iar 
pescăruşii se roteau în aer. Vântul le împrăştia ţipetele. 
Ziua era dureros de frumoasă. 

— Ştiu unde poţi găsi un medicament pentru boala asta, 
spusese Jonah, după ce Ramson îşi încheiase povestea. 

— Poftim? 

— Febra fânului. În oraşul meu, i se spune „boala omului 
sărac”. Te îmbolnăveşti de la mâncare stricată sau dacă bei 
apă murdară. Jonah îşi lăsase capul pe spate şi mijise ochii, 
ca o pisică tolănită la soare. Fortul Albastru are leacul 
potrivit. Dar e prea scump ca să-l trimită în toate oraşele şi 
satele imperiului. Îl păstrează pentru Marină. Pentru cei 
demni de leacul ăsta. E încuiat în depozitul Marinei. 

Fireşte că Jonah ştia. Jonah, cu interesul său straniu 
pentru afacerile de stat bregoniene, pentru economie, 
comerţ şi modul în care Marina împărțea proviziile. 

O sămânță de speranţă încolţise în pieptul lui Ramson. 

— Tata! exclamase el, sărind în picioare. El trebuie să 
ştie unde e leacul. El... 

Jonah îl apucase de gleznă. 

— Amiralului puţin îi pasă de mama ta. 

— O s-o facă pentru mine! se răstise Ramson. 

— Nu fi naiv! 

— Nu fi ranchiunos! strigase Ramson. N-ai cum să 

înţelegi. Tu n-ai avut niciodată o familie! 

Ochii lui Jonah se întunecaseră. Băiatul se încruntase. 

— Ba înţeleg. Tu eşti familia mea, Ramson. Fratele meu 
şi cel mai bun prieten. Aş face orice pentru tine. 

Ramson îşi trăsese piciorul, ca ars. 

— Opreşte-te! îi strigase Jonah, dar Ramson deja o luase 
la goană. 

Fugise pe lângă arinii din curtea Fortului Albastru, spre 
biroul tatălui său. Comandamentul Naval se afla lângă 
Academia Fortului Albastru, într-o clădire unde recruţii 
intrau rareori. Câteodată, când Ramson trecea prin 
apropiere, împreună cu colegii lui, arunca o privire în curtea 
umbroasă şi spre ferestrele zăbrelite, sperând să-şi vadă 
tatăl. 

În pragul uşii apăruse o siluetă, iar inima băiatului bătuse 
mai repede când i se păru că recunoaşte părul blond-roşcat 
şi trupul vânjos al lui Roran Farrald. 

— Amirale! strigase el. Tatăl lui nu răspundea la alt 
apelativ. Amirale... 

Bărbatul se răsucise spre băiat. Ramson îşi dăduse 
seama că era altcineva. Recunoscuse părul întunecat al 
comandantului Primei Flote. Pe el spera amiralul Farrald ca 
fiul lui să-l impresioneze. Căci, dacă totul decurgea conform 
planului, Ramson urma să fie admis în Prima Flotă şi să-şi 
facă ucenicia pe vasul comandantului Dallon. 

Peste câteva clipe, lângă comandant îşi făcuse apariţia 
amiralul. Roran Farrald nu-şi pierduse calmul nici când 
dăduse cu ochii de Ramson. 

— Trebuie să-ţi vorbesc, gâfâise Ramson. Te rog! 

Roran Farrald mijise ochii. 

— Sunt foarte ocupat. 

— Te rog! 

— Altă dată! 

Roran Farrald îi întorsese spatele şi se pregătea să îl 
urmeze pe comandantul Dallon. 

Cuvintele se revărsaseră de pe buzele lui Ramson: 

— Mama e pe moarte! Te rog! Are nevoie de ajutorul tău! 

Bărbatul încremenise. Trupul lui se încordase. De la 

distanţă, comandantul Dallon privea scena. 

Roran abia dacă se clintise. Ramson îi vedea profilul 
sever. 

Amiralul vorbise încet, calm: 

— Şi ce treabă am eu cu maică-ta? 

Sub copacii bătuţi de vânt, în vârtejul frunzelor, Ramson 
rămăsese neclintit multă vreme. 

În ziua aceea, flacăra strălucitoare din inima lui se 
stinsese. Îl rugase pe Jonah: 

— Arată-mi unde se găseşte leacul! 

Noaptea, când luna se retrăsese în spatele norilor, cei doi 
băieţi ieşiseră pe furiş din dormitor. 

Clădirea Comandamentului Naval începea la capătul 
dinspre vest al Fortului Albastru. Era un simbol al 
dominaţiei Marinei Bregoniene asupra mărilor şi o zonă 
strict interzisă oamenilor de rând. Jonah bănuia că acolo se 
aflau informaţii importante, secrete ale Marinei şi amănunte 
despre strategii de război. 

Afară era beznă. Briza răcoroasă şi sărată adia, iar iarba 
din curte foşnea moale sub tălpile lor. Se furişau ca nişte 
umbre. Câteva minute mai târziu, ajunseseră în faţa clădirii 
Comandamentului. 

Pe lângă ei trecuse o patrulă, iar Jonah îşi împinsese 
prietenul în spatele unui copac. Ramson nu se mai simţise 
niciodată aşa: inima lui galopa de parcă voia să-i sară din 
piept. Jonah îl călăuzise spre partea din spate a clădirii. 
Ramson urmărise fascinat cum băiatul se apropiase de 
peretele de piatră, apoi îl împinsese, dând la iveală o uşă. 

— Un tunel secret, şoptise Jonah. Am studiat hărţile 
Fortului Albastru. Aşa am găsit tunelul ăsta. 

înăuntru era întuneric, linişte şi mirosea a sare. După o 
vreme, ajunseseră la o deschizătură. Pătrunseseră în 
interiorul Comandamentului Naval bregonian. 

Lumina torţelor răzbătea dinspre câteva coridoare. Băieţii 
străbătuseră coridor după coridor. Timpul părea să se 
întindă la nesfârşit. Podeaua din marmură lucea sub paşii 
lor atenţi. În cele din urmă, Jonah se oprise în faţa unei uşi 
de fier, cu nimic diferită de cele de dinainte. 

— Aici, şoptise Jonah. 

Când băiatul împinsese uşa, liniştea fusese destrămată 
de un sunet ascuţit. Ramson îşi acoperise urechile. 
Zgomotul declanşase o reacţie în lanţ. Clopote începuseră 
să bată în depărtare. Urmase un vacarm de ţipete. Jonah îi 
strigase ceva, trăgându-l de braţ, dar genunchii i se 
înmuiaseră şi Ramson căzuse la podea, ametit şi paralizat 
de frică. 

Paşi  răsunaseră pe coridoare. Din  semiîntuneric 
apăruseră torţe. 

— Ramson! strigase Jonah, trăgându-l iarăşi spre ieşire. 

Ramson reuşise să se ridice. O luaseră la fugă în direcţia 
opusă, spre tunelul secret. 

Insă un soldat se ivise de după colţ şi în faţa lor izbucnise 
o lumină. Soldatul strigase, apoi apăruse un al doilea. Când 
acesta îi văzuse pe băieţi, potrivise o săgeată în arc şi 
ţintise. 

— Stai! 

Ramson tremura din tot corpul. 

— Mâinile sus! 

Cu coada ochiului, îl văzuse pe Jonah supunându-se 
ordinului. 

— Vă rog! Suntem recruți din Fortul Albastru, spusese 
Jonah. Ne-am rătăcit... 

— Aşa aţi ajuns într-o zonă interzisă? intervenise o voce, 
în spatele lor. 

Lui Ramson i se zbărlise părul pe ceafă. 

Ingrozit, se răsucise spre cel ce vorbise. 

În spatele lor stătea Roran Farrald, într-o tunică simplă, 
cenuşie. Faţa lui era neclintită, aidoma unui lac liniştit. Dar 
Ramson nu mai văzuse niciodată o asemenea furie în ochii 
tatălui său. Când acei ochi întunecaţi ca norii de furtună se 
opriseră asupra lui Ramson, păreau să ardă. 

— Amirale Farrald! 

Soldaţii îşi plecaseră capetele, în semn de respect. 
Săgeata arcaşului încă era îndreptată spre cei doi băieţi. 

— Ce dracu' crezi că faci? 

Vocea lui Roran Farrald îl izbise ca un bici. 

Ramson nu apucase să răspundă, fiindcă răsunase tropot 
de paşi. De după colţ se iviseră cinci ofiţeri de rang înalt ai 
Marinei. Printre ei, comandantul Dallon. 

— Ce se petrece aici? întrebase un ofiţer cărunt. 

Ochii lui Roran Farrald sclipiseră; făcuse un pas în faţă. Îşi 
plimbase privirea de la Ramson la Jonah, oprindu-se în cele 
din urmă asupra fiului său. 

— Sunteţi vinovaţi de pătrundere ilegală într-o zonă 
guvernamentală strict secretă. Ştiţi că puteţi primi 
pedeapsa capitală? 

Lui Ramson i se făcuse greață. Pedeapsa capitală. 
Studiase legile bregoniene, dar nu îşi închipuise că li se 
aplicau şi elevilor din Fortul Albastru. Cu siguranţă, legile 
erau pentru cetăţenii obişnuiţi, dar... nu şi pentru recruţii 
Academiei. 

Tatăl său îl străpungea cu o privire întunecată. 

— A fost ideea ta, băiete? 

Ramson încercase să vorbească, dar frica îl gâtuise. 
Deschisese şi închisese gura de câteva ori, fără sunet. 
larăşi se auziseră paşi. In încăpere năvăliseră alţi ofiţeri. 
Sunetele de alarmă nu mai conteneau. 

— A fost ideea mea. 

Ramson se uitase la prietenul lui. Jonah stătea în pragul 
uşii pe jumătate deschise. Era palid, dar ochii lui negri 
străluceau în lumina torţelor. 

— Am vrut să fur leacul, adăugase Jonah. 

Un potop de cuvinte se agita în pieptul lui Ramson, 
implorând să fie rostite. Dar teama îi ferecase buzele. 

— Din ce motiv? întrebase ofiţerul cărunt. 

Jonah ezitase o secundă înainte de a răspunde. În afară 
de Ramson, nimeni nu-i observase şovăiala. 

— Ca să-l vând în oraş. Oamenii plătesc bine pentru o 
marfă ca asta. L-am rugat pe Ramson să vină cu mine ca să 
ne distrăm. l-am zis că o să fie amuzant. 

Ofițerii se îngroziseră. 

— Asta e crimă organizată! strigase bărbatul cărunt. 
Acestui tânăr nu i se poate permite să se plimbe oriunde 
pofteşte, în toiul nopţii! 

Dar, în vreme ce ofiţerii făceau tărăboi, o singură 
persoană rămăsese tăcută. Pe faţa lui Roran Farrald se 
întipărise o expresie ciudată, aproape triumfătoare. 

— Destul! strigase el. Soldaţi, ochiţi! 

— Nu! 

Strigătul izbucnise din Ramson, firav şi rătăcit în 
vacarmul general. 

Păşise în faţa lui Jonah. Ramson răsufla anevoie. Sunetele 
de alarmă şi dangătele clopotelor îl asurzeau, îi sfredeleau 
creierul. 

— Tată! Te rog... 

— Dă-i drumul fiului meu! răcnise Roran. 

— Nici măcar nu-l ating! strigase Jonah. 

Amiralul rosti un singur cuvânt. 

— Soldaţi! 

Se întâmplase foarte repede. Ramson văzuse un arcaş 
ochind şi încordându-şi arcul, apoi vârful săgeţii sclipise. 
Ţâşnise fulgerător, mai tăcută decât o şoaptă. 

Ani mai târziu, Ramson tot nu ştia de ce nu făcuse nimic 
în acea clipă. Dorise să fie curajos şi altruist, ca Jonah. Dar, 
aşa cum îşi zicea el, se părea că fiinţa lui era plămădită din 
laşitate şi egoism. 

Ramson se ferise. 

Când săgeata îşi întâlnise ţinta, Jonah icnise şi căzuse 
încet, liniştit, ca o frunză veştedă. 

Ramson îşi amintea cu greu ce urmase. Cineva tipa. El 
îngenunchease şi se repezise la Jonah, scuturându-i umerii. 
Spera ca băiatul să izbucnească în râs, de parcă făcuse o 
glumă. 

Apoi, treptat, îşi dăduse seama că el însuşi ţipa. Jonah 
zăcea nemişcat. Când Ramson îl zgâlţâise, trupul lui se 
clătinase inert. Ochii negri ai prietenului său erau larg 
deschişi, miraţi, şi părul negru se răsfirase pe podea, 
asemenea unor pene de corb. Nimic nu mai avea sens. 
Jonah zăcea pe podea. Sângele lui băltea. Capătul săgeţii 
se iţea din pieptul lui. Cu câteva minute în urmă, băiatul 
fusese viu şi vesel. 

Nu-şi putea scoate imaginea asta din minte. | se 

întipărise în memorie. Tatăl său şi ofiţerii discutau cu voci 
grave. Gărzile îl scoseseră pe Ramson de acolo. Vântul 
bătea printre arini, biciuindu-i faţa. 

Îl duseseră într-o încăpere ce i se părea vag cunoscută. 
Pereţii maronii erau înţesaţi de portrete ale unei familii 
fericite. O fetiţă zâmbitoare, cu cârlionţi castanii. Biroul din 
lemn de cireş era curat şi rece la atingere. Totul păstra o 
ordine impersonală, lipsită de căldură. 

Biroul tatălui său. 

Uşa se închisese. Cineva strecurase în mâinile lui Ramson 
o cană cu un lichid cald, puternic aromat. 

— Ciocolată şi coniac, spusese Roran Farrald. Bea! 

Ramson se încovoiase şi vomitase. 

— Vino-ţi în fire! îl mustrase amiralul. O să vomiţi de 
fiecare dată când o să vezi un om murind? 

— De ce nu sunt mort? şoptise Ramson. 

— Orfanul şi-a recunoscut vina. Te-a manipulat. Vei fi 
pedepsit, dar vina e a lui. A fost executat, aşa cum cere 
legea. A 

— Legea... Mâinile lui Ramson tremurau. Işi ridicase 
privirea către tatăl său. Eu l-am rugat să furăm leacul, 
şoptise băiatul. Doar ţi-am spus că mama e bolnavă... 

Privirea lui Roran Farrald era mai rece decât gheaţa. Se 
apropiase de Ramson. 

— Jonah Fisher a fost judecat pentru pătrundere ilegală 
într-o zonă interzisă, pentru crimă organizată, manipularea 
unui minor... 

— Ştii şi tu că e o minciună. Din ochii lui Ramson 
ţâşniseră lacrimi. A fost vina mea. 

Auzea din nou vocea fermă a lui Jonah, când luase asupra 
lui vina pentru fărădelegea lui Ramson. Vedea din nou 
scânteia din vârful săgeţii, coarda arcului, săgeata rotindu- 
se în aer şi apropiindu-se de ţintă. 

El, Ramson, se ferise din calea săgeţii. 

— Eu l-am ucis. 

— Nu! mărâi Roran Farrald. Mâna lui mare îi strânse 
bărbia, dureros. Privirea amiralului era dispreţuitoare. Tare 
slab mai eşti, băiat prost! Nu pricepi? Trebuie să înveţi din 

tărăşenia asta, dacă vrei să ajungi cineva. Prietenia este 
slăbiciune. Nu există decât alianţe menite să fie încălcate 
atunci când a le încălca te ajută să-ţi atingi scopul. Şi în 
fiecare tragedie, în fiecare pierdere e ceva de câştigat. 
Amândoi ştim că Fisher ar fi fost mai bun decât tine la 
examenul îmbarcării. Moartea lui a venit la timp. Acum, tu 
vei fi avansat în grad... 

Cana se sfărâmase de peretele din spatele lui Roran. 
Ciocolata fierbinte şi coniacul se prelingeau pe zugrăveală. 
Ramson sărise în picioare. Mâinile îi tremurau. Furia care 
clocotea în el dăduse pe dinafară, iar băiatul răcnise: 

— Cel mai bun prieten al meu - fratele meu - e mort, şi 
ţie îţi pasă de un examen nenorocit? 

— Oamenii ca mine, ca noi, nu-şi permit să-şi irosească 
timpul cu prieteni şi dragoste. 

— Mama... 

— Este moartă. 

Ramson se îneca în propria furie. Voia ca tatăl lui să-i 
simtă durerea, să simtă ceva, orice. Se agăţase nebuneşte 
de cuvinte, încercând să le înfigă în inima amiralului, ca pe 
nişte pumnale. 

— De-aia nu ai ajutat-o? Pentru că, pentru tine, mama a 
fost o pierdere de timp? 

Roran Farrald îi aruncase o privire rece, calculată. 

— Dar cum crezi că am ajuns unde sunt acum? întrebase 
el. 

Adevărul dureros al acestor cuvinte îl lovise în inimă. 

Nu se poate! Nu se poate! Totul se învârtea cu Ramson. 
Se sprijinise de un perete, ca să nu se prăbuşească. 

Roran îi întorsese spatele. 

— Eu, unul, m-am scuturat de slăbiciunile astea - de 
prietenie, de dragoste -, pentru că ştiu că există lucruri 
mult mai importante. Ramson slobozise un sunet gâtuit. 
Puterea şi regatul meu, băiete! Asta am câştigat când am 
ales. Şi aş alege la fel oricând, fără ezitare. 

Când tatăl său se răsucise iarăşi spre el, palid şi cu ochii 
întunecaţi, Ramson văzuse imaginea a ceea ce el însuşi 
avea să devină. Un diavol nesimţitor şi pe jumătate nebun, 

gata să-i înlăture pe toţi şi totul din cale. Gata să ucidă un 
copil nevinovat. Gata să lase să moară o femeie pe care 
odinioară o iubise. 

Roran Farrald îşi îndreptase umerii, îşi împreunase 
mâinile la spate. Acelaşi amiral, soldat, conducător 
neînfricat. 

— Acesta este preţul pe care oamenii ca noi trebuie să-l 
plătească, băiete. Asta e preţul. 

A doua zi, Ramson Farrald nu apăruse la instrucţie. 
Soldaţii şi iscoadele trimise de tatăl lui nu îl găsiseră; parcă 
se evaporase peste noapte, iar ei căutau o fantomă. 


Oamenii ca noi. 

Cu fiecare lovitură de bici, cu fiecare clipă aproape de 
înec, în găleata cu apă, adevărul i se dezvăluia tot mai 
limpede. Ramson alergase la Alaric Kerlan, nobilul 
bregonian devenit mai-mare al criminalilor, omul pe care 
Roran Farrald îl căutase ani de zile, pentru a-l distruge. lar 
Ramson sperase să îl folosească pe Alaric împotriva tatălui 
său. Ura adversarului tău este o spadă. Foloseşte-te de ea. 
Speranța duşmanului este un scut. Intoarce-l împotriva lui. 

Tânărul se folosise de unul dintre dictoanele preferate ale 
tatălui său, pentru a-l nimici pe amiral. Ironia situaţiei era 
un triumf pentru Ramson. 

Dar câţi oameni azvârlise Kerlan în temniţa asta, ca să fie 
înlănţuiţi, bătuţi şi torturați? Câţi Analogi condamnase 
Ordinul la o viaţă de robie? lar în tot acest timp, Ramson se 
ocupase de afacerile Ordinului şi de porturi, administrase 
negoţul cu sânge de Analog şi fusese ca un câine supus. 

Se descotorosise de prietenie, de dragoste, de orice 
urmă de milă sau de vină. Incheiase nenumărate alianţe pe 
care le încălcase fără să stea pe gânduri, ori de câte ori 
avusese ceva de câştigat. Avea trădători printre oamenii 
buni, şarlatani printre cei răi, fura de la hoţi şi îi minţea pe 
mincinoşi. 

Acesta este prețul pe care oamenii ca noi trebuie să-l 
plătească. 

Devenise demonul pe care îl întrezărise în tatăl lui, în 

noaptea aceea cumplită. Devenise umbra monstrului Alaric 
Kerlan. Deşi Roran Farrald şi Alaric Kerlan luptau în tabere 
diferite, acum Ramson vedea asemănările dintre ei. 
Neînduplecarea.  Oportunismul.  |Incălcarea jurămintelor. 
Lipsa de scrupule. Nemilostenia. 

Oamenii ca noi. 

Nu! gândi înnebunit Ramson, într-un moment de 
luciditate. Eu nu sunt ca tine. 

În închipuirea lui apăru Ana, bărbia ei ridicată sfidător, 
felul în care îşi muşca buzele atunci când cădea pe gânduri. 
Oare nu o ajutase? Nu o protejase când fata fusese în 
primejdie? Nu o salvase din mâinile mercenarilor? 

Ai salvat-o pentru că ea a fost moneda ta de schimb, îl 
zeflemisi o voce lăuntrică. A; folosit-o ca să ajungi la Kerlan 
şi, după ce nu ţi-a mai fost de folos, te-ai descotorosit de 
ea. _ 

Îşi amintea ultimele cuvinte pe care i le spusese Ana. fmi 
place să cred că alegerile noastre sunt cele care ne 
definesc. În timp ce capul lui Ramson era scufundat iarăşi şi 
iarăşi în căldare, iar Kerlan îi biciuia spinarea, Ramson se 
agăţă de cuvintele fetei. 

Alegerile noastre sunt cele care ne definesc. 

— E timpul pentru trucul meu preferat, anunţă Kerlan. 

Se sili să deschidă ochii. Spinarea lui parcă luase foc, 
corpul îl durea. Ramson era îngrozit. 

Focul trosnea în vatra temniţei. Jos, pe podea, Ramson 
văzu o vergea cu un capăt înroşit în foc. 

Ramson îşi smuci lanţurile. Acestea zornăiră, neclintite ca 
întotdeauna. Dinţii tânărului clănţăneau. Ramson avea 
senzaţia că inima lui era pe cale să plesnească. Dar refuza 
să-i dea lui Kerlan satisfacția de a-l auzi ţipând. 

Kerlan zâmbi. 

— Aşa! Puţină frică. Ce n-aş da să văd mereu frica pe faţa 
ta, băiat nesăbuit! Nu! îi zise el călăului, care se pregătea 
să-i pună căluş lui Ramson. Vreau să aud cum cere 
îndurare. 

Frica îi inunda pieptul. Ramson se sufoca din nou. 
Gâtlejul lui se strânse. Îşi simţea braţele grele şi îngheţate. 

Se agăţă cu disperare de lanţuri. 

— Mai bine înghit rahat de câine, decât să cer îndurarea 
ta, Kerlan! 

Bărbatul apucă vergeaua înroşită în foc. 

— Ti-am mai spus-o, băiete: simţi o durere ca asta doar 
de două ori în viaţă. Prima oară, când câştigi încrederea 
mea şi treci de porţile ladului, intrând în Ordinul 
Lăcrămioarei. lar doua oară... când îmi trădezi încrederea şi 
te arunc înapoi în lad. Fierul înroşit strălucea - galben- 
aprins la mijloc, roşu pe margini. Sper să-ţi placă în lad, 
fiule. 

Curajul şi limpezimea din mintea lui Ramson pieriră. Nu 
un monstru... alegerile tale... Ana. 

În minte, Ramson văzu o noapte neagră, cu un cer 
sclipitor. Zăpada se învolbura în jurul lor. Ana îi ţinea 
mâinile într-ale ei şi îi şoptea că e un om bun, că poate face 
alegeri corecte. Retrăi momentul în care o abandonase, iar 
cursul propriei vieţi se sfâşiase între ce era şi ce ar fi putut 
să fie. Ramson plecase, lăsând cuvinte nerostite. Neaua 
tăcută purtase departe ecourile lor fantomatice. 

Ana fusese rănită, ca şi el. Însă ea încă mai credea în 
bine, încă se străduia să fie puternică şi blândă. Pe amândoi 
îi apăsa povara sângelui vărsat în trecut; totuşi ea alesese 
lumina, în vreme ce Ramson se întorsese către întuneric. 

Jonah îi şoptise: /nima ta este busola ta. 

Dacă ar putea alege încă o dată, ce ar alege? 

Când fierul roşu se apropie, Ramson cedă. 


e 274 + 


30 


Lumea se clătina în jurul ei. Capul îi plesnea de durere. 

Ana se trezi încet. Pe pleoapele ei dansa o lumină palidă 
şi un scârţâit umplea aerul. Ceva rece i se freca de 
încheieturi. 

Deschise ochii. Lumina lunii se strecura printr-un gemuleţ 
aflat sus, pe perete. Dedesubtul ei, podeaua se clătina 
dintr-o parte în alta, în ritmul scârţâitului. Era într-o căruţă. 

— Aha, te-ai trezit! 

Ana îşi simţi inima cât un purice. Într-un colţ, învăluită în 
straie negre, văzu silueta unui bărbat. Fata dădu să se 
mişte, dar braţele îi erau pironite de scândurile peretelui. 
Dintre faldurile rochiei de mătase se iveau cătuşe. Era 
ţintuită. A 

Panica îi înceţoşa mintea. |ncercă să se agaţe de 
Analogul ei, de sângele care pulsa în ea şi peste tot în jurul 
ei, dar nu găsi nimic. De/s"voşk. Acum recunoştea senzaţia 
apăsătoare de greață. Ana se trase înapoi, îngrozită. 

Bărbatul se aplecă spre ea. Avea faţa palidă, iar ochii lui 
erau atât de negri, de parcă priveai într-un abis. Chipul 
acesta îi stârnea amintiri despre temnițe întunecate şi 
pereţi din piatră rece, dar şi despre gustul sângelui. Ana se 
cutremură. 

Sadov zâmbi. 

— Te salut din nou, Ko/st Prinţesă! 

Ana respira greoi. Nu putea gândi limpede. Mâinile ei 
tremurau în lanţuri. Simţea pe limbă gustul amar şi 
înţepător al deis"voșk-ului. Îi veneau în minte şoaptele lui. 
Monstru. Ana se agăţă de primele cuvinte care-i veniră în 
minte. 

— Unde mă duci? 

— La Palatul Salskov. O privea de parcă fata ar fi fost o 
piatră prețioasă. Ko/st Împărăteasa va fi încântată să te 
revadă. 

Kolst Împărăteasa. Sadov se referea la Morganya. 
Amintirile Anei despre mătuşa ei blândă se amestecau cu 

povestea lui Teţiev, despre o ucigaşă vicleană, cu sânge- 
rece. 

Dar Morganya nu era împărăteasă. 

— Fratele meu. Fratele meu este Împăratul. Şi va fi 
bucuros să mă vadă. 

Buzele lui Sadov se arcuiră. Acelaşi zâmbet blând pe care 
îl afişase când o dusese în partea cea mai întunecată din 
temniţa palatului. 

— N-ai auzit veştile, Prinţesă? Peste cinci zile, fratele tău 
va anunţa că abdică din motive de sănătate şi că o 
numeşte pe Ko/st Contesa Morganya Impărăteasă regentă a 
Chiriliei. 

Cinci zile. Simţi un gol în stomac. Avea mai puţin timp 
decât crezuse. 

— Peste câteva săptămâni, fratele tău va fi mort, iar 
Morganya va deveni împărăteasă. 

— Nu! ţipă Ana, smucindu-şi lanţurile. 

— Mi-a lipsit vioiciunea ta, Prinţesă, murmură Sadov. 
Habar n-ai cât am aşteptat momentul acesta. Probabil că 
Piotr ţi-a spus despre planul pe care l-am ticluit împreună 
cu Morganya. 

Piotr... Piotr Teţiev. Cât din ce îi spusese alchimistul era 
adevărat? Oare Teţiev încă lucra cu Morganya? li dezvăluise 
Anei planul Contesei numai ca să o atragă în capcană? 

Spun adevărul, Kolst Prințesă. Trebuie să hotărăşti ce vei 
face cu acest adevăr. 

Înţelese că situaţia ei era fără scăpare. Ana închise ochii. 
May era moartă, pe fratele ei îl aştepta aceeaşi soartă. luri 
şi Pelerinele Roşii plecaseră. Teţiev dispăruse. Ramson o 
trădase. 

— Ei, ajunge cu tristeţea, Prinţesă! Sadov se aplecă şi îi 
mângâie obrazul. Atingerea îi provocă Anei un fior de 
scârbă. Poţi să ni te alături, adăugă el. Ana îşi ridică privirea 
şi văzu nebunie în ochii lui. Analogii trăiesc sub stăpânirea 
non-Analogilor de prea mult timp. Avem multe talente, şi 
totuşi suntem insultaţi, controlaţi de oameni slabi, care 
folosesc piatră-neagră şi deis'voşk ca să ne supună. De ce 
să nu avem şi noi parte de răzbunare? De ce să nu-i 

exploatăm? 

Noi. Îl privea pe Sadov, nevenindu-i să creadă. Revelația 
o năuci. 

— Şi tu eşti Analog! 

Buzele subţiri ale lui Sadov se întinseră într-un rânjet 
grotesc. 

— O, da! 

Ana tremura. Îşi amintea de degetele lungi şi albe, care 
se întindeau spre ea în întunecimea temniţei. Frica îi 
răscolea fiinţa şi o împiedica să respire. 

— Poţi controla mintea celorlalţi, la fel ca Morganya. 

Sadov îşi înclină capul într-o parte. Semăna cu un 
profesor care aşteaptă răspunsul potrivit de la un elev. 

— Aproape corect, Ko/st Prinţesă. Analogul meu 
rezonează cu emoţiile. În special cu frica. 

Frica. Era un Analog de Frică. Ana îşi aminti spaima 
inexplicabilă care ameninţa s-o sufoce de fiecare dată când 
cobora treptele temniţei, faptul că palmele ei asudau, 
gâtlejul i se strângea, iar picioarele ei se înmuiau, oricât de 
mult se străduia să ţină piept ororii. 

De fapt, toate acestea fuseseră influenţa lui Sadov, care 
se jucase cu mintea ei. 

— Dar tu... mi-ai dat să beau dei's"voșk. M-ai torturat. 

Vocea fetei tremura. 

— Am făcut-o ca să te călesc, strigă Sadov, cu ochi 
strălucitori. Deis'vvoşk-ul te-a făcut mai puternică. Iți 
otrăveşte trupul, dar îţi sileşte Analogul să lupte. Ca o 
infecţie pe care Analogul trebuie să o alunge din corpul tău. 
În felul acesta, eu şi contesa ne-am sporit puterile, de-a 
lungul anilor. Ne-am înăbuşit Analogii, silindu-i să devină 
mai puternici. 

Anei îi era greață. 

— De ce? 

Deja cunoştea răspunsul. 

— Ca să poţi lupta alături cu noi. Sadov întinse mâna şi îi 
atinse uşor bărbia. Alătură-te nouă! Împreună, vom ridica 
lumea asta din cenuşă. Noi vom cârmui, aşa cum merităm, 
şi ne vom descotorosi de cei de prisos. 

Ana privi în ochii călăului său. Erau căscaţi şi străluceau 
de febră. Nu era un joc, nu era o minciună. Sadov chiar 
credea ceea ce spunea. 

— Eşti nebun! 

Focul din ochii lui pâlpâi şi se stinse. Se lăsă pe spate, din 
nou calm şi rece. 

— Contesa m-a prevenit că s-ar putea să te opui. Eşti 
prea virtuoasă - aşa mi-a zis. Sadov îşi împreună degetele 
şi miji ochii. Dar nu contează. De bunăvoie ori silită, ni te 
vei alătura. 

— Niciodată! strigă Ana. Tu vrei să piară mii de oameni, 
în tot imperiul meu. Mai bine mor decât să îngădui aşa 
ceva! 

— Păcat, spuse Sadov. Şi ceilalţi pe care i-am ucis au 
vorbit la fel de curajos ca tine, până au cedat în faţa 
Analogului meu. Incă nu ştii, Prinţesă, cum e să trăieşti 
adevărata deznădejde. |ţi voi arăta. 

Căruţa se întunecă. Ochii lui Sadov se preschimbară în 
două hăuri, iar ea cădea, cădea la nesfârşit, fără speranţă 
de scăpare. 

In jurul ei, umbrele se transformară - acum aveau gheare 
şi se îngrămădeau la geamuri, întinzându-se spre ea. Ana 
se trase înapoi, ţipând. Inima îi bubuia în piept, braţele şi 
picioarele îi îngheţaseră. Se simţea neputincioasă în faţa 
groazei care ameninţa să o înghită... 

Apoi, ca la un semn, totul dispăru. Monştrii se risipiră, iar 
frica se scurse din Ana precum apa dintr-o căldare, lăsând-o 
pustie. Pielea ei se acoperise de sudoare, palmele ei se 
umeziseră. Incercă să se ridice. Scoase un suspin gâtuit. 

Sadov se aplecă spre ea, asemenea unui copil curios şi 
fascinat. 

— Cum te-ai simţit? şopti el. 

Ana îl scuipă în faţă. 

— Nu voi înceta să lupt, declară ea. Căruţa se hurducă şi 
câteva crengi loviră acoperişul. Nu vei câştiga niciodată 
semănând frica. 

Sadov îşi şterse obrazul şi îi aruncă o căutătură urâtă. 

— Ai pierdut, îi zise el. Crezi că Piotr Teţiev îţi este aliat? 

A fost de partea noastră de la bun început. Am avut nevoie 
de ajutorul lui până la moartea tânărului Impărat Mihailov. 

Faptul că Teţiev o trădase i se strecură în inimă, nespus 
de dureros. Ana îşi făgădui că, data viitoare când se vor 
revedea, îl va ucide. 

— Poate crezi că şarlatanul ăla jalnic vine să te salveze? 
continuă Sadov, tot mai încântat. E mort. Nimeni nu-ţi va 
veni în ajutor, Ko/st Prinţesă. 

E mort. În ciuda celor aflate despre Ramson, cuvintele lui 
Sadov i se răsuceau în inimă precum o lamă de pumnal. Se 
gândi la Firva“snej, când ea şi Ramson stătuseră împreună 
afară, în ninsoarea care cădea tăcută. 

Cât din ce auzise şi simţise fusese real? 

Nu mai conta. Sadov avea dreptate. Nimeni nu venea să 
o scape. Trebuia să caute o scăpare de una singură. Aşa 
cum făcuse mereu. 

— N-am nevoie de altcineva, mârâi ea. 

Căruţa se opri deodată, cu o smucitură. Pe acoperiş 
răsună o bufnitură. Ana şi Sadov se întoarseră spre 
gemuleţul de sus. Sticla era împânzită de crăpături. 

Prin dreptul geamului trecu fulgerător o umbră. Căruţa se 
clătină. După o altă bufnitură, geamul se crăpă şi mai mult. 
Ana se feri când geamul se sfărâmă în mii de cioburi 
strălucitoare. 

Ana ridică fruntea. Din părul şi de pe umerii ei alunecară 
cioburi. Cineva sau ceva oprise căruţa şi spărsese geamul. 

Într-un colţ, Sadov gemu. 

Pe deasupra lor trecu repede o umbră. Ana întinse gâtul. 
Nu vedea decât copacii care se unduiau în vânt şi sclipirea 
lunii, atârnată pe cer ca o coasă de argint. 

ÎI simţi pe intrus înainte să-l audă. O țesătură îi atinse 
încheietura mâinii. Un foşnet în urechea ei. Ana se răsuci şi 
îşi înăbuşi un icnet. 

Era un copil - un băietan slăbănog, în pragul adolescenţei 
-, îmbrăcat în haine strânse pe trup. Dădu ocol căruţei, 
pierzându-se în umbre şi reapărând, după care se opri în 
dreptul ei. 

Înainte ca fata să tragă aer în piept şi să vorbească, 

băiatul îşi apropie palmele de încheieturile ei. Se auzi un 
clinchet slab de chei. Atingerea lui era uşoară ca pana - 
abia simţi degetele reci şi moi, care îi desfăcură cu 
îndemânare cătuşele. Mâna stângă. Cea dreaptă. Gleznele. 

Ana se ridică repede. Se lipi de peretele căruţei şi strânse 
pumnii. 

Băiatul făcu un pas în spate şi, cu graţia unui dansator, 
îngenunche în faţa ei. O rază de lună se strecura prin 
geamul spart. Semăna cu balerinii de la Teatrul Palatului de 
Cristal. Graţios. Echilibrat. Controlat. 

— Maia dama! 

O voce de femeie, calmă, fermă şi melodioasă, aidoma 
unui clopoțel de argint. Intrusul îşi ridică privirea. Era o fată. 
O fată cu faţa micuță şi ascuţită şi cu ochi întunecaţi. Părul 
ei negru fusese retezat la nivelul bărbiei şi se ondula uşor. 
Nu putea fi cu mult mai mare decât Ana. 

O kemeirană, îşi spuse Ana, cu surprindere. O altă 
revelaţie, şi mai uluitoare: o văzuse pe fată cu câteva nopţi 
în urmă, sub strălucirea apăsătoare a torţelor şi în răpăitul 
tobelor de luptă. 

— Stafia Vântului, şopti ea. 

Fata îşi trase umerii în spate. Din celălalt capăt al căruţei 
răzbi un geamăt. Sadov se mişca. 

Un gest abia văzut, şi în palmele Stafiei Vântului luciră 
două tăişuri. Însă, îndată ce ochii lui Sadov se opriră asupra 
lor, Ana bănui, cu spaimă, ce avea să urmeze. 

Zidul de groază care o lovi era copleşitor: o frică absolută 
şi întunecată o apăsa. Se ghemui la podea; prin mintea ei 
fulgerau tot felul de imagini: Ramson zăcând într-o baltă de 
sânge, în sala de bal; trupul lui papa cuprins de spasme; 
opt trupuri înşiruite pe caldarâm, zvârcolindu-se în timp ce 
viaţa le părăsea. 

Ca prin vis, auzi un sunet slab când Stafia Vântului se 
prăbuşi la podea. Fata scânci şi Ana îi văzu chipul umbrit de 
coşmarurile care o bântuiau. Sadov se târa spre ele. Apăsa 
locul unde îl lovise Stafia Vântului. Ridică braţul, iar lumina 
lunii se răsfrânse în tăişul unui pumnal. 

Voia s-o ucidă. 

Ana se aruncă în faţa Stafiei Vântului. Sadov şovăia. 

— Dă-te la o parte! mărâi el. De nu, vă omor pe 
amândouă. 

Ceva se mişcă în spatele ei. Dintr-odată, vântul se abătu 
asupra căruţei, azvârlindu-l pe Sadov la podea. Ana întinse 
mâna, vrând să se agaţe de ceva, dar Stafia Vântului o 
ţinea strâns de mijloc. 

Se sprijineau una de cealaltă. Vântul vuia în jurul lor, tot 
mai înverşunat. Îl izbi pe Sadov de uşa căruţei. O altă rafală 
de vânt, şi uşa se deschise violent. Sadov se rostogoli 
afară. 

Vântul se stinse. Tumultul se potoli. 

Ana se desprinse de Stafia Vântului. Inima ei încă se 
zbătea. O privi pe cealaltă. Fata se ridicase, fără un cuvânt. 
Lacrimile i se prelingeau pe obraji. În mână ţinea un 
pumnal. Pieptul i se zbuciuma. 

— Eşti teafără? întrebă Ana. 

Privi în spatele ei, pe uşa deschisă a căruţei. Pădurea se 
întindea la nesfârşit, când luminată de lună, când 
întunecată de umbre. 

— Da. Vocea Stafiei era firavă ca o adiere. Cine e el? 

— E o poveste lungă. Ana luă un ciob de sticlă şi îl ţinu ca 
pe o armă. Trebuie să mergem după el. Poţi să mergi? 

Fata dădu aprobator din cap. Pașii ei erau ca un fâlfâit de 
aripi. Trecu pe lângă Ana şi sări din căruţă. Ana o urmă. 

Picioarele i se afundară în zăpada moale, proaspăt 
aşternută. Afară, cei cinci soldaţi care însoțeau căruţa 
zăceau morţi, sub copacii ce se unduiau. Gâturile şi 
piepturile lor fuseseră străpunse de tăişuri. Ninsoarea se 
oprise. Orizontul era senin. Luna strălucea şi stelele 
spuzeau cerul nopţii. Sadov nu se zărea nicăieri. 

Stafia Vântului îi arătă ceva. Dinspre căruţă porneau 
urme de paşi ce se pierdeau în întuneric, în umbra 
copacilor. 

— Pot să-i iau urma. Nu cred că a ajuns departe. 

Ana închise ochii. Dacă şi-ar fi putut folosi Analogul ca să 
afle unde era Sadov acum... 

Dar deis'voşk-ul îşi făcea efectul din plin, răspândindu-i- 

se în tot corpul, iar doza pe care i-o dăduse Sadov putea să- 
i afecteze Analogul o zi întreagă. 

Ana clătină din cap. 

— E un Analog de Frică. E periculos să te duci după el de 
una singură. 

Stafia Vântului dădu din cap. Păşi printre trupurile 
soldaţilor, luă cuţitele şi raniţele acestora. Ana îşi aminti că 
încă purta rochia de bal. Frigul îi înţepa pielea. Işi cuprinse 
trupul cu braţele. 

— Poftim! 

Stafia Vântului îi întinse câteva haine. 

Ana şovăi. În copilăria ei auzise o mulţime de poveşti 
despre Imperiul Kemerian: cum erau pregătiţi acolo asasini 
de temut, iar apoi imperiul îi răspândea pretutindeni ca 
spioni, pentru a sluji brutala cârmuire kemeirană. 
Neîncrederea generală în poporul acela avea rădăcini 
adânci în sufletul fiecărui chirilian. Papa o avertizase în 
privinţa kemeiranilor, profesorii ei o învăţaseră să fie 
circumspectă în preajma lor, iar Luca îi vorbise despre 
lungul război dintre Imperiul Chirilian şi cel Kemeiran. 

Şi totuşi... înfăţişarea acestei fete, prudenţa ei tăcută, 
teama nedisimulată care o cuprinsese, toate indicau 
altceva. Stafia Vântului îi salvase viaţa. 

Duşmanul duşmanului meu este prietenul meu. 

Ana întinse mâna şi primi hainele. Ar fi vrut să-i pună un 
milion de întrebări. 

— Mulţumesc, spuse Ana. Cum m-ai găsit? 

Fata părea uimită. O privi îndelung pe prinţesă. 

— A fost o parte din Învoială. 

Cuvintele astea sunau foarte cunoscut. 

— Învoială? 

— Da. 

Nedumerită, fata kemeirană dădu iarăşi din cap. Începu 
să povestească: 

— După ce m-am luptat cu Arma de Otel, în Ring, 
contractul meu a fost cumpărat. În seara aceea, 
cumpărătorul a venit şi m-a luat. Ochii fetei se îmblânziră. 
N-a vrut să-mi spună cum îl cheamă. Dar mi-a zis că, dacă 

închei o Învoială cu el, o să obţin numaidecât libertatea. 

Ana abia dacă mai respira. 

— Mi-a cerut să te protejez când va veni timpul. Apoi m-a 
eliberat şi mi-a spus să-l aştept în Novo Minsk, până îmi va 
trimite veste printr-un şoim-de-zăpadă. Stafia Vântului îşi 
trecu degetele prin păr. M-a chemat în seara asta. lată-mă! 

În pofida a tot ce-i spusese Teţiev, în ciuda tuturor 
dovezilor şi faptelor care contraziceau spusele fetei, Ana 
ştiu pe loc că era vorba de Ramson. Ramson o trimisese pe 
kemeirană. 

Deodată, aerul i se părea prea rece. Fiecare respiraţie îi 
străpungea plămânii asemenea unor cioburi. 

Kerlan l-a lăsat în viată doar atât cât eu să ajung la bal. 

Ramson nu fusese un om bun, dar poate că, într-un fel, 
încercase să schimbe acest lucru. Într-o lume de felurite 
nuanţe cenuşii, el făcuse o alegere. lar în seara asta, 
alegerea lui salvase viaţa Anei. 

Îşi stăpâni lacrimile. Nu îşi permitea să se gândească la 
Ramson, nici să încerce să desluşească de ce tânărul 
făcuse tot ce făcuse, de ce luase anumite hotărâri... Nu 
acum, când Luca urma să abdice silit, peste cinci zile, iar 
Morganya avea să-şi înceapă domnia sângeroasă şi 
înfricoşătoare. 

Cinci zile abia dacă-i erau suficiente ca să ajungă la 
Salskov. Plănuia să se întoarcă la palat, chiar şi fără Teţiev, 
şi s-o acuze pe Morganya de trădare. 

Avea dovada. Antidotul se găsea în spiţeria palatului, 
alături de otravă. lar Luca... Luca o va asculta. Fratele ei o 
s-o creadă. 

Brusc, noaptea nu mai părea aşa de întunecată. 

Fata tocmai dezlega caii de la căruţă, când Ana se 
apropie. 

— Care este numele tău? 

— Linnet, şopti fata, ca şi cum ar fi rostogolit pe limbă un 
cuvânt ciudat. Mă cheamă Linnet. 

Ana trase adânc aer în piept. Următoarele ei alegeri erau 
riscante, dar trebuia să şi le asume. Nu-i mai rămăsese 
nimic de pierdut. 

— Numele meu este Anastasia Katerina Mihailova. Sunt 
Prinţesa moştenitoare a Chiriliei. Şi am nevoie de ajutorul 
tău. Te rog! 

Linnet îşi lăsă capul pe spate, îndreptându-şi faţa spre 
cer. Miji ochii în lumina argintie a lunii. 

— Poporul meu crede în soartă. Tânărul mi-a 
răscumpărat contractul ca să te protejez, iar tu m-ai salvat 
de Analogul acela. Zeii s-au amestecat în soarta noastră, iar 
acum trebuie să închid cercul. Voi fi pumnalul din mâinile 
tale şi vântul care te va purta pe aripile lui. Tăcu pentru o 
clipă. Hotărârea i se citea limpede pe chip. Spune-mi Linn! 

În întuneric, alături de el, era o fantomă cu ochi albi. 

Ramson gemu. Era singurul sunet pe care-l putea scoate. 
Fantoma îl privi. Lumina unei lumânări îi arunca umbre pe 
faţă. Ramson mai văzuse acest chip înainte, dar nu-şi putea 
aminti unde. 

— Opreşte-te! Îți spun orice, îngăimă el. Apoi, un gând îi 
trecu prin minte. Sunt mort? 

Treptat, trupul lui se dezmorţea. Braţele îi luară foc. 
Capul lui parcă ar fi fost folosit drept berbec. Şi în piept... O, 
zei! Cum îl mai durea pieptul! 

— Încă n-ai murit, Ramson Vorbădulce, răspunse 
fantoma. 

Omul purta glugă. Îl pipăia pe Ramson într-un mod 
dureros şi enervant. 

— Mda, cred că nu, cugetă cu voce tare Ramson. Dac-aş 
fi murit, m-aş fi simţit mai bine şi aş fi avut drept companie 
o fată cu ochi ca mierea, nu un bătrân urât. 

Fantoma îi aruncă o căutătură morocănoasă. Lui Ramson 
îi părea deosebit de cunoscut, dar durerea zdrobitoare din 
ţeasta lui nu îl lăsa să se dumirească. 

— Unde mă aflu? întrebă tânărul. 

Era prea întuneric. Nu vedea mai nimic în jur. 

— În reşedinţa lui Kerlan. În temniţă. 

Reşedinţa lui Kerlan. Ramson se forţă să iasă din letargie, 
strâmbându-se din cauza durerii. Amintirile reveneau 
treptat. Dintr-odată neliniştit, îl privi pe bărbatul-fantomă. 

— Cine eşti?» 

Bărbatul ridică privirea către el. Avea ochi bulbucaţi, nas 
subţire, cap pleşuv. 

Numele îi veni în minte. 

— Teţiev! gemu Ramson. Ce vrei? Ce vrei să-mi faci? 

— Te vindec, spuse calm alchimistul. Deşi, dacă mă mai 
insulţi o dată, s-ar putea să mă răzgândesc. 

Ramson simţi mirosul ciudat de ierburi şi de chimicale, 
precum şi alifia răcoroasă, întinsă pe tot trupul. Işi cobori 

privirea către propriul piept şi tresări. 

Pieptul lui era o bucată de carne sângerândă, crestată în 
nenumărate locuri. În dreptul inimii văzu un petic de piele 
lucioasă, acolo unde Kerlan îl însemnase, pentru a doua 
oară, cu fierul înroşit în foc. Însemnul Ordinului 
Lăcrămioarei. 

Îşi aminti fierul incandescent, spaima copleşitoare atunci 
când metalul îi atinsese pieptul. Durerea de nedescris şi 
întunericul binecuvântat care urmase. 

Hotărârea lui se clătină. Valul de neajutorare care-l 
străbătu deodată aproape că îl sufoca. 

— De ce mă tămăduieşti? întrebă el. Vocea îi tremura, 
deşi se străduia s-o stăpânească. Mă pregăteşti pentru alte 
chinuri? 

Teţiev se dădu înapoi şi privi cu atenţie pieptul lui 
Ramson. Tinea în mână un castronaş cu un balsam 
transparent. 

— Nu. 

Doar atât îi spuse. 

Ramson tremura. Amintirea apei negre şi reci, pe care 
călăul i-o turnase cu forţa pe gât, umplându-i plămânii, era 
de-ajuns să-l îngenuncheze. Încă mai simţea gustul de fiere 
şi durerea pârjolitoare a fierului în carnea lui. 

— Te rog, şopti el răguşit. Ucide-mă! 

Teţiev ridică dintr-o sprânceană. 

— Nu, repetă el. 

Apoi se apropie de un raft. Când reveni, ţinea în mână un 
sul de bandaje. Încet, bărbatul începu să-i înfăşoare trupul, 
oprindu-se doar ca să potrivească un colţ sau să 
netezească bandajul, acolo unde era nevoie. Lucra în 
tăcere. 

La sfârşit, Teţiev cântări din ochi rezultatul propriei 
munci. Dădu aprobator din cap şi începu să scotocească 
prin robă. Ramson zări licărul unui obiect de metal. 

Ar fi vrut să implore. Te rog! Nu! 

Dar Teţiev nu încerca să-i facă rău. În schimb, se întinse 
spre lanţurile tânărului. Răsună un zgomot. Ramson se 
prăbuşi în faţă. Când se lovi de podea, crezu că oasele i se 

vor sfărâma. Icni înăbuşit. 

— Ridică-te! îi ceru Teţiev. Te aşteaptă Ko/st Prinţesa! 

Creierul lui era îngreunat, aşa că îi venea greu să 
priceapă ce spusese alchimistul. Ramson aşteptă ca 
tremurul muşchilor să se potolească. Treptat, sângele 
reîncepu să circule prin vene şi senzaţia de frig se risipi. 
Încet, cu mişcări haotice, se sili să se ridice în capul 
oaselor. Deşi rănile din piept încă dureau amarnic, Ramson 
bănuia că ar fi trebuit să se simtă mult mai slăbit. 

— Balsamul ajută la vindecarea cărnii, spuse Teţiev, ca şi 
cum i-ar fi citit gândurile. În plus, ţi-am injectat ceva care 
va grăbi recuperarea muşchilor. i 

Ramson se sprijini de perete. Respira adânc, sacadat. Işi 
flexă degetele, îşi răsuci brațele. Inainte - poate cu ore sau 
cu zile în urmă -, simţise că fiecare bucăţică din corpul lui 
luase foc şi se desprindea de pe oase. Durerea era încă 
prezentă, dar mai slabă, înăbușită. 

— De ce mă ajuţi? 

— Îmi ispăşesc greşelile. Poate că e prea târziu să-mi mai 
mântui sufletul, dar trebuie să încerc. Trebuie să aleg. 

— Minunat! şuieră Ramson. Zeităţile te vor răsplăti 
pentru că mi-ai salvat viaţa. 

— Nu viaţa ta o salvez, ci pe a Prințesei. 

— Şi mai bine! gemu Ramson. Viaţa unui nobil cântăreşte 
mai mult în ochii zeităților, sunt sigur. 

Teţiev oftă. 

— Am trăit o viaţă de regrete, şopti el. Cuvintele 
alchimistului atinseră o coardă sensibilă din sufletul lui 
Ramson. lar acum aleg să-mi răscumpăr greşelile. II privi cu 
tristeţe pe Ramson. Ko/st Prinţesa Anastasia are nevoie de 
noi. Are nevoie de tine. Prin urmare, ce alegere vei face, 
Ramson Farrald? 

Alegere! Mintea lui Ramson era încă înceţoşată din 
pricina durerii, dar cuvântul acesta stârni amintiri despre o 
fată. Alegerile noastre sunt cele care ne definesc. 

— Prinţesa, repetă el încet. 

Ca prin farmec, lumea lui se scutură de pâclă, 
recăpătându-şi limpezimea. 

Ana. Prinţesa Anastasia! Amintirile lui se aprinseră ca 
scânteile. Senzaţia că o cunoştea, senzaţia pe care o 
simţise privind-o în faţă, în dacha abandonată de lângă 
Cascada Fantomelor. Văzuse chipul ei în nenumărate 
manuale din copilăria sa, alături de Impărat, de 
Împărăteasă şi de Prinţul moştenitor al Chiriliei. Prinţesa 
dispăruse după ce, din câte se zvonea, se îmbolnăvise. 
Treptat, de-a lungul anilor, fata pierise din memoria tuturor. 
Ramson îşi aduse aminte de dulcea inflexiune nobiliară din 
vocea ei, când vorbea chiriliana. Bărbia ridicată mândru, 
tonul ei poruncitor, solemnitatea prezenţei sale. 

Ana era Prinţesa moştenitoare a Chiriliei, sora mai mică a 
împăratului Luca Alexander Mihailov,  moştenitoarea 
Imperiului Chirilian, al cărui împărat era grav bolnav, pe 
moarte. 

— Văd că, în sfârşit, ai priceput, spuse Teţiev. 

Alchimistul părea amuzat. 

Lui Ramson i se învârtea capul. Dar... nu! 

— E imposibil, protestă el, cu voce slabă. Prinţesa a murit 
acum un an. Executată pentru trădare. 

— Nu. În urmă cu un an, eu l-am ucis pe împăratul 
Alexander Mihailov. Vocea lui Teţiev tremura. Prințesei 
Anastasia i s-a... înscenat totul în seara aceea. A fost 
acuzată de omor, dar a încercat să fugă şi a murit înecată, 
înainte să fie judecată. Sau, cel puţin, aşa umblă vorba. 

Ramson îl privea pe Teţiev, cu mâinile la piept, gâfâind. 
Alchimistul. Auzi în minte vocea Anei, insistența din tonul 
ei, când fata îi vorbea. lar când tânărul o întrebase de 
nenumărate ori, în călătoria lor, ea nu scosese un cuvinţel 
despre motivul pentru care îl căuta pe Teţiev. 

— l-ai ucis tatăl şi apoi i-ai înscenat totul? 

Inima lui Ramson se strânse dureros, căci se gândea de 
câte ori se folosise de alchimist ca s-o amenințe, momind-o 
şi silind-o să accepte condiţiile lui. Şi, în tot acest timp, iată 
care era adevăratul motiv pentru care fata îl căuta. 

Vocea lui Teţiev era grea de regret. 

— E mult mai complicat. 

Ramson se gândi la propriile alegeri. Da, totul e 

întotdeauna mult mai complicat. Dar asta nu scuza nicio 
faptă. Şi nici nu schimba nimic. 

— Te rog, ascultă-mă! Nu avem mult timp, îl imploră 
Teţiev. Contesa Morganya complotează de ani de zile ca să 
înlăture de la tron dinastia Mihailovilor. Chiar în clipa asta, 
Prinţesa se îndreaptă spre Salskov, pentru a o opri. Teţiev 
îngenunche în faţa lui Ramson. L-am rugat pe Kerlan să mă 
lase să te fac bine. L-am convins să-ţi prelungească tortura, 
să nu te lase să mori repede, aşa încât să suferi cât mai 
mult. Te-am salvat cu un motiv. Prinţesa are nevoie de 
ajutor. Imperiul are nevoie de ajutor. Prinţesa nu poate 
reuşi de una singură. Privindu-l pe Ramson, chipul lui Teţiev 
se linişti. În ochi i se citea hotărârea. Dacă nu vrei să mergi 
după ea, o să mă duc eu. Mulţi ani mi s-a răpit puterea de a 
alege. lată că aleg acum. 

Se ridică, îşi îndreptă trupul subţire şi îşi netezi roba albă, 
de alchimist. Pe pieptul lui atârna un Deis'krug de argint, pe 
jumătate ascuns în veşminte. 

— Plec după Prinţesă. Şi am de gând să o ajut. 

Alegerile tale, îi şopti o voce firavă. Vocea lui Jonah. 
Inima ta este busola ta. 

Ramson ştia de ceva timp. Simţise în piept atracţia 
incontrolabilă. Cu fiecare zâmbet, cu fiecare încruntare, cu 
fiecare cuvânt, fata îl atrăsese tot mai mult, încet, 
irevocabil. lar acea flacără mocnită, înăbuşită se trezise la 
viaţă sub un cer de iarnă şi acum strălucea mai tare decât 
orice altceva în viaţa lui. 

Ea era Nordul busolei sale, zorile după care corabia lui 
Ramson bântuise prin zări pustii, atâta amar de vreme. 

Inima mea este busola mea. 

Mintea i se limpezi. În întunecimea temniţei, abia dacă-l 
mai desluşea pe alchimist, care se îndepărta spre tunelul 
de evacuare. 

— Aşteaptă! spuse Ramson. 

Ana se deşteptă în linişte, în lumina zăpezii şi a stelelor. 

Aerul rece pătrundea printr-un geam spart. Ea şi Linn se 
aflau într-o dacha pe care o găsiseră din întâmplare. Focul 
din vatră se stinsese. judecând după lumina catifelată, 
albăstrui-argintie care se strecura prin draperiile zdrenţuite, 
încă era noapte. Zorile se apropiau. 

Ceva era diferit. După o clipă, simţi că Analogul ei era 
prezent. 

Uşurarea o inundă. Se ridică în capul oaselor, printre 
covoarele şi blănurile pe care le îngrămădiseră unele peste 
altele, ca să încropească un culcuş. Fata nu se vedea 
nicăieri, dar nechezatul cailor care aşteptau afară, lângă 
uşă, îi dădea de înţeles că noua ei prietenă nu avea să 
lipsească mult. 

Ana îşi cuprinse capul în mâini. Mereu se simţea ciudat 
când Analogul revenea - parcă abia acum începea să vadă 
din nou, iar întunericul era înlocuit treptat cu pete de 
lumină şi mişcări nedesluşite. 

Trecuse o zi de când plecase de la reşedinţa lui Kerlan şi 
scăpase din mâinile lui Sadov, fugind în Taigaua Sivernaia. 
În semiîntunericul încăperii, încă simţea gustul oribil al fricii 
şi încă auzea vocea lui Sadov vorbindu-i din umbră. 

Peste cinci zile, fratele tău va anunța că abdică din 
motive de sănătate şi că o numeşte pe Kolst Contesa 
Morganya Impărăteasă regentă a Chiriliei. 

Lumea din jurul ei căpătă contururi limpezi. Mai avea 
doar patru zile ca să ajungă în capitala imperiului ei. 

Bâjbâi pe sub grămada de pături până dădu de poşeta 
cusută cu mărgele, pe care o purta legată la încheietură 
când Sadov o răpise. Plină de praf şi sânge, încă mai purta 
ultimele ei lucruri. 

Ana scoase un glob-de-foc şi-l scutură. Prafurile din 
interior zornăiră şi, în cele din urmă, o scânteie aprinse 
uleiul care acoperea interiorul sticlei. Lumina se împrăştie 
în dacha şi fata trase mai aproape globul. Scotoci prin 

poşetă. 

Harta era încă aici, ruptă şi pătată. Ridicând globul-de-foc 
deasupra hărţii, găsi numele satului prin care trecuseră 
aseară, înainte de a înnopta în dacha pustie: Beroşk. 

Cu degetul mare, urmări distanţa de la Beroşk până la 
Salskov şi făcu un calcul. 

Exact patru zile de mers călare. Simţi o strângere de 
inimă. Vor reuşi, dar trebuiau să pornească numaidecât la 
drum. 

Când Ana îşi schimbă poziţia, tot ce mai era în poşetă se 
revărsă afară. Un firfiric de aramă şi un ceas de buzunar, 
din argint, luciră în lumina globului-de-foc. Vederea lor îi 
stârni amintiri care dureau precum nişte răni. 

Avea o poşetă plină cu lucruri ce aparţineau unor oameni 
pe care, oricât de mult s-ar fi străduit, nu-i mai putea aduce 
înapoi. 

Ana aruncă poşeta cât colo. 

Uşa din spatele ei se deschise, lăsând să intre o rafală de 
vânt rece. Ana o văzu pe Linn, care strângea un sac la 
piept. Avea pumnalele legate la brâu, iar mişcările ei erau 
iuți şi vioaie. 

Ana îşi feri privirea, ruşinată că fusese surprinsă 
plângând. 

Fără un cuvânt, Linn se apropie, culese lucruşoarele 
împrăştiate pe podea şi le puse cu grijă în poşeta Anei. 
Şovăi, cercetând chipul prinţesei. 

— Mi se pare că sunt de preţ pentru tine, spuse Linn. 

Ana îşi şterse obrajii şi se sili să înlăture valul întunecat al 
durerii. 

— Ce rost are să mai păstrez lucrurile astea, dacă 
oamenii cărora le-au aparţinut au pierit? 

Linn puse poşeta lângă mormanul de pături. 

— Ştii ce am învăţat? 

— Ce? 

— Numai când pierdem ceva îi apreciem adevărata 
valoare. Hainele lui Linn foşniră când îngenunche dinaintea 
Anei. Îi luă mâinile într-ale ei. Nu ne rămâne decât să trăim 
mai departe, zi de zi. Trăim în numele lor, respirăm aerul pe 

care ei nu îl mai pot respira, primim căldura soarelui, pe 
care ar trebui s-o simtă şi ei. 

Nodul din pieptul Anei slăbi puţin. Îşi trecu din nou dosul 
mâinii pe obraz, ştergându-şi lacrimile. 

Linn întinse mâinile. 

— Vino! Vreau să-ţi arăt ceva. 

Deschise uşa cabanei şi dispăru. Ana o urmă, dar când 
ajunse în pragul uşii, frigul şi priveliştea care i se înfăţişa îi 
tăiară răsuflarea. 

Pe cer străluceau râuri de lumină albastră, care creşteau 
şi descreşteau ca nişte valuri blânde. Strălucirea lor 
catifelată se răsfrângea pe copacii întunecaţi ai Taigalei 
Sivernaia. Între şuvoaiele sclipitoare, stelele străluceau ca o 
pulbere de argint. Din când în când, un val se spărgea şi 
cobora tot mai mult, până când dispărea dincolo de copaci. 

— Luminile Zeităţilor, şopti Ana. 

Citise despre ele când locuise în palat, îşi lungise gâtul, 
privind pe fereastra iatacului său, ca să le vadă, dar zidurile 
palatului erau prea înalte. 

— Sunt... frumoase. 

Linn o apucă de mână şi îi arătă ceva. 

— Priveşte! 

Un vânt rece trecu pe lângă ele, iar pădurea păru să 
şoptească, răspunzându-i. La lizieră, zăpada se rotea, ca 
pusă în mişcare de degete fantomatice. Ana privi cum un 
vârtej de nea se ridica în aer, rotindu-se tot mai iute, până 
ce luă forma unei căprioare. Sub strălucirea albastră a 
Luminilor Zeităţilor, apariţia argintie păşi grațios înainte. 

— Spiritele gheții, şopti Linn, cu bucurie. 

O altă rafală împrăştie zăpada care înfăţişa o vulpe în 
plină fugă. În locul ei apărură un iepure ţopăind şi un vultur 
care plutea pe cerul unduitor. 

Pe jumătate fascinată, pe jumătate înfricoşată, Ana făcu 
un pas înapoi. 

— Linn, spiritele astea pot fi periculoase. 

Linn clătină din cap. 

— Doar unele. Pe când locuiam cu samsarii, adesea ne 
sileau să dormim afară, drept pedeapsă. Spiritele gheții îmi 

ţineau de urât. Se întoarse spre Ana. Luminile şi zăpada se 
răsfrângeau în ochii ei întunecaţi. Ana, am vrut să ţi le arăt 
pentru că eu cred că în orice există şi bine, şi rău. lar binele 
din această lume este motivul pentru care merită să fie 
salvată. 

Ana închise ochii. Liniştea, luminile şi zăpada făceau ca 
totul să pară un vis. Ar fi vrut ca noaptea asta să nu se 
sfârşească niciodată. 

— Când Ramson te-a răscumpărat, te-ai fi putut bucura 
de libertate fără să accepţi învoiala. De ce n-ai făcut-o? 

Linn îşi apropie mâinile una de cealaltă, schiţând un oval 
cu degetele împreunate. 

— Acţiune şi contraacţiune, spuse ea, răbdătoare. 
Poporul meu crede că fiecare acţiune are o contraacţiune. 
Yin şi yang, luna şi soarele, noaptea şi ziua. Ramson m-a 
salvat, prin urmare eu te-am salvat pe tine. 

O spusese simplu, încrezătoare, de parcă ar fi fost la fel 
de uşor ca a distinge albul de negru. 

Ana se cuprinse în braţe. In tăcerea adâncă, păreau 
singurele ființe vii. Odată cu mărturisirea Anei, aburul 
respirației se ridică în aerul îngheţat. 

— Mi-e frică, Linn. 

— Asta-i bine. Linn privi în depărtare, unde spiritele gheții 
se zbenguiau în formele lor mereu schimbătoare, sub 
Luminile Zeităţilor. Mama mi-a spus că atunci când ne 
temem e cel mai bun moment pentru a alege să fim 
curajoşi. 

— Asta nu înseamnă că e uşor. 

Linn îşi plecă privirea şi surâse. 

— Vrei să afli un secret? 

Ana se pomeni că zâmbeşte. 

— Bineînţeles. 

— Şi mie mi-e frică. Vorbele ei erau o şoaptă în vânt. 
Dar... am o dorinţă mai puternică decât frica mea. 

— Ce anume? 

— Libertatea! Deasupra lor, umbra unui şoim plutea sub 
luminile albastre, mişcătoare.  Samsarii mi-au furat 
libertatea şi vocea. M-au făcut să cred că nu mai e nimic de 

făcut. Că nu mai există speranţă. Linn închise ochii. Trase 
aer în piept şi îşi întoarse faţa spre luminile strălucitoare. 
Am aşteptat aşa de mult să iau o hotărâre. Pentru fiecare 
Analog eliberat, ca mine, există mii de prizonieri în imperiu, 
nevăzuţi, învăluiţi în umbre. Am ales să lupt pentru ei, 
pentru mine. Tu ce alegi? 

Ana vorbi răguşit: 

— Aleg să lupt. 

Linn deschise ochii, iar Ana ar fi putut să jure că toate 
stelele de pe cerul nopţii căzuseră în ei. 

— Bine. Acum, vreau să-ţi arăt ceva. 

Când intrară în dacha, Linn îi întinse Anei un pergament. 

— L-am găsit la piaţă. 

Ana desfăcu pergamentul. Totul păru să se transforme în 
scrum. 

Era un portret al lui Luca. Părea mai bătrân decât îl ştia 
ea, cu un an în urmă. Sau poate de vină era felul în care-l 
înfăţişase artistul. Bărbia lui era mai hotărâtă, umerii erau 
mai laţi, dar ceea ce nu se schimbase era zâmbetul care îi 
lumina faţa. Pictorul îl reprezentase îmbrăcat într-o mantie 
tivită cu blană argintie, închisă cu o fibulă la gât. Pe cap, 
Luca purta coroana Chiriliei, făurită din aur alb. 

Degetele ei atinseră cu blândeţe chipul desenat, conturul 
bărbiei şi locul din obraz unde ar fi trebuit să se găsească 
gropiţa. Pictorul nu o desenase. Privirea ei mai zăbovi 
câteva clipe asupra desenului, apoi citi cuvintele de 
dedesubt, scrise cu litere aurii: 


KOLST ÎMPĂRATUL 
LUCAS ALEXANDER MIHAILOV 
ÎŞI VA ANUNŢA ABDICAREA LA TRON 
ŞI ÎNCORONAREA 
KOLST CONTESEI MORGANYA MIHAILOVA 
ÎN A CINCEA ZI A PRIMEI LUNI 
DE IARNĂ. 


CEREMONIA VA AVEA LOC 
LA PALATUL SALSKOV, ÎN MAREA SALĂ A TRONULUI. 

Ana strânse din dinţi. Cel puţin în privinţa aceasta, Teţiev 
nu minţise. Patru zile de călătorie. Aveau să ajungă chiar în 
seara Încoronării. 

Fie ajungea acolo, fie murea încercând să ajungă. 

Aşteaptă, Luca! gândi ea. Vin! 

— Ce frumos e! şopti Linn, cu ochii la portretul lui Luca. 
Zăpada umezise hârtia. Întotdeauna mi-am închipuit că 
împăratul Mihailov e... hm... monstruos. 

Replica fetei aprinse o scânteie de mânie în Ana. 

— De ce? 

— Copiii din Kemeira sunt învăţaţi despre cruzimea 
Imperiului Chirilian, despre felul în care Analogii sunt trataţi 
aici. 

Pe chipul fetei nu se citea nici urmă de duşmănie. Privi 
iarăşi portretul, încruntată. Căzuse pe gânduri. 

— lar când am ajuns aici, am aflat cum ne vede poporul 
vostru: războinici neîndurători, cu sânge-rece. Probabil toţi 
suntem eroi în propriii ochi şi monştri în ochii celor diferiţi 
de noi. 

Ana îşi aminti de Vintr'makt-ul din Kirov, de felul în care o 
privise yaeger-ul, ca şi cum ea ar fi fost monstrul. 

— Deşi nu se pomeneşte des acest lucru în manualele 
chiriliene, ştiu că multe popoare au alte păreri despre 
Analogi, spuse Ana. 

— Da, încuviinţă Linn. În Kemeira, ei sunt Stăpânii 
Templelor. Slujim Kemeira, indiferent ce Analog ne oferă 
zeii. Eu m-am pregătit cu Stăpânii Vântului, ca să-mi 
perfecţionez Analogul şi să-mi apăr regatul. 

Ana simţi un fior. 

— Ai fost instruită de Stăpânii Vântului? 

În imperiul ei, despre Stăpânii Vântului se vorbea numai 
în şoaptă. Erau cei mai temuţi asasini din ţinut şi se zvonea 
că ştiau secretele zborului. Bărbaţi şi femei ai vântului şi 
umbrelor, nevăzuţi şi neauziţi. Se spunea că îi vedeai doar 
cu o clipă înainte să-ţi reteze beregata. 

— Am fost instruită să slujesc Kemeira. Am fost pregătită 
pentru un destin măreț. Credeam că-l voi întâlni. Pe chipul 

lui Linn trecu o umbră de suferinţă. Am urcat la bordul unui 
vas chirilian, în speranţa că-mi voi găsi fratele şi că ne vom 
întoarce împreună acasă. Dar când am debarcat, mi-au luat 
lucrurile şi documentele. Mi-au spus că mă arestează, dacă 
nu semnez un contract de angajare. Habar n-aveam că 
astfel îmi pierdeam libertatea. Linn îşi plecă fruntea. 
Stăpânii Vântului m-au pregătit pentru o soartă măreaţă, 
pentru un viitor strălucit. Încă nu ştiu care este acest 
destin, dar... cred că tu eşti o parte din el. Linn trase aer în 
piept, ridicându-şi ochii şi îndreptându-şi umerii, curajoasă. 
Poporul meu crede în soartă, aşa că voi urma calea ta, 
Ana... căutându-mi destinul. 

Ana luă mâinile fetei într-ale ei. 

— Îţi vei croi propria cale, spuse ea. Şi-ţi vei clădi propriul 
destin. 

Un zâmbet răsări pe chipul lui Linn, încântător şi plin de 
speranţă. Ei 


În următoarele trei zile, călătoriră din zori până-n noapte, 
încotoşmănate în haine şi blănuri. Caii lor înaintau statornic. 
Din cerul cenuşiu se cernea zăpada, iar lumea se 
preschimba într-un vârtej alb. Aveau grijă să ajungă în sate 
şi în orăşele înainte de căderea nopţii şi se furişau din 
hanurile acoperite de omăt când ultimele Lumini ale 
Zeităţilor încă pâlpâiau pe cer, când zorile izgoneau 
licăririle fantomatice ale spiritelor gheții. 

Noaptea, ticluiau planul. Aveau să ajungă la timp pentru 
încoronare. Era absolut necesar să dea în vileag uneltirile 
Morganyei înainte ca Luca să abdice. 

Încoronarea era un prilej datorită căruia în palat urma să 
fie mare fierbere, aşa încât fetele puteau intra nevăzute. 
Ana ştia cum se desfăşurau astfel de evenimente. Trăsurile 
oaspeţilor urmau să se înşire pe kilometri întregi. Străjerii 
aveau să păzească Podul Katerina, verificând oaspeţii şi 
invitaţiile acestora. 

Singura lor şansă era să oprească o trăsură şi să ia locul 
călătorilor dinăuntru. 

Odată intrată în palat, după ce ajungea la fratele ei, Ana 

plănuia să-şi dezvăluie identitatea. Avea să spună totul 
fratelui ei şi Curţii, iar în răstimp Linn avea să caute în 
spiţeria palatului otrava şi antidotul - dovezi pentru 
acuzaţiile Anei. 

În ultima zi de călătorie, în aer stăruia nemişcarea. 
Ninsoarea se oprise. Soarele arunca o pulbere de aur peste 
lume, iar tropotul cailor răsuna înfundat în omătul moale. 

Când Ana îşi îmboldi bidiviul printre doi pini înalţi, ajunse 
pe marginea unei stânci. Trase puternic de frâu. Când ridică 
ochii, sute de emoţii o copleşiră. 

Soarele răsărea peste vârfurile albe ale munţilor, 
transformând pământul acoperit de zăpadă într-o pânză 
multicoloră. Pâlcuri de nori străbăteau cerul care abia se 
trezea, pătat de razele portocalii ale soarelui. Tundra se 
întindea în toate direcţiile, cât vedeai cu ochii, presărată cu 
pini albi şi piscuri ascuţite. Departe, confundându-se cu 
linia orizontului, se distingeau turlele albe şi acoperişurile 
cu ţigle roşii ale Salskovului. 

Acasă! 

Vântul, proaspăt, rece şi mirosind a iarnă 
obrajii, dezmierdându-i umerii şi ceafa. Gluga 
spate. Părul Anei flutura. 

Acasă! Privind palatul din depărtare - palatul e/—, o 
umbră de îndoială înlocui dorul de adineauri. Acolo trăise 
vremuri senine, când coridoarele răsunaseră de râsetele ei 
şi ale lui Luca. Seara, zăbovea în pragul odăii sale şi 
sporovăia cu luri, bând ciocolată fierbinte. Pe atunci, mama 
şi mamika Morganya veneau împreună la căpătâiul ei şi îi 
mângâiau părul, iar murmurele lor o petreceau pe Ana în 
vis. 

Dar acum îi era imposibil să se gândească la Palat fără 
să-şi amintească de nenorocirile de peste ani. Papa, 
întorcându-i spatele. Sadov, bucurându-se de chinul ei. Şi, 
dincolo de toate, corupţia care permisese nobilimii să 
profite de suferinţa Analogilor. 

Cuvântul acasă nu va mai însemna niciodată acelaşi 
lucru pentru ea. Îşi îndreptă spatele. Vântul iernii îi şopti la 
ureche vorbele Shamairei. Nu, micuță tigroaică. Luăm ceea 


îi mângâia 


i căzu pe 


e 297 œ» 


ce ni se dă şi luptăm din răsputeri să ne fie mai bine. 

Ana deschise ochii. Era  moştenitoarea dinastiei 
Mihailovilor, Micuța Tigroaică din Salskov, iar acum se 
întorcea acasă. 

În zece ani, în oraşul ei se schimbase totul şi totodată 
nimic. 

Străbătând străzile luminate de lună şi acoperite de 
omăt, ascunsă sub gluga uriaşă, Ana se simţea ca într-un 
vis ciudat. Amintirile pe care le păstrase despre Salskov 
erau toate din copilărie, înainte să fie închisă în palat. Acele 
dacha pe care, copil fiind, Ana le botezase cu atâta 
afecţiune „case din turtă dulce” erau la locul lor, cu fumul 
ieşind vesel din coşuri; pieţele pe care ea şi Luca le 
vizitaseră (sub privirea atentă a kapitanului Markov) erau 
împodobite cu panglici argintii. Arcadele înalte care 
adăposteau statuile de marmură ce întruchipau zeitățile şi 
tigrul alb chirilian se înălţau mândre şi maiestuoase 
deasupra pieţelor şi străzilor principale. 

In această perioadă a anului, oraşul era împodobit de 
sărbătoare. La fiecare uşă se vedeau steaguri argintii, pe 
care era brodată emblema imperială - tigrul alb. Între 
felinare fuseseră agăţate fulgi de nea confecţionaţi din 
hârtie şi la fiecare intrare licărea câte o lumânare - 
Salskovul îşi întâmpina protectoarea, pe Zeița lernii. Cei 
mai mulţi dintre orăşeni se adunaseră în birturile de pe 
malul râului Coada Tigrului, unde aşteptau veşti despre 
abdicare şi încoronare. 

Ana şi Linn se schimbaseră în rochii simple, de lână, tivite 
cu blană, pentru a se pierde mai uşor în mulţime. Rochia 
Anei era verde-închis, iar a lui Linn, bleumarin. În lumina 
lunii, silueta kemeiranei părea subţiratică, dar Ana ştia că 
blănurile şi straiele ei ascundeau pumnale legate de glezne, 
de braţe şi de brâu. 

Aleseră o străduţă lăturalnică, pustie, care ducea către 
promenada de pe malul râului. Chiar şi de la depărtare, Ana 
vedea că era foarte aglomerată. Luminile felinarelor 
dezvăluiau trăsuri aurite, lăsând să se vadă când şi când 
valtrapurile albe ca zăpada ale va/kryfilor. 

Ana şi Linn aveau nevoie de un loc întunecat şi liniştit, 

departe de ochi iscoditori. Se adăpostiră sub copertina unei 
prăvălii încă închise. Ana se bucura că întunericul nopţii le 
ferea de privirile trecătorilor. Cu o mişcare din încheietură, 
Linn invocă vânturi care stinseră felinarele din jur. 

Fetele aşteptau. Minutele treceau unul după altul. Apoi, 
în depărtare, apropiindu-se tot mai mult, auziră zgomotul 
inconfundabil al copitelor şi al roţilor de trăsură. 

Cât ai clipi, Linn dispăruse deja, furişându-se spre trăsură 
ca o umbră. Se strecură în spatele ei şi, cu precizie 
acrobatică, pătrunse înăuntru. 

Linişte. Inima Anei bătea înnebunită. Palmele îi 
transpiraseră. Trăsura înainta. Vizitiul nu băgase de seamă. 

Apoi, uşa se deschise fără zgomot. Linn îi făcu un semn 
prin noapte, arătându-i un deget. 

Unul. În trăsură era un singur călător. Mai aveau nevoie 
de o invitaţie. 

Ana îi făcu semn lui Linn. Du-te tu! O să iau altă trăsură. 

Deşi era întuneric, Ana văzu că Linn se încordă, 
contrariată. Ana clătină din cap şi repetă semnul. Du-te! 

O mică pauză, apoi Linn dispăru în trăsură. Portiera se 
închise abia auzit. 

Totul nu durase mai mult de un minut. 

Ana dispăru iar în umbră, uitându-se după trăsura care-o 
ducea pe Linn către promenada de pe malul râului şi, de 
acolo, în palat. 

Nu trecu mult până apăru o altă trăsură. 

Urmând strategia lui Linn, se ghemui, lăsă trăsura să 
treacă, apoi sări în spatele ei. Păruse uşor când o făcuse 
Linn. Când trecură peste un hop, Ana mai că fu aruncată 
cât colo. 

Recăpătându-şi echilibrul, trase aer în piept şi îşi trimise 
Analogul să cerceteze interiorul trăsurii. Un trup cu sânge 
cald, pulsând. 

Ana deschise uşa şi se strecură înăuntru. Işi înfăşură 
Analogul în jurul gâtului femeii. Nenorocoasa nobilă se 
zvârcoli pe locul ei, tuşind, cu faţa roşie. 

Ana puse o palmă pe gura femeii, ca s-o împiedice să 
tipe. Trase de sângele ei până ce femeia dădu ochii peste 

cap şi se prăvăli pe spate. Trăsura îşi continua drumul. Din 
afară, nimic nu părea nelalocul lui. 

Ana cotrobăi prin faldurile rochiei de mătase până găsi 
ceea ce căuta: o invitaţie într-un plic aurit, care mirosea a 
trandafiri. 

Deşi ştia că femeia nu murise, Ana se simţea vinovată 
când se uita la silueta nemişcată care zăcea la picioarele 
sale. Dădu la o parte perdeaua de catifea şi se uită pe 
geam. 

Inima îi tresări. Ajunseseră pe promenadă. Acum 
traversau podul. Palatul Salskov nu era departe. 

Pentru Ana, căminul ei rămăsese cel mai frumos lucru pe 
care îl văzuse vreodată. In faţă, zidurile se ridicau în 
înalturi. Cărămizile bej-aurii sclipeau, acoperite de gheaţă şi 
omăt. Dincolo de meterezele crenelate, cupolele şi 
acoperişurile ţuguiate ale Palatului Salskov sfidau cerul, iar 
lumina lunii le împrumuta un aspect fantomatic. Puncte de 
lumină străpungeau ceţurile alb-cenuşii, insuflând viaţă 
palatului. 

Sosise acasă. 

Podul Katerina era împodobit cu stindarde şi ornamente 
argintii. Statuile  Zeităţilor priveau în jos, cu fețe 
strălucitoare, flancate de torţe. Ana le făcu o promisiune 
tăcută părinţilor săi, desenându-şi pe piept un Deis'krug. In 
seara asta, mama ei îi dădea curaj, iar tatăl ei - puterea să 
îndrepte greşelile pe care el nu le putuse îndrepta. 

La capătul podului, chiar în faţa porţilor mari, aurite, văzu 
un şir de străjeri cu pelerine albastre. Ana îşi simţi inima cât 
un purice şi se făcu mică la locul ei. In vreme ce ochii îi 
rătăceau de-a lungul şirului de trăsuri, zări ceva ce-i făcu 
sângele să îngheţe în vine. 

Intr-o parte a podului, la vreo zece paşi distanţă, 
scrutând procesiunea trăsurilor, se aflau Sadov şi yaegerul 
pe care Ana îl întâlnise în V/ntr'makt-ul din Kirov. 

Ca şi cum i-ar fi simţit privirea, yaegerul se întoarse spre 
ea. O descoperise! 

Yaeger-ul murmură ceva la urechea lui Sadov şi se 
îndreptă spre trăsura ei. Simţea cum presiunea aceea 

cunoscută cobora asupra ei. Prezenţa sângelui se stinse 
precum o lumânare, iar Ana ştiu că era prea târziu. 

_ Deschise uşa trăsurii şi păşi poticnindu-se pe caldarâm. 
In jurul ei izbucniră strigăte, cizme tropăiau pe pod. Străjerii 
scoaseră săbiile din teci. Apoi mâini hulpave o înhăţară din 
spate, izbind-o de balustrada podului. 

Incercă să se ajute de Analog ca să-i îndepărteze pe 
străjeri, dar se lovi de zidul de netrecut al yaegerului. 

Ana ridică fruntea şi întâlni ochii lui Sadov. 

— Ah... murmură el. Te aşteptam. 

Ana îşi forţă iarăşi Analogul, dar zidul rezista. Lângă 
Sadov, yaegerul miji ochii. 

Nimerise în cursa celor doi. 

Linn! Ana aruncă o privire şirului de trăsuri care înaintau 
pe pod, dispărând prin porţile palatului. Trăsura în care 
urcase Linn fie intrase deja, fie încă nu ajunsese pe pod, 
deci prietena ei încă mai avea timp să fugă. 

Măcar Linn avea să fie în siguranţă. 

— Daţi-mi drumul! se răsti Ana la străjeri, zbătându-se în 
strânsoarea lor. Sunt Prințesa moştenitoare. Cer să fiu dusă 
la fratele meu! 

Câţiva soldaţi căscară ochii, dar Sadov păşi în faţa ei. 

— Ştiam că o să te întorci! exclamă el, ca să fie auzit de 
toată lumea. Ai venit pentru a încheia ceea ce ai urmărit 
încă de la început: să-ţi ucizi fratele, aşa cum ţi-ai ucis şi 
tatăl. 

— Nu! strigă Ana, repezindu-se la el. 

Presiunea din capul ei crescu şi fata se prăbuşi la 
pământ. 

Ochii lui Sadov erau ca de gheaţă. 

— Yaeger-ul meu te-a identificat drept Analog periculos. 
Trebuie să te supunem. 

Sadov scoase dintre faldurile mantiei sale o sticluţă, pe 
urmă o ridică înspre Ana, ca şi cum ar fi toastat. Deis'voşk- 
ul sclipi în lumina torţelor. 

Străjerii o ţintuiau de balustrada podului. Dedesubt, râul 
Coada Tigrului spumega învolburat. 

Dacă nu ajungea îndeajuns de departe de yaegerca să-şi 

poată folosi din nou Analogul, nu avea cale de scăpare. Ana 
se uită la străjerii care o împresurau. Mai făcu o încercare 
să scape din strânsoarea lor, tot fără sorţi de izbândă. Dar 
de data asta Sadov se apropie de ea şi o apucă de bărbie. 
Unghiile bărbatului îi pătrunseră în carne, iar Ana ştia ce 
urma. 

Primul val de groază o lovi, făcându-i ţăndări raţiunea. 
Genunchii ei cedară. Ca paralizat, trupul fetei se lăsă moale 
în mâinile străjerilor. Gâfâia şi caldarâmul umed al podului 
se învârtea în faţa ochilor ei. 

— Daţi-i drumul! 

Îl auzi pe Sadov ca prin vis. Soldaţii o eliberară, făcând 
un pas înapoi. _ 

Ana căzu la pământ. Tremura din tot corpul. incepu să 
lăcrimeze. 

— O pot controla de unul singur. 

În frica ei, Ana se agăţă de un gând, de o trăire - o 
chemare de departe, desprinsă dintr-o amintire de acum 
zece ani. 

Avea o singură cale de scăpare. 

Un alt spasm de frică o străbătu, făcând-o să se 
încovoaie şi să vomite. 

— Vino aici, micul meu monstru, murmură Sadov. Fii 
bună şi supune-mi-te. Bea de/svvoșk, apoi te ducem la 
viitoarea împărăteasă. Ea vrea să-ţi fie aliată, nu vrăjmaşă. 

În ciuda tremurului, Ana izbuti să se ridice în picioare. 
Rezemându-se de balustradă, simţea piatra rece pe spate. 
Părul i se lipise de faţa transpirată. Analogul lui Sadov o 
apăsa, iar ea îşi aminti coşmarurile în care se arunca de pe 
pod, în Coada Tigrului. Imaginea vârtejurilor albe de spumă 
îi inundă mintea. Închise ochii. 

Mi-e frică. 

Deodată, auzi vocea lui Linn, care străpungea ceața fricii: 
Acela e momentul când putem alege să fim curajoşi. 

Ana suspina aşa de violent, încât simţea că se va rupe în 
două. Îşi încleştă degetele pe balustradă. 

Înclinându-se pe spate, se aruncă de pe Podul Katerina şi 
plonjă în Coada Tigrului. 

Când o văzu căzând, Ramson stătea sub un felinar, pe 
promenada de lângă Podul Katerina, aşteptând ca Teţiev 
să-l anunţe că avea cale liberă spre palat. 

Prințesa Anastasia o va opri pe Morganya, îi spusese 
alchimistul. Și trebuie să ajungem la Ana înainte s-o 
găsească trupele Morganyei. 

Insă Morganya şi trupele ei o găsiseră cei dintâi. 

Când dădu cu ochii de Ana, pe pod, lui Ramson nu-i veni 
să creadă. Dar îşi zise că era inevitabil ca mândria ei 
îndârjită s-o împingă spre un gest îndrăzneţ şi ridicol de 
prostesc. Urmărise cu groază crescândă înfruntarea de pe 
pod. Mintea lui cântărea cu repeziciune toate scenariile 
posibile despre cum avea să se sfârşească totul. 

Dar în niciun caz nu s-ar fi gândit că Ana va sări în râu. 

Ramson făcu singurul lucru care-i veni în minte. Se 
aruncă după ea. 

Avu inspiraţia să tragă adânc aer în piept înainte să 
lovească apa, ca un sac plin cu pietre. Se scufundă, iar apa 
îl răsucea într-o parte şi-n alta, trăgându-l în adâncuri. Nu 
putea vedea, nu putea auzi, nu putea respira; în jurul lui, 
toate erau un iureş. Furia râului îl trimise înapoi în timp, în 
noaptea furtunoasă care îi schimbase pentru totdeauna 
cursul vieţii. 

Avea din nou opt ani şi se îneca în apele negre ale 
furtunii care aproape că îi omorâse pe el şi pe Jonah. Dar 
adevăratul coşmar erau ochii lui Jonah, negri ca pana 
corbului, căscaţi şi orbi. Se întipăriseră pentru totdeauna în 
amintirea lui. 

Groaza îl paraliza. Bezna era totală, iar el - complet 
dezorientat. 

Nu! îşi spuse el, şi stafiile din mintea lui pieriră. Indiferent 
cine sau ce îl purtase pe Ramson către Jonah - coincidenţa, 
soarta sau zeitățile -, Jonah nu ar fi vrut ca Ramson să-şi 
amintească de moartea lui, ci de ceea ce-l învățase în 
timpul vieţii. 

Înoată! Vocea părea cât se poate de reală. Ramson 
deschise ochii. Dar acum, în locul băiatului cu chip palid şi 
păr negru văzu o fată: o fată curajoasă, generoasă şi 
încăpăţânată, care-şi croise drum în inima lui, lângă Jonah. 

Refuza să o piardă iar. 

Înoată! De data asta, vocea era chiar a lui. 

Ramson dădu din picioare. Curentul o purta departe de 
el, spre locuri întunecate. Ana se zbătea, iar rochia se umfla 
în jurul ei, trăgând-o în jos. 

Tânărul simţi o durere puternică în antebraţ. Tresări şi 
bâjbâi în jur, vrând să înhaţe ceea ce-l muşcase. 

O săgeată. 

O alta ţâşni pe lângă el, apoi încă una. Arcaşii! 
Nenorociţii ăia chiar voiau să-i ucidă. 

Ramson ştia că nu puteau scăpa decât coborând mai 
mult în adâncuri. Străbătând apa, săgețile încetineau, iar ei 
aveau mai multe şanse de supravieţuire dacă rămâneau 
sub apă, lăsând râul să-i poarte îndeajuns de departe. 

Înotă către Ana, care dădea din mâini la întâmplare, cu 
mişcări tot mai slabe. Încă o sforţare, şi braţele lui o 
cuprinseră. 

Trebuiau să stea sub apă până când arcaşii credeau că 
muriseră. Dar acum apăruse o altă problemă: aveau nevoie 
să respire. 

Ana deschise gura. De pe buzele ei se desprindeau bule 
de aer. Ţinând-o la piept, Ramson îi simţea convulsiile. Işi 
aminti de lecţiile primite la Fortul Albastru, în Bregonia. 
Plămânii fetei tânjeau după aer, dar în ei nu pătrundea 
decât apă. În curând, Ana avea să-şi piardă cunoştinţa. 
După care inima ei urma să se oprească. 

Şi plămânii lui ardeau, cerând aer, iar picioarele îi 
slăbeau cu fiecare zbatere. Ca recrut în Marină, fusese 
antrenat să se descurce în apă şi să reziste tentaţiei de a 
inspira. Se antrenase în cele mai reci ape, în toiul iernii, 
clădindu-şi rezistenţa. 

Însă nici măcar un recrut al Marinei nu putea sfida 
nevoile firii. 

Blestemate fie săgețile! Dar, dacă mai rămâneau aici, 

e 305 >» 


aveau să se înece. 

Ramson zvâcni din picioare. Sus, sus! Dar încotro? Era 
dezorientat, iar curenţii loveau tot mai tare, mai înspumaţi. 

să fie lumină într-acolo? Trebuia să respire. Trebuia să 
afle încotro să urce. Bule! Avea nevoie de bule. Ele urmau 
să-i arate calea. Dar să dea drumul fie şi unei singure guri 
de aer ar fi însemnat să se înece şi mai repede. 

Ramson luptă împotriva întunecimii care-i înnegura 
vederea şi deschise gura. 

leşi la suprafaţă. Aerul rece şi binecuvântat îi pătrunse în 
plămâni. ÎI sorbi cu nesat, apoi, gâfâind, se întoarse spre 
Ana. 

Îi văzu capul în valuri. Ţinea gura deschisă, dar ochii ei 
erau închişi. Nu putea spune dacă fata respira sau nu. 

Înfrângându-şi groaza, Ramson îi propti bărbia pe umărul 
lui şi înotă spre mal. 

Era anevoios, căci râul se întindea pe o lăţime de o sută 
de metri, iar ţărmul părea să se îndepărteze cu fiecare 
mişcare. Ramson înota în direcţia curentului, străduindu-se 
să ţină capul Anei şi pe al lui deasupra apei. 

Într-un final, ajunse pe malul îngheţat şi se săltă, cu tot 
cu Ana, prin mâl şi zăpadă. Departe, nu mai mari decât o 
palmă, luminile Podului Katerina sclipeau prin ceaţă. 
Muşchii lui tânjeau după odihnă. Ar fi fost aşa de uşor să se 
întindă doar câteva minute... 

Dar se întoarse spre Ana. Când Ramson îi puse un deget 
pe buze, mâinile lui tremurau mai tare, şi nu doar de frig. 

Fata nu mai respira. Se aşteptase la asta, însă nu se 
putuse împiedica să spere. 

Ramson îngenunche lângă ea şi-şi puse mâinile pe 
pieptul ei, una peste cealaltă. După care, numărând în 
gând, începu să apese. Unu, doi, trei, patru... 

Ar fi vrut să izbească în pământ cu pumnii şi să urle, dar 
se sili să apese în continuare, statornic. 

Cinci, şase, şapte... 

În piept simţea un nod care se răsucea, fierbinte şi rece 
deopotrivă, amenințând să-i sfâşie pieptul. Ana era moale 
sub mâinile lui. Zăcea cu ochii închişi. 

Opt, nouă, zece. 

Ramson îşi apropie faţa de a ei, îi întredeschise buzele. 
Suflă o dată, de două ori. Rațiunea punea stăpânire pe 
ceața albă a panicii din mintea lui. Se uită la pieptul ei, 
sperând să vadă o mişcare. 

Zece apăsări. Două respiraţii. Zece apăsări. Două 
respiraţii. Ca o rugăciune, un psalm care-l amorţea până în 
măduva oaselor. Stătea îndoit, în genunchi, cu mâinile 
împreunate în faţa lui. De data asta, Ramson se rugă. Se 
rugă celor trei zei ai lui, pe care-i urâse cu patimă şi în care 
refuzase să creadă ani de-a rândul. Se rugă zeităților 
chiriliene, cele pe care le nesocotise pângărindu-le 
imperiul. Se rugă oricui putea să-l audă. 

Zece apăsări. Două respiraţii. Vă rog! Fac orice! 

Ana tuşi, apoi începu să scuipe apă. Când fata deschise 
ochii, lumea lui Ramson prinse viaţă din nou. Ana se 
rostogoli şi vomită în zăpadă, iar Ramson se întinse către 
ea şi o luă în braţe, strângând-o cu putere la piept. lar când 
Ana îl îmbrăţişă la rândul ei, Ramson îşi dădu seama că, de 
fapt, el avusese nevoie să fie salvat. g 

Pe obrajii lui se prelingeau lacrimi calde. Işi îngropă faţa 
în umărul fetei. Prins în îmbrăţişarea ei, Ramson îşi zise că, 
în sfârşit, înţelegea cât de cât la ce se referise tatăl lui, 
când îi spusese că dragostea e o slăbiciune. 

Ana visa. Ramson o ţinea în braţe. Silueta lui era poleită 
de lumina argintie a lunii. O ţinea strâns, ca şi cum nu avea 
să-i mai dea vreodată drumul. Inimile lor băteau în acelaşi 
ritm. 

Totuşi... simţea răceala care-i amorţise tot corpul, apa 
care picura din părul lui pe gâtul ei şi pielea lui înfrigurată, 
când Ana îşi apăsă obrazul de grumazul tânărului. Lângă ea 
desluşea tot mai mult un muget. 

Puțin câte puţin, o respiraţie rece după alta, lumea îşi 
recăpăta conturul. Acum vedea limpede zăpada care 
acoperea pământul, râul curgând năvalnic, zidurile 
castelului, dincolo de ei. Apele râului îi purtaseră în spatele 
palatului, un loc unde nu puteai ajunge decât dacă 
traversai râul înot. 

Ana îl împinse pe Ramson şi icni de uimire. El nu-şi lua 
ochii de la ea. Când vorbi, vocea lui era sleită: 

— Credeam că ai murit. 

— Eu credeam că tu ai murit, îngăimă ea, privindu-l. 
Sadov a spus că... Alaric Kerlan... 

Şi apoi, din senin, o lovi adevărul despre ceea ce Ramson 
intenționase să facă. Ordinul Lăcrămioarei. Tentativa de 
asasinat asupra lui Luca. 

— Înainte de orice, zise încet Ramson, vreau să-ţi spun 
că ştiu totul, Prinţesă. 

— La fel şi eu. 

Ana îl apucă de încheietura mâinii stângi, unde văzuse 
tatuajul cu tulpina delicată şi cu trei floricele albe. Ramson 
tresări. Ea îl fixa cu privirea. 

— Ştiu că lucrai cu Kerlan. Ştiu că te-a trimis să-l ucizi pe 
fratele meu. Dă-mi un motiv să nu te arunc înapoi în râu, 
chiar în clipa asta! 

Ana tremura. Trupul îi amorţise de frig. Trebuia să se 
mişte, dar totodată trebuia să afle totul. 

În ciuda faptului „că şi el tremura, Ramson reuşi să 
schiţeze un zâmbet. li răspunse: 

— Pentru că aş ieşi iarăşi la mal. Ramson îşi răsuci mâna, 
şi o apucă strâns pe a ei. Se uita la ea şovăitor, dar cu 
speranţă. Ana, ştiu că în trecut am făcut câteva alegeri 
groaznice. M-am înhăitat cu cine nu trebuie. De atunci, tot 
alerg în direcţia greşită. Ramson înghiţi în sec. Dar apoi am 
cunoscut o fată care mi-a spus că alegerile noastre ne 
definesc. Şi eu... eu vreau să fac alegerea corectă. Dacă nu 
e prea târziu. 

Ana rămase fără grai. Habar n-avea dacă nu cumva i se 
întindea o nouă cursă. Când stătuseră unul lângă altul, sub 
prima ninsoare a iernii, crezuse că zărise un crâmpei din 
băiatul care fusese odată Ramson; dar probabil că fusese 
doar o altă minciună. 

Ana îşi smulse mâna dintr-a lui şi se căzni să se ridice. 

Râul îi purtase destul de departe. La distanţă, torţele de 
pe Podul Katerina licăreau precum stelele. Abia dacă putea 
distinge oamenii adunaţi pe pod, mai mici decât unghiile ei. 
Se bucura că zidurile palatului se înălţau deasupra lor, 
ascunzându-i în umbră. 

— Trebuie să plec, Ramson. 

— Atunci, vin cu tine. 

— Nu! spuse Ana. 

Porni la drum. Punea cu grijă un picior înaintea celuilalt. 

Frigul o copleşea. Rochia îi era îngreunată de apă. Foarte 
curând, stofa avea să îngheţe. 

— Ana! Ko/st Prinţesă! se corectă Ramson, apucându-i 
încheietura. Păşi în faţa ei. Când vorbi, orice urmă de 
veselie dispăruse de pe chipul lui: Nu m-am întors pentru o 
prinţesă. Am venit pentru fata pe care am cunoscut-o într-o 
închisoare cumplită. Fata care s-a aruncat cu mine într-o 
cascadă. Care a luptat alături de mine în ultimele 
săptămâni. Când mâna lui îi cuprinse obrazul, Ana se 
strădui să rămână nemişcată. Fata care nu se teme să-mi 
ţină piept. Care mă ameninţă că o să mă sufoce cu sângele 
meu. Fata care este mai puternică decât mulţi oameni pe 
care-i ştiu, dar îşi ascunde atât zâmbetele, cât şi lacrimile şi 
le dă frâu liber doar când nu mai este nimeni în preajma ei. 

— Atunci, spune-mi un lucru, îi ceru ea, ridicându-şi 

privirea. L-ai fi ucis pe Luca, dacă ai fi avut ocazia? 

El şovăi. Din părul lui picura apa, scurgându-i-se pe gât. 

— Nu ştiu. 

Ana se îndepărtă. O salvase, deci îi datora viaţa. Dar asta 
răscumpăra toate fărădelegile pe care tânărul le săvârşise 
până acum? 

Alegerile tale sunt cele care te definesc, îi şoptise Luca. 
Dintr-odată, îşi văzu imaginea reflectată în ochii căprui, 
înnouraţi ai lui Ramson. Şi ea ucisese, şi ea torturase. Şi 
totuşi oare nu tânjea după o altă şansă? Nu voia cu 
îndârjire, cu disperare ca, mai presus de crimele comise şi 
de oamenii ucişi, alegerile ei să o definească? 

Mintea fetei era un vârtej de emoţii şi nehotărâre. Dar 
frigul o apăsa, iar timpul i se scurgea printre degete. 
încoronarea urma să aibă loc curând. Trebuia să se pună în 
mişcare. Trebuia să facă o alegere. 

— O prietenă mi-a spus că în orice lucru există şi bine, şi 
rău, se auzi ea spunând. Binele este cel care merită să fie 
salvat. Sper că înăuntrul tău încă a rămas destul bine, 
Ramson. 

Ana îşi lăsă capul pe spate, calculând distanţa care-i 
despărţea de Podul Katerina. In spatele lor se întindea 
Taigaua Sivernaia: un zid întunecat, care înghiţea stelele. 

Ana îşi dăduse seama unde se găseau. 

— În faţă e un tunel care duce spre temniţă, spuse ea 
încet. 

Ramson clătină din cap. 

— Sunt sigur că e închis. Crede-mă, am studiat 
amănunţit planurile palatului. 

— Tunelul acesta nu e închis. 

Înaintau prin zăpadă. Se aflau în partea de jos a țărmului. 
Coada Tigrului era atât de aproape, încât, dacă ar fi 
alunecat, ar fi nimerit iar în încleştarea apelor 
înspăimântătoare. Malul se înălța abrupt spre marginea 
zidului palatului. Ana mulţumi zeităților că nu îi vedeau 
arcaşii, care ar fi străpuns pe oricine se apropia de zid. 

Frigul o trăgea în jos, îngreunându-i respiraţia. Părul, 
rochia şi încălţările erau îmbibate de apă. Ana tremura aşa 

de tare, că dinţii ei clănţăneau. 

Şi Ramson părea să-şi dea seama de pericolul care îi 
ameninţa. Dacă mai stăteau mult în frig, înmuiaţi de apele 
îngheţate ale râului, erau în primejdie de moarte. O întrebă 
mohorât: 

— Cât de departe suntem? 

— Ne apropiem, şopti ea. 

ŞI... iat-o! Crăpătura din zidul palatului, aşa cum şi-o 
amintea, îndeajuns de largă ca să fie văzută. Dar numai cei 
care ştiau despre existenţa ei o puteau găsi. Cineva o 
meşteşugise cu mult timp în urmă. 

Prin urmare... tunelul ei era... 

Chiar aici! 

Ana se ghemui şi începu să pipăie marginea malului. 
Chiar deasupra apelor înspumate, dibui o gaură pe 
jumătate scufundată în Coada Tigrului. 

— Minunat! exclamă Ramson. Stătea în genunchi, privind 
intrarea în tunel. Cine a proiectat tunelul ăsta de evacuare 
era convins că membrii familiei imperiale sunt înotători 
neîntrecuţi. 

— Nu e un tunel de evacuare. Cu sute de ani în urmă, 
când execuțiile încă se desfăşurau în temniţă, pe aici erau 
aruncate stârvurile. 

— N-am ştiut că prinţesele sunt aşa de familiarizate cu 
planurile de evacuare a resturilor din propriile palate. 

— Păi, nici nu sunt. Cu ochii minţii, Ana îl văzu pe Markov, 
cu părul lui cărunt şi cu faţa brăzdată de ani. Când am fost 
arestată şi acuzată de uciderea tatălui meu, unul dintre 
paznici m-a ajutat să evadez. Doar pe aici poţi ieşi 
neobservat din temniţă. 

Ceva scânteie fulgerător în ochii lui Ramson - poate milă, 
poate înţelegere. Işi desfăcu larg braţele. 

— Lasă-mă să te ajut. 

Ana se agăţă de mal, înfigându-şi unghiile în mâlul 
îngheţat. 

— Mă ajut singură, murmură ea şi, cât ai clipi, îşi cobori 
cu grijă corpul. 

Pentru o secundă, rămase suspendată pe marginea 

malului, chiar deasupra râului. Apa îi urla în urechi, 
înspăimântător de aproape. Tivul rochiei şi tălpile atinseră 
apa. Luându-şi avânt, se opinti în faţă. Simţi piatra umedă 
sub picioare. 

Şi iat-o în tunel. Se sprijini de pereţi. Inima îi bătea aşa de 
tare, încât se temu că o să vomite. 

Ramson o ajunse din urmă, cu un salt. Blestemă când se 
lovi de un perete. 

Tunelul urca pieziş. Ana se gândi la trupurile care 
fuseseră îngrămădite acolo şi azvârlite în râu. Era un tunel 
construit pentru a ieşi din palat, nu pentru a intra. 

Fata înainta cu grijă. Începu să urce. ; 

Frigul îi încleştase trupul, ca o fiinţă vie. Işi simţea 
muşchii tari ca piatra. De câteva ori, tălpile îi alunecară, iar 
ea crezu că se va prăbuşi în apele învolburate. 

— Vrei să nu-mi mai arunci noroi în faţă? zise tânărul, în 
spatele ei. 

Ana îşi spuse printre dinţi: 

— Nu-ţi mai aminteşti că aş putea să te ucid oricând? 

— Fermecător! lar eu aveam de gând să fiu gentleman şi 
să-ţi spun că te voi prinde, în caz că vei cădea. 

— Şi eu aveam de gând să fiu o lady şi să-ţi spun că te 
ucid, dacă mai scoţi o vorbă. 

Continuară  urcuşul  ciondănindu-se. Fiecare replică 
usturătoare îi distrăgea Anei atenţia de la urcuşul anevoios. 
Urletul râului devenise un zumzet. Erau înconjurați doar de 
întuneric şi de picuratul apei pe pietre. 

Pe neaşteptate, ajunseră în faţa unei uşi: o lespede de 
piatră pătrată, care părea să se confunde cu zidul temniţei. 
Cu degete amorţite, Ana apucă o muchie şi trase. Uşa se 
deschise zgomotos. 

Fata îşi îndreptă spatele şi se ridică. Dintotdeauna îşi 
închipuise că în temniţă era frig, dar acum simţea căldura 
aerului uscat. Ramson închise uşa în urma lui. 

— În palat au fost construite coridoare secrete, pentru 
servitori, şopti Ana. luri mă conducea pe acolo, când eram 
mică, aşa că le cunosc bine. Ne uscăm şi ne schimbăm 
hainele într-una dintre odăiţele servitorilor, după care... Se 

schimonosi. Vom lua cu asalt încoronarea. 

Fără şovăială, Ramson o îndemnă: 

— După tine! 

Era un chin să-şi pună din nou în mişcare picioarele pe 
jumătate îngheţate. Aici, în întuneric, amintirile o apăsau 
iarăşi: Sadov, umbra lui amenințătoare, degetele lui lungi şi 
albe. Micule monstru... 

Ana îşi trimise Analogul în faţă, ca o torţă a cărei lumină 
îndepărta întunericul. Simţea sângele vechi peste tot în 
jurul ei, în temniţă: împroşcat pe pereţi, uscat pe lanţurile 
ruginite. 

Cu toate acestea, dincolo de urmele de sânge, aici nu 
exista nimic, în afară de frica ei. 

Respirația greoaie a lui Ramson o urma. Treptat, în 
întuneric apărură punctuleţe portocalii - torţe în depărtare. 
Se apropiară şi mai mult, iar Analogul Anei simţi sângele 
cald curgând prin două trupuri. 

După următorul colţ, se opriră. Chiar în faţa lor se găsea 
intrarea în aripa principală a palatului. 

Cei doi soldaţi care păzeau uşa nu apucară să 
reacționeze când Analogul Anei îi ţintui. Ramson luă calm 
cătuşele care atârnau la brâul lor şi îi priponi de uşa celulei. 
Le astupă gura cu căluşuri improvizate din cămăşile lor. 

— A fost uşor, şopti el. 

— Înainte, pe aici erau mai mulţi paznici şi prizonieri, 
spuse Ana. 

Rugându-se să nu găsească pe nimeni dincolo de uşă, o 
întredeschise. 

O scară în spirală ducea către parterul palatului, 
deschizându-se într-un hol de lângă odăile servitorilor. Ana 
ştia că exista o uşă spre camerele acelea, chiar lângă 
intrarea în temniţă. II văzuse de zeci de ori pe luri apărând 
acolo şi urmărind-o cu privirea, când Sadov o conducea jos, 
în temniţă. Pe atunci, să îşi vadă micul prieten o uşurase. 

Ana şi Ramson închiseră uşa după ei şi urcară scara în 
spirală. 

Ajunseră într-un hol pustiu. Temniţa se afla în partea din 
spate a palatului. Intr-o noapte ca asta, majoritatea celor ce 


e 313 + 


locuiau în palat nu aveau motive să fie aici. Grăbiră pasul 
pe podelele de marmură şi pe lângă pereţii pe care Ana îi 
ştia atât de bine, din copilăria ei. Ajunseră la un piedestal 
pe care trona un vas kemeiran. Lângă el, pe perete văzură 
crăpături foarte subţiri. O uşă tăinuită care ducea în holurile 
secrete ale servitorilor. 

Ana se lăsă cu toată greutatea pe ea şi împinse. Uşa se 
deschise şi se strecură înăuntru, aşa cum luri făcuse de 
atâtea ori. 

Păşiră într-un coridor îngust, străjuit de rafturi pline cu 
lenjerii albe, de pat, şi cu feţe de mese curate, gata să fie 
folosite. 

Găsiră un raft cu rochii şi tunici pentru musafiri. 
Tremurând, îşi scoaseră straiele ude leoarcă. Ana suspină 
de uşurare când se şterse cu un prosop moale, de bumbac. 
Îşi puse o rochie purpurie, cu croială simplă. Îşi uscă părul 
cât putu de bine, trecându-şi degetele printre şuviţe, ca să 
le mai netezească. În vreme ce aştepta ca Ramson să 
termine cu îmbrăcatul, Ana atinse pereţii bej. inchise ochii. 
Era adevărat. Se întorsese acasă. 

Inspiră adânc. Când deschise din nou ochii, nu se mai 
simţea ca o fată pierdută, care se ura pe ea însăşi şi se 
temea de lume. Îşi îndreptă spatele şi umerii, îşi ridică 
bărbia. 

Era Prinţesa moştenitoare a Chiriliei şi Vrăjitoarea de 
Sânge din Salskov deopotrivă, iar în noaptea aceasta avea 
să-şi recapete imperiul. 

— Kolst Prinţesă! Ramson stătea în prag, îmbrăcat într-o 
tunică bleumarin, cu părul încă ud şi ciufulit. Eşti gata? 

Din fericire, când ieşiră, holurile erau pustii. Totuşi, 
înainte de fiecare cotitură, Ana îşi trimitea înainte Analogul. 
Se aştepta ca în orice moment să dea nas în nas cu 
servitori, cu gărzi sau oaspeţi. 

Ajungând în holul care ducea spre Marea Sală a Tronului, 
Ana rămase fără suflare. Fusese aşa de încordată, încât nu 
mai dăduse atenţie încotro mergeau. 

În faţa ei se ivi o sală cu balustrade din marmură şi 
candelabre de cristal, care scăldau locul într-o lumină aurie. 

Coloanele sprijineau tavanul boltit. Pe capiteluri străjuiau 
statui ce înfăţişau zeități şi îngeri care păreau coborâţi din 
Paradis. Păşiseră în Sala Zeităţilor. 

— Vă salut din nou, vechi prieteni! 

Ana şi Ramson se răsuciră. Vocea îi îngheţase Anei 
sângele în vine. 

La zece paşi de ei văzură un bărbat care le zâmbea, 
îmbrăcat într-un costum impecabil, violet, cu un toc de aur 
scânteindu-i la piept. Abia când îl auzi pe Ramson icnind de 
uimire şi când zări floricelele micuţe, în formă de clopot, 
prinse la reverul costumului, Ana înţelese cine era 
necunoscutul. 

Alaric Kerlan, Lordul Ordinului Lăcrămioarei, îşi desfăcu 
larg braţele. 

— Ah! Ce companie încântătoare avem! Prinţesa şi 
şarlatanul! Alaric nu se clinti. Zâmbetul lui ameninţa să-i 
despice chipul în două. Vă aşteptam! 

Ana se pregăti de luptă. Analogul ei se trezi când fata îi 
privi pe Kerlan şi pe cei trei însoțitori ai acestuia. Unul 
dintre ei părea îndeajuns de voinic ca să frângă cu mâinile 
goale un trup de om. Muşchii îi ieşeau în evidenţă, aducând 
cu formele exagerate ale unei zeități. Ceilalţi doi, un bărbat 
şi o femeie, nu păreau nici vânjoşi, nici înspăimântători. 
Deci probabil că erau Analogi. Ochii lor o cercetau pe Ana. 

— Trei contra doi, spuse Ramson, oftând resemnat. Ţi se 
pare că lupţi corect, Alaric? 

Mai iute ca o lovitură de bici, Ramson îşi repezi un braţ în 
faţă. Tăişul unui pumnal sclipi în aer. Într-o fracțiune de 
secundă, Ana îşi dezlănţui Analogul asupra tintei - femeia - 
şi o ţintui în loc. Şocată, aceasta nu apucă să scoată niciun 
sunet; imediat, pumnalul lui Ramson i se împlântă în 
stomac. 

Femeia îngenunche şi se prăvăli în faţă. Sângele începu 
să băltească pe marmura imaculată. 

In apropiere izbucniră strigăte. Un escadron al gărzilor 
palatului alerga spre ei, dinspre Marea Sală a Tronului. 

Kerlan îi privea. Avea o expresie calmă, dar ochii îi 
ardeau. 

— Din fericire, eu joc murdar, adăugă Ramson, rânjind, 
apoi strigă: Din nou, Ana! 

Ana era pe cale să-şi trimită iarăşi Analogul în atac, dar 
apoi simţi cum zidul acela bine cunoscut, rece şi 
impenetrabil, apăru în mintea ei. Analogul ei rămase fără 
puteri. Cuţitul lui Ramson căzu pe podea, iar al doilea 
Analog al lui Kerlan se feri din calea lui. 

Ana se răsuci. Ştia ce avea să vadă. 

Yaeger-ul nandjian se afla în spatele lor. Ochii lui arzători 
se pironiseră într-ai ei. Păşi în faţă şi îşi scoase spada din 
teacă. Pielea îi lucea de sudoare. 

Ana blestemă. La stânga lor, gărzile se apropiau. La 
dreapta, yaeger-ul le aţinea calea. lar în faţă, al treilea 
Analog al lui Kerlan îşi încordă muşchii. O coloană de 

marmură aflată în preajmă se desprinse de perete, cu un 
trosnet. În spatele Analogului, Kerlan zâmbea. 

— Ramson, fiule, speram să nu ai parte de „tratamentul” 
meu special. Am crezut c-o vei lăsa baltă pe vrăjitoare şi-ţi 
vei salva pielea. Doar te pricepi de minune la asta! 

Ana căzu în genunchi. Puterea yaegerului o strivea. Cu 
coada ochiului, îl văzu apropiindu-se. Paşii lui răsunau pe 
podeaua de marmură. Din celălalt capăt al holului, gărzile 
se apropiau, cu spadele scoase din teci. 

Un strigăt sfâşie aerul. Ramson se izbi de ea cu atâta 
forţă, că Anei i se tăie răsuflarea. Durerea o săgetă în umăr 
când amândoi se prăbuşiră pe podea. 

Fata ridică privirea la timp pentru a vedea cum o coloană 
de marmură se zdrobea în locul în care ea se aflase cu o 
clipă înainte. Bucăţele de marmură spartă ţâşniră în toate 
direcţiile. 

O durea spatele. Ea şi Ramson căzuseră grămadă. El se 
săltă repede în picioare şi o ajută să se ridice. 

— Ana! Cuprinse obrazul fetei în palmă şi îi zise cu voce 
joasă, poruncitoare: Încoronarea. Trebuie să pleci! 

— Nu poţi învinge de unul singur aici. 

Vocea ei era aspră, dar numai aşa îi putea stăpâni 
tremurul. 

— Dacă rămâi aici, îţi pierzi fratele şi imperiul, o avertiză 
el. 

Ana şovăi. 

Se îndoise de Ramson şi de intenţiile lui până în clipa 
asta. Dar acum îşi punea viaţa în joc pentru ea. 

Ana ar fi vrut să nu-şi fi dat seama atât de târziu de acest 
lucru. 

Nu mai avea timp de stat pe gânduri. Kerlan râdea, 
Analogul ridica o altă coloană, gărzile aproape că-i 
ajunseseră din urmă, iar încoronarea se pregătea să 
înceapă. Trebuia să facă o alegere. Dar nu îl alese pe 
Ramson. 

Ana îl apucă de cămaşă, trăgându-l spre ea şi apropiindu- 
şi faţa de a lui. Tânărul o privea prin pâcla de sudoarea şi 
sânge. 

— Să nu îndrăzneşti să mori, şarlatanule! îi şopti Ana. 

În clipa următoare, fata sări în picioare şi o luă la goană. 

Escadronul se luă după ea. Pelerinele lor albastre fluturau 
şi  spadele întărite cu  piatră-neagră  sclipeau sub 
candelabre. Ana alergă până când simţi că apăsarea 
paralizantă a yaeger-ului dispăru. În spate, prezenţa lui se 
stingea treptat. 

Ana încetini. Doar zece paşi o mai despărţeau de gărzile 
Palatului. Îşi dădu seama că îi ştia. Cele mai multe chipuri îi 
erau cunoscute. Cu un an în urmă, oamenii aceştia o 
slujiseră. 

Şi ei o recunoscuseră. Câţiva soldaţi încetiniră pasul. 
Nesiguranţa şi neîncrederea le umbreau feţele. Căpetenia 
lor se opri, cu spada în mână. Ochii lui îi trădau şovăiala. 

— Locotenente Henric! spuse ferm Ana. 

Omul făcu ochii mari. 

— Eşti chiar tu, Ko/st Prinţesă! 

Rămase în poziţie de atac. Cu un an în urmă, 
locotenentul ar fi căzut în genunchi dinaintea ei. 

Ana îşi dădu capul pe spate. 

— Unde este kapitan Markov? Cum bărbatul nu răspunse, 
Ana mai făcu un pas în faţă. Unde este Markov, Henric? 

Henric strânse din buze. 

— Am primit ordin să te arestez, Ko/st Prinţesă. 

— Cine ţi-a ordonat asta? 

— Kolst Contesa. Tonul locotenentului era ferm. Avea o 
expresie imobilă. Te rog, supune-te. Nu vreau să-ţi fac rău. 

— Te cred, spuse ea, ridicând o mână. Imi pare rău, 
locotenente, dar trebuie să trec de tine. 

Când îşi înfăşură Analogul în jurul lor, cei şase soldaţi 
căzură în genunchi şi scăpară spadele din mâini. 
Locotenentul Henric se prăbuşi ultimul. Deschise şi închise 
gura, fără sunet, ca şi cum s-ar fi luptat să-i spună ceva. 

Ana trecu printre gărzile îngenuncheate. Paşii fetei 
răsunau puternic, pe măsură ce se apropia de uşile Marii 
Săli a Tronului. Uşile imense, din lemn de mahon, se 
profilau ameninţător în faţă. 

Oboseala cobori peste ea ca un nor greu. Căută să se 

îmbărbăteze şi să-şi stăpânească tremurul muşchilor. 
Bărbia sus, umerii drepţi. Aşa cum o învățase Luca. 

Ana împinse uşile. 

Înainte ca Analogul ei să se manifeste pentru prima dată, 
Ana fusese de multe ori în Marea Sală a Tronului, unde 
părinţii ei se aşezau pe cele două tronuri din aur alb, pe 
piedestalul din capătul sălii. După întâmplarea aceea 
nefericită, în Vintr'makt, papa n-o mai adusese niciodată 
aici, dar măreţia încăperii rămăsese întipărită în memoria 
ei. 

Candelabrele strălucitoare îşi răspândeau lumina în sala 
încăpătoare, peste covorul albastru, care se întindea până 
la piedestalul cu tronuri. Tavanul arcuit era împodobit cu 
fresce reprezentând Zeităţile, alături de îngeri şi animale 
mitice. _ 

În sală, cincizeci de perechi de ochi se holbau la ea. În 
jilţurile aflate de o parte şi de alta a încăperii şedeau cei 
mai puternici nobili din imperiu. Pe feţele lor se perindau 
felurite emoţii, de la confuzie la uluire. 

Privirea Anei era fixată pe cei care ocupau tronurile 
regale. Era greu să n-o observi pe Morganya, gătită într-o 
rochie opulentă, în nuanţe de albastru şi argintiu. Părul 
negru i se revărsa pe umeri. Părea şi mai frumoasă decât o 
ştia Ana. Candelabrele scânteietoare îi scoteau în evidenţă 
pomeţii înalţi, buzele pline şi ochii blânzi. Pentru o clipă, 
Ana se imagină alergând în braţele ei, îngropându-şi faţa în 
părul negru şi mătăsos al mamikăi. Însă femeia aceasta, 
mătuşa ei, îi ucisese părinţii. 

Apoi Ana îşi întoarse privirea spre tânărul de lângă 
Morganya. Spre deosebire de contesă, a cărei poziţie 
emana putere, autoritate, băiatul de alături părea că abia 
mai trăia. Faţa îi era uscăţivă, pielea lui avea culoarea 
cenușii. 

Dar cel mai mult o durea să-i vadă ochii. Când întâlni 
privirea tânărului, Ana rămase ca paralizată. 

Ochii fratelui ei, odinioară frumoşi şi verzi ca iarba de 
primăvară, erau goi acum. Ana avea în faţă o stafie, iar 
gândul acesta îi frângea inima. 

— Stai pe loc! 

Ana se răsuci. Patru gărzi se apropiau, gata să scoată 
spadele din teci. Chipurile lor erau precaute, severe. 
Probabil că, în straiele ei, Ana li se părea doar un alt 
oaspete exaltat. 

— Nu poţi rămâne aici, maia dama. Invitaţii nu au voie să 
intre în Marea Sală a Tronului, pentru ca împărăteasa 
noastră să fie... 

Dar soldatul nu-şi sfârşi vorba, căci Ana îi înşfăcă sângele 
şi îl azvârli cât colo. Izbucniră strigăte când soldatul se izbi 
de membrii Consiliului Imperial şi de oaspeţi. 

Ana îşi struni Analogul. Morganya stătea şi mai dreaptă. 
Se uita la fată de parcă o vedea pentru prima oară. Alţi opt 
soldaţi se iviră din spatele tronurilor şi luară poziţie de atac. 

Ana făcu un pas în faţă. Acum sau niciodată! 

— Numele meu este Anastasia Katerina Mihailova, spuse 
ea răspicat. Vocea ei străbătu întreaga sală, răsunând sub 
zeitățile pictate şi sub îngerii sculptați. Sunt fiica lui 
Alexander Mihailov şi a Katerinei Mihailova. Prinţesa 
moştenitoare a Chiriliei. Ridică o mână, arătând spre 
piedestal. Mă aflu aici pentru a opri Încoronarea Marii 
Contese, din cauza fărădelegilor pe care le-a comis: omor şi 
trădarea Coroanei Chiriliei! 

Icnete şi murmure umplură sala. Curtenii îşi lungeau 
gâturile, pentru a o vedea mai bine. Chiar şi gărzile de 
lângă piedestal, instruite să rămână nemişcate, căscau 
ochii la fată. 

De pe tronul său, Luca o privea fix, fără vreun semn că o 
recunoscuse. 

— La loc comanda! 

Vocea melodioasă şi blândă a Morganyei o alinase în cele 
mai grele nopţi şi o ajutase să adoarmă, la fel cum făcuse, 
demult, mama Anei. Acum, gândul acesta îi provoca greață. 

Gărzile care o protejau pe Contesă se supuseră de 
îndată: coborâtă spadele şi se traseră în lături, precum 
cortina unei scene. Pe piedestal, Morganya era protagonista 
acestei piese de teatru absurd. Ochii ei o măsurară pe Ana 
din cap până-n picioare, apoi se îngustară. 

Pe neaşteptate, chipul femeii se înmuie. 

— Anastasia? şopti Morganya, cu degetele încleştate pe 
braţele tronului. Ana? 

Ana păşi mai aproape de tronuri. De o parte şi de 
cealaltă a sălii răsunau murmure: Ea este! Prințesa 
pierdută. Prințesa moartă. 

Ana îşi privea mătuşa. 

— Negi fărădelegile de care te acuz? strigă fata, ridicând 
tonul pentru a acoperi tumultul din Marea Sală a Tronului. 

— Ana? repetă Morganya, clătinând neîncrezătoare din 
cap. Pe faţa ei se citea îndoiala şi uluirea. Nu înţeleg. 
Despre ce vorbeşti? 

— Oare nu m-am exprimat destul de limpede? Ana mai 
făcu un pas în faţă. Dă-mi voie să te lămuresc. Te acuz de 
asasinarea mamei mele, fosta Împărăteasă Katerina 
Mihailova - murmurele mulţimii crescură, transformându-se 
în rumoare -, de asasinarea tatălui meu, fostul Impărat 
Alexander Mihailov - curtenii exclamară scandalizaţi -, şi de 
complot pentru asasinarea fratelui meu, Impăratul Luca 
Alexander Mihailov. Sfetnicii vociferau, cerând s-o vadă mai 
bine. De la distanţă, invitaţii priveau îngroziţi, uitându-se 
când la Ana, când la Morganya. Negi toate astea? 

Morganya clătină din cap, cu o expresie îngrozită. 

— Ce tot vorbeşti acolo? Aţinti un deget spre Ana. Tu ţi-ai 
ucis tatăl! 

— Mi-ai înscenat totul, mârâi Ana. 

Groaza Morganyei pieri la fel de repede precum apăruse. 
Acum căutătura ei avea un calm viclean. Era rece şi 
calculată. 

— Destul! răcni Contesa. Transformarea ei izbitoare 
dovedea că tot ce făcuse şi spusese până acum fusese doar 
prefăcătorie. Nu ştiu cum ai trecut de gărzile palatului, dar 
un lucru e clar: eşti periculoasă! Morganya pocni din 
degete. Gărzi! Arestaţi-o! 

— Nu! strigă Ana. 

Gărzile se puseră în mişcare, cu spadele ridicate. Piatra- 
neagră a tăişurilor sclipea sumbru. 

Ochii verzi şi terni ai lui Luca încă erau aţintiţi asupra ei. 

— Luca! Luca, te rog... Eu sunt! 

Gărzile se apropiată. Ana se retrase încet. 

Îi putea stăpâni cu Analogul ei, dar atunci ar fi părut un 
monstru, aşa cum o considerau toţi cei de faţă. Aici nu se 
cerea luptă. Trebuia să-i convingă. 

Trebuia să le arate că venise cu gând de pace. Trebuia să 
se folosească de cuvinte pentru a se impune. 

— Staţi! ţipă Ana. Gărzile ezitară. Îşi ridică privirea, 
întâlnind-o pe a Morganyei. Negi că eşti Analog? Un Analog 
de Carne şi de Minte! Un alt icnet străbătu sala. Negi că l-ai 
manipulat pe fostul alchimist al palatului, ca să 
născocească otrăvurile care mi-au ucis părinţii? Negi că în 
această clipă îl manipulezi pe fratele meu, Impăratul? 

— Ceea ce spui e o nebunie! strigă Morganya, iar Ana se 
bucură când auzi tulburarea din vocea Contesei. In ochii 
femeii ardea promisiunea pedepsei. Gărzi! Arestaţi-o! Vom 
continua încoronarea! 

— Kolst Contesă Morganya! rosti calm Ana. Fiindcă ţi s-au 
adus aceste acuzaţii, nu poţi fi încoronată până când nu se 
lămureşte totul. Aceasta este legea chiriliană. Aceasta este 
legea noastră. 

— Are dreptate! întări o voce. 

Un membru al Consiliului se ridică din jilţ, iar în încăpere 
se aşternu tăcerea. Părul lui cărunt fusese pieptănat cu 
grijă. Trăsăturile lui îi vădeau vârsta şi înţelepciunea, 
făcându-l să pară impunător. Ana îl recunoscu; era sfetnicul 
Daghislav Taras. Fusese cel mai apropiat prieten şi sfătuitor 
al tatălui ei. Se zvonea că dorise pentru sine postul de Mare 
Sfetnic, înainte ca Sadov să fie ales în funcţia aceasta. 

— Asta e legea, Ko/st Contesă. 

Un alt sfetnic se ridică. Avea păr blond, aidoma 
locuitorilor din nordul Chiriliei. Nasul îi era străbătut de o 
cicatrice lungă. Înverşunarea de pe chipul acestuia aducea 
cu a unui războinic. Era Maxim Zolotov, comandantul 
armatei chiriliene, devenit membru al Consiliului. Maxim îşi 
întoarse privirea arzătoare spre Ana. 

— Uiţi ceva, Taras! Prinţesa... sau, mai bine spus, fosta 
Prinţesă... încă este acuzată de omor şi trădare. Acuzaţiile 

pe care le aduce acum nu sunt valabile. 

Ana îi susţinu privirea, iar Zolotov avu eleganța să-şi 
ferească ochii. În inimă, fata simţi înţepătura trădării. În anii 
ei de captivitate, dăduse târcoale prin palat şi îi privise de 
departe pe sfetnici. Memorase numele lor şi îi observase pe 
cei care-i plăcuseră mai mult, iar Zolotov se numărase 
printre aceştia. O impresionaseră curajul, loialitatea şi 
simplitatea lui. O rănea să-l audă vorbind împotriva ei. 

Taras îi aruncă lui Zolotov o privire pătrunzătoare. 

— Nu greşeşti, Maxim. Statutul Prințesei aruncă îndoieli 
asupra acuzațiilor sale. Totuşi, aşa cum spune legea 
chiriliană, nu există nicio regulă care le interzice oamenilor 
acuzaţi să-i acuze pe alţii. 

Nu vorbeau nici în favoarea, nici împotriva ei. Pur şi 
simplu interpretau legea. 

Taras se întoarse spre tronuri. 

— Atunci când nu avem o lege pentru astfel de situaţii, 
trebuie să ne supunem hotărârii Impăratului. Kolst 
Impărate, ce ne sfătuieşti? 

În sfârşit! Ana se uită la tânărul din dreapta Morganyei. 
Fratele ei urmărea impasibil scena. 

— Luca! Luca, te rog, uită-te la mine! Spun adevărul. Am 
dovezi. Jur pe viaţa mea! Luca, ea îţi otrăveşte trupul şi 
mintea. Cuvintele ei se sfârşiră cu un suspin. Te rog, 
ascultă-mă! 

— Ai fugit când ai fost acuzată de omor! strigă un 
membru al Consiliului. Oare nu este o dovadă de vinovăţie? 

— Am fugit pentru că eram nevinovată şi ştiam că 
trebuie să adun dovezi, pentru ca adevăratul asasin să fie 
condamnat. Ana nu-şi lua ochii de la fratele ei. Luca, te rog! 

Vocea ei se preschimbă într-o şoaptă răguşită. Tu mă ştii, 
bratika. Ştii cât de mult iubesc acest imperiu. Crede-mă! 

Împăratul îi aruncă o privire bântuită, pe care Ana nu 
avea s-o uite niciodată. Era privirea unui om al cărui suflet 
murise. 

Inima fetei se frânse. 

Luca deschise gura. Cuvintele lui erau mai mult o şoaptă. 

— Vom continua încoronarea. 

— Nu! Ana se repezi spre el. Nu, Luca! Ea te 
controlează... 

— Gărzi, arestaţi-o! porunci Morganya. 

Părea să-şi fi recăpătat stăpânirea de sine. Stătea în 
picioare, cu degetele încleştate pe braţele tronului. Gărzile 
năvăliră spre fată, dar Ana îi respinse cu Analogul ei. În sală 
pătrunseră arcaşii. O ţintiră cu săgețile, aşteptând ordinul 
Contesei. 

— Ne trebuie de/s'voșk! declară Morganya. Ştiu ce poate 
face prinţesa cu Analogul ei. Am văzut cu ochii mei. 
Vladimir! Vladimir! 

— Kolst Contesă, daţi-mi voie! zise o voce calmă, care o 
făcu pe Ana să îngheţe. 

Printre membrii Consiliului, aşezat lângă tron, stătea 
Teţiev, îmbrăcat în roba lui albă, de alchimist. Îşi atinse 
Deis'Kkrug-ul şi ridică privirea spre Morganya. 

Expresia femeii se îmblânzi. 

— Da, Piotr. Fă-ţi treaba! 

Ochii Contesei străluceau triumfător. 

Teţiev se întoarse către Ana. 

— Trădătorule! izbucni prinţesa. 

Simţea mai mult decât furie. Ana avea convingerea că, 
dacă urma să moară, îl va lua pe ucigaş cu ea, în mormânt. 

Dar când Ana se pregătea să-şi asmuţă Analogul asupra 
alchimistului, în mintea ei răsări imaginea unei temnițe în 
care plângea un bărbat înspăimântat. 

Morganya este puternică, dar nu invincibilă. 

Cât din ceea ce îi spusese Teţiev în noaptea aceea era 
adevărat? 

Nu poate controla decât o minte odată, iar controlul ei 
poate fi înlăturat. Când ţi-ai abătut Analogul asupra mea, ai 
îndepărtat influența Morganyei. 

Aşa să fie? Oare Analogul ei îl putea anihila pe al 
Morganyei? Putea să destrame, măcar pentru un timp, 
controlul contesei asupra lui Luca? 

Ana şovăia. Probabil că Teţiev nu-i spusese decât 
minciuni. Şi totuşi... Se gândi la ochii lui, la regretul din 
vocea alchimistului, la cuvintele şoptite în întuneric. Atunci, 

în temniţa lui Kerlan, fata avusese convingerea că Teţiev 
spusese adevărul. 

Merita să încerce. 

Ana îşi trimise Analogul spre Luca şi trase uşor. 

Chiar şi de la distanţă, simţea boala din sângele lui, 
simţea câtă otravă îi curgea prin vene. Sângele lui era rece 
şi leneş, în loc să fie năvalnic şi cald. Cu durere în inimă, 
trase din nou. 

În vreme ce îşi concentra Analogul asupra fratelui ei, 
simţi cum gărzile o înconjurau. Spadele lor se încrucişară 
deasupra ei. Metalul rece, întărit cu piatră-neagră, îi apăsa 
gâtul. 

Ana trase pentru a treia oară. 

Luca clipi şi gemu. 

Inima ei tresări când ochii tânărului poposiră asupra ei. O 
vedea de-adevăratelea. Păreau mai strălucitori, mai atenţi, 
ca şi cum tocmai s-ar fi trezit dintr-un somn lung, lung de 
tot. 

Te rog, Luca! Trezeşte-te! 

— Opriţi-vă! strigă împăratul. 

Întreaga Curte se răsuci spre el, privindu-l cu uimire. 
Teţiev se întoarse la locul lui. 

Dar scânteia din ochii băiatului se stinse din nou. Acum 
părea şi mai rătăcit. Luca se sprijini de spătarul tronului şi 
răsuflă greoi. 

— Trebuie să continuăm încoronarea, declară el, cu voce 
plată. 

Ana era descurajată. Morganya zâmbea. 

— Eu, Luca Alexander Mihailov... 

— Nu! strigă Ana. 

Fratele ei o privi cu severitate. 

Totul se ducea de râpă. 

— Închideţi-i gura! le porunci Luca gărzilor, după care îi 
aruncă Anei o căutătură plină de viaţă, de încredere şi de 
puterea unui adevărat împărat. Linişte, răsfăţato! 

Răsfățato! Inima ei bătea ca un ciocan, gata să-i sară din 
piept. 

Cu ultima brumă de energie, Luca îşi îndreptă umerii şi 

spuse: 

— Eu, Luca Alexander Mihailov, abdic temporar, din 
motive de sănătate. 

Triumful strălucea pe faţa Morganyei. 

— În cazul în care renunţ la tron sau mor, coroana va 
reveni moştenitoarei tronului Chiriliei. Dintr-odată, Luca se 
uită la sora lui atât de pătrunzător, că Ana îşi ţinu 
respiraţia. O numesc moştenitoare şi viitoare Impărăteasă a 
Imperiului  Chirilian pe Prinţesa Anastasia Katerina 
Mihailova! 

37 


Ramson avea să moară. 

Pământul hurui sub picioarele lui când se feri din calea 
unui alt stâlp din marmură, care se prăbuşi în peretele 
opus. Ramson gâfâia. Un firicel de sânge i se prelingea pe 
obraz. 

Scutură din cap, ca să-şi limpezească vederea. 
Concentrează-te! Ana încă era în Marea Sală a Tronului. 
Avea nevoie de el. Trebuia să-i ţină în loc pe Kerlan şi pe 
slujbaşii acestuia. 

Până acum reuşise să distragă atenţia yaeger-ului. Când 
bărbatul înalt, cu ochi reci pornise după Ana, Ramson îi 
sărise în faţă. Chiar şi înainte ca Analogul de Marmură să se 
alăture „petrecerii”, adversarii lui îl copleşiseră. 

Ramson îşi înhăţă pumnalele. Se forţă să se ridice în 
picioare şi îşi şterse nasul. Degetele lui erau pline de sânge. 

Trei contra unul. Matahala lui Kerlan nu era o problemă. 
Bruta asta nu ştia să facă altceva decât să tropăie de colo 
colo şi să chinuie victime înlănţuite; nu era făcut pentru o 
luptă în toată legea. Şi, judecând după faptul că nu se 
desprindea de stăpânul său, treaba lui era să-l protejeze pe 
Kerlan. De fapt, la ceilalţi doi trebuia Ramson să fie atent. 

Yaeger-ul îşi pregătise spadele. Ramson era cât pe ce să 
se repeadă la el, când surprinse o mişcare iute în dreapta. 

Analogul de Marmură ridică un braţ. Din podea ţâşniră 
două bile de marmură, mari cât pumnul. Ramson sări 
repede în spatele unei coloane. Stâlpul se cutremură când 
cele două proiectile îl izbiră. 

Ceva rece îi atinse braţul. O bucată de marmură i se 
răsuci în jurul încheieturii. Cât ai zice peşte, marmura se 
închise ca o cătuşă, iar Ramson simţi că podeaua îi fuge de 
sub picioare. Trupul lui fu azvârlit prin hol; de fapt, bucata 
de marmură care-i strângea încheietura înainta cu atâta 
viteză, încât tânărul simţea că braţul îi era smuls din umăr. 
Apoi totul se înceţoşă. 

Ramson se izbi de perete. Durerea îi cutreiera tot trupul. 

Gâfâind, Ramson încercă să se ridice în picioare. Lui Kerlan 
îi plăcea să-l ştie pe Ramson depăşit numeric şi copleşit, să 
savureze victoria, înăbuşindu-i speranţa, încetul cu încetul. 

Bucata de marmură de la încheietura lui se mişca din 
nou. İl trase către Kerlan şi către garda lui de corp. Ramson 
încerca să se agaţe de ceva ca să-şi oprească înaintarea, 
dar încheietura lui trădătoare, prinsă în marmură, îi 
zădărnicea strădania. 

Cu coada ochiului, zări trupul femeii-Analog. În partea 
cealaltă a coridorului aştepta yaegerul. Acesta îşi îngustă 
ochii, după care se răsuci pe călcâie şi o rupse la fugă. 

Nu! Nu spre Ana! gândi Ramson. Încercă să se opună 
cercului de marmură, dar fără folos. 

Ochii lui Kerlan străluceau de încântare. 

— Ei, fiule! Ţi-a ajuns? 

Ramson tuşi, apoi scuipă sânge. Era ghemuit la podea. 
Fiecare bucăţică din corpul lui urla de durere. Se sili să 
zâmbească. 

— Asta-i tot ce poţi? gâfâi el. Te-ai cam înmuiat, Kerlan. 

Lordul surâdea în continuare, dar ochii lui promiteau 
moarte. Îi făcu semn Analogului de Marmură. O altă bucată 
de marmură se încolăci în jurul celeilalte încheieturi a lui 
Ramson. li săltă braţul în aer şi îl ridică, silindu-l să 
îngenuncheze în faţa lui Kerlan. Pumnalul lui căzu la podea. 
Zăngănitul stârni ecouri în holul pustiu. 

Poc... poc... poc... 

După câteva clipe, Ramson pricepu de unde venea 
zgomotul. Kerlan îl urmărea cu un zâmbet amuzat. Tocul de 
aur izbea ritmic un inel de pe degetul Lordului. 

Poc... poc... poc... 

Sunetul îl făcu pe Ramson să se înfioare. 

— Nu ştiu la ce te referi când zici că m-am „înmuiat”, 
spuse Kerlan. Ridică tocul, iar metalul răsfrânse lumina 
candelabrului. Apoi apăsă capătul. Cu un declic, în vârful lui 
apăru un cerc alcătuit din lame minuscule şi ascuţite ca 
nişte coli. 

— Să-mi spui ce simţi acum, adăugă Kerlan. 

Luându-şi avânt, înfipse tocul în pieptul lui Ramson, chiar 

în locul unde îl înfierase cu însemnul Ordinului. 

Ramson urlă. Kerlan râse şi răsuci tocul. Lamele ascuţite 
pătrunseră adânc în carne. Apoi Kerlan îl smulse. 

Tânărul se luptă să nu-şi piardă cunoştinţa. Simţea că 
pieptul lui luase foc, iar durerea îi împânzea vederea cu 
puncte negre. 

Tremura din tot corpul. Ramson vomită. Lacrimile lui se 
amestecau cu sudoarea. În urechi îi răsuna hohotul 
descreierat al lui Kerlan. 

O să mor. 

Ramson privi în jur. Se chinuia să găsească un lucru care 
l-ar fi putut ajuta. 

O umbră ţâşni în hol, în spatele lui Kerlan. 

Se auzi un foşnet, apoi o bufnitură scurtă, iar Analogul de 
Marmură se împletici în faţă. Din gura lui picura sânge. 

Analogul se prăvăli la podea, cu ochii deschişi. Din 
spatele lui se iţeau plăselele unui pumnal. Cătuşele de 
marmură se sfărâmară, eliberând încheieturile tânărului. 

Kerlan şi garda lui de corp se răsuciră. Profitând de prilej, 
Ramson îşi ridică pumnalul căzut pe podea şi-l aruncă spre 
Kerlan. 

Fiindcă vederea lui era înceţoşată de lacrimi, de sânge şi 
de sudoare, iar el ţintise prost, pumnalul abia dacă crestă 
pielea lui Kerlan, lăsând în urmă doar o zgârietură. Kerlan 
se poticni. Faţa i se schimonosi. 

Uriaşul răcni şi ridică pumnii. Ramson se aruncă înainte, 
în pieptul lui explodă durerea. Se rostogoli pe sub matahală 
şi rămase pe vine, lipit de un perete. 

Garda de corp a lui Kerlan ridică din nou pumnii. De data 
asta, Ramson nu mai avea încotro să fugă. 

Simţi o rafală de vânt atât de violentă, încât până şi 
uriaşul se clătină şi ridică mâinile, ca să se apere. O siluetă 
mică şi neclară ţâşni spre Ramson. Un braţ se încolăci pe 
după mijlocul lui Ramson, după care vântul îi purtă pe 
amândoi pe podeaua presărată cu dărâmături. 

Mâini grijulii îl lăsară uşor pe podea. În faţa ochilor săi 
apăru un chip tânăr, cu trăsături ascuţite şi cu ochi 
întunecaţi. Mai văzuse chipul ăsta într-o arenă aglomerată, 

apoi în umbrele unei taverne din Novo Minsk, când el îi 
răscumpărase contractul. 

— Stafia Vântului! se miră el. Linn! 

— Ai văzut-o pe Ana? îl întrebă ea. 

Ar fi vrut să pună multe întrebări. Oare fata îşi îndeplinise 
partea de învoială? Însă Ramson nu se putea concentra. Era 
ameţit. 

— E la ceremonia Încoronării, îngăimă el. l-am promis să-i 
ţin în loc pe Analogii ăştia. 

Ea îi aruncă o privire plină de îndoială. Cu supleţe de 
acrobat, sări în picioare. În mâinile ei luceau două pumnale. 
În brâul de piele care încingea talia fetei, Ramson văzu o 
mulţime de cuțite. 

O altă rafală de vânt izbucni în faţa lui Linn. Kerlan fu 
azvârlit în spate. Cu un urlet, ateriză peste garda lui de 
Corp. 

Linn schiţă o mişcare din încheietură. 

Matahala urlă de durere. Un firicel de sânge se prelingea 
din stomacul acestuia. Un cuţitaş îi pătrunsese în carne. 

Deodată, vântul se opri. In hol se lăsă o tăcere de 
moarte. 

Linn slobozi un sunet care semăna cu scâncetul unui 
animal cuprins de durere. Ramson zări fulgerarea albă a 
unei pelerine. Yaeger-ul se întorsese şi acum bloca Analogul 
lui Linn. Apăru din spatele unei coloane. Ochii lui nu o 
slăbeau pe Linn. 

Fata aruncă două pumnale spre el, dar yaegerul le 
respinse cu săbiile. 

În ciuda durerii provocate de răni, în pieptul lui Ramson 
se trezi o fărâmă de speranţă. Înţelesese că niciunul dintre 
Analogii lui Kerlan nu era un luptător bine antrenat, pe 
măsura lui Linn. 

Douăzeci de paşi mai încolo, Kerlan îşi scutura hainele. 
Chipul lui era alb ca varul. /nteresant! gândi Ramson. Omul 
ăsta provoacă aşa de multă durere, dar nu e în stare să o 
suporte el însuşi. Kerlan îi făcu semn uriaşului, care 
sângera abundent. Omul se aplecă şi petrecu un braţ 
enorm pe după mijlocul lui Kerlan. 

Cei doi se îndepărtară şchiopătând. 

În pumnii lui Linn apărură alte două cuțite. Se lăsă pe 
vine, lângă Ramson, care zăcea pe podea. Ochii ei 
observau cu atenţie mişcările yaegerului. Bărbatul aştepta 
în hol, lângă o coloană de marmură sfărâmată. 

Paşii tot mai îndepărtați ai lui Kerlan şi ai celuilalt fură 
acoperiţi de alt sunet: un ropot care stârnea ecouri sub 
tavanul arcuit şi reverbera din lespezile de marmură făcute 
bucăţi. Ramson îl recunoscu. Îl auzise cu mulţi ani în urmă, 
în Fortul Albastru. Erau paşii unei armate. Incercă să îşi 
amintească protocoalele de securitate ale Palatului Salskov. 
În caz de atac, gărzile susțineau prima linie de apărare, 
până când soseau întăriri. lar întăririle nu erau soldaţi de 
rând, ci luptătorii de elită ai imperiului, cei mai înzestrați 
războinici. 

Soseau Pelerinele Albe! 

— Poţi să te mişti? întrebă Linn. 

Ramson se dezmetici. Se ridică în picioare. Pieptul lui 
parcă luase foc. 

— Da... 

Linn desprinse un obiect de la brâu: o pungă mică, din 
piele, ascunsă printre cuţitele ei. Conţinutul acesteia scoase 
un clinchet uşor când se revărsă în mâinile lui Ramson. 

— Du-i-le Anei! Sunt dovada de care are nevoie. 

— Doar nu vrei să te las să lupti singură! 

— Du-te! îl îndemnă ea, fără să-l privească. 

Yaeger-ul se apropia. Spadele lui răsfrângeau lumina 
candelabrelor. 

Ramson îi întoarse spatele. Sub tălpile lui scrâşneau 
bucăţi de marmură spartă. Rana din pieptul lui sângera, dar 
nu era foarte profundă, nici mortală. 

Avea să trăiască, măcar până ajungea la Ana. 

Privi peste umăr. Linn rămăsese în aceeaşi poziţie de 
apărare, cu pumnalele pregătite. Privirea ei aprigă îl ţintuia 
pe yaeger. 

Lupta dintre o vrabie şi un vultur. 

Pentru o clipă, Ramson vru să-i strige o binecuvântare 
kemeirană. Dar binecuvântările şi rugăciunile sunt pentru 

cei slabi de înger, iar lui nu-i plăcuse niciodată ideea de a-şi 
lăsa soarta în voia zeilor. 

Pe deasupra, plănuia să-i mulţumească personal, după ce 
tărăşenia asta lua sfârşit. 

Ramson începu să alerge printre dărâmăturile din 
Coridorul Zeităţilor. 

38 


O tăcere adâncă domnea în Marea Sală a Tronului. Pe 
feţele  sfetnicilor şi ale invitaţilor se  întipăriseră 
nedumerirea şi şocul. Ana îl privea pe Luca, încercând să-i 
înţeleagă cuvintele. 

De data asta, în locul omului înfrânt şi copleşit - aşa cum 
fusese el acum câteva clipe -, vedea un Împărat care 
stătea cu spatele drept şi al cărui chip era luminat de 
triumf. Luca îi zâmbi complice şi duse un deget la buze. 
Pentru o secundă, erau din nou copii, apărându-se unul pe 
celălalt de lumea crudă. Era gestul lor de sfidare. Taina lor. 

In Sala Tronului izbucni vacarmul. Sfetnicii se ridicară de 
la locurile lor. Unii se aplecau peste balustrada de mahon, 
vociferând. li strigau pe Luca şi pe Morganya. Expresia 
contesei era îngrozită. Gărzile rămase lângă piedestal 
păreau la fel de uimite. Cu braţele ridicate împăciuitor, 
încercau să liniştească mulţimea. 

Am învins. 

Gândul acesta o ului pe Ana. Înmărmurită, fata urmărea 
scena. Morganya avea să fie judecată pentru trădare şi 
omor. Otrava care îi dovedea vina şi antidotul care putea 
salva viaţa lui Luca se aflau în spiţeria palatului. 

Soldaţii care o împresurau pe Ana păreau zăpăciţi. 
Coborâră spadele, care mai adineauri o ameninţaseră pe 
moştenitoarea imperiului. 

Ana îşi încolăci Analogul în jurul lor şi împinse. Îşi 
îndreptă spinarea şi păşi în faţă. Vacarmul încetă. Toţi ochii 
din încăpere urmăreau înaintarea prinţesei către piedestal. 

Un strigăt străpunse aerul. 

— Opriţi-o! porunci Morganya. 

Stătea lângă tronul despre care, cu câteva clipe înainte, 
crezuse că era al ei. Işi încleştase degetele pe spătarul 
tronului, ca şi cum voia să-l apere, dar totodată să se 
ascundă în spatele lui. 

— Gărzi! 

— Nu! strigă Luca. Încercă să se ridice în picioare. Sora 

mea este moştenitoarea acestui imperiu şi va fi tratată ca 
atare. 

Morganya se răsuci spre el. 

— Kolst Împărate, apreciez dragostea pe care i-o porţi 
surorii tale, dar nu poţi să negi că ea este Vrăjitoarea de 
Sânge din Salskov! Contesa se întoarse către mulţime. Sau 
n-aţi fost cu toţii martori în ziua aceea, în Vintr'makt, când 
ea a măcelărit opt oameni nevinovaţi, doar ca să-şi 
potolească setea de sânge? 

Toţi exclamau scandalizaţi. Câţiva invitaţi şi unii membrii, 
ai Consiliului izbucniră în strigăte. 

— Ai dreptate, zise Ana. Am făcut lucruri îngrozitoare, iar 
lumea mi-o aminteşte mereu. Dar şi tu ai făcut mult rău, 
Morganya. Nu înţelegi? Suntem la fel. Insă, demult, cineva 
mi-a spus că nu Analogii noştri sunt cei care ne definesc. 
Dimpotrivă, ceea ce ne defineşte este felul în care alegem 
să-i folosim. 

Ochii lui Luca străluceau de mândrie. 

— Amândouă ştim că imperiul nostru suferă. Dar nu prin 
frică sau răzbunare îl vom vindeca. 

Ana se gândea la cuvintele lui Sadov, care i se 
întipăriseră în minte. Crescuse crezând în adevărul 
acestora, crezând că ea chiar era ceea ce lumea îi spunea 
că este. Monstru. Deimhov. Şopti cu voce spartă: 

— Te rog, mamika! Alege să fii bună! Putem ajuta 
poporul... împreună. 

Morganya rămase nemişcată, ca o stană de piatră. Apoi 
miji ochii. Vocea ei calmă şi rece răsună în toată sala: 

— Habar nu am despre ce vorbeşti, Anastasia. 

O apăsare ciudată cobori asupra Anei, ţintuind-o. Nu se 
putea mişca. Mintea îi era cotropită de întuneric. 

Un Analog de Carne care poate controla mintea. 

Ana pricepu că ea şi mamika ei erau imagini în oglindă. 
Ambele se născuseră înzestrate cu Analogi înfiorători. 
Ambele erau temute şi detestate. 

În orice lucru există bine şi rău. 

Morganya făcuse deja o alegere. 

Cu toată puterea şi furia, Ana îşi dezlănţui Analogul 

asupra Morganyei. 

Contesa ţipă. Se împletici şi căzu. Acum părea o fată 
speriată, aşa cum fusese când mama Anei o găsise printre 
dărâmături. 

— Te rog! suspină ea, întinzând o mână tremurătoare 
spre Luca. 

— Gărzi! Luca se ridicase şi se sprijinea de tron. Duceţi-o 
pe Contesă în temniţă, pentru interogatoriu. Ca împărat al 
vostru, vă poruncesc să ascultați ordinele prinţesei 
moştenitoare. Vom răscoli tot palatul ca să găsim dovada 
otrăvii folosite de Morganya. 

Întorsătura neaşteptată pe care o luaseră evenimentele 
stârni rumoare. Haosul cuprinse Marea Sală a Tronului. 
Sfetnicii şi invitaţii urlau unii la alţii. Dar Ana era atentă 
doar la tron. 

Numai ea surprinse căutătura pe care Morganya i-o 
aruncă lui Luca. Privirea aceea făgăduia moarte. 

Deodată, Ana se înfricoşă. Pur şi simplu ştia că urma să 
se întâmple ceva oribil, un rău de nedescris. 

Ana se repezi spre tronuri. 

— Luca! strigă ea. 

Trebuia să ajungă la el. 

Fratele ei se răsuci. Zâmbetul i se şterse de pe buze când 
observă panica fetei. 

— Luca! 

Ana se concentră asupra siluetei încovoiate a Morganyei. 
Analogul ei se năpusti asupra Contesei şi o pironi la podea. 

Teroarea fetei slăbi puţin. Încă zece paşi. Presiunea 
asupra Morganyei crescu. Nu te las să-i faci rău. 

Cu coada ochiului, Ana surprinse o mişcare. Din umbra 
tronului din aur alb apăru o mână. Nişte degete albe, lungi 
şi obsedant de cunoscute strângeau un obiect. 

Surâzând, Sadov înfipse un pumnal în pieptul lui Luca. 


Timpul se opri. Restul lumii, sângele, trupurile, tipetele se 
preschimbară într-un vârtej nedesluşit. Nu mai existau 
decât Luca şi mirosul pătrunzător de sânge, amplificat de 
Analogul ei. 

Împăratul se prăbuşi. Faţa lui rămăsese senină. Doar 
ochii îi erau miraţi. 

Cineva ţipa. Ea - Ana - ţipa. Analogul ei se dezlănţuia, se 
întindea tot mai mult în jurul ei. Nu îl mai putea controla. În 
calea ei, oamenii se prăbuşeau la podea, asemenea unor 
piese pe o tablă de şah. 

Ana urcă în goană treptele piedestalului şi se aruncă 
lângă fratele ei. Îl îmbrăţişă cu mâini tremurânde. Sângele 
lui păta covorul albastru, se prelingea pe mâinile şi 
picioarele ei, se îmbiba în țesătura moale a rochiei. 

Sânge. Analogul ei, darul şi blestemul ei. 

— Luca! 

Vocea Anei se frânse. Ochii lui erau înceţoşaţi de durere 
şi, în acelaşi timp, limpezi precum o pajişte în soare. 
Tânărul răsuflă prelung, cu un zgomot îngrozitor. Ana îi 
acoperi rana cu o palmă, încercând să împingă sângele 
înapoi în trup. 

— Sssst... Sunt aici, bratika. Ssst... 

Luca deschise gura. Fata îşi aplecă urechea la buzele lui. 

— Răsfăţato... Mi-a... fost dor de tine, şopti el. 

Ana plângea. 

— Am atâtea să-ţi spun! O să te facem bine. Şi vom 
îndrepta totul. O vom face împreună, Luca. 

— Te-ai... întors, îngăimă el. 

— M-am întors, suspină ea, strângându-l în braţe şi 
lipindu-şi fruntea de a lui. Apoi ridică brusc capul şi strigă: 
Un tămăduitor! Avem nevoie de un tămăduitor! Acum! 

— Ana, susură Luca. Sistrika... sunt obosit. 

— Rezistă! îl imploră ea. Ne vin ajutoare. Un tămăauitor! 
Vocea ei era disperată. Vă rog! Se întoarse spre Luca. 
Rezistă! Sunt aici! S/strika e aici! 

Pleoapele tânărului fluturară. Se lupta să-şi ţină ochii 
deschişi. Se mişcă uşor, ca şi cum voia să clatine din cap. 

— Nu sistrika, îngână el. Trase aer în piept şi vorbi cu 
greu: Împărăteasa! 

— Luca! se tângui ea. 

— Pro... mite-mi. 

Cuvintele astea îi străpungeau inima. 

— Îţi promit! 

Un zâmbet lumină chipul lui Luca. Trupul i se înmuie. O 
privea cu afecţiune. În ochii împăratului se aprinse lumina 
pe care Ana o cunoştea atât de bine. Pentru o clipă, 
redeveniră copii, surâzându-şi într-o făgăduială tainică. 

— O să le spun lui papa şi mamei... 

Dar nu mai apucă să încheie. Dintr-odată, rămase 
nemişcat, cu ochii verzi îndreptaţi spre ea, ca şi cum fusese 
cât pe ce să-i destăinuie un secret. 

Ana îşi strângea fratele la piept. Îşi lipi chipul de 
scobitura moale a gâtului său, aşa cum obişnuia să facă în 
copilărie. Lacrimile udau mătasea albă a tunicii de 
ceremonie. Ana credea că va rămâne aşa pe veci, că nu se 
va mai ridica nicicând. 

Strigătul Morganyei străpunse aerul: 

— Ea l-a ucis pe Impărat! 

Puțin câte puţin, Ana băga de seamă ce o înconjura: 
covorul însângerat de sub picioarele ei, strigătele de 
panică, purpuriul care îi păta rochia. _ 

Ana lăsă pe covor, cu grijă, capul lui Luca. li mângâie 
părul şi îi închise ochii. Pe faţa lui stăruia urma unui surâs. 

Simţi cum o roşeaţă stranie se strecura în jurul ei, 
învolburându-se asemenea unei pâcle vii, care respira. 
Totul începu să miroasă a sânge. 

Ana îşi îndreptă spatele. În pieptul ei se căsca o 
prăpastie. Deocamdată, acolo nu exista durere. Odată ce se 
lăsa copleşită de amărăciune, suferinţa avea s-o înghită 
pentru totdeauna. 

Nu... În hăul din pieptul ei se aprinsese furia. Mocnea. 
Clocotea. 

Valul stacojiu se învolbură, furişând tentacule spre 
sângele care pulsa în încăpere. Inăuntrul ei se răspândea o 
întunecime îmbătătoare. Ana se aplecă spre ea şi o primi. 
Acum, nu mai era doar o prinţesă. Era Prinţesa Roşie. 

Lumea Anei explodă într-un torent purpuriu. Se clătină. 
Ţinea ochii închişi şi respira anevoie. Treptat, asemenea 
unor siluete în ceaţă, în mintea ei totul se desena în sânge. 
Anei i se părea că până acum privise lumea printr-o 
fereastră întunecată. 

Pentru Ana, totul era viu, visceral. Analogul ei era 
deopotrivă vedere, miros, auz, atingere şi gust. Vedea cum 
fiecare strop de sânge de pe podea licărea precum stelele 
pe cerul nopţii. Mirosea lichidul care curgea în venele 
invitaţilor, gusta panica lor, spaima care îi cuprinsese, 

auzea bătăile disperate ale inimilor. 

O umplea o linişte sumbră, ciudată. Dintr-odată, simţi în 
spatele ei un bărbat care se retrăgea încet. Sângele lui era 
rece ca întunericul, mirosea a putregai şi avea gustul 
morţii. 

Fără să se mişte, fără să deschidă ochii, fata îl târî spre 
ea, la fel cum un copil târăşte o păpuşă din cârpe. li simţea 
ţipătul în vibraţiile venelor. 

Se făcu mic. Puterea ei zdrobea Analogul bărbatului. Fata 
deschise ochii. 

— Sadov... şopti ea. _ 

Omul ridică ochii spre ea. În mână încă ţinea pumnalul 
pătat de sângele lui Luca. 

Doar un mic zvâcnet al minţii, şi iată-l atârnând în aer, în 
faţa ei, cu mâinile şi picioarele desfăcute - pironit 
asemenea unui fluture într-un insectar. De unde să încep? 
Ce l-ar durea mai tare? 

Frica se întipări pe chipul lui Sadov. 

— N... nu, Kolst Prinţesă! strigă el. T... te rog... 

Prinţesa Roşie zâmbi. 

— Monstru mic... rosti ea cu voce cântată, sporindu-şi 
strânsoarea şi făcându-l să urle de durere. Nu aşa mă 
numeai mereu? 

Sadov ţipă. Faţa i se înroşise din pricina apăsării cumplite 
asupra sângelui său. Din gura lui se scurgea spumă. Cu 
chipul schimonosit de durere, chiar părea o creatură 
infernală, un deimhov desprins dintr-un coşmar. 

— Ai vrut un monstru, şuieră Ana. lată-mă! 

Un trosnet. Sângele începu să curgă din nasul lui Sadov. 
Ana nu îşi închipuise vreodată că avea să savureze groaza 
cumplită care schimonosea chipul acestuia, că avea să 
simtă încântare la fiecare strop de sânge care cădea pe 
podea. 

Prin ceața roşie a Analogului ei, se simţi privită. Ochii 
Morganyei o cercetau. In privirea femeii se desluşea 
aprobarea. 

Aprobare. Ana simţi un nod în gât. Se uită la Sadov, care 
atârna ca o marionetă, luptându-se să respire. În tot acest 

timp, Morganya se mulțumea să asiste la spectacol. 

Nu avea de gând s-o împiedice pe Ana să-l ucidă pe 
Sadov. Nu. Morganya voia ca Ana să-l ucidă. 

O imagine fulgeră în mintea fetei: o piaţă acoperită de 
zăpadă, o mulţime de oameni şi o baltă purpurie care se 
lăţea pe caldarâm. Opt siluete contorsionate, cu membrele 
în poziţii nefireşti, o încercuiau ca petalele enorme ale unei 
flori hidoase. 

Ana căzu în genunchi şi ţipă. Imaginea creştea, 
amenințând să-i sfărâme mintea. 

Nu-i nimic, sistrika. Sunt aici. Bratika e aici. 

În amintire, se întorsese în odaia ei. Luca o cuprinsese pe 
după umeri şi îi murmura cuvinte liniştitoare. 

Scena se risipi. Acum, iată-l mort, în braţele ei. Sângele 
stacojiu se scurgea pe tunica împăratului. 

Promite-mi. 

Nu o rugase doar să-i promită că va deveni împărăteasă. 
Nu. De la bun început, Luca avusese planuri şi mai mari. De 
când Ana se ştia, Luca veghease asupra ei, o salvase... O 
salvase de ce anume? Nu de moarte. Nu de furia lumii. Nici 
măcar de Sadov sau de Morganya. 

Luca o apărase de întunecimea Analogului ei, de ceea ce 
fata ar fi putut - şi încă mai putea - să devină. 

să-l ucidă pe Sadov, să se răzbune - aceasta era 
alegerea care ar fi transformat-o în monstru. 

Promite-mi. 

Lumea din jurul ei păli. Valul roşu bătu în retragere. Îi 
dădu drumul lui Sadov, care se prăbuşi la podea. Furia, 
setea de sânge şi ura oarbă care o măcinaseră se risipiră, 
lăsând-o stoarsă de puteri. 

Ana căzu la podea. O auzi pe Morganya împărțind 
porunci. 

— Omorâţi-o! strigă mătuşa ei. E un Analog periculos. Ne- 
ar fi putut ucide pe toţi. 

Sadov se târi la o parte din calea Anei, lăsând dâre de 
sânge în urmă şi văitându-se. Invitaţii se repezeau să iasă 
din Marea Sală, în vreme ce membrii Consiliului se 
refugiaseră în cele mai îndepărtate unghere. 

Deasupra Anei plana o umbră. Chipul îi era cunoscut: 
ochi mari, piele albă, cap pleşuv. Ochii aceia îi ţintuiră pe-ai 
ei, enigmatici ca întotdeauna. 

Apoi simţi o sticluţă pe buze. O licoare dulce ca mierea i 
se scurse pe gâtlej. Nu era deis'voşk. Era o altfel de otravă. 
Ana se zbătu. Ochii omului deveniră aspri. Teţiev îi astupă 
nasul. Nu mai avea putere să se opună. 

Mintea i se înceţoşa. 

O senzaţie de amorţeală se răspândea prin corpul fetei. 

— Gata, Ko/st Împărăteasă. Vocea lui Teţiev era liniştită. 
Vrăjitoarea de Sânge va muri. 

Otrava lucra cu repeziciune. Se răspândea ca gheaţa prin 
venele ei. Muşchii Anei începeau să înţepenească. 

La câţiva paşi de ea, Luca zăcea pe piedestal, senin chiar 
şi în moarte. _ 

Te iubesc, Luca, spuse ea în gând. Imi pare rău. 

Cineva se apropie de ea. Ochii Morganyei erau plini de 
lacrimi. Contesa îngenunche lângă ea. Puse o mână pe 
obrazul fetei. Degetele ei erau reci. Incet, Morganya se 
aplecă foarte aproape de faţa Anei. 

— Ce creatură jalnică eşti! şopti ea, mângâindu-i părul. 
Teţiev s-a purtat omenos. Talentatul meu alchimist a fost 
dintotdeauna mai milos decât mine. Dacă ai fi aşteptat încă 
puţin, te-aş fi salvat din temniţa lui Sadov. 

Ana ar fi vrut să întindă braţul şi să-i scoată ochii, dar nu 
putea face nicio mişcare. 

Respirația Morganyei îi încălzea gâtul. Femeia râdea 
încetişor. De la distanţă, s-ar fi crezut că era răpusă de 
durere. 

— Aş fi putut să te iau drept aliată, murmură Morganya. 
La urma urmei, noi curăţăm lumea de monştrii care ne 
năpăstuiesc şi care ne tratează ca pe dăunători. Făcu o 
pauză, apoi se prefăcu întristată. Cu câtă ură mă priveşti! 
Mă crezi ticăloasă, dar nu pricepi că, uneori, trebuie să 
comitem fapte îngrozitoare pentru un scop măreț. Micuţă 
tigroaică, eu sunt gata să fac sacrificii pentru ca lumea să 
devină mai bună. 

Neputincioasă, Ana încerca să găsească o noimă în 

aceste cuvinte. Abia acum înţelegea că faptele mătuşii ei 
nu izvorau din răzbunare sau din răutate pură. În mintea ei, 
Morganya chiar credea că făcuse alegerea corectă. 

— Ţi-ai ales greşit tabăra, continuă Morganya. Şi acum 
vei plăti preţul, murind singură, fără onoare şi acoperită de 
ruşine. Toţi au văzut cum l-ai torturat pe Vladimir. Pentru 
ei, eu sunt eroina care i-a salvat de un deimhov. lar 
legenda sinistră a Vrăjitoarei de Sânge din Salskov va 
dăinui. Se aplecă şi sărută fruntea Anei. Când ridică iarăşi 
capul, chipul ei frumos se schimonosi. Pe obrajii Contesei 
picurau lacrimi mincinoase, menite să păcălească ochii 
mulţimii. Piotr, Ana a murit? Ai putea să...? Nu mai suport s- 
o văd aşa! 

Ana ar fi vrut să facă multe. Ar fi trebuit să facă nespus 
de multe lucruri pentru imperiul ei. Dar puterile o părăseau. 
O ciudată senzaţie de linişte o cuprinse, ca şi cum trupul i 
se scufunda în somn. Capul îi atârna într-o parte. Aştepta ca 
întunericul s-o înghită. Dacă asta simţeai în clipa morţii, nu 
era chiar aşa de rău. 

O adiere blândă îi mângâie faţa când Teţiev îngenunche 
lângă ea. Roba lui albă flutură uşor. Puse un deget pe gâtul 
ei, căutând pulsul. Spre surprinderea ei, alchimistul îşi 
plecă fruntea, în semn de respect şi de jale. De pe buzele 
lui se desprinse o şoaptă: 

— Otrava doar te paralizează pentru o vreme. 

Teţiev anunţă: 

— Vrăjitoarea de Sânge este moartă. 

Deşi Ana îşi simţea mintea îngreunată, nu îşi putu stăpâni 
uluirea. O otravă care paraliza! 

Vasăzică nu murea. 

să fie cu putinţă? Teţiev îi salvase viaţa? Deci tot ce-i 
spusese alchimistul era adevărat? 

Undeva, afară, izbucni un strigăt. În tăcerea ce se lăsase 
în sală se auziră paşi repezi, apăsaţi, ce se apropiau în 
grabă. 

— Nu! 

Ana cunoştea vocea. Ar fi vrut să întindă mâna şi să-l 
atingă pe cel care vorbise. Voia să-l simtă aproape. 

Lângă ea, Ramson se prăbuşi în genunchi. 

— Nu... 

Vocea lui se frânse. Emoţia nestăpânită din glasul 
tânărului stârni ceva înăuntrul Anei. Niciodată nu-l văzuse 
pe Ramson aşa de vulnerabil. Expresia lui îngrijorată se 
preschimbă într-una de suferinţă. O luă în braţe, cu 
blândeţe. Ana îi simţea atingerea pielii şi căldura respirației, 
când tânărul îşi apropie capul de chipul ei, ţinând-o strâns 
şi plecându-se deasupra ei ca şi cum o parte din fiinţa lui se 
sfărâmase. 

— Kapitan! strigă Morganya. Arestează-l pe răufăcătorul 
acesta! 

— Nu! urlă Ramson. Ţinând-o pe Ana în braţe, se ridică. 
Membri ai Consiliului Imperial, am dovada de netăgăduit că 
Morganya este o ucigaşă şi că a trădat Coroana Chiriliei! 

Vocea lui fu acoperită de tropotul paşilor. La vederea 
trupului nemişcat al Anei, gărzile îl înconjurară. 

Nu! se rugă Ana. Lasă-mă şi fugi, Ramson! 

O voce profundă interveni: 

— O iau eu pe prinţesă. 

Gărzile se retraseră. 

Se apropie o siluetă cunoscută. Şuviţe cărunte cădeau pe 
o faţă brăzdată de ani, iar ochii - care aveau nuanţa 
cenuşie a norilor de furtună - erau două lacuri pline de 
tristeţe. Cu multă blândeţe, kapitan Markov o luă în braţe. 

Pe piedestal, alte gărzi ridicară trupul lui Luca. Teţiev 
stătea lângă Morganya, şoptindu-i ceva. Contesa nu o 
scăpa din ochi. 

— Duceţi trupul Prințesei în temniţă! Alchimistul meu mai 
are treabă cu ea. 

Pentru o clipă, chipul lui Markov se schimonosi de furie, 
aşa cum Ana nu-l mai văzuse niciodată. Insă bătrânul soldat 
îşi stăpâni mânia şi se întoarse spre Morganya, cu o 
expresie supusă. 

— Da, Kolst Contesă. 

— Kolst Împărăteasă, îl corectă  Morganya. Sunt 
Împărăteasa ta măreaţă! 

Cu coada ochiului, Ana văzu cum doi membri ai 

Consiliului, care rămăseseră în sală, schimbară o privire. ÎI 
recunoscu pe unul dintre ei - sfetnicul Taras. 

— Kolst Împărăteasă, interveni  tăios Markov. Şi 
criminalul? 

— Du-l în temniţă, porunci Morganya. Să fie executat! 
Vreau ca lumea să afle ce se întâmplă cu cei ce trădează 
Coroana. 

Ana ar fi vrut să strige. Dar trupul ei era o închisoare. 

Morganya stătea pe piedestal. Se uita zâmbind cum 
Ramson se lupta cu gărzile. Teţiev stătea alături, în umbra 
ei. Sadov se aplecă peste tron, ştergându-şi sângele de pe 
faţă. 

Markov închise uşile grele şi o purtă pe Ana în tăcere. 
Paşii lui răsunau sumbru, asemenea bătăilor de tobă la o 
înmormântare. 

Din cel mai înalt turn al palatului se vedeau stelele. Pașii 
lui Linn erau tot mai apăsaţi, iar respiraţia ei se îngreuna pe 
măsură ce se grăbea pe holurile din marmură albă. Urcă 
repede câteva trepte, câte trei o dată. Vântul o purta din 
spate. 

Auzea pe cineva apropiindu-se. 

Linn era cu sufletul la gură când intră împleticit în turnul 
de veghe. Doi străjeri se răsuciră spre ea. Nu apucară să se 
mire, căci, cu două lovituri de picior, Linn îi puse la pământ. 

Linn se roti, străduindu-se să-şi liniştească respiraţia. Mai 
avea doar câteva secunde înainte ca urmăritorul ei să-şi 
facă apariţia. Trebuia să îşi potolească încordarea ca să 
poată lupta, iar în clipa asta inima i se zbătea în piept. 

Privi în jur: pereţi din marmură albă, în care se 
deschideau ferestre înguste - potrivite pentru a 
supraveghea şi a ochi, dar şi pentru a apăra împotriva 
săgeţilor din afară. Lumina lunii se revărsa printr-o uşă ce 
dădea spre un balcon. 

Linn zări o umbră şi se răsuci fulgerător. 

Ochii urmăritorului ei aveau culoarea argintului topit, iar 
pelerina albă flutura în spatele lui, umflată de vânt. Linn 
strânse între degete mânerul ultimului pumnal care îi mai 
rămăsese. 

Yaeger-ul rămase nemişcat, parcă cioplit în piatră. Poziţia 
acelui trup şi încordarea muşchilor vădeau ani de instrucţie 
militară şi de antrenament. Ochii lui sclipeau ca o undă pe 
un lac luminat de lună. 

— Nu sunt duşmanul tău. 

— Nu eşti nici prietenul meu, i-o întoarse Linn. 

— Nu vreau să-ţi fac rău. 

— Am mai auzit asta. 

Ochii lui îi cercetau brâul lipsit de arme şi rana. Nu era 
profundă, însă Linn lăsase sângele să curgă anume ca rana 
să pară mai gravă. În luptă, cel mai mare avantaj e ca 
adversarul să te subestimeze. 

— Eşti rănită şi ai rămas fără arme. Nu vei câştiga lupta. 
El făcu un pas mai aproape. Chiar în clipa asta, oamenii mei 
au luat cu asalt Marea Sală a Tronului. Vrăjitoarea de Sânge 
este o ucigaşă şi un monstru. Nu va câştiga. Te rog, predă- 
te. Salvează-te. 

Privirile celor doi se înfruntară pentru câteva secunde. 
Linn tăcea. 

Braţul yaegerului se mişcă încet. Linn se forţă să tresară, 
să pară că se teme. 

Într-o clipită, fata atacă. Tăişul pe care-l azvârli era un 
fulger argintiu. Lovi peretele de marmură, la o palmă 
distanţă de faţa yaegerului, şi căzu la podea. 

În ochii yaeger-ului apăru umbra unei emoţii. Poate că 
era uimire, furie sau chiar admiraţie. 

Cu mişcări foarte precise, yaeger-ul îşi desfăcu tacticos 
cataramele de pe umeri şi îşi lepădă pelerina albă. Scoase 
două spade din teci. 

— Ai ales, spuse el. Păcat! Nu aş fi vrut să ucid o 
luptătoare atât de talentată. 

— Nici n-ai să apuci să mă ucizi. 

Fiecare muşchi din trupul ei era încordat. 

Un zid masiv şi de netrecut prinse Analogul ei ca în 
cleşte. Stomacul i se întoarse pe dos şi, pentru o clipă, Linn 
crezu că va vomita. Simţea că îi dispăruse un simţ, ca şi 
cum şi-ar fi pierdut mirosul, gustul, auzul sau vederea. 
Vântul care până atunci murmurase în spatele ei se stinse. 
Tăcerea era de nesuportat. 

Linn încercă să-şi îndepărteze greaţa. Acţiune şi 
contraacțiune. 

Flutură un braţ în aer, prefăcându-se că aruncă un 
pumnal. Yaegerul tresări şi se feri la stânga. Intr-o 
fracțiune de secundă, Linn sări în spate, rotindu-se şi 
smulgând pumnalele străjerilor ce zăceau pe podea. Dintr-o 
singură mişcare, le azvârli spre yaeger, unul după altul. 

Când unul dintre pumnale se izbi de spada de piatră- 
neagră, Linn se răsuci şi alergă către uşa deschisă. Auzi 
sunetul moale al metalului tăind carnea. Apoi, un geamăt. 
Pumnalul îşi lovise ţinta. Lovitura era departe de a fi 

mortală, dar avea să-l ţină în loc pe yaegerpentru un timp. 

Linn dădu buzna afară, în noaptea plină de stele. Aici, 
mult deasupra adăpostului oferit de ziduri, crivățul iernii 
chiriliene îi biciuia faţa şi îi flutura părul. Întinse mâna spre 
vânt, dar nu simţi nimic. Analogul ei pierise. 

Dincolo de balustradă, oraşul Salskov sclipea în lumina 
torţelor şi a petrecerilor. Coada Tigrului şerpuia în jurul 
palatului. Apa sa era albă, îngheţată. În timp ce privea în 
jos, spre luminiţele îndepărtate, spre spaţiul enorm ce se 
căsca dedesubt, o lovi un val de ameţeală şi de frică. 
Zidurile groase ale palatului, aflate la baza turnului de 
veghe, erau prea îndepărtate. Linn ar fi putut să sară într- 
acolo, dacă ar mai fi avut vânturile de partea ei. 

II simţi pe yaeger înainte să-l audă sau să-l vadă. Venea 
din întuneric: o păclă albă în lumina lunii. Săbiile lui 
scânteiară, fulgerând în aer. Linn se ghemui, ferindu-se în 
ultima clipă. Plănuise să se folosească de avântul lui ca să-l 
atragă lângă balustradă, dar, în loc să-şi piardă echilibrul, 
bărbatul se opri brusc, se răsuci spre ea şi împunse 
văzduhul cu vârful unei spade. 

Linn se dădu în spate, clătinându-se. Încercă să-şi 
recapete echilibrul. Când făcu un salt înapoi, simţi în coaste 
muşcătura aprigă a spadei. Ateriză şovăitor. Yaeger-ul nu o 
slăbea deloc. Săbiile lui fulgerau. Omul îi calcula din priviri 
fiecare pas şi mişcare. 

Era pe cale să piardă lupta. Nu mai avea pumnale, 
Analogul ei pierise. Chiar dacă reuşise să-l înjunghie prima, 
el avea să-i dea lovitura finală. 

Trupul ei încetinea, fiecare eschivă era şi mai anevoioasă 
decât cea de dinainte. Abia reuşea să evite tăişul unei 
spade, că a doua se şi repezea spre ea. Mişcările ei nu mai 
erau la fel de precise. Curajul i se risipea, pe măsură ce 
anticipa loviturile. 

A doua oară, spada pătrunse mai adânc în carnea ei. Se 
împletici. Pentru o fracțiune de secundă, durerea îi întunecă 
judecata. Yaeger-ul nu avea nevoie de mai mult. Cu coada 
ochiului, văzu piciorul lui zvâcnind spre ea. Linn sări în 
spate, dar prea târziu şi prea încet. 

Piciorul yaegerului o lovi în burtă, azvârlind-o în 
balustrada de marmură rece, dincolo de care aştepta hăul. 
Nu mai avea unde să se adăpostească. 

Yaeger-ul se apropie de ea. Linn se lăsă pe spate, 
încercând să nu se gândească la faptul că atârna, pe 
jumătate, în gol. O pasăre fără aripi - aşa o numise 
Stăpânul Vânturilor, după ce fata nu mai zburase. Cum ar 
putea o pasăre să se teamă de înălțimi? 

Se făcu mică lângă balustradă. Transpiraţia îi umezise 
hainele. Rănile ei sângerau. Respira anevoie, iar panica o 
sugruma. Îşi cântări opţiunile: în spatele ei, o cădere din 
care nimic nu garanta că avea să scape cu viaţă; în faţă, o 
luptă pe care nu putea s-o câştige. 

Yaeger-ul se încruntă şi strânse din dinţi. 

— Ţi-am spus că nu vreau să omor o luptătoare aşa de 
bună ca tine. Un asemenea talent apare rareori în lumea 
asta. 

Linn se cutremură. 

— Noi, kemeiranii, credem că în viaţă totul ne-a fost 
scris, că destinul dictează fiecare eveniment şi fiecare 
întâlnire. Habar n-avea de ce îi spunea toate astea. 
Cuvintele pe care le rostea îi aminteau de ţinutul ei natal şi 
de Stăpânul Vânturilor. Îi aduceau alinare în ultimele ei 
clipe. Poate că... poate că tu vei fi moartea mea. 

Ochii lui se îngustară. Linn nu putea desluşi nicio emoție 
în ei. 

— De ce nu încerci să mă omori? întrebă el. 

— Acţiune şi contraacţiune, şopti fata. Asta este credinţa 
noastră: că fiecare acţiune are o contraacţiune. Tu ataci, eu 
mă apăr. Tu nu vrei să-mi iei viaţa şi, prin urmare, nici eu 
nu am dreptul s-o iau pe a ta. lar acum plătesc cu viaţa 
pentru alegerea mea. 

Avea să moară fără arme, fără vreo adiere care să-i 
mângâie faţa. Avea să moară ghemuită într-un colţ, ca o 
laşă. 

Linn închise ochii, străduindu-se să nu tremure. Se 
gândise adeseori la moarte, dar nu la un astfel de sfârşit. Işi 
închipuise mereu o moarte glorioasă, demnă de un 

războinic:  prăbuşindu-se din cer, alături de ceilalţi 
zburători, aşa cum ar trebuia să piară un kemeiran. 

In spatele ei se stârni vântul, făcându-i straiele să fluture 
şi răcorindu-i spinarea udă de sudoare. Părea că-i şopteşte: 
Curaj! 

Spaţiul gol din spatele ei păru să se lărgească. Dintr- 
odată, îşi dădu seama că încă putea să lupte, cu vântul în 
spate şi cu stelele deasupra ei. 

Ochii soldatului erau plini de regret. 

— Chiar îmi pare rău, spuse el. 

— Nu trebuie. 

Işi arcui spatele şi îşi făcu vânt. Sprijinindu-se de 
balustradă, se aruncă în gol. 

Şi începu căderea. 

Era îngrozitoare şi îmbătătoare deopotrivă: vântul îi urla 
în urechi, lumea se rostogolea în jur. Jos nu exista nimic şi 
nimeni care s-o salveze. Pentru prima oară după mult timp, 
simţi că o parte din vechea Linn revenea la viaţă. Îşi 
desfăcu braţele. Instinctul intră în acţiune, iar Linn îşi roti 
trupul, astfel încât să cadă cu picioarele înainte. 

Senzaţia de  imponderabilitate, de libertatea, şi 
nesiguranța erau înspăimântătoare şi cunoscute totodată. 

Parcă... parcă zbura. 

Zidurile crenelate şi albe ale palatului se apropiau cu 
repeziciune. Linn se izbi de pământ. Îndoi genunchii şi se 
clătină puţin, apoi îşi recăpătă echilibrul. Însă impactul era 
violent. 

Simţi cum palma ei lovi pământul, urmată de o durere 
ascuţită în încheietură. Linn ţipă de durere. Începu să 
alerge. În ciuda durerii, se apropia tot mai mult de 
marginea zidului. 

În noapte izbucni un urlet. Linn nu se opri. 

Zece, cincisprezece paşi. Luna alunecă în spatele unui 
nor, cufundând lumea în beznă. 

Eu sunt umbră şi vânt. Sunt fata invizibilă. 

Strânsoarea yaeger-ului asupra Analogului ei scăzu, apoi 
se risipi. Pe Linn o cuprinse liniştea, iar când vânturile 
reveniră la viaţă alături de ea, se simţi îmbătată de 

entuziasm. 

Ar fi vrut să încetinească, să se întoarcă şi să privească 
spre turnul de veghe. 

În schimb, îşi înteţi goana. 

Douăzeci, treizeci de paşi. Vântul era o haită de lupi 
invizibili care goneau alături de ea, urlând victorioşi. 

Treizeci şi nouă, patruzeci de paşi... 

Linn sări. Plutea în aer - vânturile vuiau în jurul ei, 
reacţionând la cele mai mici semne şi purtându-i trupul 
uşor. lzbucni în hohote de încântare. Işi desfăcu larg 
braţele; era înapoi în Kemeira, plutind sub cerul veşnic 
albastru, printre munţii învăluiţi în ceaţă. 

Luna apăru de după nori, îmbăind-o în lumina ei 
răcoritoare. Apele albe ale Cozii Tigrului clocoteau 
dedesubt. Undele săltau spre ea, ca şi cum doreau s-o 
salute. Cu coada ochiului, fata zări o siluetă întunecată, 
lipită pe balustrada turnului de pază. O privea. 

Acţiune şi contraacțiune. 

Linn se uită îndelung la yaeger. Cu o mişcare, îşi încetini 
coborârea. Pe când se apropia de Coada Tigrului, îşi zise că 
soldatul îi cruţase viaţa. Se întrebă dacă nu cumva îşi 
împletise destinul - la bine şi la rău - cu al acestui vrăjmaş 
rece, al acestui războinic fioros. 

Linn se ghemui şi plonjă în râul îngheţat. 

La început, simți frigul. Apoi, mirosul inconfundabil, de 
mucegai, al pietrei umede şi al aerului stătut. Ana mişcă o 
mână. Simţi dedesubt o lespede rece. Era ameţită şi îşi 
simţea trupul leneş, ca şi cum tocmai s-ar fi deşteptat dintr- 
un somn adânc. Muşchii îi erau înţepeniţi, dar efectele 
otrăvii deja începeau să se risipească. 

Deschise ochii. Era un întuneric ca de smoală, dar tot 
recunoscu locul. Niciun alt loc din lume nu duhnea aşa de 
puternic a deznădejde şi a frică înnebunitoare. Papa îi 
spusese deseori că aici bântuiau demoni. 

Dar Ana învățase că nu de ei trebuia să se teamă cel mai 
tare, ci de oameni. 

Trase adânc aer în piept şi se concentră asupra 
Analogului ei. Acesta reacţionă imediat la poruncă. 
Încăperea se lumină: pereţii şi podeaua erau împroşcate cu 
sânge şi mai vechi, şi mai proaspăt. 

Îşi mişcă degetele de la mâini şi de la picioare. Nimeni nu 
o încătuşase, nici nu-i dăduse deisvvoşk. Credeau că 
prinţesa murise. 

Şi Luca. Luca pierise. 

Deşi Ana ştia că avea nevoie de un plan, că trebuia să 
iasă de aici, să-l salveze pe Ramson şi s-o găsească pe 
Linn, nu-şi putu stăpâni lacrimile. Suferinţa ei era ca un 
potop ce-şi făcea loc prin voinţa de fier, cotropind totul. 
Zăcu plângând pe masa din temniţa rece şi întunecoasă, 
astupându-şi gura cu palmele, ca să nu facă zgomot. Se 
ghemuia, ca şi cum ar fi vrut să se facă mică şi să dispară. 

Îşi zise că era slabă. Luca supravieţuise un an torturii 
Morganyei, care storsese viaţa treptat din el. li ţinuse piept 
Contesei chiar şi când sfârşitul lui fusese aproape. 

Ridică-te, răsfățato! i-ar spune Luca. Imperiul nostru are 
nevoie de tine. 

Imperiul ei avea nevoie de ea. Nu avea timp să jelească. 

Ana îşi strânse pumnii. Trupul ei încă se cutremura de 
suspine, dar mintea i se limpezise. 

Promite-mi. 

În depărtare, zăngăni o uşă. Prin coridoarele pustii se 
auzeau paşi. Ana rămase nemişcată. Sunetele acestea îi 
stârneau o teamă cumplită: amintirea unor degete albe, 
subţiri, care se agăţau de gratiile temniţei, un zâmbet sadic 
pe o faţă pământie şi gustul de de;s'voșk pe buze. 

Ţinându-şi respiraţia, îşi trimise Analogul în faţă. Cineva 
intrase în temniţă şi se apropia de ea. Mergea zorit, dar 
calm, cu paşii măsuraţi ai unei persoane care cunoştea 
temniţa. Se apropia încet. Sângele omului strălucea mai 
tare decât o torţă. 

Un murmur. Cineva îi rosti numele. Vocea îi era aşa de 
cunoscută Anei, încât crezu că aiurează. 

O siluetă păşi în lumină. Flacăra unei torţe dezvălui fire 
argintii, care-i împestriţau părul. Când uşa celulei se 
deschise, Ana era deja în picioare. 

Fata se repezi în braţele kapitanului. 

— Kolst... E 

Vocea profundă a lui Markov se frânse. Ingenunche în 
faţa ei şi desenă, cu degetele, un cerc pe piept. Un salut 
prin care-şi arăta respectul. 

Ana îşi înăbuşi durerea. Îl ajută să se ridice. Mângâie faţa 
lui arsă de soare şi şterse lacrimile care picurau în ridurile 
bătrânului soldat. După ce papa îi întorsese spatele propriei 
fiice, kapitan Markov fusese ca un al doilea tată pentru ea. 

— Mi-ai lipsit aşa de mult, kapitane! 

Pe hol răsunară din nou paşi. Ana se încordă, pregătindu- 
şi Analogul. 

De după un colţ se iviră doi bărbaţi. Torţele lor luminau 
celula. Pentru o clipă, Ana rămase fără grai. 

Locotenentul Henric o salută. Obrajii îi erau roşii de 
ruşine. Cu siguranţă, se gândea că încercase s-o aresteze 
ceva mai devreme. 

lar lângă el... lângă el era... 

— Salut, mică vrăjitoare! spuse Ramson. 

Faţa îi era plină de vânătăi, gulerul cămăşii sale era 
sfâşiat. Cineva îi bandajase în pripă pieptul, dar 
pansamentul se umpluse de sânge. 

Ana îşi aminti cum Ramson dăduse buzna în Sala 
Tronului, deznădejdea de pe chipul lui. Umbra acelei 
suferinţe încă îi înnoura ochii. Părea aşa de fragil... 

Ana simţi un nod în gât. Se forţă să nu se repeadă în 
braţele lui. 

— Salut, şarlatanule, şopti ea. 

Ramson voia să adauge ceva, dar kapitan Markov i-o luă 
înainte. 

— Adresează-i-te cu „Împărăteasă”! îl mustră bătrânul 
soldat. 

Imediat, Ramson îşi îndreptă umerii. 

— Da, domnule! 

Însă lipsea cineva. 

— Unde este Linn? rosti Ana, privindu-l pe Ramson. 

— Am lăsat-o luptând cu Pelerinele Albe, spuse Ramson. 
Mi-a dat o pungă şi mi-a spus să ţi-o dau. A zis că aici e 
dovada. Kapitan, ai luat vreun prizonier azi-noapte? 

Ana se simţi cuprinsă de disperare. Soldatul clătină uşor 
din cap. 

— Te rog, kapitane. Linn e prietena mea. Te rog, ordonă- 
le soldaţilor să caute o fată kemeirană. 

— Desigur, Ko/st Împărăteasă, spuse solemn Markov, dar 
nu cred că poţi aştepta aici rezultatul cercetărilor mele. 

Subînţelesul acestor cuvinte o îngrozi. 

— Morganya, îngână Ana. Ce s-a întâmplat? Ce a decis 
Consiliul Imperial? 

Markov şovăi. 

— Consiliul Imperial... nu mai există, răspunse el, în cele 
din urmă. Morganya a preluat controlul total asupra Curţii şi 
a desfiinţat Consiliul. Membrii care au rămas au jurat să-i 
fie loiali. 

Nu putea să se ascundă de adevărul sumbru. Ana se 
întorsese de unde plecase: nu avea nici armată, nici putere, 
nici rang. 

— Am pierdut, rosti fata, cu buze amorţite. 

— Nu, Ko/st Împărăteasă! Henric strânse pumnii. Unii 
membri ai Consiliului cred că Morganya a trădat şi a 
uzurpat tronul. Trebuie să te întorci. Să arăţi că trăieşti, s-o 

pedepseşti şi să-ţi recapeţi coroana. 

— Asta crezi că e cu adevărat important? interveni 
Ramson, furios. Dacă Ana se întoarce acum, va fi ucisă. 
Avem de-a face cu o lovitură de stat, iar Morganya şi-a 
consolidat puterea. Are majoritatea Curţii de partea ei. Dar 
încă avem un avantaj: toţi cred că Ana este moartă. 

Ana îşi zise că tânărul avea dreptate. Nu putea câştiga 
doar prin îndrăzneală şi cu puterea Analogului ei. Era un 
război de uzură, iar Ana trebuia să se dovedească mai 
vicleană, mai isteaţă şi mai iscusită decât Morganya. 

Ridică o mână, iar cei trei bărbaţi tăcură, privind-o cu 
atenţie. 

— Trebuie să plec, spuse ea. Dar nu voi dispărea. 
Morganya plănuieşte să ucidă pe capete şi să stăpânească 
prin teroare. Trebuie s-o oprim! Cu ochii minţii, văzu 
expresia sfidătoare a lui luri şi părul lui ca o flacără. Am un 
mic grup de aliaţi în sudul imperiului. Mă duc acolo, să 
încep lupta. Voi câştiga sprijinul altora, voi aduna o armată. 
Şi, îndată ce sunt gata să dovedesc acestui imperiu, acestei 
lumi, că merit să fiu moştenitoarea tronului, mă voi 
întoarce. 

Markov dădu aprobator din cap. 

— Ce mult ai crescut, Micuţă Tigroaică, murmură el. 

— Kapitane, locotenente! adăugă Ana. Dacă mă sprijiniți, 
atunci trebuie să rămâneţi aici. Pentru a izbândi, am nevoie 
de câţiva aliaţi care să fie în preajma duşmanului. Vreau să 
fiţi ochii şi urechile mele în palat, la Curtea Imperială. Puteţi 
face asta? 

Henric salută milităreşte. Avea lacrimi în ochi. 

— Nu te vom dezamăgi, Ko/st Împărăteasă! 

— Trebuie să pleci, spuse Markov. 

Ana ştia că îl costa nespus de mult să rostească aceste 
cuvinte. 

Ridică privirea spre kapitan. 

— Mă voi întoarce, Markov, şopti ea. Fii sigur că ne vom 
revedea! 

Călăuziţi de torţa lui Henric, se îndreptară către tunelul 
secret al temniţei. 

Markov strânse mâna Anei într-ale lui. 

— Deis blesia ti, Kolst Împărăteasă! 

— Deis blesia ti, răspunse ea. 

În temniţă răsună un scrâşnet greu. Cu un mormăit, 
Henric îşi îndreptă spatele. Uşa tunelului se desprinse din 
zid, dezvăluind întunericul de dincolo de ea. 

Ramson duse două degete la frunte, în chip de salut, şi 
se strecură în tunel. Ana îl urmă. 

Privi înapoi. Markov şi Henric erau în spatele ei. Torța lor 
pâlpâia ca un far în beznă. Cu doar un an în urmă, fugise 
prin aceeaşi uşă, înfricoşată, singură şi complet pierdută. In 
faţă aşteptau întunericul, nesiguranța şi un drum lung, 
foarte lung, pe care trebuia să-l cucerească prin luptă. Lăsa 
în spate un imperiu în ruină, un popor în pericol şi o lume 
dezbinată. 

Promite-mi. 

Ana se răsuci pe călcâie şi păşi în întuneric, iar el o 
întâmpină ca un vechi prieten. 


e 355 + 


42 


Stelele îşi încheiaseră drumul pe cer. La răsărit, orizontul 
începea să capete nuanţe de albastru. In depărtare, Palatul 
Salskov abia dacă se mai vedea dincolo de pădurea 
acoperită de zăpadă, care se întindea la poalele dealurilor. 
Palatul era luminat de lucirea aurie ce vestea zorile. 
Tentaculele groase ale ceţii se agăţau de cupolele sale 
ascuţite şi de zidurile crenelate. 

Din punctul lor de observaţie, pe deal, abia dacă mai 
distingea silueta arcuită a Podului Katerina, care lega 
castelul de oraşul adormit. Salskovul dormea sub privirea 
atentă a palatului, iar Coada Tigrului şerpuia protector în 
jurul lui. 

— Se vede frumos de aici, nu-i aşa? Cu o expresie 
liniştită, alături de ea, Ramson admira priveliştea care se 
desfăşura în faţa lor. Probabil că asta e priveliştea care li se 
înfăţişează zeităților. Cum să le mai pese de bătăliile 
mărunte ale oamenilor, când au o lume întreagă de 
admirat? 

— De aceea depinde de noi, nu de zeități, să ne purtăm 
propriile bătălii. 

— Asta am spus şi eu, de multe ori. Ar fi trebuit să mă fac 
preot! 

Ana pufni în râs. 

— Tu să fii preot? Încă nu a venit sfârşitul lumii, Ramson. 

El îi zâmbi. Ana îşi dădu seama că, în ciuda situaţiei, 
Ramson o făcuse să râdă. 

— Atunci, dacă vrem să prevenim sfârşitul lumii, ar trebui 
să pornim la drum. Sau poate chiar vrei să mă vezi preot? 

Ana se uită la căminul ei. Din nou, pe umerii ei apăsa o 
povară. Încercase să-şi clădească o viaţă într-un loc care, 
pentru scurt timp, fusese orice altceva, în afară de un 
cămin. Şi, pentru atâta amar de vreme, casa ei fusese 
departe şi, în acelaşi timp, aproape. Avea inima grea, dar 
trebuia să se îmbărbăteze. 

Ramson îşi puse o mână peste a ei. Cu un deget, tânărul 

îi ridică bărbia, ca fata să privească în ochii lui limpezi şi 
calzi. 

— Curaj, Prinţesă! 

Ana închise ochii, savurându-i atingerea. 

— Mi-e frică, Ramson. M-am luptat din greu, şi totuşi... M- 
am întors de unde am plecat. 

— Aşa e viaţa, spuse el încet. Nu este o poveste precum 
cele citite în copilărie, în care, până la urmă, eroul învinge. 
Vei avea multe bătălii de purtat şi nu le vei câştiga pe 
toate. lar la sfârşitul fiecărei zile, vei avea de făcut aceeaşi 
alegere: continui să lupţi sau te dai bătută. 

Alegerile noastre. Se stârni o adiere. Anei i se părea că 
aude cuvintele fratelui ei în freamătul pinilor. Sus, deasupra 
lor, ţipătul unui vultur destrămă tăcerea. 

Luca o numise moştenitoare. Dar acest titlu nu însemna 
nimic, dacă Ana nu se dovedea demnă de el. 

Ana ridică fruntea. 

— Deja am ales. O să călătoresc spre sud, să-i găsesc pe 
luri şi Pelerinele Roşii. 

— Te alături Revoluţiei? 

În jurul lor se iscă un vânt rece. Ana se gândea la 
cuvintele rostite de luri, la despărţire: Viitorul e aici, cu noi. 
În mâinile poporului. 

— Deocamdată, da, răspunse Ana, strângându-şi mantia 
pe trup. 

Morganya se asigurase că nimeni şi nimic nu avea să-i 
primejduiască domnia. lar Pelerinele Roşii nu păreau să 
dorească o monarhie. 

— Vânturile acestei lumi se schimbă, Ramson, iar eu... eu 
am nevoie să ştiu unde mă aflu. Dar mai întâi Morganya 
trebuie oprită, şi pentru asta am nevoie de o armată. Voi 
începe să caut sprijinul altor regate. Şi, cum Regatul 
Bregonia îmi pare cel mai imparţial aliat al nostru, voi 
începe de acolo. Fata se uită la Ramson. Mi-ar fi de folos 
ajutorul unui soldat bregonian. 

EI îi susţinu privirea. 

—O0O să mă gândesc la propunerea ta. Dar am o 
întrebare. În ochii tânărului apăru o sclipire de viclenie. Ce 

Învoială vrei să încheiem, mică vrăjitoare? 

Ana răsuflă uşurată. Inima îi tresălta de bucurie. 

— Ce-ar fi ca, în schimbul sprijinului tău, să nu te sufoc 
cu sângele tău? 

— Incredibil! Dar ce-am făcut ca să merit o asemenea 
şansă? Se pare că zeitățile mi-au surâs. 

— Nu te pripi să te consideri norocos! 

— Aşa e, spuse el. Ochii lui priviră ceva, în spatele ei. 

Dincolo de vârful copacilor, viu conturat pe cerul zorilor, 
cobora spre ei un şoim-de-zăpadă. Ramson întinse un braţ, 
iar pasărea ateriză cu un foşnet de aripi. Ramson scoase 
ceva din buzunar şi i-l întinse şoimului. Pasărea îl apucă în 
Cioc. 

— Ce faci? întrebă Ana. 

Şoimul ţinea în cioc... o şuviţă de păr. Păr negru ca 
miezul nopţii. 

— Linn, spuse Ramson, mângâind afectuos pasărea. 
Chiar dacă Markov nu o găseşte, nu înseamnă că nu e prin 
preajmă. lar când Pescarul o va găsi, o va duce la noi. 

Ana privi şuviţa şi se rugă ca prietena ei să fie în 
siguranţă. Ca, într-un fel sau altul, să o revadă. 

— Pescarul, repetă ea. Un nume interesant pentru un 
şoim-de-zăpadă chirilian. 

Pe buzele lui Ramson pluti umbra unui zâmbet. 

— E numele unui vechi prieten, spuse el. A fost un 
deschizător de drumuri, la fel ca pasărea asta. 

Ana privi atent pasărea. Şoimul o privea şi el, cu ochi 
aurii, inteligenţi. Legendele spuneau că şoimii-de-zăpadă 
sunt binecuvântaţi de atingerea zeităților, că larna suflase 
asupra ținutului îngheţat şi plămădise aceste păsări doar 
din vânt şi zăpadă. 

Braţul lui Ramson zvâcni. Cu un fâlfâit, şoimul-de-zăpadă 
ţâşni spre cer. Fii iute! gândi Ana. Fie ca zeitățile care 
veghează asupra lui Linn să vegheze şi asupra ta! 

Parcă în chip de răspuns, o adiere îi sărută obrajii. 

— Ştiai că  şoimii-de-zăpadă sunt magici? întrebă 
Ramson. Cel puţin, asta spun legendele bregoniene. 

Ana îl privi cu uimire. 


e 358 + 


— Şi legendele chiriliene la fel! 

— Se spune că Analogii, şoimii, urşii-de-lună şi o mulţime 
de alte creaturi legendare sunt rămăşiţe ale zeităților, nişte 
aduceri-aminte că, odată, zeii au păşit prin această lume. 

— Nu mi-aş fi închipuit că tu crezi în astfel de poveşti. 

Ramson ridică privirea spre ea. Ochii lui străluceau în 
lumina zorilor, obrajii i se înroşiseră de frig, iar părul îi era 
ciufulit de vânt. 

— Aş putea fi convins să cred în ele, murmură el. 

Căutătura lui deschisă, pătrunzătoare şi sinceritatea din 
glasul lui îi aminteau Anei de băiatul care o privise în ochi, 
în noaptea de Firva'snej. Ana se simţea atrasă irezistibil 
către el. Sorbea din ochi cârlionţii lui răsfiraţi pe ceafă, 
conturul hotărât şi frumos cizelat al maxilarului, curbura 
fină a buzelor. Se îndepărtară încet unul de celălalt. 
Ramson răsuflă prelung. Plecându-şi capul spre ea, 
mângâia din ochi fiecare trăsătură a chipului fetei. Felul în 
care o privea, ca şi cum n-ar fi existat nimic în jurul lor, îi 
înteţi bătăile inimii şi îi tăie răsuflarea. 

Sentimentul acesta - ca şi cum cădea şi zbura în acelaşi 
timp - o înfricoşa. 

O altă rafală de vânt o lovi în spate, mai insistent. Cu 
coada ochiului, Ana zări din nou palatul îndepărtat. Era un 
semn că acum, când avea un imperiu de salvat, nu îşi 
putea îngădui să se gândească la nimic altceva. 

Ana se îndepărtă brusc. Inghiţi în sec. 

— Păi, spuse ea, iată-ne aici. 

Simţea privirea lui Ramson stăruind asupra ei. 

— lată-ne aici, repetă el. 

Ana privea drept înainte, spre palat. Din nou, era o fată 
într-o mantie jerpelită, fără nimic al ei şi fără un loc unde să 
se adăpostească. Şi totuşi, într-un fel, într-un singur an, 
totul se schimbase. 

Nu te văd, micuță tigroaică. 

Cu uimire dulce, Ana înţelese deodată că ea era cea care 
se schimbase. Nu mai era fata înspăimântată, de acum un 
an, care căuta cu disperare o cale de a se vindeca, de a 
scăpa de monstrul dinăuntrul ei. Dacă graniţa dintre bine şi 

rău era definită de alegeri, atunci ea alegea să-şi 
folosească Analogul ca să lupte în numele celor care nu 
puteau să lupte. 

Ramson avea dreptate. Viaţa nu e un basm în care, până 
la urmă, binele triumfă. În clipa asta, în imperiul ei trăiau 
oameni care sufereau cu adevărat, asupriţi de legile care ar 
fi trebuit să-i apere. În Imperiu existau rău şi întuneric - 
asupritorii şi cei care perpetuau violenţa, oameni cu inimi 
pline de ură şi de lăcomie. 

Dar exista şi bine, exista şi lumină în lume; o lumină care 
pâlpâia stăruitor: fie un mic Analog de Pământ care făcea 
pământul sterp să înflorească, fie sub forma dulciurilor de 
chokolad pe care un Analog de Foc i le adusese pe ascuns, 
fie ca un Analog de Vânt care îşi ridicase chipul către cer şi 
îi spusese că atât în Ana, cât şi în această lume exista ceva 
care merita salvat. 

Lumea aceasta frumoasă şi sfărâmată era singura pe 
care o aveau. Şi Ana îşi făgădui că va continua să lupte 
pentru ea. 

Dar mai întâi trebuia să dovedească propriului popor că 
merita să îl cârmuiască şi că, indiferent de rangul ei, nu va 
sta cu mâinile în sân, privind cum nevinovăţii mureau sub 
un regim al terorii. Că, trup şi suflet, Ana era, în continuare, 
Anastasia Katerina Mihailova, moştenitoarea de sânge a 
Imperiului Chirilian. 

GLOSAR 


Analog: persoană cu o abilitate sau o legătură specială 
cu elementele fizice sau metafizice; puterea acestuia 
variază de la perceperea intensă a unui element la 
capacitatea de a manipula sau genera elementul respectiv 

bratika: frate 

chokolad: dulciuri din cacao 

dacha: casă 

dama: doamnă 

deimhov: demon 

deis'voşk: otravă care atacă Analogii, fiind folosită 
pentru a-i supune; cunoscută şi cu numele „Apa Zeităţilor” 

firfiric: moneda cu cea mai mică valoare 

frunzuliţă-de-argint: monedă cu valoare medie 
frunzuliţă-de-aur: moneda cea mai valoroasă 

Firva'snej: Prima Zăpadă 

gujkin gerbil: rozător din regiunea Gujkin, în sudul 
Chiriliei. 

yaeger: Analog rar care are puterea asupra Analogului 
altei persoane; poate simţi prezenţa Analogilor şi îi poate 
controla 

Imperia: Imperiu 

kapitan: căpitan 

kechyan: robă chirilică tradiţională, croită de obicei din 
mătase imprimată 

Kolst: măreț 

kommerţia: comerţ 

mamika: măicuţă; termen de alint pentru „mătuşă” 

Pelerinele Albe: porecla Patrulelor Imperiale 

Pelerinele Roşii: rebeli, opusul Pelerinelor Albe 

piatră-neagră: piatră săpată din Triunghiul Kraziast; 
singurul element imun la puterea Analogilor şi cunoscut ca 
putând să slăbească sau să neutralizeze temporar puterea 
Analogilor 

ptici'moloko: lapte de pasăre 

sistrika: soră 

valkryf: armăsar cu copite despicate. Foarte potrivit 
pentru urcatul munţilor, la temperaturi foarte scăzute 

varişki: piele scumpă, de bovină 

Vintr'makt: piaţă de iarnă; piaţă în aer liber, organizată 
îndeobşte în oraşe la sosirea iernii 

MULŢUNMIRI 


Am început să învăţ engleza la vârsta de şapte ani, când 
a trebuit să plec din oraşul în care m-am născut, Paris, şi să 
învăţ la o şcoală americană internaţională, în Beijingul 
prăfuit şi cenuşiu al anilor '90. Am parcurs un drum lung din 
acea zi, când mă simţeam pierdută, iar cuvintele 
profesorilor şi ale colegilor mei se scurgeau pe lângă mine, 
fără să le pot pricepe. 

Cărţile m-au schimbat total şi m-au transportat în sute de 
lumi diferite, îngăduindu-mi să trăiesc o mie de vieţi 
diferite. Am început să citesc de plăcere şi, treptat, cu 
fiecare pagină, un vis începea să prindă viaţă. Voiam să 
devin scriitoare, visam să dau formă cuvintelor şi să schimb 
vieţi cu puterea vorbelor mele. Vreau să transmit 
recunoştinţa mea profundă tuturor celor care m-au 
îndrumat în acest proces şi au ajutat la conturarea acestei 
cărţi: voi toţi mi-aţi îndeplinit visul. 

Îi mulţumesc minunatului meu agent literar, Peter Knapp, 
care m-a călăuzit în călătoria asta incredibilă. E un adevărat 
campion, în toate sensurile cuvântului. Mulţumesc că mi-ai 
schimbat viaţa în dimineaţa aceea cenuşie de noiembrie, în 
Beijing. 

Incredibila mea editoare, Krista Marino: mintea ta 
pătrunzătoare şi pixul tău au surprins toate erorile şi gafele 
din volumul meu. Sunt binecuvântată fiindcă lucrez cu tine. 
Cu fiecare revizuire a manuscrisului, m-ai stimulat să scot 
la lumină cea mai bună versiune a romanului. Mă bucur, cu 
egoism, că anul trecut, în decembrie, ai pierdut zborul spre 
Paris şi că am reuşit astfel să mă mai întâlnesc o dată cu 
tine. 

Mulţumirile mele se îndreaptă şi către Delacorte Press: 
vizionara editoare Beverly Horowitz şi extraordinara 
asistentă editorială Monica Jean, alături de editorii Barbara 
Marcus şi Judith Haut şi întreaga echipă de la Random 
House Children’s Books. Ei m-au făcut să mă simt ca un 
membru al acestei familii gigantice, uluitoare: Felicia 

Frazier şi Mark Santella, din echipa de vânzări; Angela 
Carlino, Alison Impey, Ray Shappell, Regina Flath şi Ken 
Crossland, de la Grafică; redactorilor neînfricaţi Colleen 
Fellingham şi Alison Kolani şi redactorului-şef Tamar 
Schwartz (care probabil va trebui să redacteze din nou 
paragraful acesta - te rog să mă ierţi); Tracy Heydweiller, 
director de producţie; Mary McCue şi Dominique Cimina, din 
departamentul de publicitate;  uimitoarea echipă de 
marketing - John Adamo, Jenna Lisanti şi Kelly McGauley; 
Kate Keating, Elizabeth Ward şi Cayla Rasi, din 
departamentul de marketing digital; şi Adrienne Waintraub, 
Lisa Nadel şi Kristen Schulz, echipa de marketing pentru 
şcoli şi biblioteci. Cartea aceasta există datorită vouă, 
tuturor! 

Toată recunoştinţa mea pentru echipa de la Park Literary, 
inclusiv Abby Koons şi Blair Wilson, a căror muncă 
neobosită i-a permis acestei cărţi să-şi continue călătoria 
prin toată lumea. 

Le mulţumesc primilor mei cititori-beta şi critici de la 
Absolute Write. Între 2014 şi 2017, ei au citit diverse 
versiuni ale capitolelor de început şi comentariile lor m-au 
ajutat să îmi îmbunătăţesc rapid stilul literar. 

li mulţumesc primului meu critic - şi totodată prietena 
mea -, Cassy Klisch, ale cărei mesaje zilnice m-au inspirat 
să progresez şi ale cărei critici despre versiunile anterioare 
ale acestui roman m-au motivat să îl închei. Abia aştept să 
văd, în curând, cărţile tale pe rafturile librăriilor. 

Mesajele transmise pe Twitter de Heather Kassner, 
cititoarea mea beta şi draga mea prietenă, mi-au schimbat 
viaţa într-o zi de toamnă. Cuvintele tale magice, fanteziste 
şi extraordinare continuă să mă inspire. Într-o zi, o să stăm 
de vorbă pe îndelete şi, în sfârşit, vom avea o fotografie în 
care capul meu să nu fie adăugat, cu ajutorul Photoshop- 
ului, pe corpul mamei tale. 

De asemenea, recunoştinţa mea se îndreaptă către mult- 
iubiții mei prieteni scriitori: Becca Mix, maestră în materiale 
virale şi în meme-uri, ale cărei încurajări sâcâitoare, dar 
înduioşătoare, mi-au făcut dimineţile mai frumoase. De la 

ea am învăţat să fiu înţelegătoare şi modestă, dar şi cum să 
mă înţeleg bine cu pisicile. Katie Zhao, o adevărată 
războinică-Dragon, posibilă verişoară de mult pierdută şi 
incredibilă maşinărie de scris; etica ta profesională mă 
inspiră şi mă motivează. Tânăra Amelie chiar avea nevoie 
să citească volumele tale, care vor inspira o întreagă 
generaţie de copii. Molly Chang mă călăuzeşte în 
continuare în aventura din lumea cărţii, învăţându-mă 
despre magia deducerilor de taxe. Sper că, atunci când 
această carte va fi terminată, voi avea timp să urmăresc 
toate telenovelele chinezeşti. Grace Li, din Sparta: proza ei 
uluitoare continuă să fie o sursă de inspiraţie (şi de invidie 
pătimaşă). +2Blood2Furious va apărea în 2020. Andrea 
Tang, incredibil de isteaţa jiejie, ale cărei aventuri 
amoroase şi cărţi pentru copii pline de umor m-au însufleţit. 
Fran, cu care împart acelaşi agent literar. Mulţumiri pentru 
Aly, Lyla, pentru întregul grup de lectură din vara lui 2018 
şi pentru nenumăraţii şi uimitorii mei prieteni on-line, pe 
care încă nu i-am întâlnit în carne şi oase. Vă mulţumesc 
pentru prietenia şi sprijinul vostru, pentru convorbirile 
târzii, cu o sticlă de vin Barefoot în faţă, amuzându-ne pe 
Twitter. 

Celor mai intime confidente, păstrătoare ale visurilor 
mele secrete de mai demult: Amy Zhao, geamăna malefică 
şi cea mai bună domnişoară de onoare, care a citit 
versiunile anterioare ale romanului şi mi-a acordat tot 
sprijinul ei. Împreună, am jucat Virtual Hogwarts. Muşchii ei 
abdominali rămân pentru mine o sursă de invidie. Deseori, 
şedinţele ei de gimnastică au fost singurele mele pauze în 
lunile de muncă asiduă, pentru a-mi respecta termenele. 
Lui Crystal Wong, care a citit o versiune anterioară a 
acestei cărţi şi a depistat numeroase greşeli de literă, a 
cărei prietenie m-a ajutat să absolv cursurile Universităţii 
New York. Tot ea continuă să mă stimuleze în fiecare zi de 
muncă istovitoare. Abia aştept viitorul sezon al emisiunii 
Real Housewives din Midtown West şi din Santa Monica. Lui 
Betty Lam, cu care am împărtăşit dragostea pentru cărţile 
fantasy Young Adult, la Universitatea California din Los 

Angeles. Betty a citit primele capitole ale cărţii, oferindu-mi 
un feedback uluitor. Încă aşteaptă să afle ce urma în carte 
(scuze!). 

Prietenilor mei de la ISB, Jack, Sara, Jessica, Kevin, Alex, 
Darren şi Alan; umorul, sprijinul şi observaţiile lor m-au 
susţinut de mult. Nu m-au lăsat baltă nici anul ăsta. Sunt 
binecuvântată că printre cei mai buni prieteni ai mei se 
numără oameni atât de inteligenţi şi de experimentați. (Cu 
excepţia ta, Jack.) 

Îi apreciez enorm pe prietenii mei scriitori, care mi-au 
stat alături atât la bine, cât şi la rău: când se lasă 
întunericul, umbrele dispar, iar noi rămânem cu fiinţele 
plămădite din lumină. Această carte n-ar fi existat fără voi. 

Autorilor care au încercat să mă călăuzească şi să-mi 
ofere din înţelepciunea lor le mulţumesc pentru convorbirile 
telefonice, pentru e-mailuri, pentru mesaje. Vreau să ştiţi 
că, pentru mine, sunt foarte importante. 

Lui Clement, acest Ramson pentru Ana mea, acest Pewp 
al lui Millie, dragostea vieţii mele: mulţumesc că eşti stânca 
de neclintit din urcuşurile şi coborâşurile vieţii, mulţumesc 
că ai preluat treburile casei, spălând vasele atunci când 
aveam nevoie de mai mult timp pentru scris; mulţumesc că 
ai gătit pentru mine şi m-ai hrănit când eram terorizată de 
termenele-limită, că m-ai încurajat la fiecare pas, pentru că 
mă iubeşti şi la bine, şi la rău. Am citit foarte multe poveşti 
cu prinți şi eroi, dar tu eşti real (cu toate că-ţi plac 
sporturile, berea şi ai gura cam slobodă). Te iubesc şi mă 
îndrăgostesc tot mai mult de tine, cu fiecare zi. 

Micuţei mele surioare Weetzy - cea mai bună prietenă a 
mea, sora de suflet, complicea mea, cu care născoceam 
poveşti încă de când eram de-o şchioapă. Ea a citit toate 
romanele mele îngrozitoare, înfuriindu-se şi supărându-se 
pe mine că scriam prost. Weetzy mi-a stat alături în verile 
fierbinţi din Beijing, scriind poveşti - rămase neterminate - 
despre prințese de basm şi fete cu puteri magice. Viaţa ar fi 
fost mult mai tristă fără tine. Îţi mulţumesc că mi-ai fost 
mereu alături. Sper că ştii că şi eu îţi voi fi mereu alături, 
când vei avea nevoie. 

În sfârşit, le mulţumesc în special mamei şi tatălui meu 
pentru că sunt părinţi minunaţi şi pentru educaţia 
deosebită pe care mi-au dat-o. Sunt binecuvântată că am 
două modele deosebit de inteligente şi de iubitoare, care 
m-au învățat  blândeţea, devotamentul, modestia, 
perseverenţa şi care mi-au dat ocazia de a visa. Fiecare 
vacanţă de vară, fiecare vizită la muzee, fiecare carte 
cumpărată, fiecare poveste spusă, fiecare lecţie de viaţă 
oferită de voi, fiecare picătură de învăţătură incredibilă pe 
care aţi împărtăşit-o cu mine m-au transformat în ceea ce 
sunt azi şi s-au făcut simţite în această carte. Sper că 
sunteţi mândri de mine. 

DESPRE AUTOARE 


Amelie Wen Zhao s-a născut la Paris, a crescut în 
Beijing şi a studiat în New York, oraş în care locuieşte 
acum. Prințesa roşie este primul ei roman. Dacă vreţi să 
aflaţi mai multe despre ea şi despre cartea ei, accesaţi site- 
ul www.ameliezhao.com sau urmăriţi-o pe 
Qameliewenzhao pe Twitter şi pe Instagram. 

O PRINȚESĂ 

CU UN HAR UCIGĂTOR. 

UN ŞARLATAN 
CU TRECUT ÎNVĂLUIT ÎN MISTER. 
UN IMPERIU 
CUPRINS DE HAOS. 
A VENIT VREMEA 
SĂ ALEGI DE PARTEA CUI EŞTI. 

